

### śrīla-kṛṣṇadāsa-kavirāja-praṇītam

**śrī-govinda-līlāmṛtam**

mūla-mātram

यत्पीतं श्रुतिवाङ्मनोभिरनिशं तृष्णाप्रदमद्भुतं

संसारामयहार्यपि प्रणयजोन्मदान्ध्यमोहादिकृत् ।

शश्वच्चर्वितमप्यनल्परसदं देहादिहृत्पुष्टिदं

तज्जीयादमृतस्पृहाहरमिदं गोविन्दलीलामृतम् ॥

Please report any errors or alternative readings.

This service is provided free of charge to devotees and scholars of the Gaudiya Vaishnava tradition. We ask you to kindly contribute generously to furthering this project, which requires many hours of freely given time by the volunteers who make these texts available.

The editors.

## Version 2.00

(Jun. 27, 2012)

Used in this edition were primarily

(ed.) Haridas Das (Nabadwip, Haribol Kutir: 463 Caitanyābda)

and secondarily (ed.) Haridas Shastri (Vrindavan: Kali Ghat, 1981).

Involved in producing this text were Advaita Das, Madhavananda Das and Jan Brzezinski, who also proofread the final version.

(First uploaded 2003-10-31)

With the completion of the commentary to chapters 15-23, most of the mistakes in those chapters have been corrected. So this has been upgraded to 2.00 version. (Jagat)

# śrī-śrī-govinda-līlāmṛtam

śrī-śrī-gaura-gadādharau vijayetām

śrī-śrī-rādhā-govindau jayatām

(1)

## prathamaḥ sargaḥ

śrī-govindaṁ vrajānanda-

sandohānanda-mandiram |

vande vṛndāvanānandaṁ

śrī-rādhā-saṅga-nanditam ||1||

yo’jñāna-mattaṁ bhuvanaṁ dayālur[[1]](#footnote-2)

ullāghayann apy akarot pramattam |

sva-prema-sampat-sudhayādbhute’haṁ

śrī-kṛṣṇa-caitanyam amuṁ prapadye ||2||

śrī-rādhā-prāṇa-bandhoś caraṇa-kamalayoḥ keśa-śeṣādy-agamyā

yā sādhyā prema-sevā vraja-carita-parair gāḍha-laulyaika-labhyā |

sā syāt prāptā yayā tāṁ prathayitum adhunā mānasīm asya sevāṁ

bhāvyāṁ rāgādhva-pānthair vrajam anu caritaṁ naityikaṁ tasya naumi ||3||

kuñjād goṣṭhaṁ niśānte praviśati kurute dohanānnāśanādyāṁ

prātaḥ sāyaṁ ca līlāṁ viharati sakhibhiḥ saṅgave cārayan gāḥ |

madhyāhne cātha naktaṁ vilasati vipine rādhayāddhāparāhne

goṣṭhaṁ yāti pradoṣe ramayati suhṛdo yaḥ sa kṛṣṇo’vatān naḥ ||4||

yat pītaṁ śruti-vāṅ-manobhir aniśaṁ tṛṣṇā-pradam adbhutaṁ

saṁsārāmaya-hāry api praṇayajonmadāndhya-mohādi-kṛt |

śaśvac-carvitam apy analpa-rasadaṁ dehādi-hṛt-puṣṭidaṁ

taj jīyād amṛta-spṛhā-haram idaṁ govinda-līlāmṛtam ||5||

apaṭur atitaṭasthas tuccha-buddhyām apātraḥ

puru-rasa-kalanecchuḥ kṛṣṇa-līlāmṛtābdheḥ |

niravadhi hi tad-antaḥ krīḍatāṁ vaiṣṇavānāṁ

kim u na hi bhavitāhaṁ hāsya-hetur garīyān ||6||

śrī-rūpa-san-naṭa-vikāśita-kṛṣṇa-līlā-

lāsyāmṛtāpluta-dhiyāṁ vraja-vaiṣṇavānām |

hāsa-prakāśana-karī pramada-pradā vāṅ

mandasya me bhavatu bhaṇḍatarasya yadvat ||7||

tad vāg-visargo janatāgha-viplavo

yasmin pratīty ādi sad-uktinoditaḥ |

mando’pi govinda-vilāsa-varṇane

mandāṁ giraṁ svāṁ vidadhe sadādṛtām ||8||

mad-āsya-maru-sañcāra-khinnāṁ gāṁ gokulonmukhīm |

santaḥ puṣṇantv imāṁ snigdhāḥ karṇa-kāsāra-sannidhau ||9||

rātryante trasta-vṛnderita-bahu-viravair bodhitau kīra-śārī-

padyair hṛdyair ahṛdyair api sukha-śayanād utthitau tau sakhībhiḥ |

dṛṣṭau hṛṣṭau tadātvodita-rati-lalitau kakkhaṭī-gīḥ-saśaṅkau

rādhā-kṛṣṇau sa-tṛṣṇāv api nija-nija-dhāmny āpta-talpau smarāmi ||10||

niśāvasānaṁ samavekṣya vṛndā

vṛndaṁ dvijānāṁ nija-śāsana-stham |

niyojayāmāsa sa-rādhikasya

prabodhanārthaṁ madhusūdanasya ||11||

āsan yad-arthaṁ prathamaṁ dvijendrāḥ

sevā samutkaṇṭha-dhiyo’pi mūkāḥ |

vṛndā-nideśaṁ tam avāpya harṣāt

krīḍā-nikuñjaṁ paritaś cukūjuḥ ||12||

drākṣāsu sāryaḥ karakeṣu kīrāḥ

jaguḥ pikībhiś ca pikā rasāle |

pīlau kapotāḥ priyake mayūrāḥ

latāsu bhṛṅgā bhuvi tāmracūḍāḥ ||13||

tathāli-vṛndaṁ makaranda-lubdhaṁ

ratīśitur maṅgala-kambu-tulyam |

praphulla-vallī-caya-mañju-kuñje

juguñja talpīkṛta-kañja-puñje ||14||

jhaṅkṛtim aṅgīkurute rati-maṅgala-jhallarīva govindam |

bodhayituṁ madhu-mattā madhupī-tatir udbhaṭānandā ||15||

pika-śreṇī manojasya vīṇeva vyakta-pañcamam |

ālalāpa svaraṁ tāraṁ kuhūr iti muhur muhuḥ ||16||

rati-madhura-vipañcī nāda-bhaṅgīṁ dadhānā

madana-mada-vikūjat-kānta-pārśve niṣaṇṇā |

mṛdula-mukula-jālāsvāda-vispaṣṭa-kaṇṭhī

kalayati ca rasāle kākalīṁ kokilālī ||17||

vidrāvya gopī-dhṛti-dharma-caryā

lajjā-mṛgīr māna-vṛkeṣv amarṣī |

kapota-ghutkāra-miṣeṇa śaṅke

garjaty ayaṁ kāma-tarakṣu-rājaḥ ||18||

rādhā-dhairya-dharādharoddhṛti-vidhau ke’nye samarthā vinā

kṛṣṇaṁ kṛṣṇa-sumatta-kuñjara-vaśīkāre’py alaṁ śṛṅkhalāḥ |

anyāḥ kāḥ vṛṣabhānujām iha vinā dhanyām atīvādṛtāḥ

kekāḥ kiṁ samudīrayanti śikhinas tau bodhayantaḥ prage ||19||

hrasva-dīrgha-plutair yuktaṁ ku-kū-kū-kū iti svaram |

kukkuṭo’py apaṭhat prātar vedābhyāsī baṭur yathā ||20||

atha pakṣiṇāṁ kalakalaiḥ prabodhitāv api

tau mitho’vidita-jāgarau tadā |

niviḍopagūhana-vibhaṅga-kātarau

kapaṭena mīlita-dṛśāv atiṣṭhatām ||21||

atha tau sphurat-kanaka-piñjara-

sthitā vṛṣabhānujātidayitā supaṇḍitā |

avadan niśā-nikhila-keli-sākṣiṇī

gṛha-sārikāpy uṣasi mañjubhāṣiṇī ||22||

gokula-bandho! jaya rasa-sindho!

jāgṛhi talpam tyaja śaśi-kalpam |

prīty-anukūlaṁ śrīta-bhuja-mūlāṁ

bodhaya kāntāṁ rati-bhara-tāntām ||23||

udayaṁ prajavād ayam ety aruṇas

taruṇī-nicaye sahajākaruṇaḥ |

nibhṛtaṁ nilayaṁ vraja nātha tatas

tvarito’ṭa kalinda-sutā-taṭataḥ ||24||

kamala-mukhi vilāsāyāsa-gāḍhālasāṅgī

svapiṣi sakhi niśānte yat tavāyaṁ na doṣaḥ |

dig iyam aruṇitaindrī kintu paśyāvirāsīt

tava sukham asahiṣṇuḥ sādhvi candrā-sakhīva ||25||

yātā rajanī prātar jātaṁ

sauraṁ maṇḍalam udayaṁ prāptam |

samprati śītala-pallava-śayane

rucim apanaya sakhi paṅkaja-nayane ||26||

kṛṣṇānurāga-garimātha vicakṣaṇākhyaḥ

kīro’tidhīra-matir udbhaṭa-vāg-variṣṭhaḥ |

dīpta-prasanna-madhurākṣara-saṅgha-hṛdyāṁ

padyāvalīṁ paṭhati mādhava-bodha-dakṣām ||27||

jaya jaya gokula-maṅgala-kanda !

vraja-yuvatī-tati-bhṛṅgy-aravinda !

pratipada-vardhita-nandānanda !

śrī-govindācyuta ! nata-śanda ! ||28||

prabhātam āyātam aśeṣa-ghoṣa-

tṛṣārta-netra-bhramarāravinda !

gariṣṭha-bhūyiṣṭha-viśiṣṭa-niṣṭhaṁ

goṣṭhaṁ pratiṣṭhasva daviṣṭam iṣṭam ||29||

sarasija-nayanenaṁ vyakta-rāgātiraktaṁ

dig iyam udayam aindrī paśya vīkṣyārurukṣum |

ghana-ghusṛṇa-viliptevoḍha-raktāmbarāsīd

iha nibhṛta-nikuñje kṛṣṇa nidrāṁ jahīhi ||30||

vidhunā sahitā savituś cakitā

rajanī vanitā calitā tvaritā |

anayā samayā priyayā tvarayā

sahitaḥ saritas taṭato’ṭa tataḥ ||31||

ekaṁ prācyām aruṇa-kiraṇa-pāṭalāyāṁ vidhatte

cakṣuḥ kānte tvaritam aparaṁ dūrage cakravākī |

śaṅkākrāntās taru-kuharagā mūkatāṁ yānti ghūkāḥ

śaṅke bhāsvānudayam udagat kṛṣṇa nidrāṁ jahīhi ||32||

vṛndā-vaktrād adhigata-vidyā

sārī hārī-kṛta-bahu-padyā |

rādhā-snehoccaya-madhu-mattā

tasyā nidrāpanayana-yattā ||33||

kala-vāk sūkṣma-dhī nāmnī premotphulla-tanūruhā |

svarasa-jñā raṅga-bhūmau tato vāṇīm anartayat ||34||

vrajanti sarvato janā na yāvad adhvani vraje |

vrajendra-nandana-priye vrajāśu tāvad ālayam ||35||

sumukhi tatas tvaritam itas

tyaja śayanaṁ vraja bhavanam |

udaya-dharaṁ sarati paraṁ

tvarita-gatir divasa-patiḥ ||36||

nidrāṁ jahīhi vijahīhi nikuñja-śayyāṁ

vāsaṁ prayāhi sakhi nālasatāṁ prayāhi |

kāntaṁ ca bodhaya na bodhaya loka-lajjāṁ

kālocitāṁ hi kṛtinaḥ kṛtim unnayanti ||37||

kṛṣṇo’py anidraḥ priyayopagūḍhaḥ

kāntāpy anidrāpy amunopagūḍhā |

talpāt prabhātākulam apy analpān

notthātum etan mithunaṁ śaśāka ||38||

kṛṣṇasya jānūpari-yantrita-san-nitambā

vakṣaḥ-sthale dhṛta-kucā vadane’rpitāsyā |

kaṇṭhe niveśita-bhujā’sya bhujopadhānā

kāntā na hīṅgati manāg api labdha-bodhā ||39||

goṣṭhāyana-tvarita-dhīḥ śayanāt samutko’py

utthātum ekam api riṅgayati svam aṅgam |

rādhāṅga-gāḍha-parirambhaṇa-raṅga-bhaṅga-

śaṅkā-viśṛṅkhala-manā na manāk priyo’pi ||40||

śrī-kṛṣṇa-līlā-racanā-sudakṣas

tat-premajānanda-viphulla-pakṣaḥ |

dakṣākhya āha śrita-kuñja-kakṣaḥ

śukaḥ samadhyāpita-kīra-lakṣaḥ ||41||

śrāntyo’raṇya-bhramaṇa-bharataḥ suṣṭhu nidrāti vatsas

tasmād uccair na dadhi-mathanaṁ dāsikāḥ saṁvidheyam |

netthaṁ yāvad gṛham adhi janany ālapanty utthitā te

tāvat tūrṇaṁ praviśa nibhṛtaṁ kṛṣṇa śayyā-niketam ||42||

kālindy-ādyās tava surabhayaḥ stabdha-karṇordhva-vaktrā

hambā-rāvair uṣasi tṛṣitān nāhvayantyaḥ sva-vatsān |

yuṣman-mārge nihita-nayanās tvan-mukhālokanotkāḥ

sīdanty ūdho-bhara-janitayā pīḍayeti pratīhi ||43||

samāpya vaibhātika-kṛtyam utkā

sā paurṇamāsī saha te jananyā |

draṣṭuṁ bhavantaṁ praviśen na yāvac

chayyālayaṁ tāvad upaihi tūrṇam ||44||

atha kīra-girā goṣṭha-gamane satvaro hariḥ |

uttasthau nibhṛtaṁ svāṅgāny apakṛṣya priyāṅgataḥ ||45||

pūrvaṁ prabuddhā atha tad-vayasyā

nikuñja-jālādhva-samarpitāsyāḥ |

vṛndā-sametā dadṛśur mṛdūni

tayoḥ prabhātodgata-ceṣṭitāni ||46||

rādhikā-rati-bharair athoddhatā sva-priyaṁ priyakataḥ kalāpinī |

sundarīti viditā visṛjya tarhy ājagāma rati-mandirāṅganam ||47||

tataḥ kadambād avaruhya tūrṇam

unmaṇḍalī-kṛtya kalāpa-vṛndam |

puro narīnarti mudā parīto

nāmnā hares tāṇḍavikaḥ kalāpī ||48||

sapadi hariṇī raṅgiṇy-ākhyā vihāya nija-priyaṁ

mudita-hṛdayā kuñja-dvāraṁ rasāla-talāt tadā |

drutatara-gatir gatvā premna vilola-vilocanaṁ

vinihitavatī vaktrāmbhoje sva-jīvita-nāthayoḥ ||49||

yayau nikuñjaṁ sa hareḥ kuraṅgaḥ

kṛṣṇānane prerita-dṛk-taraṅgaḥ |

nāmnā suraṅgaḥ kṛta-kṛṣṇa-raṅgas

tadāmra-mūlād alasāvaśāṅgaḥ ||50||

utthāyeśaḥ sanniviṣṭo’tha talpe

vyājān nidrā śālinīṁ mīlitākṣīm |

dorbhyāṁ kāntāṁ svāṅkam ānīya tāntāṁ

paśyaty asyā mādhurīṁ sādhu-rīti ||51||

ghūrṇāyamānekṣaṇa-khañjarīṭaṁ

lalāṭa-lolālaka-bhṛṅga-jālam |

mukhaṁ prabhātābja-nibhaṁ priyāyāḥ

papau dṛśeṣat-smitam acyuto’sau ||52||

saṁśliṣṭa-sarvāṅguli-bāhu-yugmam

utthāpya dehaṁ parimoṭayantīm |

udbuddha jṛmbhāsphuṭa danta kāntim

ālokya-kāntāṁ-mumude mukundaḥ ||53||

svīyāṅkottāna-suptām uṣasi mṛdu mṛṣā rodaneṣat-smitāsyām

ardhonmuktāgra-keśāṁ vimṛdita-kusuma-srag-dharāṁ chinna-hārām |

unmīlyonmīlya ghūrṇālasa-nayana-yugaṁ svānanālokanotkāṁ

kāntāṁ tāṁ keli-tāntāṁ mudam atulatamām āpa paśyan vrajenduḥ ||54||

hemābjāṅgyāḥ prabala-suratāyāsa-jātālasāyāḥ

kāntasyāṅke nihita-vapuṣaḥ snigdha-tāpiñcha-kānteḥ |

sampākampā nava-jaladhare sthāsnutāṁ ced adhāsyat

śrī-rādhāyāḥ sphuṭam iha tadā sāmya-kakṣām avāpsyat ||55||

sphuran-makara-kuṇḍalaṁ madhura-manda-hāsodayaṁ

madālasa-vilocanaṁ kamala-gandhi-lolālakam |

mukhaṁ sva-daśana-kṣatāñjana-malīmasauṣṭhaṁ hareḥ

samīkṣya kamalekṣaṇā punar abhūd vilāsotsukā ||56||

parasparālokana-jāta-lajjā

nivṛtta-cañcad-dara-kuñcitākṣam |

īṣat smitaṁ vīkṣya mukhaṁ priyāyā

uddīpta-tṛṣṇaḥ punar āsa kṛṣṇaḥ ||57||

vāmena cādhaḥ śira unnamayya

kareṇa tasyāś cibukaṁ pareṇa |

vibhugna-kaṇṭhaḥ smita-śobhita-gaṇḍaṁ

mukhaṁ priyāyāḥ sa muhuś cucumba ||58||

kāntādhara-sparśa-sukhābdhi-magnā

karaṁ dhunānādara-kuñcitākṣī |

mā meti mandākṣara-sanna-kaṇṭhī

sakhī dṛśāṁ sā mudam ātatāna ||59||

athāsyā vayasyāḥ pramodāt smitāsyāḥ

sakhīṁ tāṁ hasantyo mithaḥ prerayantyaḥ |

sa-śaṅkāḥ samantāt prabhātād durantāt

praviṣṭā nikuñjaṁ sa-śabdāli-puñjam ||60||

abhilakṣya sakhīr vihasad-vadanāḥ

savidhopagatā vicalan-nayanāḥ |

dayitāya mudaṁ dviguṇāṁ dadatī

dayitoru-yugād udatiṣṭhad iyam ||61||

tvarotthitā sambhrama-saṅgṛhīta

pītottarīyeṇa vapuḥ pidhāya |

pārśve priyasyopaviveśa rādhā

sa-lajjam āsāṁ mukham īkṣyamāṇā ||62||

mitho-daśana-vikṣatādhara-puṭau vilāsālasau

nakhāṅkita-kalevarau galita-patra-lekhā-śriyau |

ślathāmbara-sukuntalau truṭita-hāra-puṣpa-srajau

muhur mumudire puraḥ samabhilakṣya tāḥ sva-priyau ||63||

madhye’cyutāṅga-ghana-kuṅkuma-paṅka-digdhaṁ

rādhāṅghri-yāvaka-vicitrita-pārśva-yugmam |

sindūra-candana-kaṇāñjana-bindu-citraṁ

talpaṁ tayor diśati keli-viśeṣam ābhyaḥ ||64||

pramliṣṭa-puṣpoccaya-sanniveśāṁ

tāmbūla-rāgāñjana-citritāṅgīm |

vyaktībhavat-kānta-vilāsa-cihnāṁ

śayyām apaśyan sva-sakhīm ivālyaḥ ||65||

pramitākṣarāñcita-parihāsa-tatiṁ

gadituṁ hareś cala-rada-cchadanam |

sutanoś ca namram abhitas trapayā

vadanāmbujaṁ papur amūḥ sva-dṛśā ||66||

vakṣaḥ svaṁ darśayaṁs tābhyo

dṛg-bhaṅgyovāca tā hariḥ |

didṛkṣuḥ sva-priyā-vaktra-

bhāva-śābalya-mādhurīm ||67||

vidhuṁ prayasyantam avekṣya

kāntaṁ viśleṣa-bhītoṣasi paśyatālyaḥ |

didṛkṣayevāmbara-citra-paṭyāṁ

rādhendu-lekhā-śatam ālilekha ||68||

iti nigadati kṛṣṇe vīkṣya sā’gre vayasyāḥ

prahasita-vadanās tāḥ saṅkucallola-netrā |

vikasad-amala-gaṇḍaṁ dolitārecita-bhrūṁ

priyam anṛju-kaṭākṣaiḥ paśyati sma ghnatīva ||69||

helollāsā dara-mukulitā bāṣpa-sāndrāruṇāntā

lajjā-śaṅkā-capala-cakitā bhaṅgurerṣyā-bhareṇa |

smera-smerād dayita-vadanālokanotphulla-tārā

rādhā-dṛṣṭir dayita-nayanānandam uccair vyatānīt ||70||

itthaṁ mithaḥ prema-sukhābdhi-magnayoḥ

pragetanīṁ vibhrama-mādhurīṁ tayoḥ |

nipīya sakhyaḥ pramadonmadās tadā

tadātva-yogyācaraṇaṁ visasmaruḥ ||71||

vilokya līlāmṛta-sindhu-magnau

tau tāḥ sakhīś ca praṇayonmadāndhāḥ |

vṛndā prabhātodaya-jātaśaṅkā

nijeṅgitajñāṁ nidideśa śārīm ||72||

guru-lajjā-bhartṛ-bhīti-loka-hāsa-nivārikā |

śubhākhyā sārikā prāha rādhikā bodha-sādhikā ||73||

āgantā grāhayitvā tava patir adhunā goṣṭhataḥ kṣīra-bhārān

uttiṣṭhottiṣṭha rādhe tad iha kuru gṛhe maṅgalāṁ vāstu-pūjām |

itthaṁ yāvad dhavāmbā tava na hi śayanād utthitā vāvadantī

tāvac chayyā-niketaṁ vraja sakhi nibhṛtaṁ kuñjataḥ kañja-netre ||74||

tārā-patinā saha sakhi tārā

nikhila-niśākṛta-vividha-vihārāḥ |

līnāḥ sampraty ambara-paṭale

tvam api ca kuñjād gṛham aya sarale ||75||

candra-vartma-kapiśam ravi-kiraṇaiḥ

rāja-vartma-militaṁ jana nicayaiḥ |

kuñja-vartma-kutukaṁ tyaja sarale

ghoṣa-vartma-gamanaṁ hitam adhunā ||76||

śaṅkā-paṅkā-kalita-hṛdayā śaṅkate’syā dhavāmbā

chidrānveṣī patir atikaṭuḥ sārtha-nāmābhimanyuḥ |

ruṣṭābhīkṣṇaṁ parivadati sā hā nanandāpi mandā

prātar jātaṁ tad api saralāṁ kṛṣṇa naināṁ jahāsi ||77||

śārī-vaco-mandara-śaila-pāta-

saṅkṣubdha-hṛd-dugdha-payodhir eṣā |

athodbhraman-netra-navīna-mīnā

viyoga-dīnā śayanād udasthāt ||78||

kṛṣṇo’pi kāntaṁ vṛṣabhānujāyāḥ

paśyan mukhaṁ bhīta-vilola-netram |

nīlaṁ sucīnaṁ dayitā nicolaṁ

gṛhnan sva-talpāt tvarayodatiṣṭhat ||79||

parivartita-saṁvyānau mithas tāv atha śaṅkitau |

paraspara-karālambau niragātāṁ nikuñjataḥ ||80||

rādhāpāṇiṁ savye’savye pāṇau bibhrad-veṇuṁ kṛṣṇaḥ |

reje kuñjān niryan yadvad vidyun-mālā-śliṣṭāmbhodaḥ ||81||

haimaṁ bhṛṅgāram ekā vyajanam atha parā svarṇa-daṇḍaṁ dadhānā

kāpy ādarśaṁ sudarśaṁ ghusṛṇa-malayajām atram anyā vicitram |

kācit tāmbūla-pātraṁ maṇi-citam aparā śārikāṁ pañjara-sthām

itthaṁ sakhyaḥ kiyatyaḥ pramudita-hṛdayā niryayuḥ kuñja-gehāt ||82||

māhendra-kānta-cchadanaṁ sa-kāñcanaṁ

dāntaṁ sa-sindūra-samudgakaṁ parā |

āpanna-sattvā kuca-kuṭmalopamaṁ

kuñjād gṛhītvā niragān mṛdu-smitā ||83||

āśleṣa-sañchinna-guṇāt paricyutaṁ

hārāl lasan-mauktika-sañcayaṁ mudā |

vicitya kācit sva-paṭāñcale dṛḍhaṁ

nibadhnatī kuñja-gṛhāt viniryayau ||84||

tāḍaṅka-keli-vibhraṣṭaṁ talpād ādāya satvarā |

nirgatya sveśvarī-karṇe yuyoja rati-mañjarī ||85||

talpa-prāntād upādāya kañculīṁ rūpa-mañjarī |

priya-narma-sakhī sakhyai nirgatya nibhṛtaṁ dadau ||86||

patad-graham upādāya dāsikā guṇa-mañjarī |

tāmbūlaṁ carvitaṁ tābhyo vitarantī bahir yayau ||87||

mañjulālī tayor aṅgāc cyuta-mālyānulepanam |

talpād ādāya sarvābhyaḥ prayacchantī vinirgatā ||88||

vilokyāgre meghāmbara-vṛta-śarīraṁ priyatamaṁ

vayasyāṁ tāṁ pītāmbara-parivṛtāṅgīṁ pramuditām |

hasantyas tāḥ sakhyaḥ kara-pihita mukhyaḥ pratidiśaṁ

diśantyaś cānyonyaṁ kuṭila-cala-dṛgbhir mumudire ||89||

samīkṣya tāsāṁ parihāsa-bhaṅgīm

anyonya-vaktrārpita-phulla-netrau |

samucchalat-prema-sukhābdhi-magnau

citrārpitāṅgāv iva tāv abhūtām ||90||

ghana-śyāmaṁ cīnaṁ vasanam abhilīnaṁ priya-tanau

kṣamā nāsīt kāntā svam api paricetuṁ ghana-rucau |

svam ajñāsīt sphītaṁ harir api na pītaṁ priyatamāt

tanau līnaṁ kanaka-ruci-kambāv iva payaḥ ||91||

tayor līlā-sudhā-pāna-pratyūhāmarṣa-saṅkulā |

nindanty aruṇam udyantam athāha lalitā sakhīm ||92||

uṣasi vara-vadhūnāṁ paśya rādhe’ruṇo’yaṁ

ramaṇa-sahita-līlā-bhaṅgataḥ pāpa-rugbhiḥ |

galita-pada-yugo’py adyāpi tan no jahāti dhruvam

iti vacanam yad dustyajaḥ sva-svabhāvaḥ ||93||

aruṇāruṇe nidadhatī tato’mbare

rati-keli-bhaṅgaja-ruṣā’ruṇāṁ dṛśam |

lalitopahāsa-janita-smitānanā

vṛṣabhānujāha mṛdu mañjubhāṣiṇī ||94||

anūrur apy asta-mayan kṣaṇārddhān

nabho vilaṅghyodayam eti so’yam |

cet sorum enaṁ sa vidhir vyadhāsyad

vārtāpi rātrer na tadābhaviṣyat ||95||

manoramāṁ vīkṣya vibhāta-lakṣmīṁ

nipīya tasyā vacanāsavaṁ ca |

mudonmado vismṛta-goṣṭha-yānaḥ

prāṇeśvarīṁ tām avadan mukundaḥ ||96||

inaṁ prabhātopagataṁ samīkṣya

kānteva kāntāntara-bhukta-kāntam |

paśyānya-dik-saṅga-kaṣāyitāṅgaṁ

prācīyam īrṣyāruṇiteva jātā ||97||

paśyonmatte dvijeśo’py akhila-janatama-stoma-hantāpi śāntaḥ

kānto’yaṁ te samantāt sapadi nipatito vāruṇīṁ saṇniṣevya |

itthaṁ svīyena saṅga-pramudita-nalinī-hāsa-sañjāta-lajjā

śaṅke vaktraṁ pidhatte hy uṣasi kumudinī saṅkucadbhir dalaiḥ svaiḥ ||98||

dṛṣṭvā tamaḥ kṣayam amī vidhunānya puṣṭā

naktaṁ tamaś cayanibhāś cakitāḥ prabhāte |

mitraṁ tad-āśrayatayā tamasā carantīṁ

grastaṁ kuhūr iti kuhūṁ sva-girāhvayanti ||99||

vasanta-kānta-saṁsarga-jātānanda-bharāṭavī |

kapotī ghūtkṛti-miṣāt śītkarotīva sonmadā ||100||

paśyānusarati cañcala-bhṛṅgaḥ

kairaviṇī-kula-keli-piśaṅgaḥ |

nalinī-koṣe niśi kṛta-saṅgāṁ

bhṛṅgīṁ śaśimukhi kṛta-natibhaṅgām ||101||

kāntam āyāntam āśaṅkyāruṇāśu-dviguṇāruṇam |

kokī kokanadaṁ cañcvā cumbaty ānanda-vihvalā ||102||

kala-svanākhyaḥ kala-kaṇṭhi haṁsaḥ

samīkṣya nau sanmada-phulla-pakṣaḥ |

riraṁsum apy eṣa visṛjya haṁsīṁ

taṭaṁ taṭinyāḥ purataḥ sameti ||103||

sva-sahacara-visṛṣṭaṁ svāmi-bhuktaṁ mṛṇālaṁ

mada-kala-kalakaṇṭhī vibhratī paśya cañcvā |

ramaṇam anu sameti tvan-mukhābjārpitākṣī

sarasija-mukhi nāmnā tuṇḍikerī marālī ||104||

malaya-śikhara-cārī paṅkajāmoda-dhārī

vratati-naṭa-kumārī lāsya-śikṣādhikārī |

vahati jala-vihārī vāyur āyāsa-dārī

saramaṇa-varanārī sveda-jālāpahārī ||105||

itīśayoḥ sumadhura-vāg-vilāsayoḥ

samīkṣya tāṁ sva-bhavana-yāna-vismṛtim |

sakhīś ca tāḥ smita-rucirā madonmadā

vaneśvarī divasa-bhiyāsa sonmanāḥ ||106||

atha vṛndeṅgitābhijñā samayajñā taru-sthitā |

padyam udyotayāmāsa kakkhaṭī vṛddha-markaṭī ||107||

raktāmbarā satāṁ vandyā prātaḥ sandhya tapasvinī |

ūrdhva-prasarpad-arkāṁśu jaṭileyam upasthitā ||108||

atha jaṭilāyā atikuṭilāyāḥ

śravaṇa-saśaṅkau śrita-bhaya-paṅkau |

vara-tanu-kṛṣṇāv atirati-tṛṣṇāv

api niritas tau vraja-pura-śastau ||109||

bhraṁśyad-dukūla-cikura-srajam unnayantau

bhītau pṛthag-gahana-vartmani cāpayāntau |

tau vīkṣya bhīti-taralau jaṭileti nāmnā

sakhyas tatas tata itaś cakitā nirīyuḥ ||110||

vāme candrāvali parijanān ghoṣa-vṛddhān purastat

kṛṣṇaḥ paścāt kuṭila-jaṭilām āgatāṁ manyamānaḥ |

yāntīṁ kāntāṁ sa-bhaya-caṭulāṁ dakṣiṇe draṣṭum

utkaś cañcad-grīvaṁ diśi diśi dṛśau prerayan goṣṭham āyāt ||111||

anugatā jaṭilety abhiśaṅkinī

guru-nitamba-kucodvahanākulā |

druta-vilambita-valgu yayau vrajaṁ

kara-dhṛtāmbara-keśa-cayeśvarī ||112||

bhayānurāgoccaya-dhūmra-lola-dṛk

tiraskariṇyā pihite manorathe |

nije niveśyaiva hi rūpa-añjarī

gṛhaṁ ninīṣuḥ pathi tāṁ tad-anvayāt ||113||

itas tataḥ kṣipta-calekṣaṇāśugair

bhīr duḥstha-hṛd-vṛtti-cayair bhaṭair iva |

agresarais tāṁ rati-mañjarī ca sā

nivārayanty anya-janāṁs tad-ānvayāt ||114||

cakita-cakitaṁ vinyasyantau padāni nijāṅgane

guru-jana-gṛha-dvāri nyastātilola-vilocanau |

nibhṛta-nibhṛtaṁ veśma svaṁ svaṁ praviśya

visādhvasāv api suṣupatuḥ sve sve talpe’lasākula mānasau ||115||

nirvartya vibhrama-bharaṁ samaye sva-dhāmni

supte’cyute pratilaye śrutayo yatheśam |

līlā-vitāna-nipuṇāḥ saguṇāḥ samīyuḥ

sakhyo’py alakṣya-gatayaḥ sadanaṁ yathā-svam ||116||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

sargaḥ kuñja-niśānta-keli-racanaṁ nāmāyam ādir gataḥ ||o||

||1||

—o)0(o—

(2)

## dvitīyaḥ sargaḥ

rādhāṁ snāta-vibhūṣitāṁ vraja-payāhūtāṁ sakhībhiḥ prage

tad-gehe vihitānna-pāka-racanāṁ kṛṣṇāvaśeṣāśanām |

kṛṣṇaṁ buddham avāpta-dhenu-sadanaṁ nirvyūḍha-go-dohanaṁ

susnātaṁ kṛta-bhojanaṁ sahacarais tāṁ cātha taṁ cāśraye ||1||

atha prabhāte kṛta-nitya-kṛtyā

prītyācyutasyāti-vihasta-cittā |

premendu-pūrṇā kila paurṇamāsī

tūrṇaṁ vrajendrālayam āsasāda ||2||

manthānoddhṛta-gavya-bindu-nikarair vyākīrṇa-ramyāṅganaṁ

prema-snigdha-janānvitaṁ bahu-vidhai ratnair vicitrāntaram |

kṣīrormy-ucchalitaṁ mudā hi vilasac-chayyā prasuptācyutaṁ

śvetadvīpam ivālayaṁ vrajapater vīkṣyāsa sānanditā ||3||

tām āgatām abhiprekṣya sākṣād iva tapaḥ-śriyam |

vraja-rājñī parābhijñā sthiti-jñābhyudyayau mudā ||4||

ehi bho bhagavati vraja-vandye

svāgatāsi bhavatīṁ praṇamāmi |

ity udīrya savidhe praṇamantīṁ

sā mukunda jananīṁ parirebhe ||5||

āśīrbhir abhinandyāmūṁ govinda-darśanotsuka |

papraccha kuśalaṁ cāsyāḥ sadhavātmaja-gotateḥ ||6||

nivedya kuśalaṁ cāsyai tayotkaṇṭhitayā saha |

utkā śayyā-gṛhaṁ sūnoḥ praviveśa vrajeśvarī ||7||

tāvad gobhaṭa-bhadrasena-subala-śrī-stokakṛṣṇārjuna-

śrīdāmojjvala-dāma-kiṅkiṇi-sudāmādyāḥ sakhāyo gṛhāt |

āgatya tvaritā mudābhimilitāḥ śrī-sīriṇā prāṅgaṇe

kṛṣṇottiṣṭha nijeṣṭa-goṣṭham aya bho ity āhvayantaḥ sthitāḥ ||8||

hī hī prabhātaṁ kila bho vayasyā

adyāpi nidrāti kathaṁ sakhā naḥ |

tad bodhayāmy enam itīrayan sva-

talpād udasthān madhumaṅgalo’pi ||9||

samuttiṣṭha vayasyeti jalpaṁs talpālayaṁ hareḥ |

nidrālasa-skhalad-yānaḥ prāviśan madhumaṅgalaḥ ||10||

tad-vāg-vigata-nidro’yam uttiṣṭhāsur apīśvaraḥ |

utthātum īśvaro nāsīd ghūrṇā-pūrṇekṣaṇaḥ kṣaṇam ||11||

sukṣīra-ratnākara-mandirāntar

ananta-ratnojjvala-talpa-madhye |

suptaṁ hariṁ bodhayituṁ pravṛttā

mātā śrutir vā pralayāvasāne ||12||

paryaṅke nyasya savyaṁ tad-upari nihita-svāṅga-bhārātha pāṇiṁ

kṛṣṇasyāṅgaṁ spṛśantītara-kara-kamaleneṣad-ābhugna-madhyā |

siñcanty ānanda-bāṣpaiḥ snuta-kuca-payasāṁ dhārayā cāsya talpaṁ

vatsottiṣṭhāśu nidrāṁ tyaja mukha-kamalaṁ darśayety āha mātā ||13||

suciram api savatsās tām anālokayantyo

na khalu surabhayas tā yadyapi prasnuvanti |

tad api tava pitāgād goṣṭham ekaḥ sa nidrā-

sukha-śamana-bhayāt te tvām asambodhya vatsa ||14||

uttiṣṭha kuryāṁ mukha-mārjanante

balasya vāsaḥ kim iha tvad-aṅge |

iti bruvānā’panināya nīlaṁ

vāsas tad-aṅgād avadac ca sāryām ||15||

ayi bhagavati paśyācoṭitaṁ me’sya sūnoḥ

kamala-mṛdulam aṅgaṁ malla-līlāsu lolaiḥ |

khara-nakhara-śikhābhir dhātu-rāgāticitraṁ

capala-śiśu-samūhair hā hatā kiṁ karomi ||16||

sneha-bharaiḥ sva-jananyāś citra-padām api vāṇīm |

tām avadhārya murārir hrī-cakitekṣaṇa āsīt ||17||

kṛṣṇaṁ sa-śaṅkam āśaṅkya parihāsa-paṭur baṭuḥ |

sneha-klinnāntarām ambām avadan madhumaṅgalaḥ ||18||

satyam amba vayasyālī vārito’pi mayā’niśam |

reme’nenāti-lubdhena kuñjeṣu keli-cañcalāḥ ||19||

atha prakāśīkṛta-bālya-vibhramo

yatnāt samunmīlya vilocanaṁ muhuḥ |

paśyan puraṁ svāṁ jananīṁ hariḥ punar

nyamīlayat sa-smita-vaktra-paṅkajaḥ ||20||

ākarṇya vācaṁ vrajarāja-patnyāḥ

samīkṣya kṛṣṇasya ca bālya-ceṣṭām |

bhāvāntarācchāda-karīṁ jananyās

taṁ paurṇamāsī smita-pūrvam āha ||21||

sakhīnāṁ sandohair niravadhi mahā-keli-tatibhiḥ

pariśrāntas tvaṁ yat svapiṣi sumate yogyam iha tat |

anālokya tvāṁ bho tṛṣitam api no tarṇaka-kulaṁ

dhayaty ūdhaḥ kintu vraja-kula-pate jāgṛhi tataḥ ||22||

uttiṣṭha goṣṭheśvara-nandanārāt

paśyāgrajo’yaṁ saha te vayasyaiḥ |

goṣṭhaṁ pratiṣṭhāsur api pratīkṣya

tvām aṅgane tiṣṭhati tarṇakaiś ca ||23||

sa-muṣṭi-pāṇi-dvayam unnamayya

vimoṭayan so’tha rasālasāṅgam |

jṛmbhā-visarpad-daśanāṁśu-jālas

tamāla-nīlaḥ śayanād udasthāt ||24||

khaṭṭaika-deśe tv atha sanniviṣṭo

vinyasta-pādābja-yugaḥ pṛthivyām |

namāmy ahaṁ tvāṁ bhagavaty ayīti

jagāda jṛmbhodgama-gadgadaṁ saḥ ||25||

visrastam asyāñjana-puñja-mañjuṁ

galat-prasūnaṁ mṛdu-keśa-pāśam |

vipaktrima-sneha-bharākuleyam

udyamya cūḍāṁ jananī babandha ||26||

pūrastha-jāmbūnada-jharjharītaḥ

pānīyam ānīya kareṇa mātā |

prakṣālya sūnor amṛjan mudāsyaṁ

ghūrṇālasākṣaṁ sva-paṭāñcalena ||27||

savyena pāṇiṁ madhumaṅgalasya

kareṇa vaṁśīm itareṇa bibhrat |

mātrāryayā cānugato’tha kṛṣṇaḥ

śayyālayāt prāṅgaṇam āsasāda ||28||

eke karāv asya pare paṭāntam

aṅgāni cānye yugapat spṛśantaḥ |

premnā samutkāḥ paritaḥ sakhāyaḥ

protphulla-netrāḥ parivavrur enam ||29||

bho vatsa goṣṭhaṁ vraja pāyayitvā

tāṁs tarṇakān svāḥ surabhīś ca dugdhvā |

tvaṁ prātar āśāya punar niketaṁ

tūrṇaṁ samehīti tam āha mātā ||30||

atha taiḥ sahitaḥ sa tayā prahitaḥ

sva-gavāṁ tvaritaḥ sadanaṁ calitaḥ |

avadat sa baṭuḥ parihāsa-paṭuḥ

pathi taṁ gagane ghaṭayan nayane ||31||

vayasya paśyāmbara-dīrghikāyāṁ

prasārayantaṁ kara-jāla-mālāḥ |

āditya-kaivartam avekṣya bhītās

tārā-sapharyaḥ parito nililyuḥ ||32||

mṛgatṛṣṇākaraṁ prekṣya prodyad arka-mṛgādanam |

mṛgāṅkaḥ sva-mṛgaṁ trātuṁ viśaty asta-girer guhām ||33||

visṛṣṭa-tārādi-vibhūṣaṇeyaṁ

kāla-kramān niḥsarad indu-garbhā |

kapota-ghūtkāra-miṣād dyu-yoṣā

śrameṇa paśyoṣasi kunthatīva ||34||

tvan-mukha-svasuhṛdā paribhūtam

abjam abja-mukha khād apayāntam |

vīkṣya bhoḥ sahajam apy ahitam

hā lokayābjam adhunā hasatīdam ||35||

itthaṁ giras tā madhumaṅgalasya

niśamya te hāsa-karīr hasantaḥ |

gopāla-pālāḥ paśupāla-bālāḥ

gośāla-mālā viviśur yathā-svam ||36||

gopālo’pi sva-gośālāṁ sa-rāma-madhumaṅgalaḥ |

sa-kāvya-gīṣpatiḥ sāyaṁ śaśīvāmbaram āviśat ||37||

dadhāra dyuṣadāṁ rāmo dhavalāvali-veṣṭitaḥ |

kailāśa-gaṇḍa-śailālī-madhya-sthairāvata-bhramam ||38||

madhye’cyuto’ñcan dhavalāvalīnā

mud-ānanānāṁ paritaḥ sthitānām |

dadhau janānāṁ sphuṭa-puṇḍarīka-

śreṇy-antar-añcad-bhramara-bhramaṁ saḥ ||39||

hihī gaṅge godāvari śabali kālindi dhavale

hihī dhūmre tuṅgi bhramari yamune haṁsi kamale |

hihī rambhe campe kariṇi hariṇīti vraja-vidhur

muhur nāma-grāhaṁ nikhila-surabhīr āhvayad asau ||40||

nyastāṅgaḥ prapadopari praghaṭayan jānu-dvaye dohanīṁ

kāścid dogdhi payaḥ svayam tv atha parāḥ svair dohayaty unmukhīḥ |

anyāḥ pāyayati sva-tarṇaka-gaṇān kaṇḍūyanaiḥ prīṇayann

itthaṁ nanda-sutaḥ prage sva-surabhīr ānandayan nandati ||41||

athānyataḥ kalya-vibhagna-nidrā

vinidra-vātsalya-sudhāḥ sravantī |

utthāya talpāj jaratī samāyād

gṛhaṁ samutkā mukharā sva-naptryāḥ ||42||

svabhāva-kuṭilāpy ātma-suta-sampatti-kāṅkṣayā |

vyākulā jaṭilāyātāṁ mukharāṁ tām athābravīt ||43||

sūnoḥ prajāyur dhana-vṛddhaye’sau

tvayā snuṣā jñe niyataṁ niyojyā |

sumaṅgala-snāna-vibhūṣaṇādau

go-koṭi-hetos tapanārcanāya ||44||

ājñānavajñā nija-goṣṭha-rājñyāḥ

kāryānabhijñoktiṣu te’py avajñā |

ity ādiśaty anvaham artha-vijñā

vijñāpitā me kila paurṇamāsī ||45||

tasmāt tvam ārye svāṁ naptrīṁ

sarva-maṅgala-maṇḍitām |

vidhehi sarva sampattir

yathā sūnor bhaven mama ||46||

vadhūm athābhāṣata putri talpād

uttiṣṭha tūrṇaṁ kuru vāstu-pūjām |

tvaṁ maṅgala-snāna-vidhiṁ vidhāya

pūjopahāraṁ savitur vidhehi ||47||

prabhātam āyātam aho tathāpi

nidrāti naptrīti muhur vadantī |

sneha-drutāṅgī mukharā praviśya

śayyālayaṁ tām avadat tadedam ||48||

uttiṣṭha vatse śayanāt pramugdhe

vyasmāri vāro’dya raves tvayā kim |

snātvā prabhātārghya-vidhānam asmai

pūjopahāraṁ racayāsya cāśu ||49||

tad-vacaḥ-pratibuddhātha

viśākhotthāya sālasā |

sakhi tūrṇaṁ samuttiṣṭhot-

tiṣṭheti prāha satvarā ||50||

tāsāṁ vacobhiḥ śayane’tha mugdhā

muhuḥ prajāgarya punar nidadrau |

vicālitā vīci-cayais taḍāge sā

rājahaṁsīva ratālasāṅgī ||51||

tadaivāvasarābhijñā jagrāha rati-mañjarī |

sakhī vṛndāvaneśvaryāḥ śrīmac-caraṇa-paṅkajam ||52||

ittham iyaṁ bahubhiḥ kṛta-bodhā

svāc chayanād udatiṣṭhad analpāt |

tām atha vīkṣya supīta-paṭāṅgīṁ

śaṅkita-hṛn mukharedam uvāca ||53||

druta-kanaka-savarṇaṁ sāyam etan murārer

vasanam urasi dṛṣṭaṁ yat sakhī te bibharti |

kim idam ayi viśākhe hā pramādaḥ pramādo

vyavasitam idam asyāḥ paśya śuddhānvayāyāḥ ||54||

tad-vacaś-cakita-dhīr hṛdi sakhyāḥ

vīkṣya pīta-vasanaṁ cala-dṛṣṭyā |

hā kim etad iti tāṁ ca diśantī

drāg uvāca jaratīṁ ca viśākhā ||55||

svabhāvāndhe jālāntara-gata-vibhātodita-ravi-

cchaṭā-jāla-sparśocchalita-kanakāṅga-dyuti-bharaiḥ |

vayasyāyāḥ śyāmaṁ vasanam api pītīkṛtam idaṁ

kuto mugdhe śaṅkāṁ jarati kuruṣe śuddha-matiṣu ||56||

lalitā-pramukhās tāvat sakhyas tāḥ sva-sva-gehataḥ |

ājagmus tvaritāḥ sakhyāḥ praskhalat gatayo’ntikampraskhalad-gatayo'ntikam ||57||

dāsyo’pi snāna-sambhārān snāna-vedī-samīpataḥ |

pratīkṣyamāṇāḥ saṁsthāpya sveśvarīṁ tasthur agrataḥ ||58||

utthāyātha varāṅgī dāsyā sthāpitam agre |

adhyāstāsana-varyaṁ sā nānā-maṇi-citram ||59||

sāvātārayad ābharaṇa-nicayaṁ

lalitā sva-sakhī-tanutaḥ sa-dayam |

kanaka-vratater iva sa-praṇayaṁ

pallava-kusuma-stavaka-pracayam ||60||

tāvad vāsāṁsy upādāya rajakasya kiśorike |

mañjiṣṭhā-raṅgavaty-ākhye sveśvarīm upatasthatuḥ ||61||

gandha-cūrṇa-paripūrṇa-vicūrṇad-

agrayā puṭikayāmra-dalasya |

padmarāga-khacita-sphaṭīkābhā-

nindinaḥ sva-daśanān parimārjya ||62||

haimīṁ jihvā-śodhanīṁ sā karābhyāṁ

dhṛtvā cādau śodhayitvā rasajñām |

dāsī datta-svarṇa-bhṛṅgāra-vārāṁ

gaṇḍūṣaiḥ saṁkṣālayāmāsa vaktram ||63||

pāṇī proñchya śrī-mukhenduṁ ca tābhyāṁ

dattaṁ vāsaḥ snāna-yogyaṁ gṛhītvā |

kumbhair ambhaḥ-sambhṛtaiḥ śātakumbhair

vyākīrṇāṁ sā snāna-vedīm ayāsīt ||64||

tatra kāñcana-maye mṛdu-pīṭhe

cīna-cela-pihite viniviṣṭām |

sevane parijanā nipuṇā drāk

tām upāyana-karāḥ parivavruḥ ||65||

mardanodvartanālakta-keśa-saṁskāra-kovide |

sugandhā-nalinī-nāmnyāv āgate nāpitātmaje ||66||

abhyajya nārāyaṇa-taila-pūrair

udvartanaiḥ snigdha-sugandhi-śītaiḥ |

udvartayāmāsātur aṅgam asyāḥ

premnā svabhāvojjvala-śītam ete ||67||

gandhāḍhya-piṣṭāmalakaiḥ kacāṁs te

saṁskṛtya cāṅgāny atha dhārayāpām |

cīnāṁśukāmārjana-pūrvam asyāḥ

prakṣālayāmāsatur ujjvalāni ||68||

manda-pakva-parivāsita-kumbha-

śreṇi-sambhṛta-jalair alam etāḥ |

śātakumbha-ghaṭikātta-vimuktais

tāṁ mudā savayasaḥ snapayanti ||69||

aṅgāni tasyā mṛdu-cīna-celaiḥ

sammārja keśān apatoya-bindun |

vidhāya pratyudgamanīya-vāsaḥ

sakhīḥ sva-sakhyaḥ paridhāpayanti ||70||

athāgatāṁ bhūṣaṇa-vedikāyāṁ

sakhyaḥ prabhātocita-bhūṣaṇais tām |

vibhūṣayāmāsur anaṅga-ceṣṭas

tāruṇya-lakṣmīm iva bhāva-hāvaiḥ ||71||

dhūpa-dhūma-pariśuṣka-sugandhīn

snigdha-kuñcita-kacāl lalitā’syāḥ |

svastidākhya-bahu-ratna-virājad-

dānta-kaṅkatikayā pariśodhya ||72||

dattaṁ kṛṣṇena cūḍāmaṇi-varam amalaṁ śaṅkhacūḍād gṛhītaṁ

vinyastāneka-muktā-sraji dhṛta-bakule mūrdhni vinyasya veṇīm |

ḍorī-saṁnaddha-mūlāṁ maṇi-caya-khacita-svarṇa-baddhānta-bhāgā

raktodyat-paṭṭa-tantūccaya-vara-camarī-rājad-agrāṁ babandha ||73||

(yugmakam)

svarṇāsandhita-rakta-paṭṭa-camarī-yugmānta-ḍorī-dvayā

baddha-kuñcita-muṣṭi-sammita-lasan-madhyaṁ dukūlaṁ tataḥ |

bhṛṅgālī-ruci paryadhāpayad imaṁ meghāmbarākhyaṁ mudā

citrodyat-kuruvinda-kandala-ghaṭā śoṇāntarīyopari ||74||

aneka-ratnācita-mūla-pañca-

varṇāḍhya-paṭṭa-stavakoccayāntām |

suvarṇa-sūtrāñcita-kiṅkiṇīkāṁ

kāñcīṁ nitambe samudānayac ca ||75||

karpūrāguru-kāśmīra-paṅka-miśrita-candanaiḥ |

samālipya viśākhā’syāḥ pṛṣṭhaṁ bāhu-kucāv uraḥ ||76||

kastūrī-patra-vallī-samudaya-khacitaṁ pārśvayor ākapolaṁ

bhāle śrīkhaṇḍa-bindūtkara-vṛtam abhitaḥ kāma-yantrābhidhānam |

antaḥ-kastūrikodyan-malayaja-śaśabhṛl-lekhayādhaś citaṁ sā

cakre sīmanta-rekhānvitam atha tilakaṁ sāndra-sindūra-paṅkaiḥ ||77||

puṣpa-gucchendu-lekhābja-makarī-cūta-pallavam |

lilekha citraṁ kastūryā citrā tat-kucayos taṭe ||78||

mīnī prasūna-nava-pallava-candra-lekhā

vyājāt sva-cihna-śara-kunta-dhanūṁsi kāmaḥ |

tad-bhrū-dhanur-dhavana-mātra-nirasta-karmā

manye nyadhatta nija-tat-kuca-koṣa-gehe ||79||

citrārpitāneka-vicitra-ratna-

muktācitā rakta-dukūla-colī |

kucau bha-jālendra-dhanur-vicitrā

tastāra śailāv iva sāndhya-kāntiḥ ||80||

sauvarṇa-tāla-dala-saṁvalanopapannaṁ

śrutyor masāra-laghu-puṣpa-virājad-agram |

bhṛṅgāsya-hāṭaka-saroruha-korakābhaṁ

tāḍaṅka-yugmam adadhād atha raṅgadevī ||81||

haime vajrāruṇa-maṇi-cita-sthūla-nīlāśma-madhye

tasyāḥ śrutyor upari sutanor mauktikālī-vṛtānte |

citrā prodyad-dyumaṇi-rucire cāru-cakrī-śalāke

muktāsyāṣṭāpada-kalasikā-rājad-agre yuyoja ||82||

rucira-cibuka-madhye ratna-rājac-chalākā

kalita-kara-viśākhā nirmito’syāś-nirmito'syāś cakāsti |

nava-mṛgamada-binduḥ śobhayan śrī-mukhenduṁ

bhramara iva dalāgre sanniviṣṭaḥ sarojam ||83||

lalāsa hemāṅkuśikā-nibaddhaṁ

nāsāgra-muktā-phalam āyatākṣyāḥ |

śukāsya-daṣṭaṁ tanu-vṛnta-lagnaṁ

nininda pakvaṁ lavalī-phalaṁ yat ||84||

sā vīkṣya kṛṣṇānana-pūrṇa-nirmalā

sitendu-kānty-ācamanātilālasām |

tad-dṛk-cakorīṁ vidadhe’tha tad-vapuḥ

śrī-puñja-mañjv-añjana-rekhayānvitām ||85||

upari-khacita-nānā-ratna-jālaiḥ sphurantyā

vimala-puraṭa-patryā kaṇṭham asyā viśākhā |

hari-kara-dara-cihna-śrī-haraṁ puṣkarākṣyāḥ

sapadi hari-bhiyeva cchādayāmāsa madhye ||86||

vajrācitākhaṇḍa-ratna-citra-susthūla-

madhyo guṇa-baddha-cañcuḥ |

lalāsa tasyā upakaṇṭha-kūpaṁ

dattas tayā hāṭaka-citra-haṁsaḥ ||87||

suvarṇa-golī-yuga-madhyagollasan-

masāra-golī-gilito’ntarāntarā |

susūkṣma-muktāvali-gumphitas tayā

nyayoji hāro hṛdi gostanābhidhaḥ ||88||

masāra-candropala-padmarāga-

suvarṇa-golī-grathitāntarālaiḥ |

muktā-pravālaiḥ parigumphitāṁ sā

ratna-srajaṁ tad-dhṛdaye yuyoja ||89||

vaidūrya-yugmācita-hema-dhātrikā-

bījābha-golī-gilito’ntarāntarā |

vicitra-muktāvali-citra-gucchako

rarāja tasyā hṛdaye’rpitas tayā ||90||

rāse niśīthe saha nṛtya-gāna-

tuṣṭena dattāṁ hariṇā sva-kaṇṭhāt |

tasyaiva sākṣād iva rāja-lakṣmīṁ

guñjāvalīṁ tad-dhṛdi sā yuyoja ||91||

sthūla-tārāvalī-ramyā san-nāyaka-vibhūṣitā |

tasyā ekāvalī jyotsnī hṛd-ambaram amaṇḍayat ||92||

kanaka-khacita-vajrair veṣṭitaiḥ padmarāgaiś

cita-harimaṇi-pūrṇābhyantarā śātakaumbhī |

pratanu-puraṭa-rājac-chṛṅkhalālambamānā

lasati hṛdi viśākhā yojitāsyāś catuṣkī ||93||

pṛṣṭhāntaḥ-krama-lambamānam amalaṁ grīvānta-hārāvalī

vīṭī-bandhana-paṭṭa-sūtra-camarī-jālaṁ tad-āsyā babhau |

manye cāru-nitamba-śaila-kaṭakān mūrdhādhirohārthakaṁ

sopānaṁ vidhinā kṛtaṁ karuṇayā veṇī-bhujaṅgyāḥ sphuṭam ||94||

pralamba-gucchāsita-paṭṭa-ḍorikā-

paryupta-rājan-nava-ratna-mālayā |

śliṣṭe’pi haime bhujayor viśākhayā

nyadhāyiṣātāṁ harir aṅgadāṅgade ||95||

phullāruṇābja-vigalan-madhu-lipta-nāla-

saṁviṣṭa-bhṛṅga-paṭalī-dyuti-taskarāṇi |

kāntendra-nīla-valayāni kalā-viyugme

tasyās tadā lalitayā ghaṭitāni rejuḥ ||96||

muktāvalī-khacita-hāṭaka-kaṅkaṇābhyāṁ

saṁveṣṭitaḥ sa valayāvali-sanniveśaḥ |

bimbair vidhor milita-bhāskara-maṇḍalābhyāṁ

tasyāś cakāsti nitarām iva saiṁhikeyaḥ ||97||

haima-sphuran-mardalikāli-maṇḍitā

pralamba-paṭṭa-stavakāvalambinī |

aneka-ratnāvali-lālitāntarā lalāsa

tasyā maṇibandha-bandhanī ||98||

nija-nāmāṅkitā nānā-ratna-dyuti-karāmbitā |

babhāv aṅguli-mudrāsyā vipakṣa-mada-mardinī ||99||

caṭula-caṭaka-rāvau haṁsakau kaṁsa-śatroḥ

śruti-dhṛti-matihaṁsī-hārinādau viśākhā |

kanaka-khacita-nānā-ratna-jālāṁśu-citrau

laghu laghu nidadhe tat-pāda-padmopariṣṭāt ||100||

kālindī kalahaṁsālī svādhyāyādhyāpakau tathā |

bhātas tat-padayor nyastau nūpurau ratna-gopurau ||101||

ratnāvalī-kānti-karambitāni

vidhātṛ-vismāpaka-śilpa-bhāṅgi |

tasyāḥ sudevī ghaṭitāni rejuḥ

pādāṅgulīyāni padāṅgulīṣu ||102||

asyā nyadhād uṣasi narmadayā sva-sakhyāḥ

mālā-kṛtas tanujayopahṛtaṁ viśākhā |

smerāravinda-vadanātha karāravinde

līlāravindam aravinda-vilocanāyāḥ ||103||

tadaiva samayābhijñā purastān maṇi-bandhanam |

ādarśaṁ darśayāmāsa sugandhā nāpitātmajā ||104||

sā kṛṣṇa-netra-kutukocita-rūpa-veṣaṁ

varṣmāvalokya1 mukure pratibimbitaṁ svam |

kṛṣṇopasatti-taralāsa varāṅganānāṁ

kāntāvalokana-phalo hi viśeṣa-veṣaḥ ||105||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

sargaḥ kalya-vilāsa-varṇana-mayaḥ so’yaṁ dvitīyo gataḥ ||o||

—o)0(o—

(3)

## tṛtīyaḥ sargaḥ

tāvad goṣṭheśvarī goṣṭhaṁ gate gokula-nandane |

sarvān gṛha-janān āha tad-bhakṣyotpādanākulā ||1||

nija-nija-karaṇīye karmaṇi vyagra-cittā

yad api gṛha-janās tat-prema-jālākulās te |

tad api suta-samudyat-sneha-pīyūṣa-pūra-

snapita-matir adhīśā tān samādediśīti ||2||

dāsīḥ samāhūya jagāda rājñī

vatsās tvaradhvaṁ druta-pāka-kṛtye |

vatsaḥ kraśīyān kṣudhitaḥ sarāmaḥ

sa me sameṣyaty adhunā sva-goṣṭhāt ||3||

śākā mūlāni puṣpa-dvidala-phala-dalāny ārdrakaṁ piṣṭa-māṣaś

cukraṁ śuṇṭhī marica-haridrā-śaśi-sitā-jīrakaṁ kṣīra-sāraḥ |

ciñcā-hiṅgu-trijātaṁ sumathita-vaṭikāḥ saindhavaṁ sīri-śasyaṁ

tailaṁ godhūma-cūrṇaṁ ghṛta-dadhi-tulasī-dhānya-sat-taṇḍulāś ca ||4||

pāyasāya vrajendreṇa prātar vaṣkayaṇī-payaḥ |

prahitaṁ yat tad etac ca sarvaṁ pākāya nīyatām ||5||

tayeti diṣṭās tā āsaṁs tat-tat-kāryeṣu satvarāḥ |

sāhūya rohiṇīm āha sneha-vyākula-mānasā ||6||

sakhi rohiṇi tāv asmad-bālakau mṛdulau tanū |

pīḍyete sa-balair bālair bāhu-yuddhe’ticañcalaiḥ ||7||

kati santi na me gehe dāsā gopās tathāpy amū |

vāritāv api yātas tau go-rakṣāyai karomi kim ||8||

durgāraṇya-bhramaṇa-naṭanāyāsataḥ sāyam uccaiś

cakrāte nāśanam api tathā bhojaneṣad-rucī tau |

vatsau jātau tad iha nitarāṁ durbalau kṣīṇa-mūrtī

dṛṣṭaṁ hantodaram api tayoḥ pṛṣṭha-lagnaṁ prabhāte ||9||

druta-maya-rasavatyāṁ tat tathā sādhayānnaṁ

pracura-ruci-yathemau prāśnataḥ prājya-tṛṣṇau |

tad atirucira-pīṣṭā yatra yatrāsti dṛṣṭā

kuru sumukhi tad etat temanaṁ cātiyatnāt ||10||

tayeti diṣṭā rāmasya mātā dāsī susaṁskṛtām |

sambhṛtāśeṣa-sambhārāṁ prītyā rasavatīṁ yayau ||11||

suteṣad-rucitā vyagrā miṣṭānnotpādanotsukā |

śrī-rādhānayanāyāsīd vyākulā gokuleśvarī ||12||

upanandeḥ subhadrasya patnīṁ kundalatābhidhām |

yadṛcchayāgatām agre praṇamantīm athāha sā ||13||

amṛta-madhuram āstāṁ saṁskṛtaṁ yat tvayānnaṁ

bhavatu sa tu cirāyur yad tad-annasya bhoktā |

iti kalita-varāṁ durvāsasas tāṁ viditvā

sva-sadanam anu rādhāṁ randhanāyāhvāyāmi ||14||

mita-bhug api suto me svādu-vaiśiṣṭya-lābhāt

pracura-ruci-satṛṣṇaṁ tat-kṛtānnaṁ yad atti |

tad iha mama vacobhiḥ prārthya tasyā dhavāmbāṁ

parijana-sahitāṁ tāṁ rādhikām ānayāśu ||15||

muhur iyam iha rādhāṁ sā tayaivānayantī

prathamam iva yad etāṁ yācate tan na doṣaḥ |

vraja-bhuvi vasatāṁ yat kṛṣṇa-rāgonmadānāṁ

nava-navam iva sarvaṁ nānusandhānam asti ||16||

tad-vacaḥ-śiśirotphullā kundavally atha rādhikām |

utkāsīd bhramarīṁ kartuṁ madhusūdana-saṅginīm ||17||

tataḥ sāsādya jaṭilāṁ snuṣāyāṁ kuṭilām api |

śrāvayāmāsa sandeśam vrajeśvaryā vicakṣaṇā ||18||

ākarṇya sājñāṁ vraja-rāja-rājñyāḥ

kṛṣṇāt snuṣāyām api śaṅkamānā |

vicintya śikṣām atha paurṇamāsyās

tāṁ kundavallīṁ praṇayād avādīt ||19||

snuṣeyaṁ me sādhvī guṇa-garima-mādhvīka-madhurā

janaś chidrānveṣī sa khalu capalo nanda-tanayaḥ |

na cājñāvajñeyā vraja-pati-gṛhiṇyā bhagavatī-

vacaḥ pālyaṁ vatse naṭati hṛdayaṁ kiṁ nu karavai ||20||

mātaḥ satyam vadati bhavatī kiṁ ca gopendra-sūnur

nāyaṁ jñeyaḥ khala-samudayair yādṛśaḥ śrāvito’sti |

kintu prodyad-dyumaṇir iva sad-dharma-padme khalālī-

ghūke cāyaṁ vṛjina-timire ghoṣa-santoṣa-koke ||21||

mādhuryaṁ tūnmadayati jagad yauvataṁ tasya tasmād

bhītir nītis tava nava-vadhū-pālanaṁ cāpi yuktam |

mā śaṅkiṣṭhas tad ayati yathā dṛk-pathaṁ nāsya sādhvyāś

chāyāpy asyāḥ svayam aham imāṁ drāk tathā te’rpayāmi ||22||

tvaṁ putri sādhvī prathitāsi goṣṭhe

tvayy arpiteyaṁ saralā vadhūs tataḥ |

sa lola-dṛṣṭaḥ kila nanda-sūnur

naināṁ yathā paśyati tad vidheyam ||23||

vadhūm athāhūya jagāda vatse

vrajālayān nanda-vadhū-samīpam |

niṣpādya tasyāḥ priyam ehi tūrṇaṁ

sahānayaivādya ravis tvayārcyaḥ ||24||

rādheti diṣṭā hṛdi sābhinanditāpy

anicchuvad gantum uvāca tāṁ sakhīm |

astīha kṛtyaṁ na ca me yiyāsutā

gṛhaṁ gṛhaṁ neṅgati yat kulāṅganā ||25||

kṛtāgrahoccaiḥ punar āryayāsau

kaundyā babhāṣe kṛta-hasta-karṣam |

bhītāsi kiṁ sādhvy aham asmy avitrīty

uccālitā phulla-tanuḥ pratyasthe ||26||

kṛṣṇasya prātar-āśāya saṁskṛtaṁ laḍḍukādikam |

ādāya lalitā-mukhyāḥ sakhyo’py anuyayuḥ sakhīm ||27||

vīkṣyādhvani parānanda-calad-vakṣaḥ-paṭāñcalām |

sa-vayasyāṁ kundavallī premnā parijahāsa tām ||28||

mūlyānītopasaryās tri-catura-divasān proṣya sandhyāgatas te

bhartā gobhiḥ sva-goṣṭhe ghaṭayitum akhilāṁ rātrim eva nyavātsīt |

vakṣaḥ prodyan-nakhāṅkāvali-citam adharaḥ spaṣṭa-danta-kṣato yat

tat sādhvyās te satītvaṁ samucitam adhunā vyaktam ullālasīti ||29||

antar-gūḍha-smitotphulla-kiñcit-kuñcita-locanām |

sva-sakhīṁ lalitālokya kundavallīm athābravīt ||30||

karaka-phala-dhiyāsyāḥ kānane dhṛṣṭa-kīraḥ

stanam anu viniviṣṭaḥ pakva-bimba-bhrameṇa |

adaśad adharam uccais tan-nakhā-coṭitaṁ tad

dhṛdayam idam amuṣyāḥ kiṁ vṛthā śaṅkase tvam ||31||

sakhī-vacaḥ-smārita-kṛṣṇa-saṅga-

līlocchalat-kampa-taraṅgitāṅgīm |

tāṁ vīkṣya padmākaram īkṣamāṇā

jagau punaḥ kundalatā sahāsam ||32||

ānanda-kampottaralāsi mugdhe

kiṁ bho vṛthā padmini kundavallyāḥ |

na devaras tāṁ madhusūdano’sau

bhrāmyan punaḥ pāsyati bhuktam uktām ||33||

karṇa-śarmada-san-narma-bharma-kuṇḍala-nirmitau |

karmaṭhāṁ kundavallīṁ tāṁ viśākhāha vicakṣaṇā ||34||

svene’nurāgaṁ param udvahantī

phullāpi mṛdvī bhramarāt sulolāt |

sat-padminīyaṁ sakhi kundavalli

bhṛṅgānujād bhī-taralā cakampe ||35||

ity uddāma-lalāma-narma-racanā-bhaṅgī sutuṅgībhavat

premollāsa-vilāsa-manthara-gatis tābhiḥ samaṁ rādhikā |

bhāvodbhāva-vibhāvitodbhaṭa-mahā-gāḍhānurāgodayā

kṛṣṇālokana-lālasottaralitā prāptā vrajendrālayam ||36||

tatrāgatāṁ caraṇayoḥ praṇatāṁ sva-dorbhyām

utthāpya tāṁ hṛdi nidhāya mukunda-mātā |

āghrāya mūrdhni muditā jananī parārdhāt

snigdhā cucumba mukham aśru-mukhī tato’syāḥ ||37||

pratyekam āliṅgya ca tad-vayasyāḥ

papraccha sāvyāhata-bhavyam asyāḥ |

vyagrā sutasyāśana-sādhane drāk

sa-sneham etāḥ punar ābabhāṣe ||38||

vividha-madhura-bhakṣyotpādane labdha-

varṇā vraja-bhuvi kila yūyaṁ viśrutā miṣṭa-hastāḥ |

tad iha kuruta putryaḥ sādhu-bhakṣyāṇi yatnād

dara-rucir api vatsaḥ sa-spṛhaṁ me yathātti ||39||

upalāvaṇikaṁ tv ekāḥ kaścit kuruta dādhikam |

sārpiṣkam aparā yūyaṁ vatsāḥ śārkarikaṁ parāḥ ||40||

sa-rasa-rasavatī sat-prakriyā-paṇḍitāsi tvam

iha rasavatīṁ me yāhi rādhe prayatnāt |

janani bala-jananyādhiṣṭhitāṁ miṣṭam annaṁ

racaya saha tayaiva vyañjanāny uttamāni ||41||

baṭakam amṛta-keliṁ sādhayāti-prayatnāt

sarasa-masṛṇam anyaṁ putri karpūra-kelim |

madhuram amṛta-koṭer yatra kṛṣṇaḥ satṛṣṇas

trijagati na hi kaścit tvām ṛte yasya vettā ||42||

yasyām uccair lālasāḍhyaḥ suto me

tāṁ pīyūṣa-granthi-pālīṁ kṛtvā |

karpūrailādy-anvite pānake tvaṁ

yatnāt vatse dhehi pañcāmṛtākhye ||43||

tvaṁ vidhehi lalite’mba rasālāṁ

tvaṁ ca ṣāḍavam ihāśu viśākhe |

tvaṁ ca bhoḥ śikhariṇīṁ śaśilekhe

putri campakalate mathitaṁ tvam ||44||

āmikṣāṁ tvaṁ putri saṁsādhya tasyās

tat-tad-dravyair yoga-pāka-prabhedaiḥ |

tat-tad-bhedān tuṅgavidye vidhehi tvaṁ

matsyaṇḍī-pānakāny amba citre ||45||

tvaṁ khaṇḍa-maṇḍāni ca raṅgadevi

tvaṁ kṣīra-sārān vividhan sudevi |

vāsanti śubhrā mṛdu-pheṇikās tvaṁ

tvaṁ maṅgale kuṇḍalikāṁ vidhehi ||46||

kādambari tvaṁ kuru candra-kāntīs

tvaṁ lāsike taṇḍula-cūrṇa-piṇḍīḥ |

tvaṁ śaṣkulīḥ kaumudi-bhūri-bhedās

tvam indu-piṇḍāni madālase’mba ||47||

śaśimukhi baṭakāni tvaṁ vidhehi prayatnāt

dadhi-baṭaka-mukhāni prājya-mādhurya-bhāñji |

praṇaya sumukhi ramyāḥ śarkarā-paṭtikās tvaṁ

maṇimati bahu-bhedāṁs tvaṁ ca piṣṭānna-pūpān ||48||

vidhatsva bhoḥ kāñcanavalli vatse

godhūma-cūrṇodbhava-laḍḍukāni |

manoharākhyāni manorame tvaṁ

tvaṁ mauktikākhyāni ca ratnamāle ||49||

subhṛṣṭa-nistuṣa-tilair modakān kuru mādhavi |

tathā tila-kadambākhyān sa-tilāḥ khaṇḍa-paṭṭikāḥ ||50||

lājān dhānāṁś ca sambhṛṣṭān pṛthukān ghṛta-bharjitān |

kṛtvā vindhye sitā-kvāthaiḥ samudgān kuru modakān ||51||

rambhe karambhaṁ kuru śātakumbha-

kuṇḍyāṁ surambhā-phala-śarkarādyaiḥ |

niṣpīḍya pakvāmra-rasaṁ manojñe

sitāghana-kṣīra-yutaṁ vidhehi ||52||

utthāpitaṁ yat tu mayā mathitvā

prātaḥ sugandhā payaso dadhīni |

tad iṣṭa-gandhaṁ navanīta-piṇḍaṁ

haiyaṅgavīnaṁ kuru bhoḥ kilimbe ||53||

svayaṁ dugdhvā vrajendreṇa prahitaṁ dhavalāpayaḥ |

pānārtham ambike mandaṁ tvam āvartaya vatsayoḥ ||54||

ṛjīṣa-darvī-nivahaiḥ parītāṁ

mṛd-dāru-kuṇḍy-ādika-bhājanaiś ca |

cullī-cayāḍhyāṁ mama sikta-liptāṁ

tad-dugdha-śālāṁ vrajatāśu bālāḥ ||55||

nānopakaraṇāni tvaṁ tāni tāni dhaniṣṭhike |

niṣkāsya tat-tad-bhāṇḍebhyaḥ pātreṣv ādāya dāpaya ||56||

tat-tat-padārthāṁs tvaritaṁ tulasyā

sahānayā raṅgaṇamālike tvam |

ānīya koṣālayato’smadīyād

dāsī-gaṇair dāpaya tatra tatra ||57||

āmrātakāmra-phala-pūra-karīra-dhātrī

limpāka-koli-rucakādi-phalāni kāmam |

taile ciraṁ sa-lavaṇe kila sandhitāni

mūlāny athārdraka-mūkhāni ca rocakāni ||58||

matsyaṇḍikā rasa-ciroṣita-pakva-ciñcā

dhātrī-rasāla-badarī śakalāni tadvat |

niṣkāsya bhos tvam iha manthanikākulebhyaḥ

kṛtvānanendumukhi kāñcana-bhājaneṣu ||59||

śande śubhe bharaṇi pīvari miṣṭa-haste

cullī-cayopari dhṛtātula-manthanīṣu |

dugdhāni bhārika-gaṇopahṛtāni goṣṭhād

vatsāḥ śanaiḥ śrapayatāśu nidhāya yūyam ||60||

mudrikāvāpakādīni bhūṣaṇāny uttarīyakam |

yathārham aṅgād uttārya nidhaya tulasī-kare ||61||

prakṣālya pāṇi-caraṇaṁ salilair dhaniṣṭhā

dattair balasya jananīm abhivandya mūrdhnā |

premnā tayā nava-vadhūr iva lālyamāna-

gāndharvikā rasavatīm atha sā viveśa ||62||

tat-tat-karmaṇi lagnāsu harṣotphullāsu tāsv atha |

tat-tat-kārye svato vyagrān dāsān āha vrajeśvarī ||63||

sāyaṁ kalinda-duhitur jala-bhāra-vāhair

ānīya baddha-vadanāsu navāsu celaiḥ |

mandānilendūkara-śītala-vedi-madhye

syandālikā dhṛta-ghaṭāliṣu sambhṛtaṁ yat ||64||

kuṅkumāguru-himāṁśu-paṭīrais

tat-payoda-supayaḥ parivāsya |

sikta-mṛṣṭa-śaśikānta-śilocca-

snāna-vedim abhito naya vatsa ||65||

ghaṭa-kule’guru-dhūma-sudhūpite

tvam api pāna-kṛte sutayor mama |

vicakilendu-lavaṅga-pāṭalaiḥ

praṇaya-vārida vāri suvāsitam ||66||

bho nāpitātmaja subandha madīya-gehāt

kalyāṇadākhya-bhiṣajā cira-sādhitaṁ yat |

nārāyaṇākhya-vara-tailam aśeṣa-doṣa-

śoṣaṁ supuṣṭi-karam ānaya mardanārtham ||67||

subandha-karpūraka-nāpitau drāg

vatsau yuvām ānayataṁ suśītam |

āṅgīnam udvartanam iṣṭa-gandhaṁ

kaiśyaṁ ca piṣṭāmalakīya-kalkam ||68||

snānīya-cīnendu-nibhāṁśuka-dvayaṁ

gāṅgeya-kānty-udgamanīyakaṁ tathā |

kauśeya-yugmaṁ paṭa-vāsa-vāsitaṁ

sāraṅga bhoḥ saṅkucitaṁ kuru drutam ||69||

uṣṇīṣakaṁ kañcukam antarīyakaṁ

sa-tunda-bandhaṁ tv iti yan navīnam |

bālārka-hemāruṇa-citra-varṇaṁ

vāsaś catuṣkaṁ vraja-veśa-yogyam ||70||

vikhaṇḍitākhaṇḍita-bhūri-varṇaṁ

syūtaṁ ca yad raucika-saucikena |

bhūyiṣṭham anyan naṭaveśa-yogyaṁ

saṅkocya tadvad bakulānaya tvam ||71||

kastūrikendv-aguru-kuṅkuma-candanādyair

yatnāc catuḥ-sama-mukhāni vilepanāni |

sampādya pūraya suvāsa vilāsa-gandhin

ratnāvalī-khacita-mauktika-sampuṭeṣu ||72||

piṇḍhi gorocanāṁ kartuṁ tilakaṁ tālikālike |

sucitra kuru citrāya girīndra-dhātu-varṇikāḥ ||73||

he puṣpahāsa sumano makaranda yūyaṁ

cāmpeya-puṇḍraka-sukāñcana-yūthikādyaiḥ |

puṣpair vidhāya vividhāḥ kurutāśu mālāḥ

kālāguru-drava-himāṁśu-suvāsitās tāḥ ||74||

ratnāvalī-khacita-hāṭaka-bhūṣaṇāni

snehān madāgraha-bhareṇa cireṇa yatnāt |

niṣpādya sāyam iha kāñcana-kāra-mukhyair

dattāni yāni mama raṅgaṇa-ṭaṅka-nādyaiḥ ||75||

sairindhra mālin makaranda bhṛṅgin

niṣkāsya koṣālayato bhavadbhiḥ |

puṣyeṇa bhānor amṛte’dya vāre

tair eva vatsau mama bhūṣaṇīyau ||76||

vatsa śālika vidhehy avataṁsaṁ

nīlakaṇṭha-nava-piñcha-samūhaiḥ |

tvaṁ ca mālika-sitāruṇa-guñjā-

puñjakair vividha-hāra-sugucchān ||77||

jambula jāmbūnada-kānti-miṣṭa-

tāmbūla-vallī-dala-sañcayaṁ tvam |

sukartarī khaṇḍita-heya-bhāgaṁ

vidhehi cīnāṁśuka-mārjitaṁ drāk ||78||

dhātrī-dalābha-khara-yantra-nikṛtta-navya-

kṣīrārdra-pūga-phala-sūkṣma-dalāni kāmam |

nirmāya tāni ghanasāra-suvāsitāni

snigdhāni vatsa suvilāsa vidhehi tūrṇam ||79||

vastra-śodhita-cūrṇailā-lavaṅga-khadirādibhiḥ |

bho rasāla-viśālākhya kurutaṁ vīṭikāṁ yuvām ||80||

taṁ karma-sakteṣv atha teṣu mātā

sutāgamādhvārpita-netra-yugmā |

ity āha goṣṭhāgata-bhāra-vāhān

kṛṣṇaḥ kim āyāti kathaṁ vilambaḥ ||81||

tām āhur eke mṛdu-śāda-pallavān

navīna-vatsān kila cārayaty asau |

anye tadocuḥ sa hi go-vṛṣair vṛṣān

saṁyodhayan krīḍati bālakair vṛtaḥ ||82||

athāha putrānayanotsukotsukaṁ

sā raktakaṁ śaktam amuṣya sevane |

tvaṁ vatsa gatvā madhumaṅgalaṁ balaṁ

taṁ cañcalaṁ cānaya mat-sutaṁ drutam ||83||

prahitya taṁ sātha mahānasaṁ gatā

kiṁ kiṁ tvayā sādhitam etayā saha |

sarvaṁ tad etan mama temanādikaṁ

sandarśayety āha balasya mātaram ||84||

tām āha sammārjita-vedikāntare

navīna-mṛd-bhājana-paṅkti-sambhṛtam |

sā darśayantī kṛta-temanādikaṁ

rādhāṁ praśaṁsanty atha tāṁ ca rohiṇī ||85||

sumadhuraṁ śaśito’pi susaṁskṛtaṁ

nipuṇayā pacane mṛdu rādhayā |

pravara-manthanikāsu susambhṛtaṁ

sumukhi paśya puraḥ sakhi pāyasām ||86||

bala-puṣṭi-karaṁ hṛdyaṁ madhuraṁ mṛdulaṁ sati |

manthanī sambhṛtaṁ paśya saṁyāvaṁ ca mayā kṛtam ||87||

rambhā-sīri-kṣīrasāra-śaṣkulīr vividhāḥ sakhi |

paśya piṣṭa-vikārāṁś ca nānā-bhedān susamskṛtān ||88||

pīyūṣa-granthi-karpūra-kelikāmṛta-kelikāḥ |

anayā saṁskṛtāḥ paśya yad-vidhir me na gocaraḥ ||89||

kevalo mathita-klinno maudgo’yaṁ baṭako dvidhā |

sitā-lavaṇa-saṁyogān māsīyo’pi dvidhā kṛtaḥ ||90||

ciñcāmrātaka-cukrāmrais tat-tad-dravyādi-yogataḥ |

īṣan madhura-gāḍhāmla-bhedād amlo dviṣaḍ-vidhā ||91||

baddha-rambhā-navya-garbha-tan-navya-mukulāṁśayoḥ |

māna-kandāmbu-kacvīnāṁ mukhāṁśasyālukasya ca ||92||

kuṣmāṇḍa-ḍiṇḍiśānāṁ ca cakrābha-khaṇḍa-jālakam |

caṇaka-kṣoda-paṅkāktaṁ ghṛta-bhṛṣṭaṁ pṛthak pṛthak ||93||

caṇaka-kṣoda-baṭakāny ājya-bhṛṣṭāni kevalam |

aparāṇy amla-sat-takra-kvātha-klinnāni lokaya ||94||

caṇaka-kṣoda-piṇḍānāṁ svinnānāṁ kvatithāmbhasi |

khaṇḍāni dravya-pākādi-bhedān nānā-vidhāni ca ||95||

baṭikā phala-mūlānāṁ pṛthak saṁyoga-bhedataḥ |

trijāta-maricādyais tu prakārān bahudhā kṛtān ||96||

karkāru-jyotsnikālābu-phalāny āli pṛthak pṛthak |

rājikā dadhi-yogena saṁskṛtāny anayā śubhe ||97||

vatsepsita-prasūnāni ghṛta-bhṛṣṭāni kevalam |

ghṛta-bhṛṣṭā dadhi-klinnāḥ kalikāḥ kovidārajāḥ ||98||

ghṛta-bhṛṣṭā dadhi-klinnāḥ prasūna-baṭikā dvidhā |

paṭolasya phalāny ājya-bhṛṣṭāni rucidāny alam ||99||

vṛddha-kuṣmāṇḍa-baṭikāḥ kacvī-mānālu-kandakaiḥ |

tikta-nālīta-cūrṇāḍhyāś cavikāḍhyāḥ parāḥ kṛtāḥ ||100||

sitailā-maricair yogād dugdha-tumbī kṛtānayā |

tad-yogād aparaṁ miṣṭaṁ kṣīra-kuṣmāṇḍa-nāmakam ||101||

dadhi-śūraṇakaṁ miṣṭaṁ dhātrī-śūraṇakaṁ param |

dadhnaikaṁ bharjitaṁ cānyat kāra-bilva-phalaṁ dvidhā ||102||

mṛdu-rambhā-garbha-khaṇḍa-vṛddha-kuṣmāṇḍa-khaṇḍayoḥ |

sitā-dadhi-yutaḥ pāko madhurāmlaḥ suśītalaḥ ||103||

nālīta-methī-śata-puṣpikā-miśī-

paṭola-vāstūka-vitunna-māriṣāḥ |

prakāra-saṁyoga-vibhedato’nayā

śākāḥ sudhā-garva-hṛtaḥ susaṁskṛtāḥ ||104||

kalambī-pakva-ciñcāyā rasa-pakvā ruci-pradā |

kṛṣṇa-nālīta-śāko’yam āmāmra-phala-yuk śubhaḥ ||105||

mukuṣṭakasya mudgasya māsasyāpy adhunā mayā |

trividho’yaṁ sudhā-kūpa-nibhaḥ sūpo vipācyate ||106||

paṅkaiḥ sumana-cūrṇānāṁ dāsībhir bhṛśa-marditaiḥ |

pūrṇendu-maṇḍalākārāḥ kriyante roṭikā mayā ||107||

kṣālitāś cīna-celeṣu nibaddhās taṇḍūlā ime |

āgate goṣṭhataḥ kṛṣṇe pācyā me kvathitāmbhasi ||108||

kṛtāni kriyamāṇāni kartavyāni tu kānicit |

ity anna-vyañjanāni tvaṁ saṁsiddhāni pratīhi nau ||109||

saurabhya-sad-varṇa-manoharaṁ tat

sā vīkṣya sarvaṁ muditā babhūva |

jijñāsamānām atha tad vidhānaṁ

tāṁ rohiṇī vismaya-pūrvam āha ||110||

sāmagrī saiva sāmānyā pākasya prakriyāpy asau |

kintv apūrva-guṇe hetur gāndharvā hasta-sauṣṭhavam ||111||

sā tāṁ rādhām anna-saṁskāra-saktāṁ

prasvidyantīṁ lajjayā namra-vaktrām |

dṛṣṭvā rājñī sneha-viklinna-cittā

dāsīm asyā vījanāyādideśa ||112||

tato gatā dugdha-gṛhaṁ vrajeśvarī

tatrāpi tābhiḥ parisaṁskṛtāny asau |

sarvāṇi bhakṣyāṇi vilokya nanditā

sutāgamotkā laghu gopuraṁ yayau ||113||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

sargaḥ kalya-vilāsa-varṇana-mayaḥ so’yaṁ tṛtīyo gataḥ ||o||

||3||

—o)0(o—

(4)

## caturthaḥ sargaḥ

atha vrajendreṇa kṛtāgrahotkaraiḥ

kṛṣṇaḥ sva-goṣṭhāt prahito nijonmukhīm |

stanyāśru-viklinna-payodharāmbarām

ambāṁ milantīṁ purato dadarśa saḥ ||1||

ehy ehi vatsa kṣudhito’pi śīghraṁ

nāyāsi gehaṁ kim u māṁ dunoṣi |

rāddhaṁ yad annādikam apy atīva

yatnena tac chītalatāṁ prayāti ||2||

itīrayitvā tanayaṁ tad-aṅgaṁ

sammārjayantī kara-pallavena |

sā tad-vayasyān sva-gṛhāyanotkān

abhāṣata sneha-vipāka-digdhā ||3||

vinā bhavadbhiḥ pracuraṁ na bhuṅkte

drāk saṅgamārthaṁ bhavatāṁ samutkaḥ |

yac cañcalo’yaṁ tad anena vatsāḥ

jagdhiḥ sadeṣṭā mama mandire vaḥ ||4||

tad yāta sva-gṛhān putrāḥ snātvā bhūṣaṇa-bhūṣitāḥ |

kṣudhārtāḥ stha drutaṁ bhoktum āgacchata mamālayam ||5||

gateṣu teṣu hṛṣṭeṣu sa-rāma-madhumaṅgalam |

sutam ādāya nilayaṁ yayau vraja-kuleśvarī ||6||

tṛṣita-dṛg-ati-śuṣyac-cātakīr vallabīnāṁ

nija-madhurima-dhārā sāra-varṣair niṣiñcan |

nija-nayana-cakorau pāyayaṁs tan mukhendu-

dyuti-madhura-sudhāṁ svaṁ geham āyān mukundaḥ ||7||

tam āgataṁ snāpana-vedikāntaraṁ

bhṛtyaḥ samuttārya vibhūṣaṇaṁ tanoḥ |

sukuñcitaṁ cīna-navīnam aṁśukaṁ

sāraṅga-nāmā laghu paryadhāpayat ||8||

tatropaviṣṭasya sukhaṁ varāsane

prakṣālya patrī caraṇāmbuje prabhoḥ |

gandhāmbhasā patraka-pāṇi-visphurad-

bhṛṅgāra-muktena mamārja vāsasā ||9||

abhyajya nārāyaṇa-taila-lepaiḥ

pratyaṅga-nānā-mṛdu-bandha-pūrvam |

subandha-nāmā kṣuri-sūnur asya

premṇāṅga-saṁmardanam ātatāna ||10||

udvartanenāsya mudā sugandhaḥ

śītena pītena sadā suśītam |

snigdhena mugdho navanīta-piṇḍād

udvartayāmāsa śanais tad-aṅgam ||11||

dhātrī-phalārdra-kalkena keśān śīta-sugandhinā |

snigdhaḥ snigdhena susnigdhān karpūro’pi samaskarot ||12||

prakṣālayan śītala-vāri-dhārayā

śanais tad-aṅgāni payoda-dattayā |

svabhāva-śītojjvala-komalāny alaṁ

cīnāṁśukenātra mamārja raktakaḥ ||13||

manda-pakva-parivāsita-kumbha-

śreṇi-sambhṛta-jalair atha dāsāḥ |

śatakumbha-ghaṭikātta-vimuktaiḥ

sveśvaraṁ pramuditāḥ snapayanti ||14||

tac-chrīmad-aṅgaṁ mṛdu-cīna-vāsasā

sammārjya keśān apatoya-bindukān |

kṛtvā ca pratyudgamanīyam aṁśukaṁ

patrī hiraṇya-dyuti paryadhāpayat ||15||

tatropaviṣṭasya sumṛṣṭa-vedikā-

vinyasta-pīṭhe’guru-dhūma-vāsitaiḥ |

jūṭaṁ kacaiḥ kaṅkatikā-viśodhitair

vidhāya dāmnā kumudo’py aveṣṭayet ||16||

vidhāya gorocanayāsya bhāle

tamāla-patraṁ mṛganābhi-madhyam |

śṛṅgāra-kārī makaranda-nāmā

lilepa gātrāni catuḥ-samena ||17||

tasya śrīmad-bhuja-yugalayoḥ kaṅkaṇe caṅkanākhye

haime bhrājan makara-vadane karṇayoḥ kuṇḍale dve |

mañjīrau śrī-caraṇa-yugale haṁsa-hāri-praṇādau hāraṁ

tārā-maṇim atha hṛdi prema-kando yuyoja ||18||

tatra tatra sutaṁ mātā paśyantī prema-vihvalā |

tvarayantī kṛtau dāsān svayaṁ ca vidadhe kriyām ||19||

snātānuliptādṛta-bhūṣitābhyāṁ

śrīmad-bala-śrī-madhumaṅgalābhyām |

tathā-vidhais tatra tadaiva labdhaiḥ

samaṁ vayasyair virarāja kṛṣṇaḥ ||20||

toyārdra-kañcuka-suveṣṭita-toya-pūrṇa-

bhṛṅgāra-pāli-vimalāsana-paṅkti-yuktām |

saṁsikta-mṛṣṭa-vara-dhūpa-vidhūpitāṁ tān

vedīṁ nināya kila bhojayituṁ tadāmbā ||21||

śrīdāma-subalau vāme puro’sya madhumaṅgalaḥ |

dakṣiṇe śrī-balaś cānye paritaḥ samupāviśan ||22||

teṣūpaviṣṭeṣv atha pānakāni

svarṇeṣu pātreṣu susambhṛtāni |

pānāya citropahṛtāni mātā

putrāya tebhyaś ca dadau krameṇa ||23||

sva-sva-saṁskṛta-miṣṭānnaṁ prātar āśopayogi yat |

upajahrus tayāhūtā mātre gopyo mudānvitāḥ ||24||

śrī-rādhayā yatnata eva gehād

ānīta-khaṇḍodbhava-laḍḍukāni |

gaṅgā-jalākhyāny atha raṅgadevī

tad-iṅgitenopajahāra mātre ||25||

tāni mātā balādibhyo vibhajya snehato dadau |

prakīrṇa-svarṇa-pātreṣu vinidhāya pṛthak pṛthak ||26||

āsvādayantaṁ ghṛta-pakvam annaṁ

sunarmabhis tān api hāsayantam |

ālokayantaṁ nayanāñcalena

rādhānanaṁ taṁ dadṛśur mudālyaḥ ||27||

ado bhadram idaṁ miṣṭam etat snigdhaṁ sucāru tat |

tarjanyā darśayanty ambā bhuṅksva vatsety abhāṣata ||28||

yad yad iṣṭaṁ bhaved yasya jñātvā jñātvā hasan hariḥ |

tasmai tasmai dadau tat tat sva-pātrāt prakṣipan muhuḥ ||29||

vīkṣya yatnānvitām ambāṁ mandam aśnantam acyutam |

parihāsa-paṭus tasmin vrajeśām avadad baṭuḥ ||30||

ayam ced bhūri nātty amba dehi me sarvam admy asau |

mayaivāliṅgitaḥ puṣṭo bhavitā bhūri-bhojinā ||31||

nāsya manda-ruceḥ śaktir ghṛta-pakvānna-bhojane |

tad asmai laghu-rāddhānnaṁ vyañjanāny amba dāpaya ||32||

atha kṛṣṇaḥ sva-pātrastha-pakvānnāñjalibhir hasan |

pañcayaiḥ pūrayāmāsa bhuṅksveti baṭu-bhājanam ||33||

tato vāma-kaphoṇiṁ svaṁ vādayan vāma-pārśvake |

samyag bhoktuṁ kṛtārambhaḥ prahṛṣṭo baṭur āha tam ||34||

vayasya paśya bhakṣye’ham ity aśnan kavala-dvayam |

mātar me dadhi dehīti prāhiṇot tāṁ tad-āhṛtau ||35||

gopāḥ paśyata nṛtyatīha capalaḥ pakvānna-labdhāśayā

kīśeśo dadhi-lampaṭo’yam iti tān kṛtvonmukhāṁs tad-diśi |

teṣāṁ bhojana-bhājaneṣu śanakair ākṣipya bhakṣyaṁ nijaṁ

sarvaṁ bhuktam idaṁ mayeti sa punar garvāyamāno’vadat ||36||

athāgatāṁ tāṁ dadhi-pātra-hastām

uvāca paśyāmba vinaiva dadhnā |

mayopabhuktaṁ drutam eva sarvaṁ

tat pāyasaṁ dāpaya bhūri mahyam ||37||

haimeṣu pātreṣu nidhāya rādhayā

navīna-rambhā-dala-manda-mārutaiḥ

śītīkṛtaṁ sve pariveśitaṁ kare

tebhyo dadau pāyasam āśu rohiṇī ||38||

syandānikopari dhṛteṣu puraḥ suvarṇa-

sthālī-cayeṣv anucarair vimalādi-mukhyaiḥ |

rādhārpitaṁ nija-kare vara-modanaṁ sā

tebhyas tataḥ pariviveśa śanair balāmbā ||39||

ānīyānīya gāndharvā dattāni vyañjanāni sā |

śākādīny amla-śeṣāni tebhyo’dāt kramaśaḥ śanaiḥ ||40||

rambhodarastha cchada-varṇa-lāghavāḥ

saṁmṛṣṭa-godhūma-sucūrṇa-roṭikāḥ |

ghṛtābhiṣiktāḥ pariveśitās tayā

tebhyo’nya-pātreṣu nidhāya sā dadau ||41||

dhaniṣṭhayā yal lalitādi-saṁskṛtaṁ

tat tad rasālādikam āhṛtaṁ puraḥ |

kṛtvā pṛthak pātracaye vrajeśvarī

sa-sneham ebhyo dadatī mumoda sā ||42||

hṛdaya-dayita-mukha-vīkṣaṇa-hṛṣṭās

tad-atimadhura-mṛdu-kānti-vikṛṣṭāḥ |

mumudur udita-pṛthu-bhāva-vihastā

ramaṇa-bhavanam adhi tāḥ puru-śastāḥ ||43||

annāny atho tāni catur-vidhāni

te pīyūṣa-sārodbhava-vikriyā iva |

āsvādayanto madhurāṇi sa-spṛhaṁ

tām hāsayanto jahasuś ca narmabhiḥ ||44||

carvanti carvyāṇi mṛdūni kecil

lehyāni cānye caṭulaṁ lihanti |

pibanti peyāni pare prahṛṣṭāś

cuṣyanti cūṣyāṇy apare’vitṛptāḥ ||45||

svāduṅkāraṁ kamala-nayanaḥ sa-spṛhaṁ tat-tad-annaṁ

hasta-sparśād amṛta-madhuraṁ manda-mandaṁ priyāyāḥ |

tad-vāktrābja-prahita-nayana-prānta-bhṛṅgo nigūḍhaṁ

prāśnann ambā-manasi niviḍaṁ sa pramodaṁ vyatānīt ||46||

prahita-cakita-netra-prānta-dṛṣṭi-praṇālī

milita-tad-atilāvaṇyāmṛtāsvāda-puṣṭā |

prasarad-akhila-bhāvollāsam ācchādayantī

dayita-hṛdayam uccai rādhikāpy ājahāra ||47||

atha bala-jananīṁ tām antarākṛtya nṛtyan-

madakala-madirākṣīm arpayantīṁ kare’syāḥ |

mṛdu mṛdu madhurānnaṁ preyasīṁ prekṣya

kṛṣṇaḥ ślatha-rucir aśane’bhūd unmanā nāgareśaḥ ||48||

sāmi-bhuktaṁ kiyat tena kiñcit try-aṁśāvaśeṣitam |

bhakṣyaṁ vīkṣyāśane mandaṁ taṁ cāsīd vyākulā prasūḥ ||49||

yatnāt saṁskṛtam annādi sarvaṁ tyaktaṁ kathaṁ suta |

kṣudhito’si kiyad bhuṅkṣva śapathaḥ śiraso mama ||50||

ānāyya yatnād vṛṣabhānu-kanyakāṁ

saṁskāritam sarvam idaṁ sutā’nayā |

annādi miṣṭaṁ ca sudhā-parārdhatas

tathāpi nāśnāsi karomi kiṁ hatā ||51||

atha sā rohiṇīm āha paśya rohiṇi cañcalaḥ |

durbalaḥ kṣudhito’py eṣa kim apy atti na manda-bhuk ||52||

ataḥ sneha-parītāṅgī lālayanty agha-mardanam |

pralamba-hantur ambeyaṁ babhāṣe taṁ puraḥ-sthitā ||53||

yatnād annaṁ sādhitaṁ vatsa miṣṭaṁ

mallī-mṛdvyā rādhayedaṁ mayā ca |

kṣut-kṣāmo’si tvaṁ ca nāśnāsi tat tām

ambām etāṁ māṁ ca kiṁ vā dunoṣi ||54||

jananī tava paśya khidyate suta

nirmañchanam atra yāmi te |

bhramato bhavitā vane śramaḥ

kiyad aśnīhi vidhehi mad-vacaḥ ||55||

bhuktaṁ mayā bhūri gatā bubhukṣety

uktvā niyamyocchalitaṁ vikāram |

taṁ vīkṣya mandaṁ punar apy adas taṁ

nanandatur nanda-sutaṁ jananyau ||56||

idam idam atimiṣṭaṁ vatsa bhuṅksveti mātā

sa-śapatham atha tat tad darśayanty aṅgulībhiḥ |

sakalam abhilaṣantī kartum aśru-plutākṣī

tad-udara-gatam annaṁ sātmajaṁ vāvadīti ||57||

rasālā-pakvāmra-drava-śikhariṇī-ṣāḍava-payaḥ

karambhāmikṣā-vyañjana-dadhi-kalā-pūpa-baṭakān |

kṛtāmreḍā netra-stanaja-payasā klinna-sicayāpy atṛptā

taṁ tṛptaṁ muhur atha sutaṁ prāśayad iyam ||58||

bhakṣyaṁ bhojyaṁ bahutara-miṣṭaṁ

lehyaṁ peyaṁ mṛdu madhuraṁ te |

bhuktvā pītvā rasabhara-tṛptāḥ

sarve’bhūvan vana-gamanotkāḥ ||59||

sarve suvāsita-mṛdā mukha-pāṇi-padmāny

āmṛjya sādhu mṛdu-leṣikayā ca dantān |

dāsaiḥ praṇīta-kaṇakādika-kuṇḍikāsu

tair datta-vāribhir athācamanaṁ vyadhus te ||60||

elā-lavaṅga-ghanasāra-vimiśritābhir

jambūla-datta-vara-khādira-golikābhiḥ |

śītojjvalābhir adhivāsya mudā mukhaṁ te

savyena pūrṇam udaraṁ mamṛjuḥ kareṇa ||61||

rasāla-kara-saṁskṛtopahṛta-nāgavallī sphurat-

supakva-dala-vīṭikāḥ sukham adanta evotsukāḥ |

tataḥ śata-padāntarālaya-viśāla-palyaṅkikā-

kuleṣv atha viśaśramuḥ parijanair amī vījitāḥ ||62||

tam iha viśramitaṁ paricārakāḥ

śikhi-dala-vyajanaiḥ samavījayan |

avadalayya dalaṁ mṛdu-vīṭikāḥ

prabhum athādayati sma vilāsakaḥ ||63||

niṣkramya dhautāṅghri-karāṁ mahānasād

dāsī-gaṇais tāṁ vyajanair upāsitām |

rādhāṁ prakoṣṭhāntaragāṁ sakhī-janair

vilokayantīṁ ramaṇaṁ gavākṣataḥ ||64||

ānandaja-sveda-jalair vrajeśayā

pratīyamānāṁ śrama-karṣitety alam |

bhoktuṁ prayatnād upaveśya sā mudā

balāmbayānnāni gṛhād adāpayat ||65||

tayā nidiṣṭā ghṛta-saṁskṛtānnaṁ

dātuṁ dhaniṣṭhā hari-bhukta-śeṣaiḥ |

saṁmiśrya gūḍhaṁ ghṛta-saṁskṛtānnair

gṛhāt tad ānīya dadāv amūbhyaḥ ||66||

anaśnantīṁ hriyā vīkṣya vastrāvṛta-natānanām |

rādhikām avadat kṛṣṇa-mātā vātsalya-viklavā ||67||

janani mayi jananyāṁ kiṁ nu lajjedṛśīyaṁ

suta iva mama cetaḥ snihyati tvayy atīva |

ayi tad apanayaināṁ yāmi nirmañchanaṁ te

śiśiraya mama netre bhuṅksva paśyāmi sākṣāt ||68||

yūyaṁ ca me stha tanayās tv anayā hriyā kiṁ

putryaḥ kurudhvam aśanaṁ lalitādayas tat |

ity āgrahāc chapatha-dāna-śataiś ca mātā

miṣṭānna-miṣṭa-vacanaiḥ samabhojayat tāḥ ||69||

hṛdy udgataiḥ suta kara-grahaṇābhilāṣais

tad-bhūṣaṇaiḥ subahuśaḥ saha yāni yatnāt |

niṣpādya tan nava-vadhū-pratirūpakāṇi

snehād dhṛtāni sadane vara-sampuṭeṣu ||70||

tair bhūṣaṇair atha dhaniṣṭhakayopanītais

tāmbūla-candana-varāmbara-nāgajaiś ca |

ālī-vṛtam nava-vadhūm iva tāṁ vrajeśā

sammānya hārda-valitā muditā babhūva ||71||

rādhāhṛtaṁ yan niśi tad viśākhā

dhaniṣṭhayādāt subalāya gūḍham |

pītottarīyaṁ subalo’pi tasyai

nīlāmbaraṁ kṛṣṇa-hṛtaṁ tayaiva ||72||

tāvat sva-sevā-kṛti-labdha-varṇāḥ

snehena dāsāḥ pariphulla-gātrāḥ |

tair gandha-mālyāmbara-bhūṣaṇais te

vibhūṣayāmāsur adhīśvaraṁ svayam ||73||

bhakti-cchedāḍhya-carcāṁ malayaja-ghusṛṇaiḥ dhātu-citrāṇi bibhrad

bhūyiṣṭhaṁ navya-vāsaḥ śikhi-dala-mukuṭaṁ mudrikāḥ kuṇḍale dve |

guñjā-hāraṁ suratna-srajam api taralaṁ kaustubhaṁ vaijayantīṁ

keyūre kaṅkaṇe śrī-yuta-pada-kaṭakau nūpurau śṛṅkhalāṁ ca ||74||

ātmaika-dṛśya-gāndharvā pratibimba-karambitaiḥ |

dadhad vakṣasy ayaṁ hāraṁ gumphitaṁ sthūla-mauktikaiḥ ||75||

śṛṅgaṁ vāmodara-parisare tunda-bandhāntara-sthaṁ

dakṣe tadvan nihita-muralīṁ ratna-citrāṁ dadhānaḥ |

vāmenāsau sarala-laguḍīṁ pāṇinā pīta-varṇāṁ

līlāmbhojaṁ kamala-nayanaḥ kampayan dakṣiṇena ||76||

vaṁśī-viṣāṇa-dala-yaṣṭi-dharair vayasyaiḥ

saṁveṣṭitaḥ sadṛśa-hāsa-vilāsa-veśaiḥ |

gantuṁ vanāya bhavanād vanajekṣaṇo’yaṁ

muṣṇan mano mṛgadṛśām atha nirjagāma ||77||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

prātar bhojana-keli-varṇana-mayaḥ sargaś caturtho gataḥ ||o||

||4||

—o)0(o—

(5)

## pañcamaḥ sargaḥ

pūrvāhne dhenu-mitrair vipinam anusṛtaṁ goṣṭha-lokānuyātaṁ

kṛṣṇaṁ rādhāpti-lolaṁ tad-abhisṛti-kṛte prāpta-tat-kuṇḍa-tīram |

rādhāṁ cālokya kṛṣṇaṁ kṛta-gṛha-gamanāryayārkārcanāyai

diṣṭāṁ kṛṣṇa-pravṛttyai prahita-nija-sakhī-vartma-netrāṁ smarāmi ||1||

sa mandra-ghoṣābhidha-śṛṅga-ghoṣaiḥ

saṅghoṣayan ghoṣam apāsta-doṣaiḥ |

sammohayan hṛd vraja-sundarīṇāṁ

sampoṣayan prema bahir jagāma ||2||

gomayotpalikā-kūṭair giri-śṛṅga-nibhair yutam |

vāsitā vāsa-mattānāṁ ṣaṇḍānāṁ saṅgaroddhuram ||3||

kṛṣṇa-līlāṁ pragāyadbhir vihasadbhiḥ parasparam |

gomayāvacaya-vyagraiḥ gopa-dāsī-śatair vṛtam ||4||

go-yāna-vatsāvaraṇa-vyagra-gopa-śatānvitam |

gomayotpalikā-kṛdbhir jarad-gopī-gaṇair yutam ||5||

gavāṁ sthānī-śreṇī-sphūritam abhito’lpāvṛti-cayo-

llasad-vatsāvāsa-sphurita-tala-vṛkṣāvalicitam |

karīṣa-kṣodasyoccaya-mṛdula-bhūmī-talam asau

vrajābhyarṇaṁ pūrṇaṁ vraja-dhana-janair vīkṣya mumude ||6||

(kulakam)

tarṇakārodhana-vyagra-gopa-yādo-gaṇānvitāḥ |

ucchalad-gopayaḥ pūrāḥ dugdha-bhāṇḍāni kacchapāḥ ||7||

go-śakṛc-cayanāsakta-gopī-vaktra-saroruhāḥ |

sitāruṇa-calad-vatsa-haṁsa-koka-kulākulāḥ ||8||

nirgacchad-dhavalā paṅkti-nadīr gopuccha-śaibalāḥ |

gavālaya-saraḥ-śreṇīḥ paśyan sa mumude hariḥ ||9||

(sandānatikam)

anuvrajan svordhva-mukhaṁ vrajendur

vrajendra-niṣkāsita-go-vrajaṁ saḥ |

vrajād vikarṣan vraja-vāsi-lokān

vanāya vavrāja sakhi-vrajena ||10||

rajo’mbhobhiḥ śambhor api ca vidhi-dambholi-karayoḥ

parāṁ śuddhiṁ buddhīndriya-caya-niruddhiṁ vidadhatī |

lulāpy[[2]](#footnote-3)-ālyā pālyā ravi-duhitṛ-kālyātha militā gavāṁ

śreṇī śvenī dyu-sarid iva veṇī-bhramam adhāt ||11||

vanāya gacchan vanajekṣaṇo harir

yato yataḥ sannidadhe padāmbujam |

tatas tataḥ sā vraja-bhūḥ samutsukā

prakāśayāmāsa hṛd-ambujaṁ svakam ||12||

tac-chrī-pada-sparśa-bhara-pramodaiḥ

sā phulla-romāñcita-sarva-gātrī |

nananda kṛttāni tṛṇāni bhūyaḥ

khuraiḥ kṣatāṅgāni ca rohayantī ||13||

phullākṣi-padmāti-javā-susambhramā

prītyambu-vṛṣṭyaidhita-sarvato-mukhā |

vṛddhādi-bālānta-janāvalī-sarid

vrajācalāt kṛṣṇa-samudram āyayau ||14||

klinnāmbarā’kṣi-stanajaiḥ payaḥ-sravais

tathāvidhair yātṛ-mukhāṅganā-gaṇaiḥ |

ambā kilimbānugayā balāmbayā

sahāgatāmbā suta-darśanotsukāḥ ||15||

anyonyāsaṅga-saṁstabdha-dṛṣṭi-hillolam ulbanam |

kṛṣṇaṁ rasārṇavaṁ bheje rādhā surataraṅgiṇī ||16||

maṅgalā-śyāmalā-bhadrā-pālī-candrāvalī-mukhāḥ |

sva-sva-yūthā yūtha-nāthāḥ sarvatas tās tam anvayuḥ ||17||

saha dhana-jana-vṛndair nirgate prāṇa-nāthe

jana-gati-rava-hānyā spandanālāpa-hīnā |

paśu-khuraja-rajobhir dhūsarāsau jaḍāṅgī

vraja-vasatir athāsīt proṣita-preyasīva ||18||

anvayat-pitarau vīkṣya sa-vrajau vana-sīmani |

sthite’smin valita-grīvaṁ tastambhe go-kadambakaiḥ ||19||

ananta-śaṅkau sva-vana-prayāṇe’py

abhadra-bhīter anivārayantau |

asrākulākṣāv api darśanotsukau

sa duḥsthito’bhūt pitarau samīkṣya ||20||

saurabhya-lubdhā tṛṣitoccalantī

hrī-vātyayā bambhramitābhito’pi |

netrāli-paṅktir vraja-sundarīṇāṁ

hareḥ papātaiva mukhāravinde ||21||

samīkṣya rādhā-vadanāravinde

śrī-netra-nṛtyan-mada-khañjarīṭau |

sumaṅgalāṁ svāṁ manute sma yātrāṁ

tadīya-sandarśana-sat-phalāṁ saḥ ||22||

sva-sva-bālam apahāya mātaraḥ

kṛṣṇa-vaktra-dhṛta-sāśru-locanāḥ |

stanya-sikta-vasanāḥ suvatsalāḥ

sarvato’tha parivavrur acyutam ||23||

vimanaskāpi manasā bhāvayanty atha tac-chubham |

vihastāpi[[3]](#footnote-4) sva-hastābhyāṁ jananī tam alālayat ||24||

śataśaḥ santi me gopā nipuṇāḥ pālane gavām |

pālayāmi svayam iti vatsa ko’yaṁ durāgrahaḥ ||25||

bālo’si mṛdulas tatra vimukta-cchatra-pādukaḥ |

dinaṁ bhramasi kāntāre jīvetāṁ pitarau katham ||26||

kriyamāṇāgrahau svasya cchatropānad-vidhāraṇe |

vātsalya-vyākulau vīkṣya pitarau prāha keśavaḥ ||27||

go-pālanaṁ sva-dharmo nas tās tu niśchatra-pādukāḥ |

yathā gāvas tathā gopās tarhi dharmaḥ sunirmalaḥ ||28||

dharmād āyur yaśo vṛddhir dharmo rakṣati rakṣitaḥ |

sa kathaṁ tyajyate mātar bhīṣu dharmo’sti rakṣitā ||29||

sutasya sādguṇyam avekṣya tṛptau

nanandatus tau hṛdi yady apāram |

aniṣṭa-śaṅkākulitā tathāpi

gopān samāhūya jagāda mātā ||30||

subhadra maṇḍalībhadra vatsa bho balabhadraka |

samarpito’yaṁ yuṣmāsu bālo’timṛdulaś calaḥ ||31||

yantraṇīyaḥ śikṣaṇīyaḥ pālanīyaś ca vaḥ sadā |

svairī cec calatāṁ yāti kathanīyaṁ tadā mayi ||32||

dhṛta-khaḍga-dhanur-bāṇair bho vatsā vijayādayaḥ |

pālanīyo’pramattair vaḥ sadāyam abhitaḥ sthitaiḥ ||33||

aṅge sutasyātha kareṇa mātā

snigdhā spṛśantīśvara-nāma-mantraiḥ |

nṛsiṁha-bījaiś ca vidhāya rakṣāṁ

babandha rakṣā-maṇim asya haste ||34||

ājñā mātaḥ pitar iti sutaṁ sampatantaṁ padānte

dorbhyāṁ dhṛtvā hṛdi nidadhatau stanya-bāṣpāmbu-siktam |

cumbantau tad-vadana-kamalaṁ mārjayantau karābhyāṁ

jighrantau taṁ śirasi pitarāv ūhatur bāṣpa-kaṇṭham ||35||

bhūr dyaur bhavyā bhavatu bhavato rakṣitā śrī-nṛsiṁhaḥ

śastaḥ panthā vanam api śubhaṁ bhāvukā dig vidik ca |

svāgamyaḥ svaṁ punar atha gṛhaṁ maṅgalāliṅgitas tvaṁ

dattānujñaḥ sa iti mumude vatsalābhyāṁ pitṛbhyām ||36||

yathā pitṛbhyāṁ sa tathā balāmbāpy

ambā kilimbādy-upamātṛ-yuktayā |

gopaiś ca gopī-nivahaiś ca lālito yathā

haris taiḥ sa balo’py abhūt tathā ||37||

vrajāṅganānāṁ tṛṣitākṣi-cātakān

siñcan kaṭākṣāmṛta-vṛṣṭi-dhārayā |

nyavedayat kānana-yānam ātmanas

tābhiḥ sva-dṛṣṭyaiva sa cānumoditaḥ ||38||

tāsāṁ mano-dīna-kuraṅga-saṅghān

vilokya lolān ruci-pallavān svān |

ninye sphuṭaṁ cārayituṁ sva-saṅge

sandānya dṛk-śṛṅkhalayā svayāsau ||39||

dvi-trāḥ kṣepyāḥ sumukhi ghaṭikāś cakṣuṣī mudrayitvā

mā gāḥ khedaṁ sapadi bhavitā saṅgamo nau vanānte |

āgantavyaṁ mayi karuṇayā chadmanāśu sva-kuṇḍaṁ

kṛṣṇaś cakre sphuṭam anunayaṁ rādhikāyāṁ dṛśettham ||40||

yayāce rādhikām ājñāṁ sva-dṛśā dainya-pūrṇayā |

kātaryaṁ vamatābhūt tat-kaṭākṣeṇānumoditaḥ ||41||

madhye-nabhaḥ sammilane’py alūnair[[4]](#footnote-5)

javāt praviṣṭair hṛdaye mithas tau |

kaṭākṣa-bāṇair api modam āptau

premno vicitrā hi gatir durūhā ||42||

rādhā-mano-mīnam ayaṁ sva-saṅge

sva-kānti-jālena nibadhya ninye |

rurodha tac-citta-marālam utkaṁ

sāpi sva-dṛk-kūṇana-pañjarāntaḥ ||43||

prerayann agrato dhenūr ākarṣan pṛṣṭhato vrajam |

sa mitrair āvṛto’raṇyaṁ praveṣṭum upacakrame ||44||

tiryag-grīvaṁ punaḥ prekṣya sa-vrajau sneha-karṣitau |

anvāyāntau puras tiṣṭhann abravīt pitarau hariḥ ||45||

mātar nātaḥ param iha puro gantum arhyāṭavīṁ vo

vyāvartadhvaṁ tvaritam iha me prāpaṇīyā rasālā |

tātaiṣādya truṭita-śikharā kandukā-kṣepaṇī me

gatvā ghoṣaṁ jhaṭiti sudṛḍhāḥ pañcaṣāḥ kāraṇīyāḥ ||46||

valita-grīvam ūrdhvāsyaṁ kṣudhitās tṛṣitā api |

tastambhire puro gāvaḥ paśyāmba mad-apekṣayā ||47||

preṣayiṣyāmi sad-bhojyaṁ bhuktvā madhyāhna eva tat |

āgaccher aparāhne tvaṁ tūrṇam ity āha taṁ prasūḥ ||48||

so’py abravīt tāṁ kṛta-bhojanau cet

śroṣyāmi gehe muditau bhavantau |

bhokṣyāmi bhojyaṁ prahitaṁ tadā te

gṛhaṁ sameṣyāmi na cānyathāmba ||49||

kṛtāvanaḥ kāya-mano-vacobhiḥ

saṁsikta-dehaḥ stana-dṛk-payobhiḥ |

sa cumbitāliṅgita ākulābhyāṁ

muhur muhur dṛṣṭa-mukhaḥ pitṛbhyām ||50||

udyad-viyogoṣṇa-ravi-pratāpitaiḥ

siktair nija-prekṣaṇa-vīci-śīkaraiḥ |

kaṭākṣa-dhārānala-nālikā-cayair

nipīta-lāvaṇya-saraḥ-priyā-gaṇaiḥ ||51||

vraja-tyāgāraṇya-yānotpannābhyāṁ nanda-nandanaḥ |

vaimanasyonmanasyābhyāṁ vyāgro’sau prāviśad vanam ||52||

(sandānatikam)

vrajasya kṛṣṇe nihitekṣaṇasyā-

khilendriyāṇāṁ nayanatvam āsīt |

tasmin vanenāntarite kṣaṇena

teṣāṁ samantāt suvilīnatābhūt ||53||

caratvataḥ sthāvarataiva dhanyā

vanaṁ prayāty eṣa vihāya yan naḥ |

itīva khinnāḥ sphuṭam ādadhus tāṁ

stambhasya dambhāt vraja-vāsinas te ||54||

hareś cillī-cillī-gilita-mati-mīlac-chapharikā

mukhāmbhojān mlānāc calita-cala-dṛṣṭi-bhramarikāḥ |

viyogodyat-paṅkāvali-patita-haṁsā na vibabhus

tad-ābhīrī-nadyo vana-śuci-hṛte jīvana-dhane ||55||

abhyāsato’thaabhyāsato'taḥ vraja-vāsinas te

vimohitau tau vraja-pau gṛhītvā |

kṛṣṇānugāmi-sva-mano-vihīnair

dehaiḥ paraṁ geham ayur nirīhāḥ ||56||

svāṁ svāṁ sakhyo’pi yūtheśāṁ yatnād ādāya mūrcchitām |

ninyur gṛhaṁ yantra-cañcat-pratimāḥ pratimām iva ||57||

kundavally atha tāṁ rādhāṁ svayaṁ vyagrāpy acetanām |

ādāyāyād vrajaṁ yatnād vicittais tat-sakhī-janaiḥ ||58||

yadyapy asmin nyasta-cittā vraja-sthā

ā-tad-darśaṁ jñapti-śūnyās tathāpi |

tat-tat-karmāṇy ācaranti sma yadvaj

jīvan-muktā deha-saṁskāratas te ||59||

nirmāṇotkāṁ sva-pathi jaṭilāṁ go-śakṛt-piṇḍikānāṁ

vadhvā vartmany atha dhṛta-dṛśaṁ vyākulāṁ kundavallī |

dṛṣṭvā’vādīj jaḍima-kalitāṁ rādhikāṁ cetayantī

kṛṣṇābhyarṇaṁ naya-nipuṇa-dhīs tūrṇam enāṁ ninīṣuḥ ||60||

namāmy ārye snuṣeyaṁ te kalyāṇī nīyatāṁ puraḥ |

chāyāpy asyā na kṛṣṇasya dṛṣṭi-gocaratāṁ gatā ||61||

sābdhi-dvīpā bhavati pṛthivī yasya naikasya mūlyaṁ

tādṛg divyāmita-maṇi-mayaṁ paśya śacyāpy alabhyam |

sarvāṅgīnaṁ vasana-sahitaṁ bhūṣaṇaṁ dattam asyai

goṣṭheśvaryā mudita-manasā pāka-naipuṇyato’syāḥ ||62||

dharmārtha-lābhān muditā snuṣāyās

tayaiva kāryāntaram uccikīrṣuḥ |

svābhīṣṭa-sampādana-labdha-varṇāṁ

matvāvadat tāṁ jaṭilā stuvantī ||63||

ehy ehi vatse kuśalaṁ bhavatyās

tvac-chīla-nirmañchanam āśu yāmi |

snigdhāsi yat tvaṁ mayi sasnuṣāyāṁ

mad-āśiṣā tvaṁ suta-vaskarā syāḥ ||64||

svayaṁ sādhvī pragalbhā tvam anyāsāṁ dharma-pālane |

ātmanīva pratītir me tvayi tvāṁ prārthaye tataḥ ||65||

dharme patnyā pālite tat patiḥ syād

gomān putrī vittavāṁś cāyur-āḍhyaḥ |

ity āhāsmān paurṇamāsī smṛtijñā

seyaṁ tat tvayy arpitā dharma-guptyai ||66||

dharmād arthaś ca kāmaś cety ādi satyaṁ satāṁ vacaḥ |

yato’syāḥ pālitād dharmāt bhūyān artho’pi sādhitaḥ ||67||

ekaḥ suto me kuśalī yathāsau

kule’male syān na yathā kalaṅkaḥ |

dharmaṁ tathāsyāḥ paripālayantī

nirvāhya sūryārcanamānayainām ||68||

rādhe tvaṁ tāmra-kuṇḍīm aruṇa-kapilikā-kṣīra-dadhyājyam ijyaṁ

sārpiṣkānnaṁ javām aikṣavam atha ghusṛṇaṁ patrakaṁ padma-mālām |

sārdhaṁ sakhyānayety ādy-upakaraṇa-cayaṁ putri gehād gṛhītvā

gārgyā vā kenacid vārcana-paṭu-baṭunā yāhi sūryārcanāya ||69||

caṇḍāsi sādhvī lalite tvayāsau

naikākinī kvāpi sakhī vidheyā |

gandho’pi yasyāṁ kila nanda-sūnos

tasyai diśe vo’ñjalir eva kāryaḥ ||70||

atyārūḍhaṁ dinaṁ vatse santi go-maya-rāśayaḥ |

yuvayor nyasta-bhārā syāṁ niścintotpalikā-kṛtau ||71||

tām ūcatus te hṛdi sampraharṣite

niścintam ārye kriyatāṁ kriyā nijā |

āvām avāvaḥ satataṁ bhavad-vadhūṁ

tārām ivākṣṇaḥ saha-pakṣma-locake ||72||

tāḥ pronmattā api jaṭilāyāḥ

pītvājñā-vāṅ-madhu-madhurāṅgyaḥ |

ānandotphullita-tanu-cittā

dhairyaṁ dhṛtvā gṛham anujagmuḥ ||73||

āgatya khaṭṭopari sanniviṣṭāṁ

śrī-rādhikāṁ kṣālita-mārjitāṅghrim |

dāsyo mudā paryacaran nijeśāṁ

pādābja-saṁvāhana-vījanādyaiḥ ||74||

mallī-raṅgaṇa-karṇikāra-bakulā’moghā-latā-saptalā

jātī-campaka-nāga-keśara-lavaṅgābjādi-puṣpoccayam |

śrī-vṛndā-prahitaṁ vanād ali-kulāspṛṣṭaṁ darojjṛmbhitaṁ

sveśvaryāḥ purato nyadhād vana-sakhī śrī-narmadā mālinī ||75||

kṛṣṇāṅga-kāmālaya-vaijayantikāṁ

tair vaijayantīṁ viracayya sā vyadhāt |

rādhā sva-naipuṇya-guṇādi-sūcikāṁ

karpūra-kṛṣṇāguru-sattva-bhāvitām ||76||

elendu-jātī-phala-khādirānvitāḥ

sva-pāṇi-hṛt-saurabha-rāga-bhāvitāḥ |

kṛṣṇākṣi-cittānana-candra-rañjikāḥ

sā nāgavallī-dala-vīṭikā vyadhāt ||77||

mālām etāṁ tulasi haraye vīṭikāś copahṛtya

jñātvā vṛndā subala-mukhataḥ keli-saṅketa-kuñjam |

āgacchatāśu tvam iti lalitā-preritādāya tāntāḥ

kastūryālī-sahita-tulasī kṛṣṇa-pārśvaṁ pratasthe ||78||

śrī-rādhikāpy atha sakhī-sahitātidakṣā

śrī-kṛṣṇa-candra-sakalendriya-tarpaṇāni |

karpūra-kely-amṛta-keli-mukhāni kāmaṁ

kartuṁ samārabhata sādbhuta-laḍḍukāni ||79||

yad api nija-sakhī sānveṣaṇāyāsya yātā

svayam api ca nimagnā kṛṣṇa-sambandhi-kṛtye |

tad api hari-mukhendor darśanotkātha mene

truṭim api yuga-lakṣaṁ vyagra-rādhā-cakorī ||80||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

sargaḥ pañcama eṣa sādhu niragāt pūrvāhna-līlām anu ||o||

||5||

—o)0(o—

(6)

## ṣaṣṭhaḥ sargaḥ

praviṣṭo’tha vanaṁ paścāt paśyan valita-kandharam |

ujjijṛmbhe harir vīkṣya nivṛttān vraja-vāsinaḥ ||1||

kṛṣṇa-mattebha unmukto ghoṣa-dṛg-dṛḍha-śṛṅkhalāt |

ucchvasaṁś capalaḥ svairī kānane’nya ivābhavat ||2||

śrī-kṛṣṇa-sac-citra-paṭe vimocite

vrajākṣi-bandhād vana-citra-kāriṇā |

prādurbabhūvur nayanotsavāni

tad-vihāra-citrāṇi śubhāny anekadhā ||3||

nṛtyanti gāyanti hasanti gopāḥ

kūrdanti nandanti pariskhalanti |

narmāṇi tanvanti lasanty athaite

bandhād vimuktāḥ kalabhottamā vā ||4||

sthitiṁ sthirāṁ mātṛ-puro bakārer

eke’ṅganāsv asya dṛśaṁ ca lolām |

saṅghaṭṭa-dṛṣṭām anukurvate’nye

ceṣṭāṁ giraṁ ca skhalitāṁ janānām ||5||

kecid vṛkṣa-latāvṛtāḥ pracapalāpāṅgaiḥ smitārdraṁ manāg

udghāṭyāmbara-saṁvṛtānanam amuṁ gopāla-yoṣāyitāḥ |

paśyanto vyahasan pare ca dhavalā lekhāyamānā mudā

vyālambyāṅghri-karair mahīṁ vilulita-grīvordhva-karṇānanāḥ ||6||

vitaṇḍā-paṇḍitāḥ kecit tat-tac-chabdārtha-khaṇḍanaiḥ |

daṇḍādaṇḍi-raṇair anye dor-daṇḍa-saṅgaraiḥ pare ||7||

kṣiptānekāstra-kāṇḍoghair daṇḍa-bhramaṇa-kauśalaiḥ |

lāsyair hāsyaiḥ pare dāsyais toṣayāmāsur acyutam ||8||

athāgataṁ kṛṣṇam avekṣya vṛndā

vṛndāṭavīṁ tad-virahāt viṣaṇṇām |

vṛndaṁ ca sā’bodhayad ākulānāṁ

vṛndāvana-sthāvara-jaṅgamānām ||9||

aṭavi sakhi samāyān mādhavo’sau samantāt

visṛja viraha-ghūrnāṁ tūrṇam ullālasīhi |

sva-guṇa-gaṇa-vikāśaiḥ sveśvarīṁ smārayāmuṁ

saphalaya nija-lakṣmīṁ cānayoḥ sad-vilāsaiḥ ||10||

prabudhyadhvaṁ vallyo vikasata nagāḥ kūrdata mṛgāḥ

pikā bhṛṅgair gānaṁ kuruta śikhino nṛtyata mudā |

adhīdhvaṁ bhoḥ kīrāḥ sthira-cara-gaṇā nandata ciraṁ

samāyāto yuṣmān sukhayitum asau vaḥ priyatamaḥ ||11||

tataḥ sva-viccheda-davāgni-mūrcchitāṁ

samīkṣya tāṁ cetayituṁ priyāṭavīm |

kṛṣṇāmbudaḥ svāgamanaṁ ca śaṁsituṁ

vavarṣa vaṁśī-ninadāmṛtāny asau ||12||

vaṁśī-ninādāmṛta-vṛṣṭi-siktā

kṛṣṇāṅga-saṅgānila-vījatātha |

śrī-vṛndayālyā ca sucetitoccair

vṛndāṭavī sā sahasonmimīla ||13||

sattva-dharma-viparyāsair veṇu-nādāmṛtotthitaiḥ |

sva-sāttvika-vikāraiś ca tadābhūd vyākulāṭavī ||14||

prodyad-vepathur uccalaṁ sthira-caraiḥ stabdhā jaḍair jaṅgamaiḥ

prasvinnā sravad-aśru-jāla-salilaiḥ śvetā prasūnotkaraiḥ |

sāśruḥ puṣpa-madhu-dravaiḥ svara-bhidā yuktā khagālī ravai

romāñcāli yutā latāṅkura-cayair vṛndāṭavī sā babhau ||15||

maṇḍitā viśataikena jāgratānyena sāṭavī ||

mādhavenābabhau draṣṭuṁ taṁ śobhā śrīr ivāgatā ||16||

kūjad-bhṛṅga-vihaṅga-pañcama-kalālāpollasantī hareś

cyotat-paktrima-sat-phalotkara-rasollāsāṭavī sābhavat |

samphullan-nalinī-vilāsi-vihasad-vallī-matallī-naṭī

lāsyācārya-marud-gaṇātimuditā sarvendriyāhlādinī ||17||

puṣpair hāsyaṁ bhramarair gānaṁ

parṇair lāsyaṁ madhubhiḥ pānam |

dadhatas taravaḥ sva-phalaiḥ khānaṁ

kurvanty abhyāgata-hari-mānam ||18||

ali-gāyaka-cumbita-kusumāsyaṁ

pallava-paṭa-vṛta-vivṛta-suhāsyam |

dadhatī rahasi vidadhatī lāsyaṁ

vyavṛṇuta vallī-tatir api dāsyam ||19||

sva-ramaṇa-sahitānāṁ veṇu-nādāhṛtānāṁ

tṛṇa-kavala-mukhānāṁ cañcalālokanāni |

harir atha hariṇīnāṁ vīkṣya rādhā-kaṭākṣaiḥ

smṛti-patham adhirūḍhair vivyathe viddha-marmā ||20||

premṇānṛtyat phulla-mayūrī-tati-yuktaḥ

kṛṣṇālokān matta-mayūra-vraja ārāt |

snigdhe rādhā-keśa-kalāpe rati-mukte

yat sat-piñchair āśu murāreḥ smṛtir āsīt ||21||

mada-kala-kalaviṅkī-matta-kādambikānāṁ

sarasi ca kala-nādaiḥ sārasānāṁ priyāyāḥ |

valaya-kaṭaka-kāñcī-nūpurodyat-svanormī-

bhrama-culukita-citto’bhyāgatāṁ tāṁ sa mene ||22||

upari-capala-bhṛṅgaṁ padmam īṣat-prakāśaṁ

vara-parimala-pūraṁ śaśvad ālokya kṛṣṇaḥ |

smita-śavala-kaṭākṣaṁ padma-gandhaṁ priyāyā

mukham idam iti matvā tām upetāṁ viveda ||23||

rucaka-karaka-bilvair nāgaraṅgaiḥ supakvaiḥ

pratidiśam anudṛṣṭair harṣa-tarṣākulo’sau |

sapadi lasad-uroja-bhrānti-sambhrānta-cetā

vapuṣa iha vibhutvaṁ rādhikāyāḥ śaśaṅke ||24||

yato yataḥ patati vilocanaṁ hares

tatas tataḥ sphurati tad-aṅga-saṁhatiḥ |

na cādbhutaṁ tad iha tu yad vrajāṭavī

mude harer alabhata rādhikātmatām ||25||

tair uddīpita-bhāvālī vātyayoccālitaṁ manaḥ |

śaśāka na sthirī-kartuṁ kāśa-puṣpa-nibhaṁ hariḥ ||26||

vṛndāvana-sthira-carān svāloka-prema-vihvalān |

premnā hṛṣṭa[[5]](#footnote-6)-manāḥ kṛṣṇaḥ prekṣya tān mumude bhṛśam ||27||

sakhyaḥ kiṁ kuśalaṁ latāḥ kṣiti-ruhāḥ kṣemaṁ sakhāyaḥ śivaṁ

mṛgyaḥ kiṁ bhavikaṁ mṛgāḥ śakunikāḥ bhavyaṁ śakuntāḥ śubham |

bhṛṅgyaḥ śaṁ bhramarāḥ sukhaṁ sthira-carāḥ sva-śreyasaṁ vaḥ sadā

premṇetthaṁ vana-saṅgatān sa-rabhasaṁ papraccha sarvān hariḥ ||28||

pracārya gāś cārayituṁ kṣudhārtā

govardhana-kṣmābhṛd-upatyakāyām |

mano’nudhāvad dayitāṁ nivartayan

samaṁ vayasyair vijahāra kṛṣṇaḥ ||29||

sva-kalpitair loka-caya-prasiddhair

harir vihārair vana-śobhayā ca |

śaśāka rādhā-virahātitaptaṁ

sa tāṁ pradhāvan na mano niroddhum ||30||

tān vīkṣya kṛṣṇaḥ kṛpayārdra-cittas

tais tair vihāraiś ca mitho niyuddhaiḥ |

śrāntān kṣudhārtān atha bhojanecchūn

iyeṣa sambhojayituṁ vayasyān ||31||

tāvad dhaniṣṭhā ghṛta-pakvam annaṁ

prātaḥ kṛtaṁ yal lalitādibhis tat |

dattaṁ rasālā-sahitaṁ jananyā

dāsībhir ādāya samājagāma ||32||

tāṁ vīkṣya hṛṣṭaḥ sa harir babhāṣe

kiṁ me dhaniṣṭhe pitarau sukhaṁ staḥ |

susnātam ābhyāṁ vihiteśa-pūjā

pratoṣya sarvān vada kiṁ nu bhuktam ||33||

sāpy āha taṁ tau tava maṅgalārthaṁ

snātārciteśau dvija-sātkṛtārthau |

sambhojya sarvān atha bhuktavantau

bhojyāni ca preṣayataḥ sma tubhyam ||34||

rādhā-saṅga-drumārohotkaṇṭhitālambanārthinī |

tāṁ parālambanāṁ mene citta-vṛtti-latā hareḥ ||35||

itas tataḥ sañcaratīr gavālīḥ

sva-veṇu-nādair atha saṅkalayya |

jagāma tāḥ pāyayituṁ vayasyaiḥ

sañcālayan mānasa-jāhnavīṁ saḥ ||36||

pāyayitvā jalaṁ gās tāḥ śītaṁ svādu sunirmalam |

svayaṁ gopāḥ papuḥ sasnur vijahruḥ salile ciram ||37||

upapulinam athāsau tāṁs tad-annaṁ vayasyān

dadhi-mathita-rasāla-sandhitāmrādi-yuktam |

svayam api ca samaśnan svādayan hāsayaṁś ca

sva-parita upaviṣṭān bhojayāmāsa kṛṣṇaḥ ||38||

tataḥ sakhīn āha hariḥ sahāryā

yūyaṁ kṣaṇaṁ cārayatāgrato gāḥ |

ahaṁ sakhibhyāṁ saha mādhavīyāṁ

vana-śriyaṁ draṣṭum iha bhramāmi ||39||

dāsīr dhaniṣṭhāvadad āśu yāta

yūyaṁ gṛhītvākhila-bhājanāni |

puṣpāṇi nārāyaṇa-sevanārthaṁ

sañcitya paścād aham āgatāsmi ||40||

phullaṁ gandha-phalī-dvandvam avataṁsocitaṁ tadā |

ādāyāgatya kṛṣṇasya vṛndārpitavatī kare ||41||

tad-ālokāt priyā-kānti-smṛty-utkaṇṭhāvato hareḥ |

ejat karāt tad ādāya tac-chrutyor nidadhe baṭuḥ ||42||

vṛndāṁ dhaniṣṭhāṁ subalaṁ baṭuṁ ca

ṣāḍguṇya-vijñān sacivān sa kṛṣṇaḥ |

upāya dakṣān upalabhya mene

rādhāṅga-saṅgottama-rājya-labdhim ||43||

madhumaṅgala-hastaṁ sa pragṛhya vāma-pāṇinā |

vṛndā-dhaniṣṭhā-subalaiḥ sasāra sumanaḥ-saraḥ ||44||

kusumita-taru-vallī-vīthi-kuñjair lasantīṁ

sthala-jala-vihagāli-vyūha-kolāhalaiś ca |

sa kusuma-sarasīṁ tāṁ vīkṣya rādhāgamotkas

tad-abhisṛti-vicāraṁ svānugair ācacāra ||45||

prayāti vṛndā subalo baṭur vā

rādhāntikaṁ cej jaṭilā sa-śaṅkā |

ebhiḥ samaṁ vā kalahaṁ vidadhyād

vadhūṁ nirundhyād athavā gṛhāntaḥ ||46||

ākarṣaṇīṁ vā muralīṁ niyuñjyāṁ

sarvāḥ sameṣyanti ca gopa-rāmāḥ |

tad-iṣṭa-līlādi-raso na siddhyet

parasparerṣyā-mada-māna-vāmyāt ||47||

tato dhaniṣṭhe vraja kundavallīṁ

pratīti-kṛt sā jaṭilā yad asyām |

tad-vañcanā-cañcu-matiḥ sadā nau

snigdhārthitā sā dhruvam ānayet tām ||48||

athāha vṛndā bhavatā yad uktaṁ

satyaṁ hi tac cet sumano’vacetum |

rādhā sakhī kācid ihāgatā syāj

jñeyas tadāsyās tad-udanta[[6]](#footnote-7) ādau ||49||

athāgatā sā tulasī sva-sakhyā

kṛṣṇaṁ sakhibhyāṁ saha tat-sakhībhyām |

priyāgamopāya-vicāra-lagnaṁ

puraḥ sphurantaṁ mumude samīkṣya ||50||

svapne’pi tat-sannidhim atyajantīṁ

tāṁ rādhayā te jahṛṣuḥ sametām |

niścitya sarve’py atha mādhavo’bhūt

tad-darśanotko’dhvani datta-dṛṣṭiḥ ||51||

tataḥ sā tulasī nyasya hṛṣṭā baṭu-kare srajam |

udghāṭya puṭikāṁ vīṭīṁ subalasya kare dadau ||52||

rādhā-karāmoda-samṛddha-saurabhaṁ

tac-chilpa-naipuṇya-bharaṁ tathādbhutam |

tām udgirantīṁ bhramarāli-karṣiṇīṁ

srajaṁ vilokyābhavad unmanā hariḥ ||53||

kaṇṭhe srajaṁ tām atha vaijayantīṁ

hasan nyadhāc chrī-madhumaṅgalo’sya |

rādhā-kara-sparśa-sukhād ivāsau

tat-sparśataḥ kaṇṭakitāṅga āsīt ||54||

āgatya kuñje parihāsa-līnāṁ

sambhāvayaṁs tāṁ dayitāṁ mukundaḥ |

tad āsya vīkṣotkalikākulātmā

tayā hasantyā saha saṁlalāpa ||55||

sakhyās te kuśalaṁ sakhīśa kuśalaṁ kutreyam ātmālaye

kiṁ nāyāti vanaṁ kṛtau sva-guruṇā diṣṭātha kiṁ ceṣṭate |

mathnāty ambu-ghaṭaṁ tataḥ kim abhavan nirbhartsya ruddhā gṛhe

yuktyā cānaya vṛndayā na jaṭilā vañcyāha hā dhig vidhim ||56||

sadā rādhātidaurlabhya-sphūrtyā matvā babhūva saḥ |

hāsoktim api satyāṁ tāṁ viṣaṇṇātmā smarākulaḥ ||57||

kṛṣṇaṁ viṣaṇṇam ālokya vyākulā tulasī svayam |

dṛśā vṛndā-dhaniṣṭhābhyāṁ bhartsitāha sa-sambhramam ||58||

mā gāḥ khedaṁ vrajānanda yāmi nirmañchanaṁ tava |

āgatāṁ viddhi dayitāṁ parihāsaḥ kṛto mayā ||59||

tām āgatām atha niśamya didṛkṣur enām

autsukya-cañcala-manā vraja-rāja-sūnuḥ |

uttārya campaka-yugaṁ nija-karṇayos tat

tasyāḥ samarpya karayor mudito’vadat tām ||60||

kveyaṁ kveyaṁ nihnutā vā kim-arthaṁ

ruṣṭā sā cen nāparādho mamāsti |

cen narmaitad dūna-citte na yuktaṁ

hā hā śīghraṁ darśayāmūṁ priyāṁ me ||61||

priyāvalokanotkaṇṭhaṁ kāla-deśārtha-tattvavit |

āninīṣur drutaṁ rādhāṁ babhāṣe tulasī harim ||62||

sā te kāntā kamala-nayana tvan-mukhālokanotkā

sūryārcāyai sapadi jaṭilā-preṣitā kundavallyā |

tvām āyāntī prathamam iha māṁ prāhiṇot tvat-pravṛttyai

krīḍā-kuñjaṁ tvam upadiśa taṁ yatra tām ānayāmi ||63||

tac chrutvocchvasita-svāntaḥ prīto guñjāvalīṁ hariḥ |

tulasyai dattavān kaṇṭhād uttārya pāritoṣikam ||64||

līlā-nikuñja-kalanāya tadātha vṛndā

kṛṣṇāvalokita-mukhī tulasīṁ babhāṣe |

tat-kuṇḍa-tīra-gatam ānaya rādhikāṁ tāṁ

kandarpa-keli-sukhadākhya-nikuñjam āśu ||65||

ahaṁ ca keli-sāmagrīṁ samagrayitum utsukā |

rādhā-kuṇḍaṁ tvayā sārdhaṁ prayātāsmi drutaṁ sakhi ||66||

tāvat kṛtvā priya-sahacarīṁ svasya candrāvalīṁ tāṁ

saṅketa-sthām vraja-pati-sutaṁ netum āgatya tatra |

guñjā-hāraṁ hari-hṛdi sakhī-dattam ādhāya śaibyā

dṛṣṭvā vṛndā-sahita-tulasīṁ vivyathe kṣubdha-cittā ||67||

kṛṣṇasyāgre vṛndayā saṁlapantyā

ālokāt tat-preṣṭha-sakhyās tulasyāḥ |

rādhāṁ matvā sāgatāṁ duḥkhitā tāṁ

śaibyā sa-vyājyaṁ tadā vyājahāra ||68||

kurvantyādya tayā durgā-vratodyāpa mahotsavam |

tāṁ nimantrayituṁ rādhāṁ preṣitāsmi vayasyayā ||69||

sādya labdhā mayānviṣya na gṛhe nāpi kānane |

diṣṭyā labdhāsi tulasi kathyatāṁ kutra te sakhī ||70||

tataḥ sā tulasī jñātvā śaibyāṁ kauṭilyam āśritām |

avadat tāṁ sa-kauṭilyaṁ śaṭhe śāṭhyaṁ hi yan nayaḥ ||71||

kurvāṇayā vrata-mahotsavam ambikāyāḥ

sā śyāmayā sva-suhṛdādya nimantrya nītā |

vṛndāṭavī-parivṛḍhā sva-gṛhaṁ tathāsyām

bhāro’py adhāyi vinayaiḥ sa-sakhī-kulāyām ||72||

tato lalitayā puṣpa-phala-mālya-samṛddhaye |

vṛndāṁ netuṁ preṣitā tāṁ gṛhītvā calitāsmy aham ||73||

iti tāṁ tulasī bhaṅgyā pratārya kuṭilām api |

yayau vṛndā-dhaniṣṭhābhyām udāsīneva mādhave ||74||

punar vivakṣus[[7]](#footnote-8) tāṁ śaibyāṁ kṛṣṇaḥ kuñcita-cakṣuṣā |

nivāryāha svam audāsyaṁ tulasyāṁ vyañjayann iva ||75||

mā kiñcid vada yātv eṣā sva-sakhyāḥ kuśalaṁ vada |

kveyam āste kiṁ kurute priyā candrāvalī mama ||76||

sātihṛṣṭātha taṁ prāha niruddhā’pi dhavāmbayā |

durgārcāc chadmanānītā yatnāc candrāvalī mayā ||77||

sakhī-sthaly-upaśalye tāṁ tvat-saṅgotkalikākulām |

saṁrakṣya padmayā tūrṇaṁ tvām anveṣṭum ihāgatā ||78||

cintito’ntar bahir hṛṣyan pratyutpanna-matir hariḥ |

avadad vañcayan śaibyāṁ chadmanānandayann iva ||79||

ahaṁ tad-darśanotkaṇṭho diṣṭyā nīteyam āly asau |

gaurī-tīrthaṁ lambhayaināṁ gurūṇāṁ vañcana-kṣamam ||80||

yāvat pramada-rādhākhye gāḥ sañcārayato vane |

avadhāryāgato’haṁ syāṁ gavāṁ sambhālane sakhīn ||81||

(yugmakam)

tam āhātha baṭur bhaṅgyā drutaṁ kṛṣṇa dhaniṣṭhayā |

vrajendrena yad ājñaptaṁ tat kuruṣveti so’bravīt ||82||

ām ārya vasudevena dūto’tra prahitaḥ prage |

guptaṁ prasthāpitāś caurāḥ kaṁsena kānane gavām ||83||

(yugmakam)

bhavitavyaṁ sāvadhānaiḥ sarvair go-pālakair iti |

tad ādiṣṭaṁ tāta-pādair mayīdānīṁ dhaniṣṭhayā ||84||

tat-pratyūhair vilambaś cet kadācit sambhaven mama |

nodvegaḥ sakhi kāryas te āgantāhaṁ drutaṁ dhruvam ||85||

iti pratārya tāṁ śaibyāṁ go-diśaṁ sa-sakho’vrajat |

murāris tvarayā hṛṣṭā sāpi candrāvalīṁ prati ||86||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

sargaḥ samprati ṣaṣṭha eṣa niragāt pūrvāhna-līlām anu ||o||

||6||

—o)0(o—

(7)

## saptamaḥ sargaḥ

kiyad-dūraṁ tato gatvā nivṛtyodvartmanā hariḥ |

rādhā-kuṇḍaṁ samāyātaḥ priyā-saṅgotsukaḥ priyam ||1||

parito maṇi-sopānāvalibhiḥ pariveṣṭitam |

caturbhir maṇi-sambaddha-tīrthair dikṣu suśobhitam ||2||

tīrthopari sphurad-ratna-maṇḍapaiḥ sāṅganair yutam |

tat-tīrthobhaya-pārśva-stha-maṇi-kuṭṭima-maṇḍitam ||3||

prati-maṇḍapa-pārśva-stha-taru-śākhāvalambanaiḥ |

yutaṁ nānā-puṣpa-vāsaś-citrair dolā-catuṣṭayaiḥ ||4||

yāmye campakayoḥ pūrve nīpayor āmrayoḥ pare |

saumye bakulayor baddha-ratna-hindolikānvitam ||5||

pūrvāgneya-diśor madhye priya-kuṇḍena saṅgatam |

tatrordhve stambhakālambi-citra-setu-samanvitam ||6||

gala-hṛd-udara-nābhi-śroṇi-jānūru-daghnaiḥ

ṣaḍ-udadhi-vasu-konair maṇḍalāṅgaiś ca kaiścit |

śiśiram anu samuṣṇaiḥ grīṣma-kāle suśītair

vividha-maṇi-nibaddhair dikṣu sopāna-yuktaiḥ ||7||

maṇi-ruci-jala-vīci-bhrānti-tṛṣṇābhibhūtā

patita-vihaga-vṛndācchālavālāntarālaiḥ |

parijana-yuta-rādhā-kṛṣṇayor narma-goṣṭhī

pramada-kṛd-upaveśānalpa-vedī-suśobhaiḥ ||8||

nicita-pṛthu-talānāṁ kuṭṭimaiś citravarṇaiḥ

kusumita-bahu-vallī-śliṣṭa-śākhā-bhujānām |

ghana-dala-phala-puṣpa-śreṇi-bhārānatānāṁ

vitatibhir abhitaḥ saṁveṣṭitaṁ pādapānām ||9||

(sandānitakam)

catuṣkoṇeṣu vāsantī catuḥ-śālābhir āvṛtam |

vānīra-keśarāśoka-nikuñjaiḥ parito vṛtam ||10||

tad-bahiḥ paktrimā-pakva-phala-puṣpotkarākaraiḥ |

paritaḥ kadalī-ṣaṇḍair maṇḍitaṁ śītala-cchadaiḥ ||11||[[8]](#footnote-9)

tad-bahir bāhyopavanāśliṣṭa-puṣpāṭavī-vṛtam |

sva-madhya-salilā dīvyat-sa-setu-ratna-mandiram ||12||

nānā-puṣpa-phaloccāyi-vana-devī-gaṇānvitaiḥ |

sevopacāra-saṁsakta-kuñja-dāsī-śatāvṛtaiḥ ||13||

puṣpāṭavī-phalārāma-madhya-sthair vṛndayācitaiḥ |

sevopakaraṇāgāra-nikarair abhito vṛtam ||14||

(yugmakam)

ṛtu-rājādi-sarvartu-guṇa-sevita-kānanam |

vṛndā-saṁmṛṣṭa-gandhāmbhaḥ-saṁsiktādhāṅgaṇālayam ||15||

tayā toraṇakolloca-patakālamba-gucchakaiḥ |

pauṣpaiś citrita-kuñjādhva-dolā-catvara-maṇḍapam ||16||

nava-kamala-dalālī-pallavāvṛnta-nānā-

kusuma-racita-śayyocchīrṣa-candropadhānaiḥ |

sa-madhu-caṣaka-tāmbūlāmbu-pātrādi-yuktaiḥ

suvalita-tala-līlāgāra-kuñja-prapañcam ||17||

kahlāra-raktotpala-puṇḍarīka

paṅkeruhendīvara-kairavāṇām |

kṣaran-marandaiś ca patat-parāgaiḥ

suvāsitāmbhaḥ-prasaraṁ samantāt ||18||

haṁsa-sārasa-dātyūha-madgu-kokādi-patriṇām |

varaṭā-lakṣmaṇādīnāṁ kalākāpaiḥ śruti-priyam ||19||

śārī-śukānām-anyonya-pṛthag-āsaṅga-raṅgiṇām |

kṛṣṇa-līlā-rasollāsi-kāvyālāpa-manoharam ||20||

jalada-bhrānti-kṛt-kṛṣṇa-kāntija-praṇayonmadaiḥ |

nadan-nṛtyac-chikhi-vrātair vyāptārāma-taṭājiram ||21||

hārīta-pārāvata-cātakādika-

prahṛṣṭa-nānā-vidha-citra-pakṣiṇām |

kṛṣṇekṣaṇānanda-viphulla-varṣmaṇāṁ

karṇāmṛta-dhvāna-manojña-kānanam ||22||

rākeśārbuda-nirmañchya-rādheśāsyendu-pāyibhiḥ |

cakorair nyak-kṛta-tyakta-candrair vṛta-nabhas-talam ||23||

vipakva-jālakā-pakva-phalaiḥ kusuma-pallavaiḥ |

mukulair mañjarībhiś ca namrair vallī-drumair vṛtam ||24||

aneka-padmākara-madhya-saṁsthitaṁ

harer vilāsānvita-tīra-nīrakam |

nānābja-kānty-ucchalitaṁ nirantaraṁ

guṇair jita-kṣīra-samudram adbhutam ||25||

sva-sadṛk-tīra-nīreṇa kṛṣṇa-pādābja-janmanā |

nija-pārśvopaviṣṭenāriṣṭa-kuṇḍena saṅgatam ||26||

(ṣaḍviṁśatyā kulakam)

tīre kuñjā yasya bhānty aṣṭa-dikṣu

preṣṭhālīnāṁ sva-sva-nāmnā prasiddhāḥ

tābhiḥ premnā svīya-hastena yatnāt

krīḍā-tuṣṭyai preṣṭhayoḥ saṁskṛtā ye ||27||

tat-tat-kāṣṭhā-prānta-vicchinna-

sīmārāmodyānāveśanāṁśānvitāś ca |

tat-tat-sīmābhyantarotpanna-vṛkṣa-

śreṇī-yugmācchanna-vartmāli-yuktāḥ ||28||

(yugmakam)

upari tanu-taraṅgākāra-citrāñci-śuddha-

sphaṭika-maṇi-citāny asphāra-vartmāni tāni |

marakata-maṇi-vṛndair ācitābhyantarāṇi

pratanu-lahari-kulyā-bhrāntim utpādayanti ||29||

maṇi-caya-racanābhiḥ sveṣu bhitti-bhramaṁ drāk

sva-nikaṭa-maṇi-bhittau cātma-buddhiṁ dadadbhiḥ |

upavana-yuga-madhye dvāra-vṛndair yutāni

praviśad itara-loke darśanād eva bhānti ||30||

(yugmakam)

cakāsty udīcyāṁ diśi tīrtha-sannidhāv

anaṅga-raṅgāmbuja-nāma catvaram |

padmābha-kuñjāṣṭa-dalair virājitaṁ

suhema-rambhāvali-keśarānvitam ||31||

sahasra-patrāmbuja-sannibhaṁ sphurat-

suvarṇa-sat-kuṭṭima-mañju-karṇikam |

līlānukūlyocita-santatollasad-

vistīrṇatā-lāghavam unnata-prabham ||32||

lalitā-śiṣyayā nityaṁ kalāvatyā susaṁskṛtam |

sarvartu-sukha-sampannaṁ nānā-keli-rasākaram ||33||

lalitānandadaṁ rādhā-kṛṣṇayoḥ sa-vayasyayoḥ |

nikuñja-rājayoḥ paṭṭa-mandiraṁ sphurad-indiram ||34||

(kulakam)

māṇikya-keśara-śreṇī-veṣṭita-svarṇa-karṇikam |

bahir bahiḥ kramād ūrdhva-māna-saṅkhyā-pramāṇakaiḥ ||35||

ekaika-varṇa-sad-ratna-kadambenācitaiḥ pṛthak |

racitaṁ bahubhiś cāru-sama-patrāli-maṇḍalaiḥ ||36||

pañcendriyāhlāda-karaiḥ śaityānyabja-guṇair yutam |

tad-bahiḥ kramaśaḥ svarṇair vaidūryair indranīlakaiḥ ||37||

sphaṭikaiḥ padmarāgaiś ca citair maṇḍapa-pañcakaiḥ |

śobhitaṁ maṇḍaleṣvantar nānā-ratna-vinirmitau ||38||

kevalair mithunībhāva-saṅgatair mṛga-pakṣibhiḥ |

devair nṛbhir yutaṁ cānyaiś citritai rasa-dīpanaiḥ ||39||

pañca-varṇa-bhūri-citra-patra-puṣpa-visphurat-

keśarādi-śakhi-śākhikālisad-vitānakam |

antarasya bhāti jānu-daghna-ratna-kuṭṭimāgāra-

madhya-karṇikā-sahasra-patra-sārasam ||40||

(ṣaḍbhiḥ kulakam)

āmūla-puṣpitāśoka-vallī-maṇḍala-sañcayaiḥ |

sitāruṇa-harit-pīta-śyāma-puṣpaiḥ prakalpitaiḥ ||41||

padma-puṣpa-dalākārair upakuñjāṣṭakair vṛtam |

pravīṇa-tādṛśāśoka-taru-kuñja-varāṭakam ||42||

vasanta-sukhadaṁ yasya bhṛṅga-kokila-nāditam |

vāyavyāṁ diśi bhāty aṣṭa-dala-kuñjāmbujaṁ dalam ||43||

(sandānitakam)

śrī-padma-mandiraṁ nāma nairṛtyāṁ rājate dalam |

catur-dvāraṁ catuṣ-pārśve vātāyana-samanvitam ||44||

nānā-maṇi-citāneka-citra-bhitti-catuṣṭayam |

antaḥ-sa-kṛṣṇa-gopīnāṁ pūrva-rāgādi-ceṣṭitaiḥ ||45||

rāsa-kuñja-vilāsaiś ca lalitā-citritair yutam |

pūtanāriṣṭa-saṁhārādy-anta-tac-caritair bahiḥ ||46||

ratnāli-dyuti-kiñjalkaṁ sad-garbhāgāra-karṇikam |

bahir-abja-dalākārair vṛtaṁ ṣoḍaśa-koṣṭhakaiḥ ||47||

tat-tad-yugāntarālastha-dvy-aṣṭopakoṣṭhakair api |

ūrdhve tādṛk-sanniveśa-sphurad-aṭṭālikānvitam ||48||

antar-antaḥ-kramād ucca-nirbhitti-stambha-paṅktiṣu |

sphāṭikīṣu suvinyasta-pravāla-balabhī-kule ||49||

chāditena mahā-ratna-paṭalais tiryag-ūrdhva-gaiḥ |

bhrājitena sukumbhena śikhareṇa virājitam ||50||

atyuccena vanāloka-sukhadena nijeśayoḥ |

mukta-pārśva-tṛtīyocca-khaṇḍena ca sumaṇḍitam ||51||

adho ratnācitāneka-citra-citreṇa bhāsvatā |

upakuṭṭima-yugmāntar-dikṣu sopāna-śobhinā ||52||

kaṇṭha-daghnāti-vistīrṇa-kuṭṭimenābhito vṛtam |

paritas tāvad uccānāṁ prāntotpanna-mahīruham ||53||

phalaiḥ puṣpaiś ca saṁśliṣṭa-kuṭṭima-prānta-deśakam |

keli-ratnākaraṁ rādhā-kṛṣṇayoḥ sa-vayasyayoḥ ||54||

(ekādaśabhiḥ kulakam)

āgneyyāṁ bhāti padmābha-ratna-hindola-kuṭṭimam |

pūrvāpara-dig-utpanna-pravīṇa-bakulāgayoḥ ||55||

sāci kiñcid vinirgatya gatyā vakrordhvayopari |

militābhyāṁ suśākhābhyāṁ chāditaṁ maṇḍapākṛti ||56||

(yugmakam)

tac-chākhā-mūla-saṁnaddhaiḥ paṭṭa-rajju-catuṣṭayaiḥ |

dṛḍhair baddha-catuṣkoṇaṁ nābhi-mātrocca-saṁsthiti ||57||

padmarāgāṣṭa-paṭṭībhiḥ pravālaja-padāṣṭakaiḥ |

ghaṭitaṁ hasta-mātrocca-paṭṭī-veṣṭana-keśaram ||58||

dvy-aṣṭa-patrāmbujākāra-ratnāli-citra-karṇikam |

dvi-dvi-pādānvitāmbhoja-dalābhāṣṭa-dalair vṛtam ||59||

ratna-paṭṭī-keśarāntar-dvārāṣṭaka-susaṁyutam |

dakṣiṇe dala-pārśva-sthāroha-dvāra-dvayānvitam ||60||

laghu-stambha-dvayāsakta-paṭṭi-pṛṣṭhāvalambakam |

paṭṭa-tūlī-lasan-madhyaṁ pārśva-pṛṣṭhopadhānakam ||61||

nānā-citrāṁśukaiś channaṁ svarṇa-sūtrāmbarair api |

lasac-candrāvalī-muktā-dāma-guccha-vitānakam ||62||

yatrāṣṭa-dalagālīnāṁ madhya-gau rādhikācyutau |

gāyad-anya-vayasyābhir vṛndā dolayatīśvarau ||63||

svārūḍha-rādhācyutayoḥ sarvābhimukhatākaram |

hindolāmbujam ābhāti madanāndolanābhidham ||64||

(aṣṭabhiḥ kulakam)

aiśānyāṁ bhāty aṣṭa-patraṁ mādhavī-kuñja-sārasam |

mādhavānandadaṁ nāma nānā-līlopahāra-yuk ||65||

phulla-mallībhir āśliṣṭa-namra-śākhā-bhuja-vrajaiḥ |

chāditaṁ phulla-punnāgaiś candrakānti-citāntaram ||66||

padma-patrākāra-kuñjair veṣṭitaṁ svarṇa-karṇikam |

udīcyāṁ maṇi-kiñjalkaṁ bhāti kuñjaṁ sitāmbujam ||67||

(yugmakam)

namra-śākhā-bhujāśliṣṭa-phulla-hema-latā-cayaiḥ |

tamālaiḥ kalpitaṁ jiṣṇu-nīla-ratnāvalī-citam ||68||

nīla-padma-dalākārair upakuñjāṣṭakair vṛtam |

suvarṇa-karṇikaṁ prācyāṁ bhāti kuñjāsitāmbujam ||69||

(yugmakam)

avācyāṁ padma-rāgādi-citāntar-bāhya-maṇḍalam |

lavaṅgaiś chāditaṁ phullair bhāti kuñjāruṇāmbujam ||70||

kuñjaṁ hemāmbujaṁ bhāti pratīcyāṁ phulla-campakaiḥ |

vallībhiś chāditaṁ hema-cita-bāhyāntarālakam ||71||

evam uttarādi-kuñjā bhānti rādhā-hari-priyāḥ |

nānā-varṇākāra-bhedāt dṛśāṁ vismaya-kāriṇaḥ ||72||

(yugmakam)

prati-vidiśam udañcac-campakānāṁ ca tūrṇām

aruṇa-harita-pīta-śyāma-puṣpoccayānām |

vara-parimala-dhārākṣipta-gandhāntarāṇāṁ

prati-diśam adhirohan-mādhavī-veṣṭitānām ||73||

vyati-sumilita-tiryaṅ-nirgataiḥ kaiścid anyair

upari-ghaṭita-saṅgaiḥ snigdha-śākhā-samūhaiḥ |

śuka-pika-madhupānāṁ nīla-pītāruṇānāṁ

madhura-ninada-ramyaiś chāditaḥ saudha-tulyaḥ ||74||

sthala-jalajani-puṣpaiḥ pallavaiḥ kḷpta-nānā-

bharaṇa-vasana-śayyā-sad-vitānādi-pūrṇaḥ |

aruṇa-viṣada-pīta-śyāma-padmotpalādyair

diśi vidiśi sa-nālaiḥ kalpitāneka-citraḥ ||75||

jaṭhara-śara-śalākaiḥ pallavaiś citra-puṣpair

ghaṭita-mṛdu-kavāṭī-prāvṛta-dvāś-catuṣkaḥ |

mada-kala-cala-bhṛṅgā’nīkinī-dvāra-pālo

maṇi-caya-cita-bhūmi-dvyaṣṭa-patrābja-madhyaḥ ||76||

bahir api tata-śākhācchāditābhiḥ samantāc

catasṛbhir atibhābhir veṣṭito dehalībhiḥ |

aniśam iha viśākhā-śiṣyayā mañjumukhyā

racana-nipuṇa-matyā saṁskṛto’dhyakṣayāsya ||77||

śiva-hariti taṭa-stho’py eṣa rādhā-bakārer

viharaṇa-rasa-vanyā-plāvitātmā samantāt |

madana-sukhada-nāmā locanānanda-dhāmā

vilasati sa viśākhānandadaḥ kuñja-rājaḥ ||78||

(ṣaḍbhiḥ kulakam)

vicitra-vṛkṣa-vallībhiś citra-ratnaiś citāntaraḥ |

citra-varṇaiḥ khagair bhṛṅgaiḥ kuṭṭimaiḥ prāṅgaṇair vṛtaḥ ||79||

citra-maṇḍapa-saṁyuktaś citra-hindolikānvitaḥ |

prācyāṁ citrānandadākhyaś citra-kuñjo virājate ||80||

(yugmakam)

sphaṭikair indukāntaiś ca cita-kuṭṭima-catvaraḥ |

citritaḥ puṇḍarīkaiś ca kairavair mallikādibhiḥ ||81||

śubhra-puṣpa-dalair vṛkṣair vallībhiś ca samanvitaḥ |

śubhrāli-pika-kīrādyaiḥ śabda-jñeyair nināditaḥ ||82||

śubhra-veśau tu rākāyāṁ rādhā-kṛṣṇau sahālibhiḥ |

krīḍantāv api nekṣyete kaiścid yatrāgatair api ||83||

pūrṇendu-nāmā kuñjo’yam indulekhā-sukha-pradaḥ |

suśubhra-keli-talpādir āgneyyāṁ diśi rājate ||84||

(caturbhiḥ kulakam)

hema-vallī-vṛtair hema-puṣpakaiś chādito’bhitaḥ |

hema-padmāvalī-citro hema-prāṅgaṇa-kuṭṭimaḥ ||85||

hema-maṇḍa-pikā-yukto hema-hindolikānvitaḥ |

hemābhāli-khagair yukto hema-līlā-paricchadaḥ ||86||

līlayā pīta-vasanā pītālepa-vibhūṣaṇā |

yatra praviṣṭā śrī-rādhā kṛṣṇenāpi na lakṣyate ||87||

gaurāṅgī-veśa-dhṛk kṛṣṇaḥ sva-preyasyāḥ sahālibhiḥ |

śṛṇoti prema-saṁlāpaṁ yatraitābhir alakṣitaḥ ||88||

kadācit padmayā yatra preritā jaṭilāgatā |

dadarśa kṛṣṇaṁ no rādhāṁ tenaikāsana-gām api ||89||

sva-varṇa-kṛt sva-sthitānāṁ bhāti kāñcana-bhūr iva |

dakṣiṇe campakalatānandado hema-kuñjakaḥ ||90||

(ṣaḍbhiḥ kulakam)

yatra campakavallyāḥ sā nikuñja-pāka-śālikā |

āste tad-īśayoś citra-jagdhi-vedikayānvitā ||91||

yasyāṁ pāka-kriyācāryā sa-vṛndā sā nijeśayoḥ |

sampādayati saṁmodāt kadācit kuñja-bhojanam ||92||

tamālaiḥ śyāma-vallībhiḥ śliṣṭa-śākhair dhṛtāntaram |

indranīla-citābhyantar-bhūmi-kuṭṭima-catvaraḥ ||93||

rādhayā yugalī-bhāvaṁ gato’pi mukharādibhiḥ |

nekṣyate harir ekaiva rādhikā yatra dṛśyate ||94||

rājate diśi nairṛtyāṁ raṅgadevī-sukha-pradaḥ |

sarva-śyāmaḥ śyāma-kuñjo rādhikā-rati-vardhanaḥ ||95||

rakta-vallī-vṛto rakta-puṣpa-patrair drumair vṛtaḥ |

śoṇa-ratna-citābhyantaḥ kuṭṭimāṅgana-maṇḍapaḥ ||96||

rakta-hindolikā-yuktaḥ kṛṣṇeṣṭaḥ sarva-lohitaḥ |

tuṅgavidyānandado’sti paścime’ruṇa-kuñjakaḥ ||97||

(yugmakam)

harid-vallī-vṛkṣa-citro harit-pakṣy-ali-saṁyutaḥ |

harinmaṇi-citābhyantar-bāhya-kuṭṭima-catvaraḥ ||98||

vāyavyāṁ sarva-harito rādhā-kṛṣṇākṣa-keli-bhūḥ |

sudevī-sukhadābhikhyo harit-kuñjo virājate ||99||

(yugmakam)

upari laharī-tulyākāra-citraiḥ sphuradbhir

marakata-caya-garbhaiḥ puṣpa-rāgendu-kāntaiḥ |

ghaṭitam itara-loke toyavad bhāsamānaṁ

maṇi-maya-kumudāmbhojāli-haṁsādi-yuktam ||100||

dhanapati-diśi tādṛk-setubandhānuṣaktaṁ

ṣaḍ-adhika-daśa-patrāmbhojavat sanniveśam |

salila-kamala-sadmānaṅga-yuṅ-mañjarī śaṁ-

pradam atula sulāvaṇyollasal lālasīti ||101||

(yugmakam)

śrī-rādheva hares tadīya-sarasī preṣṭhādbhutaiḥ svair guṇair

yasyāṁ śrī-yuta-mādhavendur aniśaṁ premnā tayā krīḍati |

premāsmin bata rādhikeva labhate yasmin sakṛt snāna-kṛt

tat tasyā mahimā tathā madhurimā kenāstu varṇyaḥ kṣitau ||102||

priyā-kuṇḍaṁ dṛṣṭvā mudita-hṛdayo’py asya vividhair

guṇais tais tair uddīpita-viraha-bhāvaḥ smara-vaśaḥ |

priyā-prāpty-utkaṇṭhā-kavalita-manā nāgara-gurur

bhramān nānotprekṣāṁ baka-ripur amuṣmin sa vidadhe ||103||

khelac-cakra-yugorojaṁ pheṇa-muktā-srag-ujjvalam |

rasormy-ucchalitaṁ mene priyā-vakṣaḥ-samaṁ saraḥ ||104||

madhura-rasa-taraṅgā bibhratī paṅkajāsyaṁ

bhramaraka-parivītaṁ prollasat-khañjanākṣam |

pramudita-hariṇoccair haṁsakā-rāva-ramyā

priyatama-sarasī sā preyasīva vyaloki ||105||

sva-preṣṭhāriṣṭa-kuṇḍormi-cañcad-bāhūpagūhitā |

sva-kokanada-pāṇibhyāṁ kṣipta-tac-cala-tat-karā ||106||

samīra-cañcad-ambhoja-calāsyena balād iva |

cumbitāli-kaṭākṣeṣat-tiryag-ambuja-san-mukhī ||107||

bhṛṅgī-jhaṅkāra-śītkāra-vikala-svara-gadgadā |

prodyat-kuṭṭamitā tena rādhikeva vyaloki sā ||108||

(sandānitakam)

samudbhrāmyal-līlāmbujam anila-jātormi-valitaṁ

saro-yugmaṁ vīkṣyānata-śirasi govardhana-gireḥ |

nija-premodghūrṇā skhalita-vapuṣas tasya sa harir

bhramat-tāraṁ bāṣpocchalitam iva mene’kṣi-yugalam ||109||

itthaṁ priyāyāḥ sa saraḥ samīkṣya tat-

pratyaṅga-saṁsmārakam ātmano guṇaiḥ |

vindaṁs tad-ānandam amandam apy abhūt

tad-āgamautsukya-vibhinna-dhairyakaḥ ||110||

prāyena evaṁ-vidha-sanniveśakaṁ

dadarśa tat-pārśvagam ātmanaḥ saraḥ |

kuñjaiḥ sva-kāntāgrahato’tisaṁskṛtair

virājitaṁ narma-sakhāli-nirmitaiḥ ||111||

priya-narma-vayasyā ye subalo madhumaṅgalaḥ |

ujjvalārjuna-gandharvā vidagdha-bhṛṅga-kokilāḥ ||112||

dakṣa-sannandanādyāś ca teṣāṁ sva-svābhidhānvitāḥ |

tair vibhajyārpitāḥ kuñjās te rādhā-lalitādiṣu ||113||

(yugmakam)

vayor diśy asti subalānandadā kuñja-śālikā |

rādhayāṅgīkṛtā yasyās tīrthaṁ mānasa-pāvanam ||114||

nityaṁ snāty atra sālībhiḥ kuṇḍe’smin vipulāgrahā |

kṛṣṇa-pādābja-mādhvīka-pānīye kṛṣṇavat priye ||115||

lalitāṅgīkṛtodīcyāṁ kuñja-śālāticitritā |

madhumaṅgala-śandākhyā bhāti śrī-rādhikā-priyā ||116||

viśākhāṅgīkṛtaiśānyām ujjvalānandadāparā |

evam anyāsu dikṣv anyā bhānty anyābhiḥ kṛtāśrayāḥ ||117||

pūrva-paścima-diṅ-mārgāv īśeśā kuṇḍayoḥ kramāt |

vistīrṇau nṛ-paśūnāṁ staḥ snāna-pānārtha-tīrtha-gau ||118||

līlānukūleṣu janeṣu citte-

ṣūtpanna-bhāveṣu ca sādhakānām |

evaṁ-vidhaṁ sarvam idaṁ cakāsti

svarūpataḥ prākṛtavat pareṣu ||119||

atha vṛndāgataṁ vīkṣyānanditā nanda-nandanam |

karṇikārāvataṁsau dvāv abhyetyopajahāra sā ||120||

vṛndā tat-tan-nija-nipuṇatā-saṁskṛtaṁ darśayantī

tat-tat-kuñjādikām anu taṭaṁ sveśvarīṁ[[9]](#footnote-10) smārayantī |

rādhā-kāntaṁ kakubhi sahajair bhrājamānaṁ guṇaiḥ svaiḥ

kuṇḍaiśānyāṁ madana-sukhadābhikhya-kuñjaṁ nināya ||121||

sa tad-dṛṣṭātihṛṣṭo’bhūt tat-tat-sthāneṣu rādhayā |

kṛta-kartavya-līlānāṁ smrti-saṅkalpa-tat-paraḥ ||122||

viśākhayā mañjumukhyā vṛndayā ca sumaṇḍitam |

kuñjaṁ vilokya taṁ prītas tām āhotkalikākulaḥ ||123||

diṣṭyā vṛnde yadi tava sakhī sāgatā syād akasmān

niṣpratyūhaṁ yadi mama tayā syuś ca te te vilāsāḥ |

kuṇḍāraṇyaṁ madhu-sumadhuraṁ kuñja-gehaṁ tadāsmin

vaicitrī ca tvad-uparacitā kalpate sat-phalāya ||124||

saṅketa-kuñjam agataṁ tulasī-sakāśāc

chaibyānvitaṁ ca pathi māṁ nu niśamya rādhā |

naiṣyaty asau tata itaḥ kila kāpi gatvā

tām ānayed iha nivedya mama pravṛttim ||125||

śrī-rādhāyāḥ savidha ubhayīṁ mādhavīyām avasthāṁ

śaṁsanty uccair madana-viṣamāṁ lālasoddīpanāṁ ca |

kurvāṇaiṇāṁ praṇaya-vikalāṁ vyākulāṁ tṛṣṇayāddhā

tām ānetuṁ tvaraya lalitāṁ mad-girā tvaṁ dhaniṣṭhe ||126||

sthāpayaikāṁ sakhīṁ vṛnde go-dig-adhvany asau yathā |

mām anveṣṭuṁ sakhā kaścid āgacchet taṁ pratārayet ||127||

gaurī-tīrthādhvani parāṁ dakṣāṁ sthāpaya sā yathā |

punar āyāti śaibyā ced anyā vā tāṁ ca vañcayet ||128||

pakva-rambhā-phale magna-dṛṣṭi-lolaṁ baṭuṁ hariḥ |

vīkṣyāha vṛndām anayoḥ phalais tvaṁ pūrayodaram ||129||

baṭur āhānayā kiṁ me tvam ājñāpaya māṁ sakhe |

dṛṣṭvā dṛṣṭvā yathā-vāñchaṁ khādaṁs tṛpyāmi lolupaḥ ||130||

tatra tatra prahitayoḥ sakhyor nipuṇayos tayā |

kṛṣṇo’py utkaṇṭhito’tiṣṭhat priyādhva-nihitekṣaṇaḥ ||131||

smita-kamala-mukhī sā yāvad āyāti tāvat

jaladhi-śata-gabhīro’py asta-dhairyaḥ sa mene |

kṣaṇam api yuga-lakṣaṁ hanta yat tan na citraṁ

praṇayini sahajeyaṁ prema-bhājāṁ hi ceṣṭā ||132||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

sargaḥ saptama eṣa suṣṭhu niragāt pūrvāhna-līlā-mayaḥ ||o||

||7||

—o)0(o—

(8)

## aṣṭamaḥ sargaḥ

madhyāhne’nyonya-saṅgodita-vividha-vikārādi-bhūṣā-pramugdhau

vāmyotkaṇṭhātilolau smara-makha-lalitādy-āli-narmāpta-śātau |

dolāraṇyāmbu-vaṁśī-hṛti-rati-madhu-pānārka-pūjādi-līlau

rādhā-kṛṣṇau sa-tṛṣṇau parijana-ghaṭayā sevyamānau smarāmi ||1||

athātra ghoṣeśvara-nandana-priyā

pṛthak pṛthak sā yugapan nijendriyaiḥ |

ākṛṣṭa-cittā priya-saṅgamautsukaiḥ

svaṁ sāntvayantīm avadad viśākhikām ||2||

saundaryāmṛta-sindhu-bhaṅga-lalanā-cittādri-samplāvakaḥ

karṇānandi-sanarma-ramya-vacanaḥ koṭīndu-śītāṅgakaḥ |

saurabhyāmṛta-samplavāvṛta-jagat-pīyūṣa-ramyādharaḥ

śrī-gopendra-sutaḥ sa karṣati balāt pañcendriyāṇy āli me ||3||

navāmbuda-lasad-dyutir nava-taḍin-manojñāmbaraḥ

sucitra-muralī-sphurac-charad-amanda-candrānanaḥ |

mayūra-dala-bhūṣitaḥ subhaga-tāra-hāra-prabhaḥ

sa me madana-mohanaḥ sakhi tanoti netra-spṛhām ||4||

nadaj-jalada-nisvanaḥ śravaṇa-karṣi-sac-chiñjitaḥ

sanarma-rasa-sūcakākṣara-padārtha-bhaṅgy-uktikaḥ |

ramādika-varāṅganā-hṛdaya-hāri-vaṁśī-kalaḥ

sa me madana-mohanaḥ sakhi tanoti karṇa-spṛhām ||5||

kuraṅga-mada-jid-vapuḥ-parimalormi-kṛṣṭāṅganaḥ

svakāṅga-nalināṣṭake śaśi-yutābja-gandha-prathaḥ |

madenduvara-candanāguru-sugandhi-carcārcitaḥ

sa me madana-mohanaḥ sakhi tanoti nāsā-spṛhām ||6||

harinmaṇi-kavāṭikā-pratata-hāri-vakṣaḥ-sthalaḥ

smarārta-taruṇī-manaḥ-kaluṣa-hāri-dor-argalaḥ |

sudhāṁśu-hari-candanotpala-sitābhra-śītāṅgakaḥ

sa me madana-mohanaḥ sakhi tanoti vakṣaḥ-spṛhām ||7||

vrajātula-kulāṅganetara-rasāli-tṛṣṇā-hara-

pradīvyad-adharāmṛtaḥ sukṛti-labhya-phelā-lavaḥ |

sudhā-jid-ahivallikā-sudala-vīṭikā-carvitaḥ

sa me madana-mohanaḥ sakhi tanoti jihvā-spṛhām ||8||

athāgatya sā tulasī sabhāṁ tāṁ

guñjāvalīṁ gandha-phalī-yugaṁ ca |

nivedayantī lalitā-karābje

vṛttaṁ samastaṁ muditā śaśaṁse ||9||

śravasor avataṁsaka-dvayīṁ

hṛdi guñjā-srajam apy amuṁ śubhām |

hari-saṅga-samṛddha-saurabhāṁ

priya-sakhyā lalitā mudā dadhe ||10||

tat-sparśataḥ phulla-saroja-netrā

kṛṣṇāṅga-saṁsparśam ivānubhūya |

kampākulā kaṇṭakitāṅga-yaṣṭhir

utkāpi gantuṁ sthagitā tadāsīt ||11||

dhīratā-vāmatā-sūkṣma-medhālībhiḥ prabodhitā |

tvarayantī sakhīr yāne bhaṅgyā parijahāsa sā ||12||

paśyatāgre didṛksā ced gatvālaṁ mad-apekṣayā |

śaibyā vāg-vāgurā-baddham kṛṣṇasāraṁ mṛgekṣaṇāḥ ||13||

vidheyaḥ padminīnāṁ vaḥ prayatnaḥ kṛṣṇa-padminaḥ |

candrāvalī-sakhī-vārī-patitasya samuddhṛtau ||14||

na haṭhāt kriyate supaṇḍitair

avicārāt kṛtam apy anarthakam |

suvicārya kṛtaṁ hi kalpate

sudhiyāṁ sādhu phalopapattaye ||15||

lalitāha satyam etad yan na saṅketa-go hariḥ |

kintu śaibyādibhir vītas tad yānaṁ māna-hānaye ||16||

atheśā kṛṣṇa-saṅgāśotkalikā-vyākulāntarā |

tasyā durlabhatā-sphūrtyā manasy etad acintayat ||17||

nanandā vidveṣṭrī patir atikaṭuḥ sāpi kuṭilā

dhavāmbā me padmā-prabhṛti-ripu-pakṣaś ca balavān |

vanaṁ vyāptaṁ sarvaṁ vraja-dhana-janair ahni sakhibhir

vṛtaḥ kṛṣṇo labhyaḥ katham iha bhaved vighna-bahule ||18||

niṣpratyūhaṁ hareḥ saṅgo durlabho me’dya durvidheḥ |

ity ākula-dhiyas tasyāḥ śubhāsīc chakunonnatiḥ ||19||

sulabho vṛṣabhaḥ sa girau kam api

prasabhaṁ gaṇako bahir ity avadat |

nija-vāma-kucoru-bhujā-nayanaṁ

priya-saṅgataye’sphurad āśu samam ||20||

bhavika-śakuna-jātāmoda-pūrṇāpi gāḍha-

praṇaya-visarajā-sambhāvanā-līna-cittā |

hṛdaya-dayita-vārtā-prāpti-tṛṣṇā-sravantyā

samam ahaha dhaniṣṭhām āgatāṁ sā dadarśa ||21||

sva-milana-muditāṁ tāṁ vīkṣya rādhā dhaniṣṭhāṁ

hṛdaya-dayita-pādaiḥ preṣitāṁ manyamānā |

udita-vividha-bhāva-vyākulāpy asya vārtā-

śravaṇa-kutuka-digdhā vyājatas tām apṛcchat ||22||

kuta iha sakhi vṛndāraṇyato mādhava-śrīḥ

kathaya kim anubhūtā lokitā gotra-varyaḥ |

vraja-dhana-jana-pātā saṅgataś cekṣito’sau

kathayatu bhavatī sā kīdṛśī vā sa kīdṛk ||23||

vikasita-vanamālākṛṣṭa-puṣṭāli-vṛndā

vikaca-tilaka-lakṣmīḥ kokilālāpa-ramyā |

hṛdi yuvati-janānāṁ kāmam uddīpayantī

sphurati sakhi viśālā mādhurī mādhavasya ||24||

vividhotkalikākīrṇāṁ darśanāt smara-vardhinīm |

mādhavīyām avasthāṁ kaḥ sakhi varṇayituṁ kṣamaḥ ||25||

dharoddhartā dhātūccaya-racita-citrāvayavavān

dhvanad-veṇur dhenu-vraja-jalada-bhīti-vraja-haraḥ |

vayaḥ-krīḍonmīlaḥ sakala-surabhī-vardhanakṛtī

virāvoccaiḥ śṛṅgo lasati sakhi govardhana-dharaḥ ||26||

tad-vāg-bhaṅgī-madhu-līnāṁ pānonmatta-hṛd apy asau |

kāntodantaṁ sphuṭaṁ śrotuṁ saṁvādam anayākarot ||27||

yānaṁ kva te samprati te samīpe

kim artham āvedayituṁ pravṛttim |

kasya vrajendoḥ sakhi kīdṛśī sā

sva-śatru-kandarpa-tamo’bhibhūtiḥ ||28||

chāyā-dvitīyo’yam asau sahāyī

nirāyudho’yaṁ sa ca śastra-pūrṇaḥ |

svarūpa-sampaj-jaya-jāta-roṣas

taṁ bādhate’sau sva-madhau samṛddhaḥ ||29||

samācchannaṁ kurvann upari kusumaiḥ svair iva śaraiḥ

samantāt sāmantair ali-pika-vasantānila-mukhaiḥ |

bhavat-kuṇḍāraṇyaṁ nyaruṇad iha kṛṣṇaṁ rati-patir

bahiḥ-sthānīkinyā iva sa tava saṅgaṁ spṛhayati ||30||

bahudhā kṛta-rakṣaṇaṁ priyaṁ

patitaṁ daiva-balena saṅkaṭe |

tava saṅgati-mātra-tāraṇe

tvaritaṁ trāhi na cet kṛtaghnatā ||31||

tvat-saṅgatyā yadā bhāti tadā madana-mohanaḥ |

anyatra viśva-moho’pi svayaṁ madana-mohitaḥ ||32||

dhṛtānalpākalpaḥ kṛta-kusuma-talpo hṛdi valad-

vikalpaḥ saṅkalpān vidadhad iha jalpaṁs tava kathām |

sa śūro’pi krūrātanu-kadana-dūrojjhita-dhṛtir

hariḥ kuñje guñjan-madhupa-pika-puñje nivasati ||33||

navīna-jalada-dyutiḥ kanaka-pīta-paṭṭāmbaraḥ

sphuran-makara-kuṇḍalo ghusṛṇa-cāru-carcāñcitaḥ |

praphulla-kamalekṣaṇaḥ kanaka-yūthikā-mālyavān

śikhaṇḍa-kṛta-śekharaḥ sphurati sādhvi kuñje hariḥ ||34||

śrī-tāruṇya-mahāmṛtābdhi-vilasat-saundarya-pāthaḥ-sphural-

lāvaṇyocca-taraṅga-bhaṅgi-vilasat-kandarpa-bhāva-bhrame |

śrī-vaṁśī-dhvani-vātyayotthita-patad-yoṣākṣi-cetas-tṛṇa-

stambān āśu nimajjayann api haris tvad-vīthim udvīksyate ||35||

bakabhidi suvidagdhe svāṁ suvaidagdhya-dhārāṁ

nava-taruṇima-pūrṇe navya-tāruṇya-lakṣmīm |

śaśimukhi rati-tṛṣṇām apy amuṣmin sa-tṛṣṇe

saphalaya vara-veśe veśa-bhaṅgīṁ samarpya ||36||

premodbhrāntaṁ druta-svāntaṁ

smarākrāntaṁ tvad-āśritam |

mūrcchāntāṁ klāntim āyāntaṁ

kāntaṁ kānte drutaṁ vraja ||37||

iti sakhī-vacanāmṛta-pānaja-

prakaṭa-bhāva-cayācita-vigrahā |

atiśayotsukatā-jaḍatākulā

druta-vilambita-yāna-matir babhau ||38||

tatas tadaivāgata-kundavallyāḥ

svasya prayāṇāya kṛta-tvarāyāḥ |

sā savya-hastena karaṁ dadhānā

pareṇa līlā-kamalaṁ cacāla ||39||

puratas tulasī dhaniṣṭhayā

sa-viśākhā lalitā ca pārśvataḥ |

paritaś ca sakhī-tatiḥ parā

sva-sakhīṁ tāṁ parivārya sānvayāt ||40||

sva-sama-sahacarībhiḥ kṛṣṇa-rādhāṅghri-sevo-

pakaraṇa-valitābhir dāsikābhyāṁ ca yuktā |

anusarati yutābhyāṁ sūrya-pūjopacāraiḥ

praṇaya-sahacarī tāṁ mañjarī rūpa-pūrvā ||41||

vrajād viniṣkramya dadarśa sā puraḥ

sumaṅgalāṁ strīṁ dadhi-pātra-dhāriṇīm |

cāṣaṁ dvijātiṁ nakulaṁ mṛgāvalīṁ

dhenuṁ sa-vatsaṁ vṛṣabhaṁ ca dakṣiṇe ||42||

sarasi vikaca-padme veṣṭite bhṛṅga-paṅktyā

madira-yugalam udyal-lāsyam ālokya bālā |

pracala-dala-kapālī saṅgi-riṅgat-sunetra-

sva-ramaṇa-mukha-bimba-bhrānti-bhāk stambhitāsīt ||43||

iti śubha[[10]](#footnote-11)-śakunekṣodbhūta-mun-mantharāṇāṁ

vividha-kuṭila-hāsyollāsam ātanvatīnām |

praṇaya-sahacarīṇāṁ śreṇibhiḥ pūrṇa-pārśvā

mada-gaja-guru-yānā kānanābhyarṇam āpa ||44||

iyam atha taru-vallī-vṛndam utphullayantī

mada-kala-kalakaṇṭhī-kākalī-kaṇṭha-nādā |

madhukara-kalaviṅkī-jhaṅkṛtocchiñjitormir

vanam anu vanajākṣī mādhava-śrīr viveśa ||45||

phulla-śyāmalatojjvalaṁ sutilaka-śrī-yuk viśālārjuna-

protphullocca-hali-priyaṁ śikhi-dala-śreṇībhir ābhūṣitam |

pun-nāgāmala-campakāli-kṛtamālālaṅkṛtaṁ pallavair

dīvyat-kāñcana-vidrumādi-valitaṁ tāpiñcha-kānty-ullasat ||46||

guñjā-puñja-virājitaṁ śrama-hara-cchāyā-kadambāśrayaṁ

veṇu-dhvāna-manoharaṁ pravilasac-chrī-pītanā-carcitam |

phullan-manmatha-śaṅkulaṁ vara-vayaḥ śobhā-vilāsāspadaṁ

sāpaśyat purato vanaṁ vapur iva preṣṭhasya sarveṣṭadam ||47||

(yugmakam)

patati nayanam asyā yatra yatrātra vastuny

akhilam idam aghāres tat-tad-aṅgāyamānam |

madayad api hṛd-antaḥ śastratām etya sadyaḥ

praharati viṣameṣoś citram etac ca tac ca ||48||

lasat-sahacarī-yuktā mattāli-nava-mālikā |

viśākhāli-kṛta-cchāyā vikasan-madanākulā ||49||

phulla-mañju-latā hṛdyā sarvadā rūpa-śobhitā |

suśītala-kuca-sphītā kṛṣṇa-go-tarpi-vaibhavā ||50||

suvayaḥ-suṣamā-pūrṇā vyākulā bahu-vārakaiḥ |

śrī-rādheva vayasyābhiḥ sukhadā dadṛśe’ṭavī ||51||

(sandānitakam)

yūtheśvarībhiḥ sa-sakhī-kulābhir

anviṣyamāṇo vana-gahvareṣu |

kathaṁ na labhyo nipuṇābhir etāḥ

prāptāḥ kathaṁ hāsyati vā sa lubdhaḥ ||52||

iti nija-hṛdi rādhā sandihānāpy asavye

vanam anu vilasantaṁ kṛṣṇasāraṁ mṛgībhiḥ |

śikhi-varam api savye kekinībhiḥ samīkṣya

priya-mṛga-śikhi-buddhyā bhrāntitaḥ śaṅkitāsīt ||53||

(yugmakam)

tamālam aṣṭāpada-baddha-mūlaṁ

sā veṣṭitaṁ phulla-suvarṇa-yūthyā |

śākhāgra-nṛtyac-chikhinaṁ samīkṣya

nirṇīta-cetā vicikitsitābhūt ||54||

premerṣyā-bhujagī- daṣṭā naṣṭa-paṇḍā pracaṇḍa-dhīḥ |

caṇḍīśa-caṇḍa-kodaṇḍa-bhrū-daṇḍāha dhaniṣṭhikām ||55||

kim idam ayi dhaniṣṭhe kutra kiṁ paśyatāgre

vanam idam iha kiṁ tad vanya-jātaṁ na cānyat |

naṭanam idam apūrvaṁ yac chaṭhendoḥ purastāt

kalayasi na hi dhūrte mudritākṣī kim āsīḥ ||56||

lalitā-prabhṛtīr athāvadat

priya-sakhyo’dbhutam atra śarmadam |

yugapan naṭanaṁ śaṭheśayor

naṭa-naṭyor anayor nu paśyata ||57||

nija-vāṅ-madhunā vimohitā

sva-vaśīkṛtya bhṛśaṁ dhaniṣṭhikā |

hariṇā nija-dhārṣṭya-nartane

vihitāsau bata kūṭa-nartakī ||58||

rata-hiṇḍaka-hiṇḍitāsakau

chala-dūtyābhidha-nṛtya-paṇḍitā |

nayatīha vidhātum utsukā

śaṭha-nṛtye bhavatīḥ sabhāsadaḥ ||59||

kalayata sa suraṅgākhyo’pi jātyā kuraṅgaḥ

praṇaya-sahacarīṁ svāṁ raṅgiṇīṁ vañcayitvā |

vilasati hariṇībhir māṁ vilokyāpy amuñcan

nanu hari-śaṭhatāsmin saṅgataḥ saṁsasarja ||60||

mat-saṅginīṁ praṇayiṇīṁ dayitāṁ mayūrīṁ

vīkṣyāpi sammukha-gatāṁ bata kekinībhiḥ |

niḥśaṅkam ullasati tāṇḍavikaḥ kalāpī

saṅgena dhārṣṭyam iha saṅkramitaṁ bakāreḥ ||61||

athāvadat smera-mukhī dhaniṣṭhā

tvayaiva sarvā nija-citra-nṛtye |

vayaṁ kṛtāḥ sādhvi sabhāsado’smin

prītāḥ sma dṛṣṭvā yad adṛṣṭa-pūrvam ||62||

durlabhe sulabhe cārthe yatrāsaktis tu rāgajā |

tatra nityaṁ rāga-bhājāṁ pratyūha-śaṅkinī matiḥ ||63||

āgacchatālyo’dbhuta-nṛtyam

etat kṛṣṇāya tūrṇaṁ vinivedayāmaḥ |

snihyaty amuṣyāṁ sa yathā vilāsī

guṇiny alaṁ rajyati yad guṇajñaḥ ||64||

atha sā smita-saṁvṛtānanaṁ

sva-sakhī-vṛndam avekṣya vismitā |

punar apy avalokanālpatā-

taru-saṅgaṁ tv avadhārya lajjitā ||65||

itthaṁ mādhava-saṅga-raṅga-vikasad-vṛndāvanālokanāt

tāṁ kṛṣṇādbhuta-mādhurī-vara-sudhā-pānātitṛṣṇākulām |

premonmāda-vighūrṇitāntaratayā nānā-bhrama-vyākulāṁ

tat-kṛṣṇāpti-samutsukā vijahasuḥ sakhyaś calantyo drutam ||66||

madana-raṇa-bāṭikākhya-

priya-keli-kusuma-vanasya madhye |

sā kuñja-sthita-ravi-mūrteḥ

savidhaṁ samupasthitākasmāt ||67||

praṇamya tāṁ bhakti-bharena

tanvī baddhāñjalir valgu-varaṁ yayāce |

nirvighna-govinda-padāravinda-

saṅgo’stu me deva bhavat-prasādāt ||68||

pratimā-phulla-dṛg-vaktra-prasādotphulla-mānasā |

punas tāṁ praṇipatyeyaṁ sakhībhiḥ saha nirgatā ||69||

śrī-sūrya-pūjā-sambhāra-sahite paricārike |

sthite tatraiva tad-vāṭī-devībhir lalitājñayā ||70||

diśi diśi visarantīṁ śrīmad-aṅgān murārer

mṛgamada-pariliptendīvarāṇām ivoccaiḥ |

pathi parimala-dhārāṁ prāpya rādhonmadiṣṇuḥ

sapadi tam anu bhṛṅgīvotpatiṣṇus tadāsīt ||71||

kṛṣṇaḥ kāntā-tanu-suradhunī-saurabhocchāmṛtormi-

dhārām ārād vipina-valayaṁ plāvayantīm akasmāt |

kāśmīrāktāmbuja-parimalollaṅghinīṁ ghrāṇa-pūrṇām

āghrāyāsīt pulaka-jaṭilo bhṛṅgavat protpatiṣṇuḥ ||72||

parimala-milanān militāṁ

vanam anu dayitāṁ davīyasīṁ matvā |

hariṇā prahitā vṛndā

tām ānetuṁ samutsukena ||73||

kuñjenarākhyam atha kuñja-nṛpasya dhāma

prāptā dadarśa militāṁ sva-gati-pravṛttyai |

rādhotsukena hariṇā prahitāṁ hi vṛndāṁ

svābhīṣṭa-siddhim iva mūrtimatīṁ puraḥ sā ||74||

kṛṣṇottaṁsa-caraṁ tasyai vṛndāpīndīvara-dvayam |

tad-aṅga-saṅga-gandhāndhī-kṛta-puṣpandhayaṁ dadau ||75||

tat-sparśa-saurabhyam avāpya kṛṣṇo-

pasparśa-gandhānubhavena mattā |

samudbhavad-bhāva-pidhāna-yattā

saṁvādam utkāśu tayā vyadhatta ||76||

kasmād vṛnde priya-sakhi hareḥ pāda-mūlāt kuto’sau

kuṇḍāraṇye kim iha kurute nṛtya-śikṣāṁ guruḥ kaḥ |

taṁ tvan-mūrtiḥ prati-taru-lataṁ dig-vidikṣu sphurantī

śailūṣīva bhramati parito nartayantī sva-paścāt ||77||

bhrāntā vṛnde tvaṁ na mūrtir mamaiṣā

padmāly-āptāv utpatiṣṇur dvirephaḥ |

tṛṣṇā-dhṛṣṇag bhrāmyate śaibyayāsau

tad-gandhodyad-dhārayā vātyayaiva ||78||

vātyā-hatyā-cañcunā lambhitāsau

śaibyā-vātyā sāpi sārdhaṁ sva-sakhyā |

gaurī-saṅgotkena tena sva-saṅgād

gaurī-tīrthaṁ tat-saparyā-cchaloktyā ||79||

tad-vārtayā naḥ kim ihāsty ariṣṭa-

kuṇḍottha-pātālaja-gaṅgā-vāri |

snātvā yathāryā-caraṇānuśāsanaṁ

mitraṁ samabhyarcya gṛhaṁ prayāmaḥ ||80||

kva yānaṁ te vṛnde tava caraṇa-rājīva-savidhe

kim arthaṁ te rājyādbhuta-bhavika-vijñāpana-kṛte |

vadaitat kiṁ śrī-mādhava-suvibhavālaṅkṛtam idaṁ

muhur vṛndāraṇyaṁ lasati bhavad-ālokana-kṛpām ||81||

athāvadat kundalatā pragalbhā

vimuñca vṛnde nija-kūṭa-dūtyam |

mayy arpitā sūrya-samarcanārthaṁ

nijāryayā kṛṣṇa-saśaṅkayeyam ||82||

pātāla-gaṅgā-jalaje’riṣṭamardi sarasy amūm |

saṁsnāpya nibhṛtaṁ neṣye pūjāyai sūrya-vedikām ||83||

na yāmas tatra cet kṛṣṇo mano-gaṅgām ayāmahe |

kṛṣṇa-gandhi-diśy asau yan na neyā jaṭilājñayā ||84||

vṛndābravīt kundalate kim-arthaṁ

harer bhiyā hiṇḍasi citta-gaṅgām |

upāyam ekaṁ śṛṇu yena tatra

gatā api drakṣyati vaḥ sa naiva ||85||

kṛṣṇaḥ kāntā-sarasi madanodghūrṇitātmāsti kuñje

yūyaṁ vāsantika-vana-pathā pūrvataḥ suṣṭhu gatvā |

tīrthe pādāmbuja-rasa-maye’riṣṭa-hantuḥ praśaste

snātvā kāmaṁ vrajata nibhṛtaṁ sādhvi kenāpy adṛṣṭāḥ ||86||

avadal lalitā kundalate kiṁ nija-devarāt |

harer bibheṣi mugdheva pragalbhāpy apragalbhataḥ ||87||

yāmaḥ sva-kuṇḍaṁ paśyāmo mādhavīyāṁ śriyaṁ vane |

snātvā punaḥ sameṣyāmaḥ kiṁ naḥ kṛṣṇaḥ kariṣyati ||88||

strīṇāṁ svairaṁ krīḍana-sthānato naḥ

pumbhir draṣṭuṁ sthātum apy atyayogyāt |

tūrṇaṁ vṛnde yāhi niḥsārayāmuṁ

gopātur vā tatra kiṁ kāryam asya ||89||

aham atimṛdvī harir aticaṇḍaḥ

sukaraḥ katham iha varjana-daṇḍaḥ |

apasāryas te sakhi sa śikhaṇḍī

yad asi prakharā gurur aticaṇḍī ||90||

kundavally āha vṛnde tvaṁ bhrāntā caṇḍyānayā katham |

sa niṣkāsyaḥ paśupatir vyāpyam ardhāṅgam asya tu ||91||

vṛndāhāpta-subhadra-śrīḥ kundavally eva dṛśyate |

madhusūdana-sambhogyā punnāgāṅgāśrayonmukhī ||92||

smerāsu sarvāsv avadad vilokya

śrī-rādhikām utkalikānvitāṁ sā |

tāṁ bhāva-gāmbhīrya-sumantharāṅgīṁ

kṛṣṇasya tṛṣṇāṁ vinivedayantī ||93||

mat-praśnam ekaṁ lalite vada drutaṁ

kādambinīṁ vīkṣya dig-anta udgatām |

pipāsayā muhyati cātakeśvare

samīraṇālyāḥ karaṇīyam āśu kim ||94||

diśi diśi niśi cāhni prasphuranti pracaṇḍā

avirata-gatikālī preṣyamāṇāḥ puro’mum |

nava-nava-rasa-pūraiḥ kālikāḥ secayantyo

na bhavati param eko prekṣaṇīyāsya saiva ||95||

sa cet tad-eka-niṣṭhaḥ syāt sāpi tāṁ tvaritaṁ tadā |

sāmānāyya puro’syāmuṁ pāyayed amṛtaṁ mudā ||96||

nīrasā api tāḥ śaśvad aśugālī-vicālitāḥ |

capalāḥ kālikāḥ kvāpi bhavanty etā na tan mudā ||97||

tad yāta yūyaṁ svacchandaṁ snātvāriṣṭāri-tīrthake |

kurutālyo mitra-pūjāṁ tiṣṭhāmy atrāsti me kṛtiḥ ||98||

yātāsu tāsu laghu-sūkṣma-dhiyaṁ śubhāṁ

ca sā śārike sucaturā nyadiśat pravṛttyai |

ādyāṁ vrajāya sutarām abhimanyu-mātuś

candrāvaler atha parāṁ girijālayāya ||99||

sevā-sambhāra-saṁskārāgāram āgatya vīkṣya tān |

sambhārān praśaśaṁsoccaiḥ sā mudā tat-kṛto janān ||100||

vasanta-kelir hindola-līlā-mādhvīka-pānayoḥ |

vana-raty-ambu-kelīnāṁ mitho-veśa-kṛte tayoḥ ||101||

vanyāśana-svapayoś ca śuka-pāṭhākṣa-līlayoḥ |

tat-tat-sthāneṣu sā tat-tat-sāmagrīs tair ayojayat ||102||

tat-tal-līlā-parikarān sarvān sthāvara-jaṅgamān |

nanditāṁs tvaritāṁś cakre tayor āgatir vārtayā ||103||

tayor mitho-darśana-labdhi-rākā

samucchalad-bhāva-cayāmṛtābdhau |

sā samplavecchā tvaritāntarāsīt

sthitā hareḥ sannidhi-kuñja-līnā ||104||

tāvan nāndīmukhī tāsāṁ paścād āgatya sotsukā |

tayor līlāvalokāya sthitā sā vṛndayā saha ||105||

kṛṣṇo’py ārād bakula-viṭapi-śreṇī-yugmāntarādhvany

āgacchantī priya-sahacarī-veṣṭitāṁ vallabhāṁ tām |

dṛṣṭvā sākṣād-udita-madano’pi pratīyāya nāyaṁ

sphūrtyā tasyās tad-abhigamane yan muhur vañcito’sti ||106||

kāntāpi kāntam avalokya camatkṛtātmā

taṁ bhūri-bhāva-vivaśā na hi niścikāya |

yat prāk tamālam anu tad adbhutaḥ

pralāpād ālī-kulasya hasitair atilajjitāsīt ||107||

mithas tat-tad-guṇānantyānubhavākrānta-mānasau |

darśanānanda-mattau tau sa-vitarkaṁ tadocatuḥ ||108||

kiṁ kānteḥ kula-devatā kim uta vā tāruṇya-lakṣmīr iyaṁ

sampad vā kim u mādhurī tanumatī lāvaṇya-vanyā nu kim |

kiṁ vānanda-taraṅgiṇī kim athavā pīyūṣa-dhārā-śrutiḥ

kāntāsāv uta vā mamendriya-gaṇān āhlādayanty āgatā ||109||

yā me netra-cakora-candra-vadanā nāsālinī padminī

jihvā-kokilikā rasāla-dadharā karṇena hṛc-chiñjitā |

dehānaṅga-davārta-vāraṇa-sudhā-srotasvatī mūrtikā

saiveyaṁ dayitoditā phalitavān mad-bhāgya-kalpa-drumaḥ ||110||

tāpiñchaḥ kiṁ kim u jaladharaḥ kandalo vaindranīlaḥ

sānuḥ kiṁ vāñjana-śikhariṇaḥ kṣīva-bhṛṅga-vrajo nu |

kṛṣṇā-pūraḥ kim uta nicayaḥ kiṁ svid indīvarāṇāṁ

puñjī-bhūto vraja-mṛga-dṛśāṁ kiṁ nv apāṅgāvalokaḥ ||111||

ayaṁ kiṁ kandarpaḥ sa khalu vitanuḥ kiṁ nu rasa-rāṭ

sa no dharmī kiṁvāmṛta-rasa-nidhiḥ so’tivitataḥ |

kim utphulla-premāmara-taru-varaḥ so’pi na caraḥ

sa vāsau mat-preyān jayati mama bhāgyaṁ kva nu tathā ||112||

(yugmakam)

kāntaḥ so’yaṁ sphurati purato netra-bhṛṅgāravindaṁ

kiṁ vā bhrāntāsmy aham iti sakhi brūhi satyaṁ viśākhe |

itthaṁ pṛṣṭā pulakita-tanuṁ gadgadāruddha-kaṇṭhīm

ālī-hāsaiś capala-nayanāṁ tām avādīd mudāsau ||113||

kastūryāḥ sat-tilakam alike yas tavoroja-yugme

citraṁ binduḥ sumukhi cibuke netra-yugme’ñjana-śrīḥ |

śrutyor indīvara-viracitaḥ kuntale cāvataṁsaḥ

so’yaṁ kāntaḥ sphurati sakhi te bhāgya-rāśir vrajāmum ||114||

itthaṁ mitho darśanato viśuddha-

prema-svabhāvodgata-bhāva-vṛndaiḥ |

vikṣubdha-sollāsa-manas-tanū tau

kṣaṇaṁ na kāñcit yayatuḥ pravṛttim ||115||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

sargaḥ sāmpratam aṣṭamo’yam agaman madhyāhna-līlām anu ||o||

||8||

—o)0(o—

(9)

## navamaḥ sargaḥ

athānayor mānasa-nartakau tau

premā-sva-śiṣyau tanu-nartakībhyām |

śikṣā-gurur nartayituṁ pravṛttau

vṛndā-sakhī-vṛnda-sabhāsad-agre ||1||

cāpalyautsukya-harṣādyair bhāvālaṅkaraṇais tayoḥ |

mano-naṭau sva-śiṣyau tāv alaṁ cakre mudā guruḥ ||2||

udbhāsvarais tu jṛmbhādyaiḥ sūddīptaiḥ sāttvikair api |

ākalpaiḥ samalaṅkṛtya śrī-rādhā-tanu-nartakīm ||3||

ayatnajais tu śobhādyaiḥ saptabhir daśabhis tathā |

svabhāvajair vilāsādyair bhāvādyais tribhir aṅgajaiḥ ||4||

tathā cakita-maugdhyābhyāṁ dvāviṁśatyā manoharam |

niramāsīd bhūṣitāṁ tām alaṅkāraiḥ krameṇa saḥ ||5||

(sandānitakam)

aṅgajair bhāva-hāvādyaiḥ śobhādyais tair ayatnajaiḥ |

svabhāvajair yathā-yogyaiḥ sūddīptaiḥ sapta-sāttvikaiḥ ||6||

udbhāsvaraiś ca jṛmbhādyair ebhiḥ sad-bhāva-bhūṣaṇaiḥ |

alañcakre sunipuṇāṁ śrī-kṛṣṇa-tanu-nartakīm ||7||

(yugmakam)

tayor dvayor aṅga-lakṣmī-raṅga-sthalyāṁ sunartanam |

pravṛttam āsīt tad dṛṣṭvā mudam āpuḥ sabhāsadaḥ ||8||

kramāt te nartakyau prakaṭita-kalā-kauśala-bharair

mithas tṛpte dṛpte nija-para-parāṁ tan-nipuṇatām |

vitanvāne bāḍhaṁ nanṛtatur aho yena muditā

drutaṁ sabhyās tābhyāṁ tanu-hṛdaya-ratnāny api daduḥ ||9||

rādhāyās tanu-nartakī-madhurima-bhrājiṣṇu-raṅga-sthale

svīya-śrī-nayana-dvayottama-naṭau kṛṣṇas tathānartayat |

yenāntar-muditāsakau sva-nayana-prāntāvalokotpalaiḥ

śaśvat-tat-sukhadair amaṇḍayad amuṁ sabhyāś ca paścān mudā ||10||

puraḥ kṛṣṇālokāt sthagita-kuṭilāsyā gatir abhūt

tiraścīnaṁ kṛṣṇāmbara-dara-vṛtaṁ śrī-mukham api |

calat-tāraṁ sphāraṁ nayana-yugam ābhugnam iti sā

vilāsākhya-svālaṅkaraṇa-valitāsīt priya-mude ||11||

ākṛṣṭā puratas tadotsukatayā sakhyeva sā lajjayā

paścād vāmatayānṛju-praṇayataḥ savye sva-gehādhvani |

sā savye’py avahitthayā prabalayā puṣpāvacityai balād

itthaṁ bhāva-cayodgati-pracalitā kṛṣṇasya sāsīn mude ||12||

itthaṁ kṛṣṭā priyāgre sā baliṣṭhābhiḥ samantataḥ |

mano-vṛtti-vayasyābhir na niryātā na ca sthitā ||13||

hriyā tiryag-grīvā-caraṇa-kaṭi-bhaṅgī-sumadhurā

calac-cillī-vallī-dalita-ratināthorjita-dhanuḥ |

priya-premollāsollasita-lalitā-lālita-tanuḥ

priya-prītyai sāsīd udita-lalitālaṅkṛti-yutā ||14||

hari-mānasa-naṭa-varye rādhā-tanu-nartakī-guṇais toṣāt |

gatavati tāṁ parirabdhuṁ tat-tanu-naṭy api tad-anugatā jātā ||15||

vyatyastākalpa-gātrī drutam abhisaraṇāveśatas tvaṁ priye tac

cāpalyaṁ veśa eṣa prathayati manaso’py ehy amuṁ saṁskaromi |

itthaṁ sparśotsuka-sva-priya-parihasitāvāṅ-mukhī saṅkucantī

lolākṣī vibhramālaṅkṛti-rucira-tanus tasya tuṣṭiṁ vyatānīt ||16||

hriyā bhiyā vāmatayāvahitthayā

kṛtāvakarṣā kusuma-grahāya sā |

tiraścalantī hariṇotka-cetasā

puro niruddhā mumude cukopa ca ||17||

bāṣpa-vyākulitāruṇāñcala-calan-netraṁ rasollāsitaṁ

helollāsa-calādharaṁ kuṭilita-bhrū-yugmam udyat-smitam |

rādhāyāḥ kila-kiñcitāñcitam asau vīkṣyānanaṁ saṅgamād

ānandaṁ tam avāpa koṭi-guṇitaṁ yo’bhūn na gīr-gocaraḥ ||18||

atha sā savidha-stha-keśara-

druma-śākhāṁ mukulākulām anu |

atisambhramataḥ sva-dor-latāṁ

kusumād ānamiṣād udakṣipat ||19||

punnāgayor utkalikā-yujos tayor

utphullatāsīd yugapat tadādbhutā |

ekasya tat-sparśa-mudāparasya tad-

dor-mūla-sandarśanaja-pramodataḥ ||20||

tāruṇya-bhaṭṭa-gurutaḥ samadhīta-kāma-

nyāyādi-śāstra-cayayā sa sa-tīrthayāpi |

citraṁ na tan-nija-jayāya tayodagṛhnān

naiyāyiko hi guruṇāpi vivādam icchet ||21||

keyaṁ me kusumaṁ cinoti nahi kāpy eṣāsmy ahaṁ tvaṁ tu kā

māṁ jānāsi na kiṁ na vedmi tad ito gācchāsmy ahaṁ puṣpapaḥ |

yāmi kva bhramarīṁ tvam eva nanu sā puṣpeṣu labdhāntarety

uktvāsyā madhusūdanaḥ sa savidhaṁ vindann avādīt punaḥ ||22||

mugdhāsi sat-kula-vadhūḥ sumano harantī

sādhvī parasya puruṣasya na lajjase tvam |

citraṁ tad etad athavā satataṁ bhramantyāḥ

svātantryataḥ prati vanaṁ katham astu lajjā ||23||

sādhāraṇaṁ vanam idaṁ nanu mitra-pūjā-

sūtkaṇṭhitā vayam avaiti ca mālatīnām |

punnāga eṣa vikaco’pi na saṅgam ittham

auṣṭhyādi-varṇa-pada-cālanayāttha manye ||24||

mugdhāsi vetsi na kim apy avadhehi vacmi

san-mālatī-caya-vṛtaḥ puruṣottamo’yam |

tābhir yunakti na kadāpi yunākti cāpi

diṣṭyānilaiḥ sumukhi pratyanukūla-pūrvaiḥ ||25||

svāmī vanasya viditaḥ smara-cakravartī

tenārpitaṁ mayi mudā vipināvakatvam |

tasyāgrato mama viluṇṭhasi yasya garvāt

tāruṇya-ratna-ghaṭa-yugmam idaṁ harāmi ||26||

tvāṁ prārthya tad vicinuyām iti kiṁ bravīṣi

nekṣe kadāpi lalanāṁ kim u saṁlapāmi |

dhairyaṁ raho yuvati-darśanataḥ kva yūnām

ity āttha kiṁ sakhibhir asmi sadā parītaḥ ||27||

naikā tvam asyāvayavābhidha-caura-lakṣair

nityaṁ vṛtā sva-sadṛśāli-cayānvitā ca |

rājanvato janapadasya parāṁ vibhūtiṁ

muṣṇāsy amuṣya nipaten mayi rāja-daṇḍaḥ ||28||

nityaṁ vanād vicinumaḥ kusumāny amuṣmād

dṛṣṭaḥ kadāpi na bhavān iha rakṣakaḥ kim |

svapne’pi na śruta-caraḥ smara-cakravartī

tat kiṁ vṛthā pralapasīti kim āttha satyam ||29||

guptaṁ pratāpa-balato vanam āvayos tat

kas tāvad eṣa viśatād iti garvitena |

gocāraṇa-vyasaninā ca mayātiyatnān

nāvekṣitaṁ hṛta-dhanaṁ vihitaṁ tvayaitat ||30||

guptena sādya vidhṛtāsi mayātra diṣṭyā

sandaṇḍya-pūrvam iha rāja-kṛte tvad-artham |

svārthaṁ punar gaṇa-yutaiva yadārpyase tvaṁ

rājñe tadāśruta-caraṁ tam apīkṣitāse ||31||

sāmānya-kānana ihāsti na rakṣako’pi

jñātveti te nanu mayātra kṛto’parādhaḥ |

kṣantavya eva bhavatā karuṇā-mayatvāt

tan muñca mām iti kim āttha na me’tra śaktiḥ ||32||

vanya-prajābhir akhilaṁ caritaṁ yatas te

vijñāpitaṁ sthira-carādibhir ākulābhiḥ |

śrutvā nṛpo’śruta-carāṁ sa ruṣāgraheṇa

tvāṁ yācate mayi vidhāya sa-śāstra[[11]](#footnote-12)-daṇḍam ||33||

jñātaṁ hi yojana-catuṣṭayam ity araṇyaṁ

rājyaṁ nṛpo’py atanur atra tṛṇādi-vittam |

kāntāḥ prajā iti vadasy avadhehi yās tāḥ

sādhvyaḥ samasta-jagatām upajīvya-lakṣmyaḥ ||34||

kiśalaya-jalajātādarśa-mattebha-haṁsāḥ

karabha-kanaka-rambhā-sampuṭī-hasti-hastāḥ |

smara-ratha-pada-kṛṣṇākūla-sad-vedi-siṁhā

amṛta-hrada-bhujaṅgī-parṇa-kāmāsanādi ||35||

kamala-mukula-tāla-śrīphalebheśa-kumbhā

viśa-manasija-pāśāśoka-sat-pallavāś ca |

ratipati-vara-śakti-vrāta-sad-gandha-phalyas

taḍid-ali-caya-muktāhāra-jāmbūnadādyāḥ ||36||

śuka-pika-śikhi-bhṛṅgī-kunda-raktotpalādyāḥ

śaphara-mṛga-cakorī-khañjanendīvarāṇi |

smara-khara-śara-cāpa-jyā-javā-bandhujīvāḥ

śikhara-dara-camaryaḥ sūkṣma-kṛṣṇā-laharyaḥ ||37||

anyā yā yāḥ kati tā gaṇyā

vṛndāvanam anu vibhavair dhanyāḥ |

tvat-tanu-cauryā hṛta-sarvasvā

bhrāmyantītas tata iha niḥsvāḥ ||38||

(caturbhiḥ kulakam)

iti tad-udita-narmākarṇya karṇāmṛtaṁ

sābhyudita-tanu-vikārān śaśvad āvṛtya yatnāt |

lapanam idam asatyaṁ kāminaḥ kāḥ sva-karṇe

vidadhati tad ito yāmīti nīcair vadantī ||39||

dayitam api manāk taṁ vīkṣya sāvajña-dṛṣṭyā

druta-gati-calitāgre mugdha-vivvoka-digdhā |

kva calasi nanu dhūrte mām anādṛtya bhaṅgyā

harir iti sa vadaṁs tām aṁśukānte dadhāra ||40||

(yugmakam)

anubhūyaiva tat-sparśam ānandotthair vicālitā |

nānā-bhāvaiḥ priyaṁ rādhā tiryag-grīvā vyalokayat ||41||

tārā-nartana-sūcitātyavamatiḥ smerā tad-āsyāmbujaṁ

dhāvantī tṛṣitālinīva kuṭila-prāntā nivṛttā tataḥ |

kiñcid bāṣpa-kulākulā’ruṇatayā spṛṣṭāñcalollāsinī rādhā

dṛṣṭir amajjayat priyam apārānanda-vārāṁ nidhau ||42||

ākṛṣya tat-kara-dhṛtaṁ vasanāñcalaṁ sā

tiryag dṛgañcalakalā smara-bāṇa-dṛṣṭyā |

viddhaṁ muhur vidadhatī priyam unmadāndhā

pratyāha taṁ smita-sudhā-subhagānanābjam ||43||

madhura-sarasa-ramyaṁ vastu-jātaṁ hi yad yat

nivasati kila loke prākṛte’prākṛte vā |

śriyam uru-tanu-cauryā tvaṁ harann asya sādhuḥ

svayam asi tad ihānyatrāpi cauryāpavādī ||44||

sādhutve dhārmikatve ca yasya te bhāti sākṣiṇī |

kumārīṇāṁ koṭṭavīnāṁ mūrdhni baddhāñjali-stutiḥ ||45||

vraja-bhuvi yuva-rājaḥ sarva-sādguṇya-pūjyaḥ

pariṇaya-vidhi-yogyānanta-kanyā-yutāyām |

abhinava-taruṇo’py aprāpta-pāṇigraho yat

tad-dhṛta-niyamo’si brahmacārīti satyam ||46||

kiṁ vāsādhāraṇaḥ kaścid bhāti tvayi guṇo mahān |

yam ākarṇya na kāpi tvāṁ kanyā vṛtavatī kvacit ||47||

tat tāpād bhavatā manye turaṅga-brahmacaryakam |

aṅgīkṛtya vraje svasya khyāpitā baṭutā mṛṣā ||48||

baṭuś cet para-rāmāsyālokena kutukī kutaḥ |

vaṁśī-caurī-hṛtābhir vā para-strībhiḥ kuto ratiḥ ||49||

tad bhavān varṇitākhyāti-cchalena svārtha-sādhakaḥ |

kanyānāṁ ca satīnāṁ ca dharma-dhvaṁsāya dīkṣitaḥ ||50||

kadāpy anāropita-puṣpa-vallī-

drumaika-poto’pi vanādhikārī |

asaṅkhya-gocāraṇa-lūna-tat-tan-

mūlo’pi satyaṁ vipināvakas tvam ||51||

sakhyāsmākaṁ vṛndayā vardhitaṁ yad

vṛndāraṇyaṁ khyātam etad vidhātrā |

mahyaṁ dattaṁ tat-saratnābhiṣekaṁ

rājānaṅgas tvaṁ ca pāteti satyam ||52||

idaṁ tv asādhāraṇam asmadīyaṁ

mat-kuṇḍa-tīrodbhava-kely-araṇyam |

madīya-siṁhāsana-dhāma-kāma-

śarma-pradākhyaṁ tv iha bhāti kuñjam ||53||

āsthānīyaṁ kānta-vārtā-sudhā-dhuṅ-

nāmny asmākaṁ bhāti puṁsām agamyā |

yasyāṁ nitya-mad-vayasyā-niṣaṇṇāḥ

saṁsevante preṣṭha-vārtāmṛtāni ||54||

cinumaḥ kusumaṁ vayam ina3-sevā-

vidhaye roddhuṁ yūyaṁ ke vā |

para-nīvṛti-nija-tārpaṇa-yuktaḥ

kiṁ hrī-priyayāpi tvaṁ muktaḥ ||55||

baṭo na te kṛtyam ihāsti puṣpā-

rāme’balā svaira-vihāra-dhāmni |

paśūn avaṁs tvaṁ paśupāla-saṅgī

tac-cāraṇāya vraja śādvaleṣu ||56||

smita-ruci-śiśirāt tad-vaktra-pīyūṣa-raśmeś

cala-nayana-kuraṅgotplāva-ramyāt sravantīm |

pibati hari-cakore narma-pīyūṣa-dhārām

atṛpad iha sakhīnāṁ dṛk-cakorī-cayo’pi ||57||

tat-sparśa-bhītyeva vivṛttya kandharāṁ

kaṭākṣa-nīlotpala-mālayā priyam |

sā bhūṣayanty asphuṭa-bhartsanoktikā

sāvajñam agre’pasasāra līlayā ||58||

kṛṣṇo’tha kāntā-tanu-citra-nartakī

lāsyāvalokocchalitātilālasaḥ |

drutaṁ sametyoccalitena pāṇinā

dadhāra cāsyāś cala-kañcukāñcalam ||59||

kāntā vibhugnīkṛta-cilli-kārmukā

śoṇākṣi-koṇekṣaṇa-bāṇa-sañcayaiḥ |

vikhaṇḍya tūrṇaṁ priya-dhairya-kañcukaṁ

līlāravindena tatāḍa taṁ muhuḥ ||60||

tasyāravindāhati-jāta-śātaṁ

viśvāśraye’syāpi mamau na dehe |

tataḥ sakampāt prasasāra bāhye

prasveda-bāṣpotpulaka-cchalena ||61||

tat-sparśa-samphulla-tanor nata-bhruvaś

chinnā svayaṁ kañcuka-bandha-vīṭikā |

nīvī ca cīnaṁ skhalad-antarīyakaṁ

rundhe paraṁ sveda-jalaṁ nitambake ||62||

athāli-varga-smita-lola-netrā

tat-pāṇi-rodhād vasanaṁ vimocya |

tato’pasṛtya druta-nīvi-bandhe

sā dakṣa-hastāpy abhavad vihastā ||63||

kṛṣṇo’pi tāvad vara-bhāji pūrṇe

svedāmbubhis tat-stana-hema-kumbhe |

smarotsavārambha-miṣeṇa pāṇim

ādhātum utko’ntikam āpa tasyāḥ ||64||

kāntā kathañcid vinibaddhya nīvīṁ

netreṇa paśyanty aruṇāñcalena |

vāmena taṁ smera-sakhīḥ pareṇa

tat-pāṇi-rodhaṁ prati satvarāsīt ||65||

smita-rudita-vimiśraṁ gadgadāspaṣṭa-varṇaṁ

ramaṇam anṛju-netrā bhartsayanty utsukāpi |

praṇaya-sukhaja-vāmyodbhrāmitā sāsya vāñchā-

pratihati-rahitaṁ tat-pāṇi-rodhaṁ vyatānīt ||66||

saṅghaṭṭa āsīt karayor niruddhayor

mithaś calat-kaṅkaṇa-nāda-mañjulaḥ |

samīra-gatyā calayoḥ samantataḥ

kūjan-madāli-vrajayor ivābjayoḥ ||67||

athaitya lalitā madhyaṁ tayoḥ kṛṣṇaṁ nyavārayat |

kundavally āha tvaṁ kṛṣṇa pañca-devārcanaṁ kuru ||68||

kṛṣṇaḥ kundalatām āha tvaṁ mamāsmin smara-kratau |

ācāryā bhava sāmagrīm adhiṣṭhānaṁ ca me diśa ||69||

sā cāha nāham ācāryā śrutaṁ nāndīmukhī-mukhāt |

sugopyam api tad brūyāṁ yat tvaṁ mat-priya-devaraḥ ||70||

asyāṁ puraḥ savya-kuce gaṇeśvara-

sphurac-chiraḥ kumbhatayā prakalpite |

namo gaṇeśāya ta ity udīrayan

samarpayādau kara-hallakaṁ[[12]](#footnote-13) svakam ||71||

namaḥ śivāyeti paṭhan pare’paraṁ

vakṣoja-liṅge’rpaya pāṇi-paṅkajam |

hrīṁ caṇḍikāyai nama ity adaḥ punaḥ

śirasy amuṣyāḥ kuṭila-bhruvo’pi tat ||72||

tvam atha nija-karābhyām etayā vāritābhyām

api sucibukam asyā veṇi-mūlaṁ ca dhṛtvā |

mukha-vidhum anu yatnād om namo viṣṇave’smā

iti manu-varam ākhyan svaṁ mukhābjaṁ nidhehi ||73||

punaḥ savitre nama ity udīrayann

asyās tu bhāsvaty adhare’ruṇe balāt |

sva-danta-kundādhara-bandhu-jīvakau

kṛtāvarodho’py anayā samarpaya ||74||

athārcanāyāṁ vihitodyamo’sau

tāṁ bhartsayantīṁ kila kundavallīm |

svaṁ tāḍayantīṁ śravaṇotpalena

priyāṁ sa paśyann avadat priyālīḥ ||75||

sakhyaḥ smara-makhārambhe pañca-devārcanā mayā |

kartavyā vighna-śāntyai kiṁ śubhe khidyati vaḥ sakhī ||76||

sakhīr mṛṣāṭopa-giraḥ smitānanāḥ

samākṣipantīḥ kuṭila-bhruvo harim |

nivārya tāḥ kundalatāṁ dṛg-iṅgitair

nudanty avādīd atha taṁ viśākhikā ||77||

patnyā samaṁ dharma-kṛtir vidheyā

samatvam atrāñcala-bandhanena |

tvaṁ tad vinejyā-karaṇe pravṛttaḥ

kathaṁ sakhī nerṣatu dharma-niṣṭhā ||78||

tasyāṁ viśākhāṁ sphuritādharānanaṁ

vilokayantyāṁ kuṭilībhavad bhruvi |

paścāt sthitā kundalatā mudā tayoḥ

saṁvyānayor añcala-bandhanaṁ vyadhāt ||79||

alakṣitā sā drutam etya sammukhaṁ

sva-sevayā tuṣṭam uvāca mādhavam |

kiṁ maṅgalārambha ihānya-carcayā

nava-grahān arcaya sarva-siddhaye ||80||

tām avādīd ayaṁ mahyaṁ graha-pūjā-vidhiṁ diśa |

sāpi taṁ rādhikāṅgāni darśayantī dṛśāvadat ||81||

adhara-nayana-gaṇḍoroja-bhālānanānāṁ

grahaṇam iha navānām aṅgakānāṁ grahārcā |

yad api tad api teṣāṁ suṣṭhu-santoṣa-hetor

adhara-vikaca-bandhūkārpaṇaṁ teṣu kuryāḥ ||82||

ācārye tvaṁ śikṣayāmuṁ sva-śiṣyaṁ

svāṅgāny ādau grāhayitvā grahārcām |

ity uktvā tāṁ kṛṣṇa-bhītyā palāyantī

rādhā ruddhā svāñcala-granthinārāt ||83||

tiryag-grīvaṁ vīkṣya baddhāñcalāntaṁ

svāntar-vāñchā-pūrti-phullānanāpi |

kṛṣṇe sakhyoḥ kundavallyāṁ ca serṣyā

śīghraṁ granthiṁ mocayanty abravīt sā ||84||

dhārṣṭya-nāṭye naṭasyāsya viśākheyaṁ varā naṭī |

sabhyeśā lalitā kundavallī seyaṁ vidūṣikā ||85||

patnī-raṅko’py anya-patnyāṁ sva-patnī-

bhāvaṁ bibhrat pūrayan svīya-vāñchām |

muktaḥ so’yaṁ lajjayāpi sva-sakhyā

tyakte dharme lobhato mūla-hāniḥ ||86||

kṛṣṇo’tha tāṁ tatra nivārayann api

pravṛtta āsīn mukha-cumbanādiṣu |

kāntāpi taṁ teṣu nivārayanty api

prājyāgrahābhūt paṭa-bandha-mocane ||87||

evaṁ tayoḥ sva-sva-kṛtau samutkayor

anyonya-saṁrodha-vaśād vihastayoḥ |

upetya dṛptā lalitā mṛṣerṣyayā

sābhartsayat taṁ paṭam apy amocayat ||88||

kartuṁ bhaval-lālasā cet sva-patny-añcala-bandhanam |

vraje te durlabhā kanyā prajāvatyānayāstu tat ||89||

sā muktam ākṛṣya paṭṭāntam ārāt

sthitā calad-bhrūḥ smita-śobhitāsyā |

taṁ prerayantī sva-dṛg-iṅgitena

nyastekṣaṇaṁ svānana ity avādīt ||90||

bhrāntācāryā te yad ādau vidheyāṁ

dik-pālārcāṁ yā vihāya grahāṇām |

arcām ajñaṁ kārayantī bhavantaṁ

karmaṇy asmiṁś chidratām ādadhāti ||91||

kundavally abravīn nāhaṁ bhrāntājñe’smin smara-kratau |

dig-devatārcanāt pūrvaṁ graha-pūjety ayaṁ vidhiḥ ||92||

sthānādhiṣṭhāna-nāmāni teṣāṁ pṛṣṭācyutena sā |

dṛśā taṁ darśayanty ālīr babhāṣe kundavallikā ||93||

paśyaitās te kṛtārcāyāṁ vāñchā-dāne samutsukāḥ |

svayam āgatya dik-pāla-mūrtīḥ sva-sva-diśi sthitāḥ ||94||

viśākhā śāṅkarī mūrtir lalitā śātamanyavī |

śaucī sudevikā tuṅgavidyā dāṇḍadharī tathā ||95||

citrā naiśācarī raṅgadevī prācetasī smṛtāḥ |

sādāgatī tv indulekhā dhānadī campakālikā ||96||

śrī-rūpa-mañjarī seyaṁ vaidhātrī nipuṇāgrataḥ |

rasollāsa-karī dakṣā śaiṣī sānaṅga-mañjarī ||97||

sadā svārthe tvad-dhitāḍhyā etā dik-pāla-mūrtayaḥ |

santy unmukhās tvad-arcāyai tvayārcyāḥ phala-siddhaye ||98||

tās tāṁ ruṣā pāmari kāraya tvaṁ

dhṛṣṭe’munā sva-priya-devareṇa |

sva-mūrti-pūjām iti bhartsayantīḥ

paśyann asāv arcitum utsasarpa ||99||

tad-āgati-sa-śaṅkās tāḥ sāvadhānāḥ sva-rakṣaṇe |

paśyantyo yāntam anyāṁ taṁ dadṛśuḥ sva-sva-sannidhau ||100||

yāṁ yāṁ pratīyāya sa cañcalākṣīṁ

sā sāpagacchanty amunāvaruddhā |

kṛtārdha-pūjāpi palāyitālī-

sāhāyyato’bhūn miṣato haṭhād vā ||101||

sa-kāku-vinayāt kāpi sāṭopa-tarjanāt parā |

apetānyāṁ vidhāyānyā saṁvyāna-tyāgato’parā ||102||

tāsāṁ mukhaṁ sa-smita-rodana-helaṁ

samphulla-bhugnāruṇa-cañcalākṣam |

vīkṣyepsitāṁ prāpa mudāṁ sa citraṁ

vighnāhate karmaṇi yat phalāptiḥ ||103||

itas tatas tāṁ prapalāyya rādhām

āsādya durgaṁ paritaḥ sthitānām |

tāsāṁ sphurac-cañcala-dṛk-cakoryaḥ

kṛṣṇānanendau tṛṣitā nipetuḥ ||104||

āsādya dṛpyad-vṛṣabhānujāṁ śriyaṁ

tāsāṁ praphullāni mukhāmbujāni saḥ |

samīkṣya dhṛṣṇak-madhusūdanas tadā

pipāsayāsīd upasartum udyataḥ ||105||

ullaṅghya rādhāṁ sahasotpatiṣṇus

tayā ruṣā huṅkṛtito niruddhaḥ |

stabdhaḥ puro’syāḥ sabhiyeva tiṣṭhan

nyadhād dṛśaṁ kundalatānane svām ||106||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

sargo’yaṁ navamaḥ samāptim agaman madhyāhna-līlām anu ||o||

||9||

—o)0(o—

(10)

## daśamaḥ sargaḥ

atheṅgitajñā kila kundavallī

sarveṣṭadānaṅga-makha-kriyāyām |

vighnād viṣīdantam ivābhyupetya

svayaṁ viṣaṇṇeva tadāha kṛṣṇam ||1||

paśupatir asi yat te līlayā kāma-nāśaḥ

kratu-hatir api tasmād devatā-karma-nāśe |

katham iha phala-labdhis tat tyajāśv anya-dharmaṁ

praṇaya-para-vaśatvaṁ svīya-dharmaṁ vidhehi ||2||

āṁ sarva-śaṅkaratayā śiva-mūrtitaś ca

prāñco’pi māṁ kila maheśvaram āmananti |

sva-preyasīṁ prati nijāṅga-samarpaṇākhyaṁ

tat tasya dharmam api nityam ahaṁ karomi ||3||

kintu sva-vāma-vapur aṅgam anena dattaṁ

pūrvāṅga-pūrvam akhilāṅgam ahaṁ dadāmi |

yat prema-vaśya-suvidagdha-vadānyatābhyaḥ

kīrtis tato’pi vipulā mama lālasīti ||4||

tataḥ svasmāc chaṅkamānāṁ sāvadhānām api priyām |

alakṣitam upety āha kroḍīkartuṁ kṛtodyamaḥ ||5||

ehy ehi gauri tvam idaṁ śarīraṁ

gṛhāṇa me candraka-śekharasya |

ity ālapaṁs tāṁ parirabdhum utkaḥ

kṛtāpayānāṁ sa haṭhād dadhāra ||6||

sa-gadgadaṁ bhartsayantī seyaṁ sa-smita-rodanam |

tasmāt kathañcit viśliṣya serṣaṁ tasthau tad-agrataḥ ||7||

mukha-parimala-lubdhasyāli-vṛndasya

karṇāntikam anu patataḥ sā jhaṅkṛti-trasta-cetāḥ |

tad anu cakita-cañcad-dṛṣṭi-bhaṅgīr dadhānā

svayam apagata-dhairyā sasvaje prāṇa-nātham ||8||

tataḥ sakhīnāṁ smita-jāta-lajjā

kṛta-prayatnāpi tato’pasartum |

tenātigāḍhaṁ hasatā gṛhītā

babhau payode sthira-cañcaleva ||9||

īrṣā-trapā-nirvṛti-vāmatābhir

drāg devatābhir lalanāgrahaiḥ sā |

āviṣṭa-vāṅ-mānasa-vigrahāsīt

sva-ceṣṭayā lokayatāṁ sukhāya ||10||

sa-śapatha-nuti-nindā-tarjanākṣepa-dainyaṁ

smita-rudita-vimiśraṁ śliṣṭam eṣā lapantī |

priya-dṛḍha-bhuja-bandhaṁ mocayantī karābhyāṁ

bhṛśam atanuta sālī-vṛnda-kṛṣṇasya tuṣṭim ||11||

tayor dṛḍhāliṅganataḥ sutṛptāḥ

kampādi-sampan-nicitāḥ samīkṣya |

sakhīr mudotphulla-mukhīr nikuñje

nāndīmukhīṁ sā vadati sma vṛndā ||12||

āścaryāṁ hariṇā rādhā gāḍham āliṅgitā ciram |

tad-asaṅgati-yuktāpi nivṛtāsīt sakhī-tatir ||13||

adṛṣṭe darśanotkaṇṭhā dṛṣṭe’smin sparśa-lālasā |

sparśe’sya serṣya-vāmyaṁ tac citram āsāṁ viceṣṭitam ||14||

nāndīmukhī tām avadat vaneśvarīṁ

lokottarāṇāṁ vraja-subhruvāṁ sadā |

kṛṣṇaika-saukhyārtha-śarīra-cetasāṁ

tat tan na citraṁ kila ceṣṭitaṁ yataḥ ||15||

sakhyaḥ śrī-rādhikāyā vraja-kumuda-vidhor hlādinī-nāma-śakteḥ

sārāṁśa-prema-vallyāḥ kiśalaya-dala-puṣpādi-tulyāḥ sva-tulyāḥ |

siktāyāṁ kṛṣṇa-līlāmṛta-rasa-nicayair ullasantyām amuṣyāṁ

jātollāsāḥ sva-sekāc chata-guṇam adhikaṁ santi yat tan na citram ||16||

vibhur atisukha-rūpaḥ sva-prakāśo’pi bhāvaḥ

kṣaṇam api na hi rādhā-kṛṣṇayor yā ṛte svāḥ |

pravahati rasa-puṣṭiṁ cid-vibhūtir iveśaḥ

śrayati na padam āsāṁ kaḥ sakhīnāṁ rasajñaḥ ||17||

rādhā kāñcana-vallī

phullā kṛṣṇas tu phulla-tāpiñchaḥ |

anayoḥ saṅgama-lakṣmīḥ

sukhayati nahi kaṁ sa-cetanaṁ lokam ||18||

āsāṁ viśuddha-praṇayārdra-cetasāṁ

tātparyam asyaiva sukhena cātmanaḥ |

vāmyaṁ hi kāntasya sukhāya subhruvām

atas tad unmīlati tasya saṅgame ||19||

athepsitaitad-dṛḍha-bāhu-vakṣaḥ-

sparśotthitānanda-bharāpi rādhā |

vāmyottha-vaimatyam ivācarantī

sā bhartsayantī lalitām avādīt ||20||

sa-kuṣrti-hari-dūtyā kundavallyā milantī

kapaṭini lalite tvaṁ mām ihānīya dhṛṣṭe |

śaṭha-kula-guru-haste netra-bhaṅgyā nidhāya

kalayasi khala-bhartur dhārṣṭya nṛtyaṁ taṭasthā ||21||

prakharā yad abhūr mṛdvī mṛdunāliṅgitāmunā |

na tac citraṁ yad āsīd vāṁ guṇayoḥ parivartanam ||22||

ruṣṭena tuṣṭā lalitāmunā vyadhāt

saṁvādam udyat-smita-garbha-tarjanam |

satī-vrata-dhvaṁsana-dhṛṣṭa-bhūpate

vidhātum ārabdham idaṁ na kiṁ tvayā ||23||

sva-sakhīṁ pṛccha lalite kim iyaṁ kartum udyatā |

balāt svāṅgena saṁveṣṭya mad-aṅgaṁ yātmasād vyadhāt ||24||

punnāgaṁ tvāṁ mādhavīyaṁ svayaṁ

yat phullā svāṅgair veṣṭate yuktam etat |

tvaṁ yat tāṁ tair veṣṭase tan na yuktaṁ

vallyā vṛkṣo veṣṭyate nāmunāsau ||25||

mayāpy asyai dattam aṅgam anayāpy ātma-sāt-kṛtam |

kā te hāniḥ punar naitad ādātuṁ śakyate mayā ||26||

iyaṁ krūrā śūrā jayati lalitā krodha-valitā

yaśaḥ-śvetām etāṁ visṛja śaṭha tāṁ svāñca śaṭhatām |

nijābhidhyām iddhām alipaka susiddhāṁ sva-purataḥ

prajāvatyāṁ satyāṁ tvayi ca rati-matyāṁ viracaya ||27||

lalitāyāḥ puro rādhāṁ vāto’pi spraṣṭum akṣamaḥ |

tat tyajāmuṁ na ced asmād dhāṭi-śāṭīṁ nicolaya ||28||

ity ālapantyāṁ tvaritaṁ ruṣāsyām

agresaratyāṁ sa-sakhī-kulāyām |

kampāśru-romāñca-mukhaiś ca bhāvair

ānanda-jaiḥ so’py abhavad vihastaḥ ||29||

kāntāṅga-saṅgaja-sukhena vimohite’smin

bhīto’yam ity avagate lalitā-bhiyānyaiḥ |

ādāya kampita-karān muralīṁ skhalantīṁ

sā nirgatā jhaṭiti viślatha-bāhu-bandhāt ||30||

nirgatā tasyāṁ sva-paṭāñcalena

saṅgopayantyāṁ muralīṁ prayatnāt |

āgatya tasyāḥ purato viśākhā

kṛṣṇena saṁlāpam asau vyadhatta ||31||

he kṛṣṇa dor-bimba-vidhuntuda tvaṁ

bhrānto’pi yā te prasabhaṁ gṛhītā |

candrāvalīyaṁ na hi paśya tārā

rādhābhidhānye’pi ca tādṛśo’syāḥ ||32||

asyādvaitā viśākhāham anurādhā tv iyaṁ parā |

iyaṁ jyeṣṭhā dhaniṣṭheyaṁ citreyaṁ bharaṇī tv iyam ||33||

anyā vā kati me gaṇyā yā caikāstīndulekhikā |

sāpi tvad-grahaṇāyogyā tat tvaṁ candrāvalīṁ vraja ||34||

viśākhe sarva-sukhadā satyaṁ tvaṁ śāṅkarī-tanuḥ |

vāg-vajra-bhīṣaṇā mūrtir lalitā śātamanyavī ||35||

asau viśākhe sulabhāṁ vihāya

candrāvalīṁ tāṁ bahudhopabhuktām |

sudurlabhāṁ vāñchati bhānavīyāṁ

śriyaṁ rasāsvāda-viśeṣa-lipsuḥ ||36||

bhogaḥ krameṇa tārāsu sadā rāhor virājate |

kautukād indulekhām apy apūrvāṁ sa jighṛkṣati ||37||

ity ālapan śrī-harir indulekhām

aliṅgituṁ tat-savidhaṁ jagāma |

dṛṣṭvāntike taṁ cakitāpayāntī

sāpy uccalad-bhrūḥ smita-pūrvam āha ||38||

dhṛṣṭāpagaccha he rāho na te yogyendulekhikā |

pūrṇāṁ candrāvalīṁ yāhi bhuṅkṣva tārāṁ krameṇa va ||39||

tenālakṣitam āgatya gṛhītā lalitābravīt |

anurādhā na te labhyā viśākhā-bhogam antarā ||40||

spṛṣṭā viśākhāpy atha sābravīt taṁ

rādhopabhogād bhavatā viśākhā |

bhuktaiva tat kiṁ punar eṣi dhṛṣṭa

jyeṣṭhāṁ vihāya krama-labhya-bhogām ||41||

jyeṣṭhāpy alakṣitaṁ spṛṣṭvā mliṣṭaṁ ruṣṭā tam abravīt |

citrā-bhogaṁ vinā dhṛṣṭa kliṣṭo’nyāsāṁ tavākramaḥ ||42||

sahasā vidhṛtā citrā tam āhāpaihi lampaṭa |

grahāṇāṁ kramato bhogas tārāsūtkramato na hi ||43||

tuṅgavidyābravīc citre rāhor nātra vyatikramaḥ |

vakrāti cāragatyāpi grahāṇāṁ kvacid ākramaḥ ||44||

sāpy āha tuṅgavidye tvaṁ tulā-rāśis tato’munā |

ākrāntāyāṁ tu citrāyāṁ pīḍitāśu bhaviṣyasi ||45||

tuṅgavidyāha taṁ spṛṣṭvā dhṛṣṭa kiṁ raṅgadevikām |

ādau pīḍyāṁ tulā-rāśiṁ hitvā māṁ tvaṁ jighṛkṣasi ||46||

sāpi spṛṣṭāha taṁ rāho tvaṁ kanyā-rāśi-bhoga-kṛt |

pūrṇa-dṛṣṭāṁ mīna-rāśiṁ campavallīṁ prapīḍaya ||47||

sāpy āśu vidhṛtāpy āha dhūrtemāṁ kumbha-rāśikām |

sudevīṁ tvaritaṁ yāhi yatas te vyutkramā gatiḥ ||48||

spṛṣṭā sudevī taṁ prāha madhusūdana te spṛhām |

sarvāṁ kāñcanvallīyaṁ praphullā pūrayiṣyati ||49||

sā gṛhītāvadat kṛṣṇa cakorātra kim āgataḥ |

sphurac-candra-mukhīm āsāṁ sva-tṛṣṇā-śāntaye vraja ||50||

alakṣitaṁ sāpy amunā gṛhītā

cucumbiṣuṁ taṁ vimukhī jagāda |

tyajāny ajāyāṁ śaṭha vaṁśikāṁ tāṁ

nija-priyāṁ cumba cucumbiṣā cet ||51||

sa cirāt sva-karād apacyutāṁ

muralīṁ tām avadhārya tad-girā |

kva gateti vilakṣitaḥ kṣaṇaṁ

sva-dṛśaṁ kundalatānane nyadhāt ||52||

sāpi taṁ cala-dṛg-bhaṅgyā rādhikāṁ tām adarśayat |

tad vijñāya tayā vaṁśī tulasyāṁ guptam arpitā ||53||

sā tāṁ prayatnāt pihitāṁ vidhāya

sthitā viśākhā-lalitādi-paścāt |

kṛṣṇo’pi rādhāṁ samupetya tāvad

didhīrṣur enām idam ālalāpa ||54||

mano viśuddhaṁ calam apy adṛśyaṁ

kaṭākṣa-kāmāṅkuśa-śṛṅga-viddham |

vidhāya pāṭaccari me harantyā

na dṛśya-vaṁśī-hṛtir adbhutā te ||55||

badhnāmi bāhu-pāśais tvāṁ luṇṭhāmy aṁśuka-bhūṣaṇam |

nayāmi kuñja-kārāyāṁ smara-bhūpe’rpayāmi ca ||56||

rādhāpy asādhāraṇa-bhāva-viddhā

sāvajñam ālokya hariṁ calantī |

vaṁśī-vicāra-cchalato niruddhā

nivāritenāpy amunā gṛhītā ||57||

haris tām āha cauri tvaṁ vṛthā kiṁ ceṣṭase tava |

tyāgo vaṁśyā na me yāvat tāvad dor-bandhanāya saḥ ||58||

mṛṣā-ruṣārāla-calākṣi-cillī-

lataṁ samudyat-smita-garvitāsyam |

hareḥ puras tāvad upetya tūrṇaṁ

sāṭopa-tarjaṁ lalitāvadat tam ||59||

parāṅganā-saṅgama-pūta-mūrte

satī-vrata-dhvaṁsana yāhi yāhi |

snātāṁ pavitrāṁ ravi-pūjanārthaṁ

spṛṣṭvā cchaloktyā kuru māpavitrām ||60||

unmāditaḥ svādhara-pāyanair yayā

tvaṁ dhṛṣṭayāsīḥ sumanaḥ-sarovare |

vaṁśī tayā te śaṭha śaibyayā hṛtā

na manyase cet tulasīha sākṣiṇī ||61||

khalaḥ karoti durvṛttaṁ nūnaṁ phalati sādhuṣu |

śaibyayā hriyate vaṁśī sādhvī rādhā tu dūṣyate ||62||

tayā dṛśaḥ preraṇayā nidiṣṭāṁ

kṛṣṇe yiyāsau tulasīm abhīṣṭām |

rādhāpayātā dayitoparodhāt

saudhākarī mūrtir ivāmbuvāhāt ||63||

sāpīṅgitajñā laghu rūpa-mañjarī-

kare’rpayitvā muralīm atarkitam |

tato’pasartuṁ vihitodyamāmunā

balād gṛhītotpulakāsa kampitā ||64||

nidhāya kubjīkṛta-pāṇi-śākhā

nijānane sābruvatātidīnā |

hā hā kṛpālo tyaja mām ayogyāṁ

nirmañchanaṁ yāmi tavāsmi dāsī ||65||

vaṁśī na mayy asti yad-artham āgrahaḥ

śaibyā-kare sādya mayaiva lokitā |

ity ālapantī cala-dṛṣṭi-saṁjñayā

sāsūcayat taṁ prati rūpa-mañjarīm ||66||

yāvad vihāya tulasīṁ madhusūdano’sau

tāṁ mañjarīṁ vidita-veṇu-maranda-gandhām |

āyāti tāvad iyam iṅgita-paṇḍitāśu

vaṁśīṁ nidhāya lalitām anu sādhu tasthau ||67||

kṛṣṇo’pi tāṁ tūrṇam alakṣitāgatiḥ

sva-bāhu-pāśena nibaddhya satvaraḥ |

vaṁśīṁ vicinvan kuca-paṭṭikāntare

tām āha sā taskari te kva gopitā ||68||

sāpy abravīt taṁ vinivārayantī

labdhaiva cauryāṁ mayi sādya vaṁśī |

diṣṭyā bhavān pūrṇa-manoratho’bhūd

gatvānayaivāhvaya gopa-nārīḥ ||69||

nijābhimarśena parāṅganā-tateḥ

satī-vrataṁ dūṣayituṁ tvam utsukaḥ |

svayaṁ vinihnutya kuto’pi vaṁśikāṁ

tan-mārgaṇa-vyājam upāśrito’dhunā ||70||

tato dṛśāsmai lalitāṁ pradarśya sā

tad-bāhu-bandhāc chitilād vinirgatā |

kṛṣṇo’pi sa svāgati-śaṅkayā rahas tāṁ kundavally-arpita-vaṁśikāṁ yayau ||71||

upāgataṁ taṁ lalitāha kopanā

huṁ dūratas tiṣṭha kim-artham āgataḥ |

vaṁśī yadīyaṁ mayi naiva vidyate

dhārṣṭyena cet tat-phalam āśv avāpsyasi ||72||

cintāmaṇīnāṁ cayam antike sthitaṁ

padāpi ye nābhimṛśanty avajñayā |

rādhā-sakhībhis tava vaṁśa-nālikā

kim-artham ābhir bata sā hṛtā śaṭha ||73||

sa-cchidrayā nīrasayā kaṭhorayā

yayāniśaṁ vyākulitaṁ jagat-trayam |

sā svāmino yan muralī karād gatā

vṛttaṁ bahūnāṁ tad idam sumaṅgalam ||74||

sva-sthāna-sandānita-nīvi-kuntalāḥ

kurvantu karmāṇi sukhaṁ gṛhe’balāḥ |

svairaṁ hariṇyo’pi carantu sa-priyāḥ

sarantu tūrṇaṁ saritaḥ sarit-patim ||75||

śītārta-nagnāmbu-nimagna-kanyakā-

gaṇasya vāsāṁsi hṛtāni yat tvayā |

tenācirāt te muralī karād gatā

prāpnoti duḥkaṁ para-duḥkado hi yaḥ ||76||

hasta-mātrāyatā śuṣkā sa-randhrā vaṁśa-kāṣṭhikā |

hā hanta gokuleśasya sarvasvaṁ kena vā hṛtam ||77||

vyājād viṣaṇṇam iva taṁ prasamīkṣya kṛṣṇaṁ

sāvajña-hāsa-lalitā-vacanāvaruddham |

śrī-rādhikām anu nidhāya raho’sya vaṁśīṁ

sākūtam abruvata kundalatābhyupetya ||78||

sa-cchidraika-varāṭikārdham api yan-mūlyaṁ na sā jarjarā

yātā maskara-parvikā tava karād yātv astu te maṅgalam |

kā vā hānir iyaṁ viṣīdasi kathaṁ putro’si gopeśitus

tvām etā vihasanti hanta muditāḥ śrutvā mriye’haṁ hriyā ||79||

so’py āha tāṁ kundalate’nabhijñā

vaṁśī-guṇānāṁ yad idaṁ bravīṣi |

citraṁ na tad yat sva-guṇaḥ prakāśyate

yathānayāsu tvayi na kvacit tathā ||80||

yā yā yadecchā mama jāyate’ntar

mayāpy asādhyā kila helayāsau |

tadaiva tāṁ tāṁ kurute susiddhāṁ

nārāyaṇasyeva cid-ākhya-śaktiḥ ||81||

sarva-śakti-yutā seyaṁ mama sarvārtha-sādhikā |

alaukikīṁ śaktim asyā vidanti rādhikādayaḥ ||82||

lalitāha kathaṁ vaṁśīṁ na vidmaḥ kuṭṭanī-nṛpām |

imāṁ tan-nīti-kuśalāṁ ṣiḍgasya5 tava vallabhām ||83||

sudhā-pārī-nārī-hṛdaya-kari-vārīyam aniśaṁ

jagad-yoṣādoṣāmala-sukṛta-moṣātinipuṇā |

ramā-gaurī-saurī-mukha-yuvati-caurī trijagati

prasiddhā siddhā te’dbhuta-guṇa-samṛddhā muralikā ||84||

avadad atha sa lalitā khalu caṇḍī

kuṭila-vacana-dṛḍha-kaṇṭaka-durgā |

apaharati ca muralīṁ mama śāṭhyād

bata parivadati ca tām uta māṁ ca ||85||

ity ābhāṣya harau tasyāḥ saṁvyānāntaṁ jighṛkṣati |

sāpasṛtyābravīd bhugna-bhrū-lataṁ sa-smitānanam ||86||

saivāsmi lalitā kṛṣṇa bahudhā kalitā tvayā |

calitā valitālībhiḥ śaṭhatā phalitā na te ||87||

ity udīrya lalitām apayāntīṁ

tāṁ nigṛhya vasane sa jagāda |

vaṁśikā-vitaraṇaṁ na vinā te

yānam adya sulabhaṁ sva-gṛhāya ||88||

tvayā cen na hṛtā vaṁśī kathaṁ bhītyā palāyyate |

śodhayitvā nijāṅgāni yatheṣṭaṁ gaccha tiṣṭha vā ||89||

tataḥ sāṁśukam ākṛṣya vakra-dṛṣṭyāha vīkṣya tam |

aṅgāni sva-prajāvatyāḥ kāma-matta vicāraya ||90||

vaṁśy asmābhir naiva nītā na dṛṣṭā

nojjhasy augryāc cet tathāpi tvam asmān |

dāsye mūlyaṁ kundavallī-pradiṣṭaṁ

tac cen neṣṭaṁ tat-sadṛkṣāṁ tato’nyām ||91||

mallī-bhṛṅgyau śrī-pulindātmaje naḥ

sakhyau śailendrālaye mad-girā te |

dāsyete te’jarjarāṁ chidra-muktām[[13]](#footnote-14)

ānīyaikāṁ parvikāṁ kīcakasya ||92||

pulindānāṁ kanyā mayi parama-dhanyā rati-yuṣas

tṛṇāptāsmat-pādāmbuja-ghusṛṇa-lepa-kṣata-rujaḥ |

girer gunjā-dhātūn bhṛśam upaharanti sva-sahitān

madīyās tā dāsyaḥ katham u tava sakhyaḥ samabhavan ||93||

vaṁśīṁ harasi me mām apy avajānāsi yat tataḥ |

nibadhya daṇḍayāmi tvāṁ ko’sau rakṣati rakṣatu ||94||

lalitāṁ pṛṣṭhataḥ kṛtvā viśākhā tat-puraḥ-sthitā |

nīcair upadiśantīva sa-smitaṁ sā tam abravīt ||95||

pragatārthānām artho naṣṭoddeśaka-sahāyato labhyaḥ |

yuktyā mārgaya tat tvaṁ na hy augryeṇa kriyā-siddhiḥ ||96||

avadac campakavallī naṣṭoddeśy artha-lolupaḥ sutarām |

vaṁśaika-parvikāyai bahu-dhana-hāniḥ katham amunā kriyatām ||97||

tuṅgavidyāha mugdhe tvaṁ marmajñā nāsi tac chṛṇu |

vaṁśy eva yasya sarvasvaṁ kiṁ na dadyāt na tat-kṛte ||98||

caure naṣṭoddeśakasya prasādāt

labdhe grāhyaṁ vittam ātmīyam ādau |

paścān naṣṭoddeśine’pi pradātuṁ

daṇḍyād asmād bhūri kṛtveti nītiḥ ||99||

viśākhāha vada svāmin yan naṣṭoddeśine tvayā |

deyaś caure tu yo daṇḍas taj jñātvākhyāmi te hitam ||100||

aṅga-sraṅ-maṇi-māle

karamarda-phalaṁ ca cumbakaṁ ratnam |

param api dāsyāmy asmai

yo me vaṁśīṁ samuddiśati ||101||

hartur harāmy ambara-ratna-bhūṣaṇe

tāruṇya-ratnaṁ ca ghaṭa-dvaye sthitam |

doḥ-pāśa-bandhaṁ smara-daṇḍanāya taṁ

nikuñja-kārām anu veśayāmi ca ||102||

sāpy āha yogyam evaitad gopendra-tanayasya te |

vaṁśīṁ ca hasta-gāṁ viddhi yat tvaṁ na kṛpaṇāyase ||103||

vaṁśy-uddeśaṁ kundavally eva

sākṣāj jānāty ekāhaṁ ca tasyāḥ sakāśāt |

mayy uddeśaḥ kleśa-kārī kṛtaḥ syād

dattvotkocam tāṁ tataḥ pṛccha yatnāt ||104||

athāha sā kundalatāṁ prahṛṣṭā

diṣṭyāgatas te sakhi lābha-diṣṭaḥ |

uddiśya vaṁśīṁ nija-devarāya

sudurlabhotkocam imaṁ gṛhāṇa ||105||

kundavallyā viśākhāyāṁ lagnāyāṁ śravasīśvarī |

iṅgitajñā nyadhad vaṁśīṁ nibhṛtaṁ tulasī-kare ||106||

sākūtaṁ paśyati tataḥ kundavallyā mukhaṁ harau |

sābravīt tāṁ viśākhe’haṁ na cauraṁ vedmi te śape ||107||

jānīyāṁ ced vinotkocam uddiśāmi svayaṁ hi tam |

devṛ-svaṁ6 yan mamaiva svaṁ nāhaṁ yūyaṁ yathā parāḥ ||108||

vetsi hi cauraṁ tvam iha muralyāḥ

svīkuru ratnāni ca diśa tat tām |

yady anukūlā tvam iha sakhi syās

tarhi ca sā sva-prabhu-karagā syāt ||109||

gṛhāṇa pūrvam utkocaṁ vaṁśikāṁ vā samuddiśa |

vaṁśikotkocayor lābhe yuvayoḥ pratibhūr aham ||110||

kṛṣṇo’pi kundalatikā-nayaneṅgita-jñaḥ

svautsukyam utprakaṭayan nija-vaṁśikāptyai |

pārśvāgataḥ śita-kaṭākṣa-śaraiḥ priyāyāḥ

stabdho bhavann anugayā sa tayā babhāṣe ||111||

nija-śyāma-raso vaṁśyāṁ yas tvayā nyasyate’tra saḥ |

viśvaṁ kṛṣṇa-ruciṁ kurvan bhāti bindutayā sthitaḥ ||112||

hṛtvā te rādhayā vaṁśī bindu-cyāvād vaśīkṛtā |

binduḥ sva-cibuke lagno’py ajñātatvān na gopitaḥ ||113||

vaṁśyā mudrāṁ bindum enaṁ tvayādau

diṣṭyā dṛṣṭaṁ svādhareṇāharāśu |

paścāj jitvā nyāyatas tāṁ gṛhītvā

daṇḍotkocāv apy amūṁ daṇḍayoktau ||114||

siddhaiva sā muralikā tava rādhikāyāṁ

tāṁ tvaṁ gṛhāṇa na hi vā mama nātra hāniḥ |

utkocam arthayati māṁ tvaritaṁ viśākhā-

muṣyai pratiśruta-dhanaṁ vitarāgrato me ||115||

mudrām ādau vaṁśikāyā gṛhītvā

dāsyāmy asyai tvat-kṛtotkocam āśu |

paścād vaṁśīṁ dattam utkocam etāṁ

kārā-kuñje daṇḍayāmy atra ruddhā ||116||

iti bruvāṇaṁ dayitāntikāgataṁ

kṛṣṇaṁ samīkṣyādhara daṁśanodyatam |

taṁ vārayantī lalitā mṛṣā ruṣā

madhyaṁ tayor etya jagāda sa-smitam ||117||

mitrārcanā nādya kṛtānayāsyāḥ

kṣatena mālinyam aho vidhātum |

haṭhāt pravṛtto’sy apayāhi kiṁ te

bhītir na devān na ca loka-dharmāt ||118||

haris tām āha he rādhe mad-dantānāṁ mamāpi na |

doṣo’yaṁ kintu te bindur yad bahiḥ prakaṭaṁ dhṛtaḥ ||119||

cibukam anu vasann apy eṣa bindur bhayāt te

paricita-nija-mitraṁ māṁ samīpe samīkṣya |

sapadi daśana-durge sampraviṣṭo’sya saṅgāc

chaśimukhi-daśanā me daṁśanās te babhūvuḥ ||120||

(yugmakam)

tāṁ kundavally āha sucitra-kāvye

vyadarśi bindu-cyutake sva-śaktiḥ |

tvayerṣayā sābhyadhikāmunāpi

bindv-āgame tatra kavīśvareṇa ||121||

vivṛta-sva-guṇotkarṣe

guṇini guṇajñā na doṣam āyānti |

prīṇanty asmiṁs tasmān

maṇḍaya maṇi-mālayā tvam amum ||122||

devara-śiśira-guṇair yat

samprati sakhi kundavalli phullāsi |

sva-daśana-kusumaiḥ pūjaya

tad-adharam aruṇaṁ tvam evāsya ||123||

ruṣṭeva kundalatikāvadad acyutaṁ sā

seyaṁ hare’timukharā mukharā-sunaptrī |

eṣā sadaiva lalitā prakharā tvayā sā

labhyā kathaṁ nu muralī mṛdu-bhīruṇātra ||124||

etāḥ pragalbhāḥ kuṭilā bahvyas tvaṁ mṛdur ekalaḥ |

saṁrakṣya vastrālaṅkāraṁ tad itaḥ sva-sakhīn vraja ||125||

para-puruṣa-gṛdhnu-cittā

dharmādharma-ga-vicāra-rahitāś ca |

mām api tan-nija-saṅge

kṛtārthayitum udyatā etāḥ ||126||

yāsāṁ sva-dharma-niṣṭhānāṁ sādhvīnām amalātmanām |

bālena devareṇāpi sambhāṣaṇam asāmpratam ||127||

tā naḥ sandūṣayanty etā duruktyā yāmi tad gṛham |

dattvā mocaya māṁ bandhād viśākhāyai pratiśrutam ||128||

(yugmakam)

tato hasann āha harir viśākhām

ehy ehi ratnāni gṛhāṇa sādhvi |

itīrayaṁs tāṁ pariṣaṣvaje’sau

sakhyo hasantyaḥ parivavrur enam ||129||

tābhis tadāsmin kalahāyamāne

kolāhale procchalite ca rādhā |

prayatna-sammūkita-bhūṣaṇā sā

praviśya kuñjāntar abhūn nilīnā ||130||

tāvat sa-śaṅkā tulasī tu vaṁśīṁ

vṛndānvitaṁ kuñjam agād gṛhītvā |

vṛndāpy upādāya karāt tato’syā

nidhāya vaṁśīṁ hṛdi tām avādīt ||131||

vaṁśottaṁsā vaṁśike’si tvam ekā

sad-vaṁśānāṁ kṣudra-vaṁśodbhavāpi |

yā līlānāṁ hetur etādṛśīnām āsīd rādhā-kṛṣṇayor adbhutānām ||132||

tataḥ sakhī-hāsa-vilola-netrā

sa-gadgadaṁ kṛṣṇam adhikṣipantī |

tad-bāhu-bandhān niviḍāt prayatnāt

nirgatya roṣād avadad viśākhā ||133||

na smaḥ svīyās tvat-kṛtau vā sahāyā

grāhyaṁ vittaṁ te kathaṁ naḥ parasya |

tasmād arthoddeśikāyai nijāyai

dehy etat tvaṁ bhrātṛ-patnyai śaṭheśa ||134||

kundāli tvaṁ kiṁ pragalbhāpi mugdhā

jātākasmād yat sva-devur dhanaṁ svam |

hitvā maugdhyād anyadīyaṁ cikīrṣur

mālinyaṁ nas tena kiṁ vā karoṣi ||135||

tām abravīt kundalatā viśākhe

dadāty asau vo vara-sudvijābhyaḥ |

dhanaṁ vadānyo nija-dharma-vṛddhyai

niṣiddhya pāpaṁ kim ahaṁ vidadhyām ||136||

cet prīti-dānam asyedaṁ kiṁ bhītāḥ sthaḥ pratigrahāt |

gṛhītvā dviguṇaṁ kṛtvā yūyaṁ vitaratācirāt ||137||

citrābravīd dhanam idaṁ nija-vetanatvāt

svīyaṁ sakhi tyajasi kiṁ parakīya-buddhyā |

āḍhyāsy anena na kṛtis tava cet sva-sakhyai

svasyāgrataḥ sapadi dāpaya kundavallyai ||138||

punaḥ kaundy abravīc citre sva-ratnaṁ dīyate’munā |

nāṅgīkuruta cet kāsya hānis tat sva-gṛhe sthitam ||139||

kṛṣṇādānaṁ pradānaṁ te kṣudrāsv etāsu nocitam |

sukalaḥ sukalāyāṁ tvaṁ rādhāyāṁ tat tad ācara ||140||

anviṣya tām atha dṛśā harir apy apaśyan

kutrāpy uvāca lalitāṁ kva nu gopitāsau |

caurī tvayā kuṭilayā sva-sakhī puro me

ānīyatām itarathā tvam ihāsi daṇḍyā ||141||

sāpy āha pratibhūr[[14]](#footnote-15) nāhaṁ kā jānāti kva sā gatā |

kuru rājyaṁ tayātra tvaṁ yogyayā yāmy ahaṁ gṛham ||142||

ekābravīt sā sva-gṛhaṁ prayātā

parābravīt sūrya-samarcanāyai |

anyābravīn mānasa-jāhnavīṁ te

spṛṣṭāpavitrā punar āplavāya ||143||

ity ālībhiḥ pralabdho’sau[[15]](#footnote-16) paśyan kundalatānanam |

tayā dṛśā nikuñjāya preritas taṁ praviṣṭavān ||144||

tasmin praviṣṭe’tha nikuñja-gahvaraṁ

caturṣu sakhyo’tha sa-kundavallikāḥ |

baddhvā latā-pāśa-cayaiḥ kavāṭikā

dvāreṣu kuñjāṅgana eva tāḥ sthitāḥ ||145||

kāntaṁ vīkṣyāntikāyāntaṁ sāpasartuṁ kṛtodyamā |

alabdha-nirgamā dvārṣu talpaṁ nītāmunā balāt ||146||

smara-dāva-pratapto’sau rādhāṁ sura-taraṅgiṇīm |

raho labdhvā yathā-vāñchaṁ reme kṛṣṇa-mataṅgajaḥ ||147||

nīvī-kañcuka-mukti-rodha-vicalad-dor-utsvanat-kaṅkaṇā

vaṁśīṁ me da-da-dehy alaṁ ma-ma-ma-mā-mety-ullasad-gadgadāḥ |

tāruṇy-ādi-dhanātma-sātkṛti-susaṁrakṣodgata-vyagratā

udyad dhārṣṭya-bhaṭāpasārita-dhṛti-hrī-vāmatādy-ālayaḥ ||148||

āvirbhūta-mitho’tipauruṣa-lasad-gāḍha-prayogotsavāḥ

sītkārāñcita-kaṇṭha-kūjita-sarat-pīyūṣa-dhārotkarāḥ |

anyo’nyāgraha-narma-pūrvaka-kṛtākalpādi-śobhā dvayo

rādhā-mādhavayor jayanti madhurāḥ kuñje rahaḥ-kelayaḥ ||149||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

sargo’gād daśamas tad-āli-sukha-kṛn-madhyāhna-līlām anu ||o||

||10||

—o)0(o—

(11)

## ekādaśaḥ sargaḥ

nāndīmukhīm anusṛtātha sabhāṁ sakhīnām

āgatya tāṁ muralikāṁ hṛdi nihnuvānā |

vṛndābravīt kva nu gatau vraja-kānaneśau

sakhyo nivedyam iha nāv anayoḥ pade’sti ||1||

tā ūcur etau smara-sārvabhauma-

pārśvaṁ prayātau kalahāyamānau |

kiṁ tan nivedyaṁ vada tat[[16]](#footnote-17) sugopyaṁ

ced gacchataṁ niṣkuta-paṭṭa-geham ||2||

vṛndāha naitad bhavatīṣu gopyaṁ

rādhā-manaḥ-prāṇa-vapuḥ-samāsu |

nivedanīyaṁ sacivāsv avaśyaṁ

kintv īśayoḥ sannidhi-rājitāsu ||3||

krīḍāvasānam avadhārya tataḥ samantād

draṣṭuṁ tayor nidhuvanānta-vilāsam utkāḥ |

āgatya kuñjam anu mukta-kavāṭa-bandhāś

chidreṣu datta-nayanāḥ paritaḥ sthitās tāḥ ||4||

āmreḍitaḥ svāṅga-vibhūṣaṇāya

tat kartuṁ pravṛtto’py anayā nivāritaḥ |

samucchalad-vibhramayā tad apy amuṁ

vibhūṣayann āsa tayā sa bhūṣitaḥ ||5||

sa puṇḍarīkāccha-dale’tha kauṅkuma-

draveṇa kāñcit pratilikhya patrikām |

dadac chiro veṣṭanake svake priyām

uttiṣṭha yāvo bahir ity abhāṣata ||6||

sakhī-trapā-kuṇṭhita-nirgamecchāṁ

caurīm iva nyāya-jitāṁ gṛhītvā |

kare balāt phulla-vilocano’sau

kuñjālayāt prāṅgaṇam āsasāda ||7||

saṅkucat-phulla-nayanau prāṇa-preṣṭhau puraḥ-sthitau |

hṛṣyantyaḥ parivāryālyaḥ sakhīm āhuḥ sa-sambhramam ||8||

muñcantyā naḥ kutra yātaṁ bhavatyā

nāsmābhiś cānviṣya labdhvā kuto’pi |

dhṛṣṭenāsīt kvāmunā vā prasaṅgo

jātāsmāt te bhāgyato nābhibhūtiḥ ||9||

niśamya tāsāṁ parihāsa-bhaṅgīṁ

niśāmya cāsau rati-lakṣaṇāni |

kāntaṁ nijālīḥ prati sūcayantaṁ

hriyerṣyayā coccalitā tadāsīt ||10||

kāntaṁ hasantaṁ kuṭilīkṛta-bhrūś

calādharā gadgada-ruddha-kaṇṭhī |

sā tarjanī-cālanayā tatarja svālīr

hasantīr avadac ca bhaṅgyā ||11||

gṛhonmukhīṁ karṣatha vastra-karṣaṁ

līnāṁ kvacit sūcayathāśv amuṣmai |

saṅge sthitāṁ khedayathāmunā māṁ

saṅgaḥ kathaṁ vo’tha mayā vidheyaḥ ||12||

yuṣmābhir īrita-sumatta-bhujaṅga-varyān

māṁ cañcalāt sapadi kaṇṭaka-valli-sakhyaḥ |

sparśotsukād apasṛtāṁ cakitāṁ rurukṣuḥ

kuñjāś ca rakta-sita-sac-chata-patrikāś ca ||13||

(vyājoktiḥ)

kundavally avadat satyaṁ rādhe te nānṛtaṁ vacaḥ |

yat tan-nirodhajaṁ cihnaṁ kṛṣṇāṅge dṛśyate sphuṭam ||14||

tīkṣṇaiḥ sva-kaṇṭaka-nakhaiś caṭulābhir ābhis

tvad-gopanāya vapur asya latā-sakhībhiḥ |

ācoṭitaṁ sakhi tad-aupayikaṁ tad etac

citraṁ tv idaṁ tad adhikaṁ yad idaṁ tavāpi ||15||

(rūpakeṇa vibhāvanayā saṅgatiḥ)

gopāṅgaṇā-gaṇa-rater atilampaṭasya

candrāvaler dhṛtir urasy amalasya yuktā |

yat tvaṁ bibharṣi hṛdi tām ahitām apīdaṁ

citraṁ paraṁ sakhi vadātra ca tatra hetum ||16||

(śabda-śleṣaḥ)

tām ālalāpa lalitā kuru mātra śaṅkāṁ

puṁsaḥ parād aticalād bhaya-vidrutānām |

sparśotsukād vapuṣi sādhvi kathaṁ satīnāṁ

dāridryam astu vana-kaṇṭakaja-kṣatānām ||17||

(vyājoktiḥ)

pratyaṅgānāṁ varṇanaṁ śrotum asyāḥ

draṣṭuṁ cāsyaṁ bhāva-śāvalya-ramyam |

nānopāyāṁś cintayaty utka īśe svālīṁ hāsyād varṇayāmāsur ālyaḥ ||18||

(samādhiḥ)

tṛptyai murārer atha rādhikāyā

mādhurya-karpūra-suvāsitāṁ svām |

vidhātu-kāmāḥ kavitā-rasālāṁ

tayā niṣiddhāḥ kuṭila-bhruvāpi ||19||

samphulla-govinda-mukhāravinda-

manda-smita-manda-maranda-siktaḥ |

tad-iṅgita-jñaḥ kramataś calakṣīṁ

taṁ varṇayantyo jahasur vayasyāḥ ||20||

(yugmakam)

bhaṅgyātha kundavallīṁ tāṁ varṇayantya ivālayaḥ |

aprastuta-praśaṁsāyā viṣayaṁ sva-sakhīṁ vyadhuḥ ||21||

tataḥ sā lalitāvādīt paśyatālyo bibharty asau |

madhusūdana-sambhoga-cihnāni kundavallikā ||22||

(sa-śleṣāprastuta-praśaṁsā)

bhuvi śiva-liṅgānīndor valitāny ekaikayā kalayā |

manye’syāḥ kuca-śambhū tā dadhatas taj-jigīṣayā pracurāḥ ||23||

(rūpakotprekṣā-vyatirekaiḥ saṅkaraḥ)

hāsa-vikāsa-śrī-rada-paṅktiḥ |

kṛṣṇa-mude sā prāha viśākhā ||24||

kṣayiṣṇuṁ taṁ hitvā śaśa-jaṭharam induṁ mita-kalaṁ

sadā pūrṇānaṅkāvigaṇita-kalānām aghabhidaḥ |

kalābhir bahvībhiḥ kara-nakha-vidhūnāṁ nija-tanūm

alañcakre’syāḥ kiṁ stana-giriśa-liṅga-dvayam idam ||25||

(rūpakotprekṣā-vyatirekaiḥ saṅkaraḥ)

sābhāṣata tad-vāk-tṛptā tanu-madhyā |

kṛṣṇaṁ sukhayantī śrī-campakavallī ||26||

kiṁ nāga-raṅgārpita-lāsya-lāñchane

pādāmbuje vīkṣya hareḥ karāmbuje |

tat-spardhayāsyāḥ kuca-nāgaraṅgake

mudā nyadhattāṁ naṭanaiḥ kṣatāni ||27||

(śleṣa-rūpakotprekṣāḥ)

strīṣu śreṣṭhā |

citrā cakhyau ||28||

citrā kanaka-lateyaṁ śyāma-tamālāśritā sphuṭaṁ dhatte |

pakvaṁ śrīphala-yugalaṁ tac cala śākhopaśākhikollikhitam ||29||

(utprekṣātiśayoktibhyāṁ saṁsṛṣṭiḥ)

sabhāṁ prīṇayantī sakhīṁ lajjayantī |

sva-vāṇyā kavīśāvadat tuṅgavidyā ||30||

asyā lasat-tanu-vanīm anu bhāti kāma-

gambhīra-vedi-gaja-rāṭ yad ihāsya bhātaḥ |

kumbhau miṣeṇa kucayor hari-pāṇi-janma-

kāmāṅkuśa-kṣata-śatau mada-lepa-citrau ||31||

(rūpakānumānāpahnuti-śleṣāṇām anyonyāṅgāṅgībhāvāt sāṅkaryam)

virājat-sudantollasat-soma-rājī |

tato’tipramodāj jagādendulekhā ||32||

asyāṁ surataraṅgiṇyāṁ kṛṣṇo’krīḍan mataṅgajaḥ |

tat-karāsphālanākliṣṭollikhitau stana-korakau ||33||

(śleṣotprekṣā-saṁmiśraka-rūpakam)

kṛṣṇa-karṇau sudhā-pūrṇau racayantī svayā girā |

vāritāpi dṛśā sakhyā raṅgadevī jagāda sā ||34||

taruṇimā-maṇi-pūrṇau mudritau hema-kumbhau

nibhṛtam urasi dhātrā gopitau bāḍham asyāḥ |

nakhara-khanaka-caurair lubdha-kṛṣṇeritais tais

tata ita iva khātau tatra kartuṁ suraṅgam ||35||

(rūpakotprekṣābhyām atiśayoktiḥ)

giridhara-tṛptyai śaśi-vadanāṁ tām

tad anu sudevī parihasati sma ||36||

vana-priya-priyāṁ vitta suvarṇa-dāḍimīm imām |

pītāṁ śuka-nakha-kṣuṇṇaṁ dadhatīṁ sat-phala-dvayam ||37||

(rūpaka-śleṣābhyām atiśayoktiḥ)

svāvasarāptyā tām atha hṛṣṭā |

candramukhī sā varṇayati sma ||38||

lokottarā hāṭaka-dāḍimīyaṁ phale

dadhānāpi pṛthag yad ābhyām |

supakva-bījāny ali-vikṣatena

pidhāya dhatte kusuma-dvayena ||39||

(vyatirekātiśayoktiḥ)

nārīṇāṁ mūrdhaṇyā

śrī-jyeṣṭhā sāvādīt ||40||

asyā dṛg-añjanālepāt pakva-jambū-phalāyate |

kṛṣṇādhare’smin danto’syā bubhukṣita-śukāyate ||41||

(luptopamā-kāvya-liṅge)

bhruveritā hṛdīśena vāritāpi dṛśeśayā |

rādhāṁ tāṁ kāñcanalatā spaṣṭa-varṇam avarṇayat ||42||

nābhir lomāvalir urasija-dvandvam āsyaṁ vibhāti

śrī-rādhāyāyām iti vidhi-kṛtā paśyatāṁ bhrāntir eṣā |

satyaṁ sāndrāmṛta-maya-sarasy eka-nālottham abja-

dvandvaṁ śaśvat kara-paricayair mīlayan dīvyatīnduḥ ||43||

(apahnutiḥ)

sā mṛgī-locanā | mādhavī vyāharat ||44||

nābhiḥ kuṇḍaṁ trivali-vitatir mekhalā cāvalagnaṁ

vedir lomāvalir api juhūḥ śrī-kucau bhadra-kumbhau |

kāmo yajvā sujaghana-galau pīṭha-śaṅkhau bakāreś

cittākṛṣṭiḥ phalam iha babhau yajña-śālāsya rādhā ||45||

(rūpakam)

bhānoḥ kanyāṁ dhanyām etām |

sā paśyantī vāsanty ākhyat ||46||

bhrū-romāvalyau dhanur-asi-late śrī-kaṭākṣāḥ pṛṣatkā

bāhū pāśau gala iha daraḥ śrī-nitambo rathāṅgam |

dīvyad-gaṇḍau kanaka-phalake śrī-nakhāś cāṅkuśāḥ

śrī-rādhā bhāti smara-narapateḥ śastra-śālā viśālā ||47||

(rūpakam)

tad-vāk-tṛptā | vṛndāvādīt ||48||

rādhāyāḥ sutanuḥ sudhā-suradhunī bāhū viśe sat-stanau

kokau śrī-mukha-nābhi-pāṇi-caraṇāḥ padmāni vakrālakāḥ |

rolambā madhura-smitaṁ ca kumudaṁ netre tathendīvare

romālī jala-nīlikeha lasati śrī-kṛṣṇa-hṛt-kunjaraḥ ||49||

(rūpakam)

punaḥ kṛṣṇeṅgitajñās tāḥ ślokair ekaikaśaḥ pṛthak |

vayasyāṁ varṇayāmāsuḥ premnā tāṁ lalitādayaḥ ||50||

śaṅkhārdhendu-yavābja-kuñjara-rathaiḥ sīrāṅkuśeṣu-dhvajaiś

cāpa-svastika-matsya-tomara-mukhaiḥ sal-lakṣaṇair aṅkitam |

lākṣā-varmita-māhavopakaraṇair ebhir vijityākhilaṁ

śrī-rādhā-caraṇa-dvayaṁ sukaṭakaṁ sāmrājya-lakṣmyā babhau ||51||

(svabhāvokty-utprekṣā-rūpaka-śleṣaiḥ sāṅkaryam)

yat kāntyā lavanāc chriyaḥ kiśalaye yā pallavākhyāṁ nyadhāt

padmākhyāṁ naline vidhāya malinī-bhāvaṁ niśā kokavat |

śokāt kokanadābhidhāṁ vilapanai raktotpale cety asau

sā rādhā bhuvi tat-pada-dvayam idaṁ kenopameyaṁ bhavet ||52||

(vyatirekaḥ)

apūrvā śrī-rādhā-caraṇa-kamala-nakha-candrāvalir

iyaṁ sadā pūrṇā bhāntī hari-hṛdi niraṅkāruṇa-ruciḥ |

samutphullaṁ tasyendriya-kumuda-vṛndaṁ vidadhatī

haṭhāc candrāvalyā viracayati yā vismṛtam api ||53||

(rūpaka-virodha-vyatireka-śleṣāh)

tāruṇye nava-rājñi nīti-śithile rādhā-vapuḥ-pattane

vakṣoja-dvaya-dasyunā sa-jaghanenākramya madhyaṁ balāt |

pauṣkalyaṁ nikhilaṁ hṛtaṁ trivalibhiḥ phutkāra-bhītyā guṇair

baddhvā sthāpitam ity avetya bhayato gulphau nilīya sthitau ||54||

(rūpakotprekṣayoḥ saṁsṛṣṭiḥ)

sva-sthityaiva stambhita-svarṇa-rambhā

stambhārambhe dīvyato’syā sujaṅghe |

dhātrānaṅgoṣṇārta-kṛṣṇebha-śīta-

cchāyā-śālā-stambhatāṁ lambhite ye ||55||

(rūpakotprekṣe)

asyā miṣāt prasṛtayor madanāya haimā-

lāna-dvayaṁ vidhir adād anumārthitaḥ kim |

yat kṛṣṇa-citta-mada-matta-gajaṁ sa cāsmin

tan mādhurī sudṛḍha-śṛṅkhalayā babandha ||56||

(rūpakotprekṣāpahnuty-anumānāni)

jānu-dvayaṁ na tad idaṁ vṛṣabhānu-jāyāḥ

kāmasya te kanaka-sampuṭike sugupte |

yat kṛṣṇa-hṛn-nayana-ratnam aneka-yatnaiḥ

saṁmuṣya so’yam anayor mumude nidhāya ||57||

(apahnuti-rūpakotprekṣānumānāni)

tvaci kaṭhina-karebhyaḥ padmināṁ bhīḥ kareḥ

syāj jalamaya-kadalīnāṁ hrīś ca kāṇḍād asārāt |

hari-karabha-vilāsāyāsa-labhye tad asyā

nirupama-madhure te sakthinī kena tulye ||58||

(vyatirekaḥ)

manojñaṁ śrī-govardhana-kaṭakam añcan na labhate

mudaṁ yaḥ kālindyāḥ pulina-guṇa-līlā-smaraṇa-jām |

na tatratyāṁ cāsyāḥ pulinam anuvindann agharipur

nitambaṁ so’syāntāṁ samalabhata paśyann ubhayajām ||59||

(sandeha-rūpaka-luptopamāḥ)

rādhā-śroṇir iyaṁ samāna-pulinaiḥ satyā kaver gīr iyaṁ

yad veṇī yamunā tad eva pulinaṁ kāñcī marālī-tatiḥ |

no cet tatra harer mano-naṭa-varaḥ śrī-rāsa-lāsyaṁ kathaṁ

svābhir vṛtti-sakhī-naṭībhir aniśaṁ kurvan na viśrāmyati ||60||

(rūpakānumāna-vyatirekāḥ)

vīryonmattair madakari-tanu-sthūlatā hasta-kumbhair

maitrīṁ kṛtvā śaṭha-guru-nitamboru-vakṣoja-cauraiḥ |

pauṣkalyaṁ me hṛtam iti bhaya-krodha-śokād ivāsyā

duḥsthaṁ madhyaṁ tvaritam akarot siṁha-madhyena sakhyam ||61||

(rupakotprekṣe)

asyā nitamba-stanayor daridrayoḥ

sandhiṁ vidhāyāhṛta-madhya-sampadoḥ |

paścād vidhir vīkṣya kaliṁ pralubdhayoś

cakāra sīmāṁ trivali-cchalena kim ||62||

(utprekṣāpahnutī)

bālya-mitra-virahād avalagnaṁ

kṣīṇatām upagataṁ prasamīkṣya |

bhaṅga-bhīti-vidhuro vidhir asyāḥ

kiṁ tridhāvali-guṇaiḥ prababandha ||63||

(utprekṣā-rūpake)

sudhā-sarasyāṁ kanakābjinī-dalaṁ

bhṛṅgāli-phullābja-virājad-antaram |

kim etad ābhāti na kintu rādhikā

tundaṁ saromāvali-nābhi-bhūṣitam ||64||

(niścayānusandehaḥ)

cala-dala-dala-jāle kampadaṁ haima-dīvyat

kamala-nava-dalālau jāḍya-daṁ nirjayena |

tilakitam iva roma-śreṇi kastūrikābhis

tad idam udaram asyā bhāti sāmrājya-lakṣmyā ||65||

(rūpaka-vyatirekotprekṣāḥ)

bhṛṅgārāmbhoja-mālā-vyajana-śaśikalā-kuṇḍala-cchatra-yūpaiḥ

śaṅkha-śrī-vṛkṣa-vedyāsana-kusuma-latā-cāmara-svastikādyaiḥ |

saubhāgyāṅkair amībhir yuta-kara-yugalā rādhikā rājate’sau

manye tat-tan-miṣāt sva-priya-paricaraṇasyopacārān bibharti ||66||

(svabhāvokty-utprekṣāpahnutayaḥ)

śrī-kāmāṅkuśa-tīkṣṇa-cāru-śikharair māṇikya-pūrṇendubhiḥ

śliṣṭāgrārdha-vibhāga-gandha-phalikā-śreṇī-dalaiḥ śobhite |

padme ced abhaviṣyatāṁ kvacid api śrī-rādhikā-hastayor

aupamyaṁ jita-pallavābja-cayayoḥ samprāpsyatāṁ te tadā ||67||

(rūpaka-vyatirekātiśayoktayaḥ)

rādhā-karābja-nakharāḥ sukhara-bakārer

vakṣas-taṭī-garuḍa-ratna-kavāṭikāyām |

utkīrṇa-citra-karaṇāya ratīśa-kāroṣ

ṭaṅkāḥ susūkṣma-niśitāḥ sphuṭam ullasanti ||68||

(rūpakotprekṣe)

mūle’dho-vadanaṁ varāṭaka-yugaṁ cāgre’mbuje bibhratī

naite svarṇa-mṛṇālake ratipater ye pāśatām āgate |

kṛṣṇotphulla-tamāla-veṣṭana-paṭu-bilvat-kucādhaḥ

phale rādhā-bāhu-late ime kara-yuga-śrī-pallave dīvyataḥ ||69||

(sandeha-rūpaka-luptopamāḥ)

kāmārti-sindhu-taraṇāya harer vidhātrā

rādhā vyadhāyi taraṇir maṇi-citra-haimī |

tat-kṣepaṇī ca nihita-śubha-roma-rājir

nyastaṁ ca bāhu-yugalaṁ kim aritra-yugmam ||70||

(utprekṣā-rūpake)

śrī-rādhikā-pārśva-mattalike śubhe

saundarya-kanye vṛṇutaḥ sma ye svayam |

mādhurya-putrau hari-pārśva-sad-varau

savyāpasavya-krama-vaiparītyataḥ ||71||

(rūpakam)

smara-jaya-lipi-yuktā hāṭakī-paṭṭikeyaṁ kim u vidhṛta-manobhū-śastrikaṁ svarṇa-pīṭham |

madana-bhujaga-pāśādhāra-tūṇaṁ nu haimaṁ

nahi lasati virājad-veṇi rādhā-supṛṣṭham ||72||

(niścayānta-sandehaḥ)

sahaja-vinatam aṁsa-dvandvam asyāḥ kavīndrā

giridhara-kara-śaśvad-bhārato namram āhuḥ |

mama tu matam anuccair apy adaḥ sarvam uccaiḥ

śirasa-gaṇam atītyodbhāti tat-saubhagena ||73||

(vyatireka-virodhotprekṣāḥ)

saundarya-lakṣmīr iha kāvya-lakṣmīḥ

saṅgīta-lakṣmīś ca harer mude’sti |

pūrṇeti dhātur gaṇanāt tu rekhā-

trayeṇa kaṇṭhaḥ kim u bhāty amuṣyāḥ ||74||

(utprekṣā)

sīmārtham uccaiḥ śirasor vivāde

baliṣṭha-nāsā-stanayor vidhātā |

rādhā-vapur nīvṛti-kaṇṭha-madhye

rekhā-trayenaiva cakāra sīmām ||75||

(utprekṣā-rūpake)

vyarthīkṛtā svara-guṇair gahanaṁ pikālī

bheje sudhā ca kaṭutāṁ jaḍatāṁ tata-śrīḥ |

yasya śriyā dara-tatiś ca samudram asyāḥ

kenopamāntu kavayas tam imaṁ sukaṇṭham ||76||

(dīpaka-vyatirekau)

yo bālārka-vikāśi-supta-madhupa-svarṇāmbujaika-cchado

viśrāmyat-pika-hema-mandira-gavākṣādho-viṭaṅko’pi yaḥ |

tau rādhā-mada-bindu-cāru-cibukaṁ dṛṣṭvā sva-sāmyotsukau

śrī-kṛṣṇāṅguli-saṅga-saubhaga-guṇair nyakkṛtya vibhrājate ||77||

(vyatirekaḥ)

bandhor harer jīvatayāsya tat tā

premno bahir bimbatayā tathāsya |

rādhādharauṣṭhāv iti bandhujīva-bimbau

svayaṁ tan nahi sāmyam ābhyām ||78||

(rūpaka-vyatirekau)

ānanda-pūrṇāmṛta-sattva-mūrteḥ

kṛṣṇasya jīvātutayāpta-kīrteḥ |

etāvatā varṇita-san-mahimno

rādhādharasyānya-guṇaiḥ kim uktaiḥ ||79||

(svabhāvokty-ākṣepau)

rādhā-dantān vijita-śikharāphulla[[17]](#footnote-18)-kundādy-amitrān

viśva-vyāptīrita-nija-karān unmadān vīkṣya vedhāḥ |

drāk ced oṣṭhādhara-supihitān nākariṣyat tadā te

nānā-varṇaṁ jagad api sitādvaitam eva vyadhāsyan ||80||

(udātta-vyatirekātiśayoktayaḥ)

kundākṛtir hīra-rucir vicitra-

śrī-rādhikāyā rada-kīra-rājiḥ |

yā nitya-kṛṣṇādhara-bimba-mātra-

svādena lebhe śikhara-cchavitvam ||81||

(rūpaka-tadguṇau)

rādhā-rasajñāruṇa-ratna-darvī

kṛṣṇāya reje pariveśayantī |

san-narma-saṅgīta-sukāvya-rūpān

sva-vāg-vilāsāmṛta-sad-vikārān ||82||

(rūpakam)

yāṁ kṛṣṇa-sat-kīrti-vidagdha-nartakīṁ

rādhā-svakaṇṭhe nilaye nyavīviśat |

cakāsti sūkṣmāruṇa-śāṭikāñcalaṁ

tasyā bahiḥ-sthaṁ rasanā-cchalena kim ||83||

(rūpakāpahnuty-utprekṣāḥ)

śrī-kṛṣṇa-sat-kīrty-abhidhāna-nāmno

sunavya-yūnor mithunasya dhātrā |

hindola-līlābhiratasya cakre

rādhā-rasajñāruṇa-vastra-dolā ||84||

(rūpakotprekṣe)

pīyūṣābdhi-taraṅga-varṇa-madhuraṁ narma-prahelī-mayaṁ

śabdārthobhaya-śakti-sūcita-rasālaṅkāra-vastu-dhvani |

bhṛṅgī-bhṛṅga-pikī-pika-dhvani-kalāsvadhyāpakaṁ rājate

śrī-kṛṣṇa-śravaso rasāyanam idaṁ śrī-rādhikā-bhāṣitam ||85||

(rūpaka-svabhāvoktī)

premājya-narmāli-sitā-rasāvalī

mādhvīka-manda-smita-candra-samyutā |

asyā mṛṣerṣyā maricānvitādbhutā

vāṇī rasālollasatīśa-tṛptidā ||86||

(rūpakam)

sudhā-sarid iyaṁ hareḥ kim u mano-marālāśrayaḥ

sudhā-kiraṇa-kaumudī-tṛṣita-dṛk-cakorī-gatiḥ |

sudhā-sita-ghanāvalī sutanu-cātakī-jīvanī

virājati na rādhikā-smita-sudhormir unmīlati ||87||

(rūpaka-niścayānta-saṁśayau)

harer guṇālī-vara-kalpa-vallyo

rādhā-hṛdārāmam anu praphullāḥ |

lasanti yā yāḥ kusumāni tāsāṁ

smita-cchalāt kintu bahiḥ skhalanti ||88||

(rūpakāpahnuty-utprekṣāḥ)

śrī-rādhā-vadanaṁ sudhākṣaya-saraḥ kṛṣṇārṇavaṁ yat tato

niṣkramyāñcati pañcama-svara-sudhā-srotasvatīyaṁ kvacit |

saṅgītāmṛta-vāhinī tata ito vāṇī-sudhā-nimnagā

kvāpy āmoda-sudhā-dhunī smita-sudhā divyā nadī cānyataḥ ||89||

(rūpaka-tulyayogitānumāna-kriyā-dīpakāni)

rādhāyā vadanaṁ sumeru-śikharaṁ nyak-kṛtya vibhrājate

yat tasmāt smita-sat-sudhā-suradhunī kṛṣṇāmṛtāmbhonidhim |

divyāmoda-sudhā-suparva-taṭinī vāṇī sudhā-svarṇadī

saṅgītāmṛta-jāhnavī svara-sudhā-mandākinī cāñcati ||90||

(kriyā-dīpakānumāna-rūpaka-tulyayogitāḥ)

nayana-pathika-yātrā-maṅgalāyāghaśatror

vidhir iha mukha-padmaṁ rādhikāyā vidhāya |

tad-adhi nihita-cakṣuḥ-khañjanau vīkṣya lolau

nibhṛtam akṛta nāsā-svarṇa-daṇḍe nibaddhau ||91||

(rūpakotprekṣe)

hari-nayana-cakora-prītaye rādhikāyā

mukha-śaśinam apūrvaṁ pūrṇam utpādya dhātā |

nayana-hariṇa-yugmaṁ nyasya tasmin sulolaṁ

nyadhita tad avaroddhuṁ pārśvayoḥ karṇa-pāśau ||92||

(rūpakotprekṣe)

candraḥ kalaṅkī kṣayito’tivihvalas

tat-pāda-ghātair malinaṁ yathāmbujam |

sunirmalaṁ santata-pūrṇa-maṇḍalaṁ

kenopameyaṁ vada rādhikānanam ||93||

(vyatirekaḥ)

rādhāyā jita-hema-darpaṇa-madaṁ gaṇḍa-dvayaṁ sundaram

lāvāṇyāmṛta-pūrṇitam hi kanaka-kṣauṇyāṁ saro-yugmakam |

yat tāṭaṅka-suvarṇa-padma-kalikaṁ kasturikā-citra-sac-

chaivālaṁ makarī-vilāsa-valitaṁ kṛṣṇāti-tṛṣṇā-haram ||94||

(rūpakānumāna-vyatirekāḥ)

śrī-kṛṣṇa-śrī-nayana-madhupa-dvandva-poṣāya

dhātā śrī-lāvaṇyāmṛtamaya-sarasy ānane rādhikāyāḥ |

utpādyāsmin nayana-yugala-cchadmanendīvare dve

śrī-gaṇḍendū nyadhita sa tayoḥ pārśva utphullatāyai ||95||

(rūpakotprekṣāpahnutayaḥ)

nivasati nanu rādhā-bhālaśālārakāntar

vṛta-tanur iha kaścit kīra-rājaḥ sa-tṛṣṇaḥ |

rasavad-adhara-bimba-prekṣaṇād asya cañcuḥ

kalayata bata nāsā-cchadmanā nirgatāsti ||96||

(rūpakāpahnuty-utprekṣāḥ)

asyāḥ sunāsā madanādbhuteṣur

vyālola-cillī-dhanur-arpito’pi |

viveśa muktā-phalakāgrako’pi

drutaṁ harer hṛd dhṛti-varmitaṁ yaḥ ||97||

(virodha-rūpaka-viśeṣoktayaḥ)

amuṣyāḥ śrī-nāsā-tila-kusuma-tūṇo rati-pater

adho-vaktraṁ pūrṇaḥ kusuma-viśikhaiś citra-mṛgayoḥ |

mukha-dvārā tasmāt smita-caya-miṣāt te nipatitāḥ

śaravyatvaṁ yeṣām alabhata hareś citta-hariṇaḥ ||98||

(rūpakāpahnuti-vibhāvanāḥ)

rādhāyā nayanāñjanādhara-rucā vyāptaṁ nu guñjāyate

nāsā-mauktikam etad ity aviduṣāṁ kāvyaṁ mamaitan matam |

śaśvat-kṛṣṇa-virāji-rāgi-hṛdaya-śvāsānilair bhāvitaṁ

tat-tad-varṇatayāśu tat-pariṇataṁ teṣāṁ hi tat-tad-guṇaiḥ ||99||

(luptopamā-tadguṇau)

nayana-yuga-vidhāne rādhikāyā vidhātrā

jagati madura-sārāḥ sañcitāḥ sad-guṇā ye |

bhuvi patita-tad-aṁśas tena sṛṣṭāny asārair

bhramara-mṛga-cakorāmbhoja-mīnotpalāni ||100||

(viśeṣālaṅkāraḥ)

khañjanatīkṣaṇam añjana-liptaṁ

kañja-nava-smaya-bhañjana-dṛptam |

śañjananācyuta-rañjana-śīlaṁ

sumukhi tavāṇḍaja-gañjana-līlam ||101||

(anuprāsa-luptopame)

dhātā kuṇḍala-mīnarāja-naṭayor dāmpatya-siddhyai hare

rādhāyā mukha-sat-sudhā-sarasi tan-netra-dvayī-vyājataḥ |

lāsyaṁ śikṣayituṁ jhaṣeśa-tanaye bāle vidhāyānayoḥ

pārśve lolatayā palāyana-bhiyā śrī-karṇa-jāle nyadhāt ||102||

(rūpakāpahnuty-utprekṣāḥ)

rādhākṣi-padma-dvaya-dhāmni tiṣṭhataḥ

sadā sṛjantau bhramara-prajāpatī |

prajāvalīṁ mānasikīṁ yato’sakau

kaṭākṣa-dhārā-miṣato nirety uta ||103||

(rūpakāpahnuty-utprekṣāḥ)

bhruvau tiraḥ-prasāriṇyau viṣṇukrāntā-late dhruvam |

asyāḥ kṛṣṇe yayor bhātaḥ kusume netrayor miṣāt ||104||

(rūpakāpahnutī)

kiṁ rāhuṇā kavalitendu-kale bahiṣṭhe

tad-danta-daṁśa-galita-stimitāṅka-leśe |

ete na kintu kaca-cilli-latāntarāle

śrī-rādhikālikam idaṁ vimalaṁ vibhāti ||105||

(niścayānta-sandehaḥ)

rādhālikaṁ cilly-alakāli-mañjulaṁ

navendu-lekhā-mada-hāri dīvyati |

upary-adhaḥ ṣaṭpada-pāli-veṣṭitaṁ

yathā navaṁ kāñcana-mādhavī-dalam ||106||

(upamā)

guṇa-maṇi-khanir asyā vallabhaḥ kṛṣṇa eva

praṇayini bhavitāsyāḥ kṛṣṇa evānurāgaḥ |

iti lipir alikāntar-vaidhasīyāsty asau kiṁ

bahir api mada-sindūrendu-dambhāt sphuṭābhūt ||107||

(rūpakotprekṣāpahnutayaḥ)

sīmanta-rekhāñcy-aruṇāmbarāvṛtaṁ

saindūram asyās tilakaṁ vibhāti |

karāvaguṇṭhābhidha-mudrayāvṛtaṁ

tāmrārghya-pātraṁ sa-śikhaṁ smarasya vā ||108||

(upamā)

śrī-kṛṣṇa-hṛn-matta-mataṅgajasyā-

viṣṭasya rādhā-kaca-kānanāntaḥ |

tad-gaṇḍa-sindūra-madābhiṣiktaṁ

vartmāsya sīmanta-miṣād vibhāti ||109||

(rūpakāpahnutī)

śrī-rādhāśrayaṇāt sukhaṁ nivasatoḥ keśānana-vyājato

dhvāntendvor hṛdi śaṅkitaṁ na hi gataṁ nirvairiṇor apy aho |

dhvāntaṁ yan nija-sīmani bhramaraka-vyūhaṁ puraḥ svaṁ bhayād

induś cālika-sat-kalāgraga-nija-vyūhaṁ sva-guptyai nyadhāt ||110||

(rūpakāpahnuty-anumānāni)

alaka-madhupa-mālā bhāti yā rādhikāyā

mukha-kamala-madhūlī-pāna-lubdhopariṣṭāt |

nayana-hariṇa yugmārodhanāyāghaśatror

madana-mṛga-yunāsau lambhitā vāgurātvam ||111||

(rūpakotprekṣe)

rādhā-mano-vṛtti-latāṅkurā gatāḥ

kṛṣṇasya ye bhāvanayā tad-ātmatām |

sūkṣmāyatāḥ prema-sudhābhiṣekatas

te niḥsṛtā keśa-miṣād bahir dhruvam ||112||

(rūpakāpahnuty-utprekṣāḥ)

sva-śriyā cāmarān puṣṇac-chiti-kaṇṭha-kalāpadam |

kaiśyaṁ vṛndāvaneśvaryā viṣṇor aiśyam ivābabhau ||113||

(śleṣopame)

kṛṣṇāṅga-bhāso nicitāḥ susūkṣmāḥ

śrī-rādhayā yā manasā dṛśā ca |

tā eva dhammilla-miṣeṇa vandyāḥ

puñjīkṛtā mūrdhni dhṛtā vibhānti ||114||

(utprekṣāpahnutī)

ratnāvalī-kānti-sarasvatī-yutā

muktā–prasūnāvali-gaṅgayānvitā |

nija-śriyāsau yamunāyitā svayaṁ

veṇī triveṇīva babhau nata-bhruvaḥ ||115||

(rūpakotprekṣopamāḥ)

vilāsa-visrastam avekṣya rādhikā-

śrī-keśa-pāśaṁ nija-puccha-piñchayoḥ |

nyakkāram āśaṅkya hriyeva bhejire

giriṁ camaryo vipinaṁ śikhaṇḍinaḥ ||116||

(utprekṣā)

rādhāyāḥ kuṅkumānāṁ parimala-vitatir nirjihīte’khilāṅgān

nabhi-bhrū-keśa-netrād aguru-mṛgamadālipta-nīlotpalānām |

vakṣaḥ-śrotrāsya-nāsā-kara-pada-yugalād indu-liptāmbujānāṁ

kakṣa-śreṇī-nakhebhyo malayaja-rasa-saṁsikta-sat-ketakīnām ||117||

(dīpaka-svabhāvoktī)

kṛṣṇendriyāhlādi-guṇair udārā

śrī-rādhikā rājati rādhikeva |

sarvopamānāvali-mardi-śīlāny

aṅgāni vāṅgāni ca bhānty amuṣyāḥ ||118||

(ananvayālaṅkāraḥ)

śrī-rādhikānanya-samā lasaty asau

mādhurya sampattir ivāghavidviṣaḥ |

mādhurya sampattir apīyam uccakaiḥ

śrī-rādhikevānupamā virājate ||119||

(upameyopamā)

premā pramāṇa-rahito’nupamā guṇa-śrīḥ

saundarya-sampad asamā ruciraṁ ca śīlam |

tāruṇyam adbhutatamaṁ sakhi rādhikāyāḥ

kṛṣṇaḥ kathaṁ na bhavitā vaśago guṇajñaḥ ||120||

(sad-yoga-samuccayaḥ)

pātivratyaṁ kva nu para-vadhūtvāpavādaḥ kva cāsyāḥ

premodrekaḥ kva ca para-vaśatvādi-vighnaḥ kva cāyaṁ

kvaiṣotkaṇṭhā kva nu bakaripor nitya-saṅgādy-alabdhiḥ

mūlaṁ kṛṣṭvā kaṣati hṛdayaṁ kāpi śalya-trayī naḥ ||121||

(sad-asad-yoga-samuccayaḥ)

kā kṛṣṇasya praṇaya-jani-bhū rādhikaikā na cānyā

kāsya preyasy anupama-guṇā rādhikaikā parā na |

kā cakre taṁ sva-vaśam aniśaṁ rādhikā netarā tad

vāñchā-pūrtau prabhavati hi kā rādhikā nāpareha ||122||[[18]](#footnote-19)

(caturvidha-parisaṅkhyā)

praphulla-punnāga-kṛtāśrayā sadā

praphullitāṅgī madhusūdanāśrayā |

āmoda-pūrṇā vara-patra-bhaṅgikā

vṛndāvane’sau lasatīha rādhikā ||123||

(samāsoktiḥ)

na dīkṣāsyāḥ śikṣā śravaṇa-paṭhane vā guru-mukhāt

tathāpīyaṁ rādhā tri-jagad-abalā-vismaya-bhuvām |

kalāmbhodheḥ śaurer api parama-santoṣaṇa-kṛtāṁ

kalānām ācāryā vraja-mṛga-dṛśām apy ajani sā ||124||

(vibhāvanā)

tṛṇī-kṛta-tyakta-kulīna-nārī-

dharmāpi dūrojjhita-bhartṛkāpi |

satī ca yābhīpsita-sac-caritrā

rādhā vidhātrāraci citra-śīlā ||125||

(viśeṣoktiḥ)

prajāgara-svapna-suṣuptiṣu

śrī-gāndharvikāyāḥ satataṁ hi nānyā |

mano-vapur-vāg-akhilendriyāṇāṁ

kṛṣṇaika-tānatvam ṛte’sti vṛttiḥ ||126||

(tulya-yogitā)

śaphara-mṛga-cakorī-khañjanāmbhoja-bhṛṅgī

nikara-madana-vāṇa-śreṇī nīlotpalāni |

hari-dhṛti-dhana-caurai rādhikāyāḥ pravīṇaiḥ

sahaja-nayana-līlā-nartanair nirjitāni ||127||

(tulya-yogitā)

cakora-vāpīha-sarojinīnāṁ

pālir nabho’raṇya-jalāni dīnā |

hriyeva bheje katham atra hetuṁ

kṛṣṇaika-tāne vada rādhike naḥ ||128||

(paryāyoktiḥ)

rādhe cakorāvali-cātakālī-

sarojinīnāṁ hṛdi yo’tigarvaḥ |

sadaika-tānatva-bhavaḥ sa luptaḥ

kṛṣṇaika-tānatvam avekṣya te’bhūt ||129||

(paryāyoktam)

gīr-bhūr-līlā-yuvatiṣu varaiḥ sad-guṇaiḥ sāra-bhūtās

tābhyaḥ sā śrīs tata iha mahā-prema-gopāṅganās tāḥ |

tābhyaś candrāvalī-mukha-lasad-yūtha-nāthā amūbhyaḥ

śrī-rādhāsyāṁ bata hi nitarāṁ so’pi kṛṣṇaḥ sa-tṛṣṇaḥ ||130||

(sārānumānābhyāṁ saṅkaraḥ)

candrāvalī-praṇaya-rūpa-guṇaiḥ prayatna-

vyaktī-kṛtair vyaracayat sva-vaśaṁ bakārim |

śrī-rādhikā tu sahaja-prakaṭair nijais tair

vyasmārayat tam iha tām api hā kuto’nyāḥ ||131||

(vyāghātālaṅkāraḥ)

na doṣa-leśo’pi guṇair lasantyāṁ

śrī-rādhikāyām iti gīr na satyā |

keśeṣu kauṭilyam uroja-kumbhe

kāṭhinyam akṣṇoś ca yad asti laulyam ||132||

(vyāja-stutiḥ)

dṛśau cakoryau sakhi rādhikāyāḥ

kṛṣṇānanendoḥ smita-kaumudīnām |

pānān mukhāmburuhaṁ yad asmin

kṛṣṇākṣi-bhṛṅgau patataḥ sa-tṛṣṇau ||133||

(anumānam)

vināpy ākalpaiḥ śrī-vṛṣaravi-sutā kṛṣṇa-savidhe

mudotphullā bhāvābharaṇa-valitālīḥ sukhayati |

vinā kṛṣṇaṁ tṛṣṇākulita-hṛdayālaṅkṛti-cayair

yutāpy eṣā mlānā malinayati tāsāṁ tanu-manaḥ ||134||

(vinoktiḥ)

kṛṣṇaḥ puraḥ sphurati pārśva-yuge ca paścāc

cittasya vṛttiṣu dṛśor viṣaye ca śaśvat

śrī-gaṇḍayoś ca kucayos tarale yato’syāḥ

śrī-rādhikā tad iha kṛṣṇa-mayīti satyam ||135||

(paryāyaḥ)

kṛṣṇasya saundarya-bharair vinirjitaḥ

kāmo’sya kiñcit pratikartum akṣamaḥ |

rādhām iha prīti-matīṁ vinirṇayaṁs

tāṁ bādhate’ddhā tad-agocare’balām ||136||

(pratyanīkam)

spṛśati yadi mukundo rādhikāṁ tat-sakhīnāṁ

bhavati vapuṣi kampa-sveda-romāñca-bāṣpam |

adhara-madhu mudāsyāś cet pibaty eṣa yatnād

bhavati bata tad āsāṁ mattatā citram etat ||137||

(asaṅgatiḥ)

kṛṣṇo varīyān puruṣeṣu sad-guṇaiḥ

śrī-rādhikā strīṣu guṇaiḥ varīyasī |

saṅgaṁ vidhātus tv anayoḥ parasparaṁ

dhātur narīnarti guṇajñatā-yaśaḥ ||138||

(samālaṅkāraḥ)

iyaṁ kṛṣṇād aṅka-srajam urum upādāya rucirāṁ

vadānyāsmai rādhā sapadi maṇi-mālām iha dadau |

nipīyāsyāḥ kṛṣṇas tv adhara-madhu danta-kṣatam adhād

gṛhītvābhyām ālyo dara-tad-avalokaṁ tanum aduḥ ||139||

(parivṛttiḥ)

anyaiva saundarya-samṛddhir asyā

bhaṅgī tathānyā vapuṣo dṛśoś ca |

svāntasya collāsa-bharas tathānyo

rādhaiva sānyā priya-saṅgamena ||140||

(dvitīyātiśayoktiḥ)

sva-saurabhāmodita-dig-vitānāṁ

kaumalya-saundarya-maranda-pūrṇām |

paṅkejanīṁ tvāṁ sakhi cañcarīko

hitvā kathaṁ dhāvati ketakīṁ tām ||141||

(aprastuta-praśaṁsā)

mādhavyāḥ śrīr mādhavenaiva ramyā

mādhavyaivotphullā yā mādhava-śrīḥ |

ity anyonya-śrī-samullāsa-hetū

etau yadvad yāminī-yāminīśau ||142||

(aprastuta-praśaṁsayā anyonya-samāsābhyām aṅgābhyāṁ saṅkaraḥ)

dṛṣṭvā rādhāṁ nipuṇa-vidhinā suṣṭhu kenāpi sṛṣṭāṁ

dhātā hrīlaḥ sadṛśam anayā yauvataṁ nirmimatsuḥ |

sāraṁ cinvanasṛjad iha tat svasya sṛṣṭeḥ samāsyā

naikāpy āsīd api tu samabhūt pūrva-sṛṣṭir nirarthā ||143||

(viṣamaḥ)

nirmāya rādhā-vadanaṁ vidhātrā

dṛṣṭvāmbujendū bahu-doṣa-pūrṇau |

aśuddhatāṁ vyañjayatā tayos

tau kṛtau dvi-rephāṅkam asī-viliptau ||144||

(pratīpaḥ)

rādhā-guṇānāṁ gaṇanāti-gānāṁ

vāṇī-vacaḥ-sampada-gocarāṇām |

na varṇanīyo mahimeti yūyaṁ

jānītha tat-tat-kathanir alaṁ naḥ ||145||

(ākṣepaḥ)

itthaṁ sālaṅkāra kāvyaiḥ sahāsaṁ

kṛṣṇaḥ kāntāṁ varṇitāṅgīṁ sakhībhiḥ |

paśyan phullat saṅkucad bhugna netrāṁ

netra śrutyos tṛptim uccair avāpa ||146||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

śrī-rādhā tanu varṇanāmaya itaḥ sargo’yam ekādaśaḥ ||

||11||

—o)0(o—

(12)

## dvādaśaḥ sargaḥ

athāha vṛndā vraja-kānaneśau

pādāmbuje vām ṛtu-kāru-mukhyaiḥ |

niveditaṁ ṣaḍbhir ihāsti yat tat

sārdhaṁ samākarṇayataṁ sakhībhiḥ ||1||

prīty-arthaṁ yuvayoḥ sucitritam idaṁ vṛndāvanaṁ kiṅkarair

asmābhir bahu-yatnato nipuṇatā-sarvasva-pratyarpaṇaiḥ |

tan-nāthau kṛpayā samīkṣya saphalaṁ kartuṁ yuvām arhataṁ

bhṛtyānāṁ hi viśeṣa-kauśala-kṛter īśāvalokaḥ phalam ||2||

vṛndāvana-sthira-carais tat-tal-līlā-sthalī-sthitaiḥ |

niveditaṁ padābje yat tac cākarṇayataṁ prabhū ||3||

anyonya-saṅgollasitau bhavantau

draṣṭuṁ nijārthaiḥ karuṇodbhavair vām |

niṣevituṁ cājani yā samīhā

tām arhataṁ naḥ saphalī-vidhātum ||4||

tāvad etyābravīt kṛṣṇaṁ subalena samaṁ baṭuḥ |

vṛndāvana-prajāḥ kṛṣṇa niḥsvās te rādhayā kṛtāḥ ||5||

saundarya-mādhurya-mayī vanasya yā

lakṣmīr hṛtāsyās tanu-śobhayaiva sā |

phala-prasūnādi-mayī bahiś ca yā

sakhībhir eṣāpi samakṣam āvayoḥ ||6||

nāndīmukhī samupasṛtya tato’vadat tau

svasty astu vāṁ sahacarī-gaṇa-saṁyutābhyām |

sāśīḥ-śataṁ bhagavatī yad ihādiśad vāṁ

tat karṇayoḥ pathikatāṁ nayataṁ śubhaṁyū ||7||

sa tīkṣṇa-daṇḍaḥ smara-cakravartī

vṛndāṭavī-rājya-pade bhavantau |

samāna-sāmantatayābhiṣicya

nyayojayad bhṛṅga-pikādi-cārān ||8||

tad ātma-madhye kalinā na saṁyutiḥ

sambhoga-hānir nṛpater bhayaṁ tathā |

samañjasatvena tato mad-ājñayā

rājye sukhaṁ nirviśataṁ yuvām iti ||9||

mām āvadat sā punar ittham īśā

vivāda āsīt prathamaṁ tayoś cet |

vṛndā vṛtā tvaṁ suvicārya mahyaṁ

doṣo’tra k asyeti nivedayāśu ||10||

nāndīmukhīm atha jagāda haris tvam asyā

jānāsi vṛttam akhilaṁ milanaṁ kuto nau |

niḥsvīkṛtaṁ vanam idaṁ savayasyayā me

vaṁśī ca sā vimuṣitā śaṭhayānayādya ||11||

kaundy abravīd yat smara-sārvabhauma-

pārśvaṁ prayātau kalahāyamānau |

hare bhavantau pṛthu-garvavantau

kiṁ tatra vṛttaṁ kathayātra satyam ||12||

kṛṣṇo’vadat tasya samīpa etāṁ

nītvā mayoktaṁ vana-luṇṭhikeyam |

nigṛhyatāṁ daṇḍitam etad-arthaṁ

mad-artham asyā mayi dāpayeti ||13||

pṛṣṭāmuneyaṁ tam uvāca gopair

asaṅkhya-gocāraṇato vanaṁ te |

unmūlitaṁ tat-phala-puṣpa-lubdhaiḥ

svayā śriyā poṣitam asty ado naḥ ||14||

śaithilya-bhājo’sya mṛṣā girāsyā

dṛṣṭo mayāsyāṁ dṛḍha-pakṣa-pātaḥ |

siddhe’pi doṣe na kṛto vicāraḥ

sākṣāt sa yuṣmāsu samarpito yat ||15||

sābravīd yadi tasyāsyāṁ pakṣa-pātas tadāsakau |

tāruṇya-ratnaṁ sandaṇḍya kena nirvacanīkṛtā ||16||

nṛpeṅgitenādhvani taṁ nijārthaṁ

mayārthitāpīcchati cen na dātum |

imāṁ tadā daṇḍayituṁ pravṛtto’

nayā balāt pratyuta daṇḍito’smi ||17||

kaṭākṣa-bāṇaiḥ kuṭilībhavad-bhruvā

viddhas tayā gadgada-ruddha-kaṇṭhayā |

mudaṁ sa lebhe kila kunda-vallikā

sāpi sva-līlā-kamalena tāḍitā ||18||

tataḥ śiro-veṣṭanataḥ sa patrikāṁ

niṣkāsya nāndīvadanā-kare nyadhāt |

sā tāṁ paṭhaty asphuṭam arthitotsukaiḥ

sabhyaiḥ punas taiḥ sphuṭam apy avācayat ||19||

svasti śrī-smara-sārvabhauma-caraṇābjānāṁ sa-nāndīmukhī-

vṛndā-kundalatādi-sabhya-nicayeṣv etat samājñāpanam |

deyā kānana-sat prajāḥ prati hṛtā śrī-rādhayā śrīs tato

rādhā-mādhavayor yathā muralikā-nyāyo vidheyaś ca vaḥ ||20||

sabhyeṣu pṛcchatsv atha rādhikāṁ tāṁ

puraḥ sthitovāca tadā viśākhā |

purānayākhyāyi nṛpāgrato yat

puṣṇāti seyaṁ vanam ātma-lakṣmyā ||21||

athāha lalitā mugdhe tad etat kathanena kim |

pratibimbaṁ hi rādhāyāḥ śrī-mūrter vraja-kānanam ||22||

kiṁ kariṣyati rājā naḥ sūcakair upayāpitaḥ |

pālayāmo’ṭavīṁ svīyāṁ gṛhṇīmo’syāḥ phalādikam ||23||

tathāpy ājñāsya pālyā ced gatvāgre paśyatāṭavīm |

vṛndāvaneśayā puṣṭām ātma-poṣaṁ sakhīm iva ||24||

naivāsmābhiḥ kvāpi dṛṣṭāsti vaṁśī

dharmocchittyai dīkṣitā yā satīnām |

sāsmad-diṣṭyā labhyate cet tadaināṁ

kṛṣṇāpūrair vāhayāmaḥ samudram ||25||

nāndy abravīt kṛṣṇa vana-prajābhyo

dattā mayā śrīr iti yad vaco’syāḥ |

satyaṁ mṛṣā veti vicārya pūrvaṁ

vaṁśyā vicāraḥ parato vidheyaḥ ||26||

vanam anu lalitāgrekṛtya rādhāṁ calantī

vipina-viharaṇecchuḥ preṣṭhayoḥ prāha sabhyān |

calata saha mayaiva sva-śriyā rādhayāddhā

kalayata vanam etat poṣitaṁ bhūṣitaṁ ca ||27||

khaga-mṛga-taru-vallī-patra-puṣpādi-vṛnde

prakaṭa-kanaka-gaurādvaita-varṇe’tha jāte |

agharipu-mukha-sabhyānāṁ tu te te padārthāḥ

paricaya-padam īyuḥ kevalākāra-bhedaiḥ ||28||

sabhyān puraskṛtya jagāda nāndī

satyaṁ vacaḥ śrī-vṛṣabhānujāyāḥ |

puṣṭaṁ sva-kāntyā vipinaṁ yad asyā

netrotsavaṁ nas tanute’khilānām ||29||

kṛṣṇo’vadad yāti yadeyam ālayaṁ

sampattim ādāya vanasya kṛtsnaśaḥ |

āyāti ced bhūpa bhiyārpayaty amūṁ

tad indrajālaṁ kim u vetti rādhikā ||30||

harṣotphullāḥ prahasita-mukhīr vīkṣya sarvā vayasyāḥ

kṛṣṇe yatnāt sapadi baṭunā prāpite’gresaratvam |

śrī-rādhāyā dyuti-śavalitā kṛṣṇa-kāntiḥ samṛddhā

protsarpantī marakata-nibhā vyānaśe kānanaṁ tat ||31||

hṛṣṭo’vadac chrī-madhumaṅgalas tān

mitho miladbhyaḥ śavalojjvalāṅgau |

rādhā-mukundau smara-tāpitau kiṁ

tad-vañcanāyaikyam iha prayātau ||32||

sabhyān ūce prahasita-mukhī tuṅgavidyā kavīśā

śrī-gāndharvā dyuti-śavalitaiḥ kānti-pūrair murāreḥ |

yūyaṁ sarve marakata-mayīṁ dīptim āsādya sadyaḥ

prāptāḥ sthodāharaṇa-padatāṁ tad-guṇālaṅkṛter nu ||33||

kiñcid vivakṣau purataḥ sarantyāṁ

calat-karāyāṁ vana-pālikāyām |

daivāt samīrābhimukhī yad āsīd

vaṁśī tad āsya dhvanir uccacāra ||34||

tat-kākalī-śravaṇataś cakitāsu sarvā

svāsādya tāṁ sapadi kundalatā sakhībhiḥ |

ādāya tat-kara-talān muralīm athaināṁ

caurīyam ity upanināya hareḥ samīpam ||35||

rādhābravīn muralikāṁ vinidhāya vṛndā-

pāṇau kadarthayati te sakhi devaro’smān |

tan manyase na yadi pṛccha kuto’nayeyaṁ

prāptā na ced vadati satyam iyaṁ hi daṇḍyā ||36||

vṛndāha kakkhaṭikayā vaṁśī śaivyā-karād balāt |

ācchidyānīya me dattā kuñje nāndīmukhī-puraḥ ||37||

atha kundalatā vaṁśīṁ kṛṣṇa-pāṇau samarpayat |

so’py ādāya cirāl labdhāṁ prahṛṣṭām avādayat ||38||

mano-vaṁśān kurvaṁs trijagad-abalānāṁ madana-rug-

ghuṇotkīrṇān jīrṇān sthira-caraga-dharmān vinimayan |

ṛtūnāṁ sapattīr-yugapad iha ṣaṇṇāṁ samudayan

sudhā-sāraiḥ siñcan jagad udalasad veṇu-ninadaḥ ||39||

śrī-kṛṣṇasyāvikala-muralī-dhvāna-bāṇair vidūrān

nārīṇāṁ yad vara-dhṛti-yujāṁ darpakonmattatāsīt |

astrī-loko’py abhavad atanūccaṇḍa-pīḍā-vihastas

tan nāścaryaṁ yad ayam abhito māra-mūrti-svarūpaḥ ||40||

dravati śikhara-vṛnde’cañcale veṇu-nādair

diśi diśi visarantīr nirjharāpaḥ samīkṣya |

tṛṣita-khaga-mṛgālī gantum utkā jaḍā taiḥ

svayam api savidhāptā naiva pātuṁ samarthā ||41||

vaṁśī-nādaiḥ sarasi payasi prāpite grāva-dharmaṁ

haṁsīḥ sandānita-pada-yugāḥ stambhitāṅgī riraṁsuḥ |

āsann īśāḥ svayam api jaḍā baddha-pādā na gantuṁ

tābhyo dātuṁ na viṣa-śakalaṁ nāpi bhoktuṁ marālāḥ ||42||

tato vṛndāṭavīṁ vṛndā sphītāṁ tat-tad-ṛtu-śriyā |

darśayantī sva-nāthau tāv abhāṣata puro-gatā ||43||

sphurat-stambhāstabdhair vilasita-caraiḥ kampa-valitā

sthiraiḥ kampraiḥ svinnā sravad-upalakair gadgada-yutā |

virāvair aspaṣṭaiḥ pulaka-valitāṅgy-aṅkura-cayaiḥ

sakhī-śreṇīveśau praṇaya-vivaśā seyam aṭavī ||44||

vāsantī bakulādikair vicakilāmoghā śirīṣādikair

yūthī-nīpa-suketakī-prabhṛtibhir jāty-abja-bāṇādibhiḥ |

lodhrāmlāna-mukhaiś ca cāru-kusumair bandhūka-kundādibhiḥ

kḷptākalpa-vibhūṣaṇārcita-tanus tair bhāti saiṣāṭavī ||45||

phullābhir mādhavībhir bakahara vilasanty atra phullā rasālāḥ

san-mallībhiḥ śirīṣās tv iha vara-gaṇikā vīthibhiś cātra nīpāḥ |

jātībhiḥ sapta-parṇā iha ca kusumitāmlāna-pālībhir asmin

lodhrās te vāṁ saparyārthina iha phalinī śreṇibhiḥ kunda-bhedāḥ ||46||

bhṛṅgaiḥ kvāpi vana-priyāḥ kvacid ime cāṣaiś ca dhūmyāṭakā

dātyūhaiḥ śikhi-cātakās tata ito haṁsādayaḥ sārasaiḥ |

kīrāḥ kvāpi kikhī-kulair iha bharadvājaiś ca hārītakā

gāyantīva mudātra vāṁ guṇa-yaśaḥ premnā ruvantaḥ sadā ||47||

śākhaikā mukulair yutā kiśalayair anyā prasūnaiḥ parāpy

ekasyeja-taror haridbhir aparā kācid dalaiḥ pāṇḍuraiḥ |

anyānyāpi ca jālakaiḥ kila phalaiḥ pākonmukhaiḥ paktrimair

yasyetthaṁ taru-maṇḍalaḥ saḍ-ṛtubhiḥ svaiḥ svair guṇaiḥ sevyate ||48||

iyaṁ vṛndāṭavy ātata-ṣaḍ-ṛtu-lakṣmī-sahacarī-

kulaiḥ svaiḥ svais tat-tan-madhura-vibhavair maṇḍita-tanuḥ |

bhṛtoccaiḥ-sambhārā praṇaya-vivaśālīva rabhasāt

sva-sampadbhiḥ sākṣād abhilasati vāṁ sevana-sukham ||49||

ūrdhva-prasarpat-sumano-rajaḥ-paṭaṁ

vidhunvatī vīkṣya gṛhāgatau yuvām |

samīra-lolāga-latāvali-cchalād

ānanditā nṛtyati vṛndikāṭavī ||50||

nānā-varṇaiś ca patitaiḥ puṣpaiś citrāmbarair iva |

vartmāstaraṇam ānandāt kurvaty abhyeti vām iyam ||51||

yuṣman-mukhendu-sravad-indukānta

sat-kuṭṭimānāṁ payasārpayantī |

pādyaṁ yutaṁ tat-saraṇīṣu jātaiḥ

śyāmāka-dūrvāñcya-parājitābjaiḥ ||52||

arghyaṁ ca dūrvā-sumano’ṅkurādikair

nivedayanty ācamanīyam ambubhiḥ |

tad-ambu-padyāntika-jāga-niṣpatal-

lavaṅga-jātīphala-korakānvitaiḥ ||53||

sravan-marandair madhuparkam abda-

cchāyāhimāmbhaḥ-kaṇa-bhāra-namraiḥ |

śitānilais toya-nibhaiḥ sugandhaiḥ

snānīyam ānīya samarpayantī ||54||

kiśalaya-dala-nānā-varṇa-puṣpoccayānāṁ

jita-maṇi-mukureṣv aṅgeṣu vāṁ bimbitābhiḥ |

rucibhir iha vicitrāṇy aṁśukāny aṅga-yogyāny

avayava-caya-yogyālaṅkṛtīś cārpayantī ||55||

svotpanna-candana-madāguru-kuṅkumānāṁ

cañcat-samīra-militair vara-saurabhair vām |

carcāṁ mudāṅga-nicayeṣu samarpayantī

nānā-parāga-milanaiḥ paṭa-vāsakāṁś ca ||56||

gucchārdhān bakulaiḥ kṛtān vicakilair ekāvalīṁ gostanān

yūthībhir nava-mālatī-sukusumaiḥ śrotrāvataṁsān api |

amlānair api garbhakāṁś ca rasanāṁ kundaiḥ kṛtāṁ vām asav

anyair anya-vibhūṣaṇāni kusumair aṅge’rpayantī mudā ||57||

svotpannāneka-sat-puṣpa-tulasī-dala-mañjarīḥ |

pallavāṁś cārpayanty eṣā taiḥ kṛtāś ca bahu-srajaḥ ||58||

ūrdhva-prasarpad-vara-saurabhormī

lolāli-mālā-miṣato’tra dhūpam |

dīpaṁ calad-gandha-phalī-cchalena

naivedya-miṣṭaiḥ svaphalair dadānā ||59||

rambhā-garbhaja-karpūra-lavaṅgailādi-saṁyutaiḥ |

samarpayantī tāmbūlaṁ sva-pūgāhilatā-dalaiḥ ||60||

svayaṁ patadbhiḥ kusumaiḥ suvahā-bakulādibhiḥ |

puṣpa-varṣaṁ vidadhatī śārī-śuka-jaya-svanaiḥ ||61||

maruc-calac-campaka-śākhikā-doś-

chadāgra-pāṇy-utkalikāli-dīpaiḥ |

virāva-vādyair ali-nāda-gānair

nīrājayanty adya mudāṭavī vām ||62||

samīraṇotthāpita-pātitair muhuḥ

śākhācayaiḥ puṣpa-phalāni pallavaiḥ |

namrair mudāsau yuvayor vitanvatī

pādāmbujāgre’mita-daṇḍavan-natim ||63||

stutiṁ khagānāṁ ninadair ali-svanair

naivedyaṁ ca gānaṁ pika-pañcamaiḥ kalaiḥ |

kathās tvadīyāḥ śuka-śārikādibhir

nṛtyaṁ ca nṛtyac-chikhibhir vitanvatī ||64||

cakrānilotthāpita-puṣpadhūlī

jālair uparyāśu-vitāyamānaiḥ |

mādhvīka-pīyūṣa-kaṇā-sravīṇi

mudātapatrāṇi ca vibhratīyam ||65||

itas tato vallari-cāmarair marud-

vilola-rambhādala-tāla-vṛntakaiḥ |

saṁvījayantīti kṛtān mahotsavād

ānanda-satrair akhilān atarpayat ||66||

mukunda mandānila-sat-kuvindakaḥ

samucchalat puṣpa-rajo-vitānakam |

itas tato’ñcan-madhupāvalī-turīṁ

kṣipann ivoṣṇāvaraṇāya vāṁ vayet ||67||

īśāv imaṁ paśyatam ātmano’gre

vasanta-kāntākhyam araṇya-bhāgam |

yasminn ṛtūnām adhipo mudā vāṁ

sevotsukaḥ svair vibhavaiś cakāsti ||68||

atha tad-viloka-muditena sva-

madhurima-darśanodgatā sā |

hṛdaya-dayitāṁ prati tāṁ pramadād

avarṇi hariṇā vana-dyutiḥ ||69||

kunde marandāśana-tundilānte

mandādarāḥ samprati kunda-danti |

indindirāḥ paśya maranda-lubdhā

mākandam ucchūna-śikhaṁ prayānti ||70||

mauna-vrataṁ tyaktum ivānya-puṣṭāḥ

kaṇṭhaṁ kaṣāyeṇa viśodhayantaḥ |

sārdhaṁ pikībhiḥ kala-kaṇṭhi paśya

mākandam udyan-mukulaṁ prayānti ||71||

vāsantī svarṇa-yūthī-mukha-hasita-latālībhir āliṅgitāṅgī

phulleyaṁ campakālī bakula-tatir iyaṁ sāpi tāpiñcha-mālā |

seyaṁ punnāga-vīthī sutilaka-vitatiḥ sā tv iyaṁ cūta-pālī

śreṇīyaṁ vañjulānāṁ vilasati purataś cāvaliḥ keśarāṇām ||72||

punnāgāḥ saptalābhir vidhumukhi bakulāḥ sal-lavaṅgāvalībhiḥ

kubjābhiḥ kovidārāḥ sudati rurucire campakāḥ ketakībhiḥ |

te’śokāḥ svarṇa-yūthī-tatibhir iha lasat-kiṁśukāḥ pāṭalībhir

vāsantībhī rasālāḥ sita-śata-dalikā-śreṇibhiḥ keśarāś ca ||73||

atimuktair atimuktair atimuktaiś cānvitaṁ vanaṁ yad idam |

ratha-kṛn-mālika-mokṣākāṅkṣair api sevitaṁ tasmāt ||74||

śarotpatti-sthānāyata idam araṇyaṁ ratipater

latā-vṛkṣa-vrātaḥ kusuma-śara-kārāyata iha |

patan bhṛṅga-vyūhaḥ pratikusumam uccair dhvani-miṣād

diśan bhadrābhadraṁ gaṇayati parīkṣā-kara iva ||75||

madhupī madhupaṁ viṣṭaṁ sva-pratibimbāñci-puṣpam anu dṛṣṭvā |

militāṁ madhupīm anyāṁ matvā tṛṣitāpi nivavṛte roṣāt ||76||

vanam anu militau nau vīkṣya harṣāt prakāśya svaka-

nava-phala-dantāṁs tac-chadauṣṭhādharāṁś ca |

kamala-mukhi kadalyaḥ paśya saṅkocayantyaḥ

patad atimadhu-bāṣpāḥ kampitāṅgyo hasanti ||77||

vallīṣu hallīśaka-keli-raṅgī

bhṛṅgībhir aṅgīkṛta-nṛtya-bhaṅgaḥ |

prasthāpya bhṛṅgīṁ dayitāṁ nigūḍhaṁ

saraty asau bhṛṅga-yuvābja-ṣaṇḍam ||78 ||

aṭavīṁ priyām atha darśayan |

avadat priyau madhumaṅgalaḥ ||79||

nicāyataṁ śrī-vraja-kānaneśau

nidāgha-mañjuṁ vana-bhāgam etam |

yaḥ svāgatau vīkṣya puro-bhavantau

sevotsukaḥ svair vibhavaiś cakāsti ||80||

so’yaṁ ṭiṭtibha-dundubhi-dhvani-bharair dhūmyāṭa-bherī-svarair

jhillī-jhallari-nisvanaiḥ pika-pikī-vīṇā-ninādair mudā |

dṛṣṭvā vām iha cāṣa-ḍiṇḍima-ravaiḥ śarī-vacaḥ-saṁstavair

bhṛṅgālī-dhvani-gītakair vitanute nṛtyaṁ latāgraiś calaiḥ ||81||

vastrāṇi sat-pāṭali-puṣpa-vṛndaiḥ

śirīṣa-puṣpair avataṁsakāṁś ca |

mallībhir aṅgābharaṇāni harṣād

bibharty asau vām iva dātum utkaḥ ||82||

supaktrimaiḥ pīlu-karīra-dhātrī-

rājādanaiḥ sat-panasāmra-bilvaiḥ |

vikaṅkatair jālaka-tāla-bījaiḥ

siṣeviṣur vāṁ dhinute’sakau mām ||83||

iha ravi-maṇi baddha-prānta-bhūmy-uṣma-dīpyad-

dina-kara-karajālair mlānim āśaṅkya vāṁ kim |

praṇayatata nijāṅgaiś chādayantyo bhavantau

kalayatam aga-vallyaḥ pallavair vījayantī ||84||

bahu-prajeyaṁ kadalī nijātmajair

vṛtābhitas taiḥ suta-vaskarā yathā |

tān lālayantī cchada-pāṇinā babhau

dhayanty adho’ñcat-sumanaḥ-snuta-stanam ||85||

sudīrgha-nāseti supaktrimāmre

vinyasta-cañcuṁ pikam ākalayya |

smerānanāḥ prekṣya puro nijālīḥ

priyāṁ hare paśya vinamra-vaktrām ||86||

mallī-vallī-matallī-tatibhir iha lasal-lola-lolāli-mālā

cillībhiś cāru-tallī-taṭa-bhuvi vidadhat-sādhu-hallīśa-kelim |

krudhyat-kandarpa-mallī-kṛta-kusuma-cayeṣat-smitābhis tamālaḥ

so’yaṁ śrī-gopa-pallī-pati-suta iva sad-vallarībhiś cakāsti ||87||

niśamya vācaṁ madhumaṅgalasya

rādhā-mukundau smita-śobhitāsyau |

vṛndā-vitīrṇān śravaṇe nyadhāttāṁ

śirīṣa-puṣpa-stavakān parasparam ||88||

karāravindena parāga-pāṁśulān

kṛṣṇaḥ priyāyā alakān vyatustayat |

sāpy asya cūḍopari keki-candrakān

vikāśi-dor-mūlam athālakān api ||89||

priyām āha hṛdi spṛśan priye

nidāgha-tāpair upatāpito’bhitaḥ |

palāyamānaḥ kuca-śaila-durgakaṁ

samāśritaḥ śaitya-guṇo’sti kiṁ tava ||90||

kānte sudhāṁśu-maṇi-baddha-nagālabāle

tad-vaktra-śubhra-kiraṇodaya-jāmbu-pūre |

snātvā nipīya salilaṁ vigatoṣṇa-tāpās

tat-setu-mūrdhni vilasanti khagāḥ sakāntāḥ ||91||

rādhā-kṛṣṇau prāha tatas tau subalo’pi

prāvṛḍ-mañjuṁ paśyatam agre vana-bhāgam |

vidyun-meghau vām iha matvā praṇayāndhau

nṛtyaty ārān matta-mayūra-vraja eṣaḥ ||92||

mallī-matallī-kula-pālikānām

aṅke niṣaṇṇān bhramarān sulolān |

sva-saurabhaiḥ paśyatam ātta-garvāḥ

karṣanty amuṣmin gaṇikā hasantyaḥ ||93||

asmin bhṛṅgāli-lalitā varṣāvarṣorjitāṭavī |

ghana-meghāvṛtā bhāti yūthī yūthī-kṛtālikā ||94||

abhram abhrāvṛtaṁ cāsmin bhavanaṁ bhuvanāplutam |

kakubhaḥ kakubhaiḥ phullair vyāptā nīpa-kadambakaiḥ ||95||

ālālapītīha mudā pikālī dātyūha-mālāpi ca kokavīti |

saṁrāraṭīty atra hi cātakāliḥ śālūra-vīthīḥ pariroravīti ||96||

virāravīty atra bakālir eṣā śikhāvala-śreṇy api dandhvanīti |

koyaṣṭikāli praṇinānadīti prasaṁsvanīty atra ca madgu-paṅktiḥ ||97||

ghanāvalī nīla-nicola-saṁvṛtā

balākikā-mauktika-hāra-dhāriṇī |

balāri-kodaṇḍaka-maṇḍanā-puraḥ

prāvṛṭ-sakhīvecchati vāṁ niṣevitum ||98||

kadambaiḥ prālambān kuṭaja-kusumair garbhaka-

varān kirītān ketakyā dala-samudayai raṅgaṇa-yutaiḥ |

sphuṭad-yūthī-puṣpair api vividha-hārān sa-kakubhair

asau prāvṛḍ-lakṣmīś caraṇa-kamaleṣv arpayati vām ||99||

ghuṣṛṇa-mada-viliptorojayoḥ pakva-tālair

lasad-alaka-tatīnāṁ pakva-jambūphalaiḥ sā |

tvayi tava dayitāyāḥ svaṅgulī-parvakāṇām

upamitim abhidhatte pakva-kharjūrakaiś ca ||100||

kṛṣṇaṁ vinā sulīlaḥ ko vā vrajam ṛte kva vā līlā bhaṇyata |

iti dātyūhaiḥ ko vā ko vā kva vā kva vā virutaiḥ ||101||

kṛṣṇaṁ śaśvat-svalīlā-ghanarasa-vitaraiḥ prāvṛṣaṁ saṁsṛjantaṁ

hitvā ke vā payodāḥ kvacid api ca kadāpy ambu-vṛṣṭiṁ dadānāḥ |

prāvṛṭ-kālaḥ sa ko vā ṣaḍ-ṛtuṣu gaṇito māsa-yugma-pramāṇaḥ

kekā-nādaiḥ praharṣād iti diśi diśi tān taṁ ca nindanti bhekāḥ ||102||

varṣāyate madhu-srāvo madhupālī ghanāyate |

puraḥ kadamba-bāṭīyaṁ paśya taṁ durdināyate ||103||

sva-preṣṭhayāsau vilasan śikhaṇḍī

śikhaṇḍinīr vīkṣya puraḥ sametāḥ |

ācchādayaṁs tāṁ nija-piñcha-tatyā

nṛtyaty asau tāḥ purato vidhāya ||104||

itthaṁ puṣṇan prāvṛṣeṇyāṁ śriyaṁ tāṁ

rādhā śampāliṅgitaḥ kṛṣṇa-meghaḥ |

ālī cakṣuś cātakān suṣṭhu dhinvan

viśvaṁ siñcaty eṣa līlāmṛtaiḥ svaiḥ ||105||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

sargo dvādaśa eṣa suṣṭhu niragān madhyāhna-līlām anu ||o||

||12||

—o)0(o—

(13)

## trayodaśaḥ sargaḥ

tatas tair āgataḥ kṛṣṇaḥ sīmāṁ kānana-bhāgayoḥ |

tac-chobhām āha kāntāyai ṛtu-yugma-śriyānvitām ||1||

niryad-varṣākhya-bālyodyac-charat-taruṇimāṅkurā |

kiśorī-tanuvad bhāti priye paśyāṭavī puraḥ ||2||

pravigata-kusumāṁ kāle pravayasam iva yūthikāṁ hitvā |

prodyat-kusumāṁ jātīṁ mugdhām iva saṁmilaty asau bhramaraḥ ||3||

pariṇata-vara-guñjā-puñja-śoṇāṭavīyaṁ

patita-śikhi-śikhaṇḍā kāśa-puṣpaiḥ sitā bhūḥ |

śikhi-tatir api mūkā vāgminī haṁsa-paṅktiḥ

kathayati ṛtu-lakṣmīḥ śāradīm āgatāṁ naḥ ||4||

sephālikā-kusuma-pālim aliḥ satṛṣṇā

yāṁ yāṁ mudā spṛśati saṁskhalati sma sā sā |

ālī-tatiḥ sumukhi yadvad ahaṁ tadānīṁ

yāṁ yāṁ sasāra cakitāpasasāra ||5||

athāvad kundalatā nicāyataṁ

vṛndāvaneśau vana-bhāgam agrataḥ |

imaṁ śarac-cārutayeha viśrutaṁ

vayasyayā vāṁ śaradā vibhūṣitam ||6||

cañcat-khañjana-locanāmbuja-mukhī lolāli-mālālakā

khelat-koka-kucā sitābhra-sicayā raktotpalauṣṭhādharā |

kūjat-sārasa-pāli-ramya-rasanā nīlotpalottaṁsikā

nāthau paśyatam atra vāṁ śarad iyaṁ sevotsukāste sakhī ||7||

jātībhiḥ saha raṅgaṇābhir akhilāṅgālaṅkṛtīḥ kairavair

uttaṁsān avataṁsakāṁś ca subhagau raktotpalendīvaraiḥ |

śayyāṁ kuñja-gṛhe svayaṁ nipatitaiḥ śephālikā-sañcayair

nirmāyārpayituṁ śarat sahacarī vāṁ vartma saṁvīkṣyate ||8||

praphulla-sapta-cchada-dāna-saurabhaḥ

sitāmbudālī-kutha-saṁvṛtāṅgakaḥ |

kāśa-prasūnāvali-cāru-cāmaraḥ

smaronmadokṣāli-virāva-bṛṁhitaḥ ||9||

nabho-nadat-sārasa-kiṅkiṇī-kalaḥ

so’yaṁ śarat-kāla-manoja-vāraṇaḥ |

svanan-marālādika-patri-nisvanad-

ghaṇṭā-cayo dīvyati kānane puraḥ ||10||

(yugmakam)

kamalā-kara-lālitā sadā paramahaṁsa-kulaika-saṁśrayā |

vilasac-cakra-rucir babhau puraḥ śarad eṣā bhagavat-tanūr iva ||11||

atha te śuśruvuḥ sarve pakvāmṛta-phala-drume |

śukānāṁ śārikā-vṛndair vitaṇḍāṁ tad-adhaḥ-sthitāḥ ||12||

vedāntādhyāpanācāryā anūcānā vayaṁ dvijāḥ |

strībhir aspṛṣṭa-vṛkṣāṇāṁ patāmaḥ phala-bhakṣaṇāt ||13||

vanaṁ vṛndāvaneśena dattam etat pratuṣyatā |

asmabhyaṁ śārikās tasmād gacchatānyatra dāsikāḥ ||14||

(yugmakam)

prabhu-dviṣaḥ prajā yūyaṁ rādhāiva yad vaneśvarī |

purāṇeṣv idam evoktaṁ rādhā vṛndāvane vane ||15||

śrutyā kṛṣṇa-vanatvena yad etad gīyate vanam |

bādhyate hi smṛtiḥ śrutyā tad vicārayata svayam ||16||

harer iyaṁ vaneśatā samasta-loka-viśrutā |

śruti-smṛti-pramāṇikā jagan-manaḥ-pramodikā ||17||

nātra sva-svāmi-sambandho rādhāyāḥ kevalo vane |

api cāṅgāṅgi-sambandhas tad-aṅga-bimbatātra yat ||18||

antaḥ-kauṭilya-mālinyā bahir-vīkṣaṇa-rañjanāḥ |

gopālā bhānty amī pakva-mahā-kāla-phalopamāḥ ||19||

vāmya-valkala-saṁchannā dṛḍha-mānāsthi-saṁvṛtā |

nārikela-phalānāṁ vā gopikānāṁ rasa-sthitiḥ ||20||

bahir-antaś caika-rūpā doṣa-heyāṁśa-varjitā |

drākṣā-phalotkarasyeva svāmino me rasa-sthitiḥ ||21||

antaḥ sadā rasa-mayo’pi bahiḥ samudyat-

kauṭilya-dhārṣṭya-vara-valkala-parva-rukṣaḥ |

mānākhya-yantraṇam ṛte na rasa-prado’sāv

ikṣu-prakāṇḍa iva vaḥ prabhur acyutākhyaḥ ||22||

antaḥ snigdhād bahiḥ śāṭhya-valkalāt sneha-lambhanam |

vāmya-niṣpīḍanād eva kṛṣṇāt kṛṣṇa-tilād iva ||23||

gopī-śreṇī javālīvāsaurabhā bahir ujjvalā |

nīlotpala-nibhaḥ kṛṣṇaḥ suruciḥ saurabhānvitaḥ ||24||

mañjiṣṭheva mad-īśā

svāntar bahir api sadaika-rāgeyam |

sphaṭika-maṇivad īśas te

nava-nava-saṅgād vibhinna-rāgo’yam ||25||

dāhitā daitya-śalabhāḥ prajvālya sva-balānalam |

yena yenoddhṛto’drīśas tena sāmyaṁ ka āpnuyāt ||26||

vrajeśvarārādhāna-tuṣṭa-viṣṇunā

kṛṣṇe nidhāyādbhuta-śaktim ātmanaḥ |

bakī bakādya nihatāḥ surārayaḥ

kṛṣṇenabhijñair iha kīrtir arpitā ||27||

tuṣṭo’yam adrir bali-bhug vrajasya

svayaṁ samutthāya nabhasy atiṣṭhat |

adho’sya hastaṁ vinidhāya kṛṣṇod-

dharoddhṛtau kīrtim urīcakāra ||28||

saundaryaṁ lalanāli-dhairya-dalanaṁ līlā ramā-stambhinī

vīryaṁ kandukitādri-varyam amalāḥ pāre-parārdhaṁ guṇāḥ |

śīlaṁ sarva-janānurañjanam aho yasyāyam asmat-prabhur

viśvaṁ viśva-janīna-kīrtir avatāt kṛṣṇo jagan-mohanaḥ ||29||

śrī-rādhikāyāḥ priyatā surūpatā

suśīlatā nartana-gāna-cāturī |

guṇāli-sampat kavitā ca rājate

jagan-mano-mohana-citta-mohinī ||30||

rasayati rādhā kṛṣṇe

rasayati tac-caraṇa-sevātisaukhyam |

alir iva mallyāṁ so’syāṁ

rasayantyāṁ rasayati tad-adhara-mātram ||31||

kṛṣṇasya saṅgam iha nāthati rādhikā taṁ

labdhaṁ tu nāthati sumāna-vṛṣārka-tāpaḥ |

tat-prīti-sevana-tater api nāthamānā

nāthaty alaṁ vipina-nīvṛtiṁ tasya citram ||32||[[19]](#footnote-20)

yā sarit-stambhinī viśvākarṣiṇī sarva-mohinī |

sad-dharmoccāṭinī strīṇāṁ sā vaṁśī saṅginī hareḥ ||33||

kathayatu mahimānaṁ ko nu kṛṣṇasya vaṁśyās

tad-itara-puruṣe yā rāga-paṅkaṁ vidhūya |

hṛdi jagad-abalānāṁ nāda-pīyūṣa-vṛṣṭyā

sahaja-dayita-kṛṣṇe rāgam āviṣkaroti ||34||

atha kīrāś ca śāryaś ca sveśayoḥ praṇayonmadāḥ |

cakruḥ praśnottarālāpaṁ sva-sva-goṣṭhyāṁ mudā mithaḥ ||35||

bibhrat-karaikena nabhasy ahāryaṁ

mahendra-garvādrim adho’nayat kaḥ |

kaḥ kāliyāheḥ phaṇa-vṛnda-raṅge

nanarta taṁ bho vada kṛṣṇa eṣaḥ ||36||

nija-hṛdi dhṛta-vakṣojādri-yugmopariṣṭād

giridharam api līlāmbhojavat kā bibharti |

bhujaga-damana-ceto-vṛtti-cañcad-bhujaṅgī

śirasi naṭati kā tāṁ brūhi sā śrīla-rādhā ||37||

sadaiva muktāś ca tathātimuktā

jātā vane’smin pariphullatāṅgāḥ |

puṣṇanti sāraṅga-gaṇān rasaiḥ svaiḥ

kasya prabhāvād vada mādhavasya ||38||

sadaiva muktāś ca tathātimuktā

mādhvīkakārā madhupāli-saṅgāḥ |

utpadya jātā vada tatra hetuṁ

kasyāpi rāmānugatasya saṅgāt ||39||

hṛtvāṁśukaṁ paśyati koṭṭavīḥ kaḥ

sādhvī-tateḥ kaḥ sukṛtaṁ bhinatti |

ko vā striyaṁ vatsa-vṛṣau ca nighnan

na lajjate taṁ vada kṛṣṇa eṣaḥ ||40||

tāṁ mātṛkāṁ kaḥ kila mātṛ-kārakaḥ

ko vatsakaṁ vatsaka-pālako vraje |

ko dhenukaṁ dhenuka-rakṣako’py alaṁ

vṛṣaṁ ca nighnan vṛṣa-vardhano’bhavat ||41||

nītiḥ kumārī-varaṇe tad-aṅga-

hṛd-vāk-parīkṣety akaroc ca tāṁ kaḥ |

satītvam ācchidya mahā-satītvaṁ

cakre’balānāṁ vada taṁ sa kṛṣṇaḥ ||42||

iti paṭu-vihagānāṁ vāg-vilāsāmṛtāni

śravaṇa-caṣaka-pūraṁ tau pibantau sa-sabhyau |

nija-nija-suhṛdaṁ tat-prīṇanāyāviśantau

tata-śarad-ṛtu-lakṣmīṁ ceratur lokayantau ||43||

pakva-drākṣā-balajakaṁ śāribhyo lalitā dadau |

kīrebhyaḥ subalaḥ prādāt pakva-dāḍima-bāṭikām ||44||

nāndīmukhī tad anu tāv avadad vaneśau

nidhyāyataṁ sva-purato vana-bhāgam etam |

hemanta-śantamatayā prathitaṁ nijaiḥ sat-

sampac-cayaiś caraṇam arcitum utsukaṁ vām ||45||

citrā-mlāna-kuruṇḍakaiḥ phullair lasat-saurabhā

mādyat-tittiri-lāva-ṣaṭpada-kikhī-kīrāravair mañjulā |

hṛdyā paktrima-nāgaraṅga-rucakaiḥ śītā tuṣārānilaiḥ

seyaṁ bhāti vana-sthalīha bhavato pañcendriyāhlādinī ||46||

sphurita-sahacarālī-veṣṭito’mlāna-kāntis

tata-kusuma-dhanur mūrcchāli-gopī-pragītaḥ |

vikaca-kusuma-bāṇaḥ kṛṣṇa te deha-tulyo

mukharita-śuka-līlo bhāti hemanta-kālaḥ ||47||

hima-ṛtu-lakṣmīm atimuditas tām |

harir atha kāntāṁ pratikurute sma ||48 ||

rucira-vividha-varṇā pakva-śāly aṁśukāṅgī

mada-kala-śuka-pālī-nāda-nāndīmukhī va |

sumukhi pariṇatoccair nāgaraṅga-stanīyaṁ

kalaya vara-naṭīvābhāti hemanta-lakṣmīḥ ||49||

auṣṇyaṁ hima-rtum anu te hṛdayākhya-durgaṁ

bhānoḥ samāśrayati sādhvi tuṣāra-bhītyā |

tat-saṅgamād anupalabdha-viyoga-duḥkhaṁ

rātrindivaṁ vilasati stana-koka-yugmam ||50||

ṛtāv ihāgneḥ prabaloṣṇa-bhāvā

bhiyā himānyāḥ parito dravantaḥ |

kūpāpsu kecid vinipatya līnāḥ

kroḍe drumasyādri-darīṣu cānye ||51||

himānī-ḍākinī seyam alakṣitam aharniśam |

iha bhānu-bṛhad-bhānvoḥ prapibaty auṣṇa-śoṇitam ||52||

āliṅgya kāntāṁ taruṇaiḥ śayānaiḥ

kucoṣṇatāsaṅga-vibhaṅga-dīnaiḥ |

ārādhito’rkaḥ kṛpayā vilambya

prodyan vidhatte’dya niśābhivṛddhim ||53||

rāse kumārī-gaṇa-kuṅkumāñcita-

stanāvalī yāṁ smṛtim ānināya nau |

sā pakva-nāraṅga-phalālir agratas

tat-smārakatvaṁ sva-guṇaṁ vyanakty asau ||54||

athālokayantau puro’raṇya-bhāgam |

samutkau nijeśāv avādīd vaneśā ||55 ||

praviśad-akhila-jantūtkampa-romāñca-kārī

kvacid alaghu-nagādhaḥ-koṣṇatā-śīta-hārī |

mṛdulita-ravi-kāntir dakṣiṇāśāgatārkaḥ

śiśira-rucira-nāmā bhāty araṇyaika-deśaḥ ||56||

javā-bandhūkābhāruṇa-vara-dukūlaṁ damanaka-

prabhā-colīṁ kunda-dyuti-sita-nicolaṁ ca dadhatī |

bharadvāja-śreṇī-viruti-yuta-hārīta-rutibhiḥ

stuvantīva premnā śiśira-ṛtu-lakṣmīr milati vām ||57||

niviḍa-dala-tarūṇāṁ vāsarādy-anta-kālā-

gata-ravi-karakoṣṇe sūryakāntāñcite’ṅke |

mṛga-tatir upaviṣṭā manda-romantha-ramyā

prakaṭa-pulaka-bāṣpā vāṁ samīkṣyābhyupaiti ||58||

ṛtāv asmin tejaḥ kṣatir anudinaṁ prāṇa-suhṛdāṁ

sarojānāṁ naṣṭiḥ sva-sukha-samayāhno’pi laghutā |

tuṣāraiś caṇḍāṁśor api mṛdubhir uccair bata kṛtā

vinaikaṁ viśveśaṁ bhavati nahi kaḥ kāla-vaśagaḥ ||59||

prabala-śiśira-bhītyā bhānur auṣṇyam sva-vittaṁ

stana-yuga-giri-durge ballavīnāṁ nyadhatta |

tvaritam idam amūbhiḥ kṛṣṇa bhogāya kḷptaṁ

prabhavati nahi gāḍha-premni dharmādy-apekṣā ||60||

iti tad-girā pramudito’tra

śiśira-ṛtujāṁ vana-śriyam |

bakaripur atha kalayan sa

tadā lalitaṁ jagāda nija-priyām ||61||

bhramad-indindira-vṛndaṁ sundari śiśirāgamam |

diśaty atra mandādaram aravinde vindati kunde yad ānandam ||62||

paśyendirendindira-vṛnda-saṁyutā

dandahyamānaṁ prabalair himair nijām |

vihāya sampraty aravinda-mandiraṁ

kundāvalau sundari mandirīyati ||63||

himānī rāhu-senānī sūryaṁ nirjetum akṣamā |

tasmin praṇayinīṁ jñātvājvālayat padminī-tatim ||64||

toyotthitāyā vraja-kanyakā-tateḥ

stanāvalī yāṁ smṛtim ānināya me |

pākonmukhī sad-badarī-phalāvalī

tām atra sā mat-smṛtim ānayaty asau ||65||

harir atha dayitāyā vṛndayānīya dattau

sita-mṛdula-javāntar-mañjarī-karṇa-pūrau |

sa-pulaka-kara-kampaṁ karṇayoḥ saṁnyadhatta

śruti-yugam anu tasyaiṣāpi kaundāvataṁsau ||66||

rādhāyāḥ kara-paṅkaje’tha nihitā kaundī mudā vṛndayā

yā mālā laghu-lohitotpala-kula-srag-dīptim eṣā dadhe |

sūkṣmendīvara-mālya-rocir anayā kṛṣṇasya kaṇṭhe’rpitā

tenāsyā hṛdi yojitā sa-pulake cāmpeya-mālya-dyutim ||67||

smerā viśākhā’vadad etad adbhutaṁ

sukomalā paśyata kundavallikā |

ekaiva puṣpiṇy aniśaṁ smaronmadaiḥ

kramotkramābhyāṁ bhramaraiḥ prapīyate ||68||

citrābravīt sādhvi na citram etat

saubhadram eṣāṁ ramaṇaṁ yad asyām |

vibhāty amīṣv atyanurāgavatyāṁ

pracetasām āsa yathaiva vārkṣyām ||69||

kaundyālalāpa kalayādbhutam āli phullān

svān svān nijāntika-gatān api bandhujīvān |

santyajya dhairya-rahitā nava-bandhu-jīvam

ekaṁ pibanti tam imaṁ śataśo bhramaryaḥ ||70||

citrāha sāra-grahilātipūtā

kṛṣṇa-tviḍ udyan-madhu-mātra-vṛttiḥ |

bhṛṅgī-tatiḥ pañcama-gāna-gurvī

yatrātiśuddhaṁ madhu tatra saktā ||71||

tāṁ narmaṇātha dayitāṁ harir ābabhāṣe

rādhe tavātula-guṇair vidhutābhimānā |

śrīḥ sāpi nārhati tavānugatiṁ kuto’nyāḥ

śrutveti sāpi hariṇā saha saṁlalāpa ||72||

sā śrīḥ | tvat-strī ||73||

yat tvam | sā śrīḥ ||74||

gopastrīṇām | śrītvaṁ kasmāt ||75||

gopa-strīśaḥ | śrīśo yasmāt ||76||

vyaktas te nārītve | lolāyā rāgo’syāḥ ||77||

satyaṁ me nāritvam | prāptā sā tvad-rūpā ||78||

veṇunākarṣitā | mṛgy api tvat-priyā ||79||

tvat-sadṛg-locanā | tan mṛgī mat-priyā ||80||

kāntyā nāmnā sāmyaṁ prāptā |

bhāsvat-kanyā sā te kāntā ||81||

yālīyaṁ te śākhā hīnā |

kānteyaṁ me sā tvad-rūpā ||82||

vakṣasi bhṛṅgī-paṅktir iyaṁ te |

sā sraji suptāste ramaṇīva ||83||

alakāvalī sadṛśīha te |

yad asau sadā mama tat-priyā ||84||

nīlotpala-mṛdvī mūrtis tanu-madhyā |

saptāham agaṁ te dadhre katham eṣā ||85||

añjaḥ katham uccair hemācala-yugmam |

mṛdvī tava mūrtir dhatte hṛdi nityam ||86||

viyogāsahiṣṇuḥ priyā soma-rājī |

kalābhir vibhinnā hṛdi bhrājate te ||87||

śaśi-vadanāyās tava nakha-paṅktiḥ |

manasi dhṛtā me bahir api sābhūt ||88||

vratati-tatir iyaṁ satata-madhumatī |

bhramara-yug api te mudam ati tanute ||89||

sad-adharam iva te kiśalaya-nicayam |

vahati ca kusumaṁ smitam iva yad iyam ||90||

kumāra laliteyaṁ kumāra-lalitāṅgī |

sumāra-raṇa-śūrā kumāra-jananīva ||91||

vacaḥ-samara-śūrā sukaṇṭhi laliteyam |

sumāra-raṇa-hūtā palāyana-parāste ||92||

sauvarṇāmbuja-koṣe lagnā bhāty ali-paṅktiḥ |

vakṣojopari citrā yadvat te mada-lekhā ||93||

citrapadā tava vāṇī bhāti yathā sukṛpāṇī |

indriya-hṛd viharantaḥ kṛtanti hṛt taruṇīnām ||94||

gāyati pañcamam uccair yat sahajaṁ pika eṣaḥ |

darpaka-ruk taruṇīnāṁ syād iha kaḥ pika-doṣaḥ ||95||

vidharma-śāstra-śaṁsikā tavātulā suvaṁśikā |

kukuṭṭinī-kriyā-parā jagad-vadhū-pramāṇikā ||96||

yoṣid-āli-doṣa-nāśa-hetur asti vaṁśikeha |

dharma-śāstra-śaṁsikādya mat-spṛhā-samānikā hi ||97||

kātyāyanī-vrata-parā mṛdulā kanyakā-tatiḥ |

sahate katham āmardaṁ mattebha-sadṛśas tava ||98||

gaṇikā kalikā-prāyā matto’yaṁ bhramaro mahān |

puṣṇāti taṁ tadāmardaṁ sahamānākṣatā na kim ||99||

tava nava-kanaka-kṣauṇī bhujaga-śiśu-sṛtāpīṣṭā |

iyam iha tanu romālī-yug udara-sadṛśī yat te ||100||

tava sā priyādri-hāṭaka-sthaly api bhujaṅga-saṅgatā |

yad iyaṁ vibhāti veṇikāyuta-pṛṣṭha-paṭṭike ratiḥ ||101||

katham iyaṁ cakora-vīthikā

priya vihāya candra-sannidhim |

ahani saṅgateha khe’ntike

bhramati nanditā manoramā ||102||

hitvā khenduṁ kṣaya-yujam eṣā

dṛṣṭvā kalpaṁ nija-paripoṣe |

pītvā tat śrī-mukha-vidhu-kānti-

jyotsnāṁ matvā sukham iha bhāti ||103||

praśnottarābhyām atha narma-bhaṅgyā

tat-tat-svabhāva-stuti-garbha-padyaiḥ |

rādhācyutau tat praṇayātinighnau

vilajjayāmāsatur āli-pālīḥ ||104||

paṭu-vāk prakharā caṇḍy api

viṣameṣu raṇe palāyate hūtā |

tatrotkānyāś cāsmān

nivārayati kā vadāśu lalitā sā ||105||

viṣama-śarāhava-vimukhī

kuca-yuga-kuṅkuma-madāguru-paṭīraiḥ |

kvacid ārādhayatīṣṭa-

devaṁ vada kā viśākheyam ||106||

vally api caṅkramamāṇā

hitvāntikagaṁ dhavaṁ sudūrastham |

samitā kṛṣṇa-tamālaṁ

vibhāti kā kathaya campakalateyam ||107||

nānā-citre nipuṇā

bahu-vidha-śṛṅgāra-racanābhiḥ |

mṛdu-rati-mānāsahanā

sukhayati naḥ keha citreyam ||108||

kandarpāgama-vidyā-

paṭur iha nibhṛtaṁ sva-śiṣyasya |

svāṅgāny aṅge nyasyati

yā tāṁ kathayāśu tuṅgavidyeyam ||109||

udaye prakaṭita-rāgā

viśadāpīha kuṭilā sva-kalāyām |

madanodaya-jananekṣā

kā tāṁ brūhīndulekheyam ||110||

raṅge naṭanair lāsyair

dīvyantī naḥ sukhayati saha nṛtye |

veveṣṭi druta-gatyā

mām api keha vada raṅgadevīyam ||111||

pāśaka-kelau nipuṇā

cumbaka-ratnaṁ paṇī-kṛtaṁ jitvā |

mām api gṛhnāty ajaye

ditsati nahi kā sudevīyam ||112||

tṛptāv anya-janasya tṛptim ayitā duḥke mahā-duḥkitā

labdhaiḥ svīya-sukhāli-duḥka-nicayair no harṣa-bādhodayāḥ |

sveṣṭārādhana-tat-parā iha yathā śrī-vaiṣṇava-śreṇayaḥ

kās tā brūhi vicārya candra-vadane tā mad-vayasyā imāḥ ||113||

itthaṁ dīvyann avikala-kalā-śāli-sīmantinīnāṁ

narma-cchadmādhara-kuca-kara-sparśa-puṣpārcanādyaiḥ |

vallīnāṁ vā kiśalaya-phalāsvāda-mattaḥ pikeśo

bhrāmaṁ bhrāmaṁ sa kila lalitānandadaṁ kuñjam āpa ||114||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

sargo’gād gaṇitas trayodaśatayā madhyāhna-līlām anu ||o||

||13||

—o)0(o—

(14)

## caturdaśaḥ sargaḥ

athāli-vargānana-saurabhāhṛtas

tābhir mukhābjeṣu patan nivāritaḥ |

vindan sa rādhā-vadanāmbujaṁ ruvaṁs

tad-gandha-mattaḥ parito’lir añcati ||1||

netrāntoddhuvanaiś ca kaṅkaṇa-jhanatkārormi-santarjanais

trāsād-dolita-pāṇi-padma-dhuvanaiḥ kṣipto’pi bhṛṅgo yadā |

lobhān nāpasasāra tarhy apasṛtā śrī-rādhikā śrī-hareḥ

saṁvyānāñcala-saṁvṛtāsya-kamalā pārśve nilīya sthitā ||2||

tasmin gate padma-vanīm alau cale

tām āhur ālyaḥ sakhi mā bhayaṁ kuru |

nivārito’smābhir asau ruvan śaṭhaḥ

padmālim utko madhusūdano gataḥ ||3||

āḍhyaṁ-karaṇyā subhagaṁ-karaṇyā

sthūlaṁ-karaṇyā praṇayocca-lakṣmyā |

andhaṁ-karaṇyā dayitaṁ purasthaṁ

nāndhīkṛtāsāv anusandadhe tam ||4||

tāvat kṛṣṇena tāḥ sakhya iṅgita-jñena vāritāḥ |

tat-pakṣaṁ jagṛhuḥ sakhyā vismitāḥ prema-ceṣṭitaiḥ ||5||

prema-vaicittya-vibhrāntā kāntā kāntāntaraṁ gatam |

kāntaṁ matvā tato’bhyetya ruṣṭā prāha dhaniṣṭhikām ||6||

dhaniṣṭhe dhṛṣṭas te kv anu kapaṭa-nāṭī-naṭi naṭas

tvad-arthaṁ sva-preyān kusumam avacetuṁ sakhi gataḥ |

gato’yaṁ padmālīṁ kapaṭini sa tām ānayati ced

bhaviṣyaty apy eṣā tava mukharucā nirjita-ruciḥ ||7||

doṣo’tra te nāsty aham eva mūḍhā

śrutvāpi yātaṁ gahane sa-śaibyam |

viśrabhya vāṇyāṁ tava kūṭa-dūtyā

yadāgatā tasya śaṭhasya pārśvam ||8||

dhaniṣṭhaiṣāpy asmad-dhṛdaya-sadṛśī vañcayati naḥ

sa cāpy asmān asyan vilasati tayā mat-priya-vane |

idaṁ cāpy asmākaṁ nayana-viṣayaṁ samprati gataṁ

ciraṁ jīved yo’smin jagati sa hi vā paśyati na kim ||9||

idaṁ kiṁ soḍhavyaṁ bhavati yad ayaṁ mat-priya-saro-

nikuñje padmālīṁ kvacid api nidhāyātra nibhṛtam |

samānāyyāpy asmān kṣaṇam ahaha sandarśya śaṭha-dhīr

mudhālāpārambhaṁ na iha sa vihāyāgamad amūm ||10||

lalitā prāha tad-dhārṣṭyaṁ mayā dṛṣṭaṁ muhuḥ sakhi |

nāvaiṣi saralā tat tvam ehi yāmaḥ sva-mandiram ||11||

iti tāṁ lalitā-pāṇau dhṛtvā cakre gṛhonmukhīm |

sāpi tad-virahād bhītā dīnārtotkā jagāda tām ||12||

dṛṣṭān doṣān na gṛhnāti cintayaty asato guṇān |

didṛkṣate tādṛśaṁ taṁ vāmaṁ cetaḥ karomi kim ||13||

strī-tater na kvacit kāmajāpy urjjitā

lālasā-vallarī dṛśyate bāhya-gā |

ṣaṣṭhikā-dhānya-jāter ivetīritā

sā tayā tāṁ sakhīṁ rādhikā vyāharat ||14||

tyaja vyarthāṁ nārī-caya-naya-kathāṁ karṇa-tudanīṁ

viniryānti prāṇāḥ sphuṭati mama hṛd ghūrṇati vapuḥ |

vrajen nāśaṁ māno vrajatu mahimā hrīś ca sa-dhṛtiḥ

sakhi tvāṁ vande hā hṛdaya-dayitaṁ darśaya laghu ||15||

sāralyaṁ te vividha-ramaṇī-lampaṭo dhṛṣṭa-bhūpaś

cāpalyaṁ cāpy anupamam idaṁ kvāpi rāmāsv adṛṣṭam |

ālokyeto’py adhikam ahaho vañcayiṣyaty asau tvāṁ

tvac-cāritrair vayam iha hatāḥ kiṁ punar haṁsi vāsmān ||16||

ito’pi kā sāsty adhikātra vañcanā

yayā śaṭho’smān sa kadarthayiṣyati |

ity ālapantī priyam aikṣatāgrataḥ

sāliṅgya kāñcid dayitāṁ samāgatam ||17||

tāṁ vīkṣya paścād dayitopagūḍhāṁ

sva-saṁmukhīnāṁ pratikurvatīṁ svam |

padmā-sakhītvena vinirṇayantī

hriyerṣyayā sā vimukhī cakampe ||18||

valgūyantīṁ samīkṣyāmūṁ mantūyantīha rādhikā |

sā kundalatayābhāṣi kṛṣṇeneritayā dṛśā ||19||

kāntaṁ draṣṭuṁ samutkā tvam āgataṁ taṁ samutsukam |

drutaṁ mila kathaṁ jātāsy akasmād vimukhī ruṣā ||20||

sāpy āha tāṁ harer vakṣasy amūṁ kiṁ tvaṁ na paśyasi |

yāṁ pradarśayituṁ gehād ānītāhaṁ tvayā śaṭhe ||21||

kṛṣṇābravīd yāṁ manuse na saiṣā

kāpy āgataikātra mayānuyuktā |

rādhā-vayasyā vana-devatāsmīty

uktvā balān māṁ parirabhya sāste ||22||

āliṅgya sañcumbya ca māṁ sva-vidyayā

pṛṣṭhena lagnorasi me tathāsakau |

yathā na niḥsārayituṁ kṣamo’smy amūṁ

svayaṁ ca niḥsartum api prayatnataḥ ||23||

prārthitāpi mayā naiṣā māṁ jahāty atikāmukī |

vārayaināṁ nija-sakhīṁ balān māṁ pīḍayaty asau ||24||

lagnāyāṁ lalitāyāṁ tac chrutau sāsīd adho-mukhī |

sa-kṛṣṇā jahasuḥ sabhyāḥ kundavallī jagāda tām ||25||

naivākṣi lagnaṁ dayitam vilokase

chāyāṁ nijām anya-janīṁ ca manyase |

sarvatra candrāvalikāṁ viśaṅkase

citraṁ tavedaṁ praṇayākhya-nartanam ||26||

tathāha vṛndā vraja-maṅgalākarā

vālepa-citrai rucirāṁ suvistṛtām |

vasanta-līlotsava-raṅga-vedikā-

sthalīm imāṁ paśyatam agrataḥ sthitām ||27||

aguru-ghusṛṇa-kastūrīndu-sac-candanānāṁ

pṛthag apṛthag udañcat-kardamāmbhaḥ-prapūrṇaiḥ |

vividha-maṇi-citāmbu-kṣepa-yantrair virājad-

vitata-vadana-kumbhair anvitāṁ śātakumbhaiḥ ||28||

saindūra-kārpūraka-pauṣpa-kandukaiḥ

śarāsanair bāṇa-cayaiś ca kausumaiḥ |

tāmbūla-mālyaiḥ kusumāmbu-candanair

āpūrṇa-sauvarṇaka-bhājanair yutām ||29||

karpūra-kuṅkuma-madāguru-candanānāṁ

paṅkaiś ca cūrṇa-nikarair atipūritābhiḥ |

śvāsābhilavya-mṛdu-jātuṣa-kūpikābhir

āpūrṇa-haima-tata-bhājana-vṛnda-yuktām ||30||

āruhya tāṁ śrī-ramaṇī-cayo bhavaṁs

tadaikataḥ śrī-ramaṇo’py athaikataḥ |

gṛhīta-tat-taj-jala-yantrakādikaḥ

parasparaṁ prema-bharād arīramat ||31||

vidhṛta-laghu-sitāṁśukau ramya-tāmbūla-pūrṇānanau

rati-pati-raṇa-yāntrikatvaṁ gatau toya-yantrair dhṛtaiḥ |

cala-niśita-kaṭākṣa-kandarpa-nārāca-vṛṣṭyā samaṁ

visṛjata iha yantra-muktāmbu-vṛṣṭiṁ mudā tau mithaḥ ||32||

klinnātisūkṣma-vasanāntar-udīrṇa-tat-tad-

aṅgāvalī-madhurimāmṛta-sat-pravāhaiḥ |

saṁsikta-kānta-nayanābja-manas-taṭīkās

tasyāpi tair atiniṣikta-vitṛpta-netrāḥ ||33||

tāmbūla-carvita-darocchvasitaika-gaṇḍāḥ

klinnālakāli-vṛta-gharma-jalāñci-bhālāḥ |

visrasta-keśa-vigalat-kusumāvalikā

lolat-kacāṁsa-yuga-cāru-kucāṁśa-madhyāḥ ||34||

vāso’ñcalīṁ vividha-gandha-sucūrṇa-pūrṇāṁ

kāñcyāntiraḥsudṛḍha-śṛṅkhalitāṁ dadhānāḥ |

kandarpa-dīpana-sanarma-manojña-gānāḥ

kṛṣṇābhiṣikta-nija-guptiṣu sāvadhānāḥ ||35||

nānā-prakāra-paṭa-vāsa-cayān kṣipantyaḥ

pauṣpādi-kandūka-gaṇān mṛdu-kūpikāś ca |

premṇā sugandha-salilair jala-yantra-muktaiḥ

śrī-rādhikā-prabhṛtayaḥ siṣicuḥ sva-kāntam ||36||

aṁsālambita-pauṣpa-kārmuka-latāṁ bāṇāvalīṁ kausumīṁ

vaṁśīṁ cātula-tunda-bandha-nihitāṁ ratnāmbu-yantraṁ kare |

bibhrat śrī-ghaṭikāṇcalaṁ ca nibhṛtaṁ piṣṭātakaiḥ śrī-hariḥ

kāntā-yantra-vimukta-gandha-salilaiḥ siñcann imā divyati ||37||

ekāsya niḥsarati yā jala-yantra-dhārā

vyomādhvanīha śatadhā ca sahasradhā ca |

āsanna-pāta-samaye kila lakṣadhāsau

lakṣyeṣu pāta-samaye bata koṭidhā syāt ||38||

jātuṣyo yā gandha-cūrṇaiḥ prapūrnāḥ

kṣiptās tābhis tena vā kūpikās tāḥ |

bhūmau petuḥ kṣepa-vegair viśīrṇās

tan-madhya-sthā golikā lakṣyam āpuḥ ||39||

tāsāṁ tanau kuṅkuma-bindu-jāla-

madhye virājan mada-bindavas te |

suvarṇa-vallī-tati-puṣpa-vṛnda-

suptāli-saṅgha-bhramam unnayanti ||40||

śrī-rādhikā-prathama-kīrṇa-susūkṣma-randhra-

sad-yantra-kuṅkuma-jalāmala-bindu-jālaiḥ |

vyāptaṁ parisphurati saṁhananaṁ bakārer

udyat-sudhā-kiraṇa-bimba-śatair nabho vā ||41||

tāḥ kṣepa-vega-galitāvṛti-kūpikānāṁ

karpūra-nāgaja-parāgaja-golikābhiḥ |

lagnābhir aṅga-vasane’tha sugandhi-toyaiḥ

paṅkatvam etya vihitāḥ śavalāṅga-bhāsaḥ ||42||

nānā-varṇair gandha-cūrṇair vikīrṇair

ādau bhūr dyaur vyānaśe dig vidik ca |

gandhāmbūnāṁ vṛṣṭi-saṁchinna-mūlair

lebhe paścāc citra-candrātapatvam ||43||

taṁ gandha-lepana-calaṁ priyayā sva-hasta-

sparśottha-kuṭṭamitayā kalahāyamānam |

kācit sugandhi-salilair ghaṭikātta-muktaiḥ

siñcanty upetya nibhṛtaṁ ramaṇaṁ calākṣī ||44||

yakā sakābhyetya yatas tato vapuṣy

avākirat sat-paṭa-vāsakān hareḥ |

yakāṁ takāṁ so’py avarudhya vakṣasā

tadānanaḥ taiḥ samarūṣayan papau ||45||

rādhāṁ kirantīṁ paṭa-vāsakān muhur

nirodhitāṁ vīkṣya bakāriṇorasā |

sakhī-caye’kāṇḍa-paṭāyite’bhitas

tenāpi pūrṇatvam anāyi vāñchitam ||46||

kṛṣṇas tīkṣṇair atanu-viśikhair narma-mantra-pravīṇais

tāsām āsīn madana-vivaśo viddha-marmā kaṭākṣaiḥ |

tat-pratyastraiḥ sa dara-hasitāpāṅga-lokāśugais tān

pratyāvartya vyadhad atha tā vyākulāḥ so’pi śaśvat ||47||

mahyāṁ meghaḥ sa ca nara-vapus taṁ ca siñcanty ajasraṁ

śampās tasmāt pṛthag-ita-lasan-mūrtayo gandha-vārām |

dhārā-sāraiḥ satatam amunā sicyamānā mudāsmin

vṛndādīnām apibad amṛtaṁ netra-vāpīha vargaḥ ||48||

krīḍann ittham asāv amūbhir agamad dolābja-vedy-antikaṁ

vṛndā kundalate dṛg-iṅgita-nayaiḥ kṛtvā sahāye hasan |

kāntāyāḥ kara-paṅkajāt kṛta-payo-yantrāpahāro harir

hindolāmbujam āruroha sa haṭhād ācchinna-veṇus tayā ||49||

avadad atha hasantī kundavallī tvam asmai

visṛja sumukhi vaṁśī-kuṭṭinīṁ māspṛśāmūm |

tvam api salila-yantraṁ strī-dhanaṁ mādhavāsyai

tvaritam iti tayoktaṁ tau vidhātuṁ pravṛttau ||50||

yacchann asavyena kareṇa yantrakaṁ

savyena gṛhnan muralīṁ tayārpitām |

tābhyāṁ nijābhyāṁ sa dadhāra tac-chalāt

tat-tad-yute tat-kara-paṅkaje hariḥ ||51||

adhastād vṛndayā kundavallyā cotthāpitāṁ hariḥ |

dolām ārohayāmāsa pratīpām api tāṁ balāt ||52||

hindola-madhyaṁ priyayā gate’cyute

gāyantya uccair muditas tad-ālayaḥ |

paścād-gatāḥ kāścid athāgrataḥ parā

hindolikāndolanam udvitenire ||53||

hindolikāyāṁ sahasāli-vṛndair

āndolitāyāṁ balavac calantyām |

udvellitāṅgī kila cañcalākṣī

sāliṅgya kāntaṁ lalanā lalambe ||54||

tayor bhraśyat-kaiśyaṁ mitha iha calat-kuṇḍala-yuge

tathā cañcat-kāñcī-stavaka-paṭalaṁ tat-samudaye |

parimlāyan-mālya-dvayam api calat-kaṅkaṇa-vare

dṛḍhaṁ dolāndole sati sapadi sandānitam abhūt ||55||

dolāyām atilolāyāṁ rādhā cañcala-locanā |

sakhī sāhāyyam icchantī vyatarki tābhir iṅgitaiḥ ||56||

tābhir lolita-dolām īśāṁ tām atilolām

āptātmepsita-śastāṁ gāḍhāndola-vihastām |

svālīnāṁ paricaryāṁ vāñchantīṁ hṛdi varyāṁ

preṅkholīṁ ca muhus tām ājñāyāruruhus tāḥ ||57||

tāmbūla-vīṭīr lalitā viśākhayā

campālikā sa vyajane ca citrayā |

śrī-tuṅgavidyā sahitendulekhayā

pānīya-jāmbūnada-jharjharī-yugam ||58||

sārdhaṁ sudevyā kila raṅgadevī

sugandha-paṅkān paṭavāsakāṁś ca |

premnā samutkāti mudā gṛhītvā

hindolikāṁ tūrṇam athāruroha ||59||

tābhiḥ sevitayos tais taiḥ preṣṭhayor nayaneṅgitaiḥ |

kramāt pūrvādi-dalagā virejur lalitādayaḥ ||60||

tatrāścaryam abhūd ekaṁ rādhā-kṛṣṇau puraḥ sthitau |

yugapad dadṛśuḥ sarvāḥ sva-svābhimukhatāṁ gatau ||61||

punar āndolanāt tābhir vṛndā-kundalatādibhiḥ |

dolāyām atilolāyāṁ citram āsīd idaṁ param ||62||

tāsāṁ dalālyāṁ paritaḥ sthitānāṁ

pārśve hariḥ sva-pratibimba-dambhāt |

tiṣṭhann amūbhiḥ sahasopagūḍhaḥ

śrī-rādhayānyābhir api vyaloki ||63||

anāchanne’mbhodair divasa-kara-bimbopari sa cen

navāmbhoda-vyūhaḥ prakaṭa-calābhiḥ suvalitaḥ |

mahā-vātyodbhrāntaḥ satatam abhaviṣyat tata itas

tadā tasyāghārer upamitim alapsyanta kavayaḥ ||64||

rādhā-dṛg-iṅgita-nayāl lalitām aghārir

ākṛṣya dakṣiṇa-bhujaṁ vinidhāya tasyāḥ |

kaṇṭhe paraṁ bhujam asau dayitāṁsa-deśe

madhye tayoḥ sa vibabhau taḍitor ivābdaḥ ||65||

kaundy abravīt paśyatālyo jyotiś-cakre cale puraḥ |

rādhānurādhayor madhye pūrṇo’yam udito vidhuḥ ||66||

evaṁ viśākhikādyās tāḥ kramād ākṛṣya mādhavaḥ |

āliṅgya dakṣiṇāṁse’mūr hindola-sukham anvabhūt ||67||

athāvaruhya hindolād dvābhyāṁ dvābhyāṁ virājatam |

viśākhā-lalitādibhyāṁ śrī-rādhāndolayat priyam ||68||

tato’varūḍhā lalitādayas tadā

rādheṅgitaiḥ kāñcanavallikādikāḥ |

ārohayāmāsur adhaḥ sthitāḥ sakhīr

hindolikāṁ tāṁ kramaśo balāc chalaiḥ ||69||

tāsāṁ dvayī-dvayī-pūrṇa-pārśvaṁ taṁ kramaśo mudā |

govindaṁ dolayāmāsur gāyantyas tāḥ sa-rādhikāḥ ||70||

rādhāyāḥ śruti-lagnāyāṁ lalitāyāṁ hasanty asau |

āruhya dolām ālīnāṁ cakāra bahu-maṇḍalīḥ ||71||

tasyāṁ sthitāyāṁ priya-vāma-pārśve

prāndolayantīṣu sakhīṣu dolām |

ekaṁ punaś citram abhūd amūṣāṁ

dvayor dvayor āsa hariḥ sa madhye ||72||

tāpiñchaś cet khecara-kanaka-kṣmābhṛd-uttho’bhaviṣyat

protphullāṅgyā puraṭalatayā veṣṭitāṅgaḥ parītaḥ |

tāpiñchānāṁ kanaka-kadalī-saṁyujāṁ maṇḍalībhiḥ

sāmyaṁ śaurer jagati sa tadā tādṛśasyāpy avāpsyat ||73||

athārūḍhāsu viśākhikeṅgitaiḥ

sakhīṣu sakhyau lalitādayo mudā |

rādhācyutau sambhramayantya uccakaiḥ

preṅkholikāndolanam āśu cakrire ||74||

vyākulāṁ rādhikāṁ prekṣya gāḍhāliṅgita-vallabhām |

smerāsv ālīṣu gṛhṇaṁs tāṁ hasann avaruroha saḥ ||75||

abhīrībhiḥ sacchampābhiḥ saṁvītāṅgaḥ kṛṣṇābdaḥ

kaundī-vṛndādīnāṁ cakṣur vāpīhālī-tṛṣṇā-hṛt |

līlā-kīlālālī-dhārā-pātaiḥ siñcan viśvaṁ śrī-

vṛndāraṇye’sau jīyād evaṁ dolā-līlā-khelaḥ ||76||

atha tābhiḥ samaṁ kṛṣṇo mādhvīka-pāna-kuṭṭime |

niviṣṭaḥ śītala-cchāye viśrāma-sukham anvabhūt ||77||

gopīnām aravinda-sundaradṛśāṁ śrī-kṛṣṇa-pārśva-dvayād

ārabhyāgrata eva maṇḍalatayā tatropaveśa-sthitim |

labdhānāṁ purataḥ sa rājati dhṛtālaṅkāra-pītāmbaro

ratnālī-khacito yathā harimaṇiḥ sauvarṇa-hārāntare ||78||

athālayaḥ svake kare saroja-sañcayād vare

nidhāya pañca-cāmaraṁ citā bharair mudāmaram |

niviṣṭam atra kāntayā nitānta-keli-tāntayā

nyavījayan nijaṁ priyaṁ rucā jita-smara-śriyam ||79||

gata-śrame’smin sa-gaṇe sakhībhiḥ

padābja-saṁvāhana-vījanādyaiḥ |

mādhvīka-pūrṇaṁ caṣakaṁ purastāt

tayoḥ samānīya dadhāra vṛndā ||80||

vikasitam anu nṛtyat-khañjanābhyāṁ virājat

kanaka-kamalam ekaṁ nīla-rājīvam anyat |

varatanu-bakaśatrvoḥ paśyatoḥ prādurāsīd

adhi caṣakam akasmāt padma-yugmaṁ vicitram ||81||

nayana-madhupa-yugmaṁ rādhikāyāḥ pralubdhaṁ

jhaṭiti patitam āsīn nīla-padme’tha tasmāt |

dyuti-bhara-madhu-pūrṇān nālam utthātum āsīt

kanaka-kamala-madhye tadvad evācyutasya ||82||

saundaryaṁ madhutāṁ mukhaṁ caṣakatāṁ mādhvīkam ādarśatāṁ

netra-dvandvam avāpa san-madhupatāṁ sarvendriyaṁ netratām |

anyāṅgaṁ jaḍatāṁ tayoḥ sa-pulakaṁ cittaṁ smaronmattatāṁ

sāmagry eva tadetarettham abhavat pāna-kriyāptonnatim ||83||

kaundy abravīt peyam idaṁ sva-cakṣuṣā

pītaṁ yuvābhyāṁ madhu paṅkajānanau |

netrotpalāsyābja-suvāsitaṁ dvayo

rasajñayā peyam idaṁ nipīyatām ||84||

ādāya ninye caṣakaṁ balānujaḥ

pibeti kāntā-vadanābja-sannidhim |

tiryaṅ-mukhī tad-dayitāpi lajjayā

kareṇa jagrāha nijena tat-karāt ||85||

āvṛtya vaktraṁ vasanāñcalena sā

mādhvīkam āghrāya sakṛt sudhā-mukhī |

nijādhara-sparśa-suvāsitīkṛtaṁ

samarpayāmāsa kare priyasya sā ||86||

priyāṭavī-vṛkṣa-latodbhavaṁ priyaṁ

priyādhara-sparśa-susaurabhaṁ madhu |

nija-priyālī-parihāsa-vāsitaṁ

priyārpitaṁ sa-spṛham āpapau priyaḥ ||87||

dayitā-guṇa-medureṇa tad-

dayitā-pāṇi-tale’munārpitam |

dayitādhara-vāsitaṁ papau

dayitāpy aṁśuka-saṁvṛtānanā ||88||

tad-vaktra-śeṣāmṛta-miśritāsavaiḥ

pūrṇāni kṛtvā caṣakāṇi sādaram |

vṛndā sa-vṛndā saha-kundavallikā

nyadhāt sakhīnāṁ pūrataḥ pramodataḥ ||89||

tābhiḥ sakhīnāṁ caṣakeṣv athāgrato

nyasteṣu kṛṣṇaḥ sva-vicitra-vidyayā |

pārśve’khilānāṁ yugapat sa dakṣiṇe

nāloki kenāpi parisphurann api ||90||

sakhyas tāḥ kevalaṁ svasya svasyaiva pārśvam āgatam |

pāyayantaṁ pibantaṁ ca madhu taṁ dadṛśuḥ priyam ||91||

kādambarī-mada-vighūrṇita-śoṇa-koṇa-

protphulla-locana-saroja-virājitāni |

āmoda-modita-nimantrita-ṣaṭpadāni

hāsendu-kānti-valitādhara-pallavāni ||92||

kṛṣṇasya netra-rasanāsvadanīya-bhūri-

saundarya-sal-lavaṇimāsava-pūritāni |

tasyātipānam anu tṛṭ-paripūraṇāya

vaktrāṇy ayuś caṣakatāṁ sudṛśām amūṣām ||93||

smara-yujāṁ sarakāya mṛgīdṛśāṁ

saraka-pāna-madonmada-cetasaḥ |

sarakatām ayite mukha-paṅkaje

sarakatāṁ samagād adharo hareḥ ||94||

mādhvīka-bhedān vividhān sa-vṛndā

vṛndātha vṛndāvana-nāthayoḥ sā |

nānā-vidaṁśaiḥ sahitān purastāt

samarpayāmāsa tathā sakhīnām ||95||

tāṁs tān prapibatāṁ teṣāṁ pāna-pāyana-mādhurī |

netronmādāya vṛndādeś cirāya madirāyate ||96||

avirata-madhu-pāne svādu-kāntādharoṣṭhaṁ

satatam adhara-pāne madhv abhūt tad vidaṁśaḥ |

madana-madhu-madābhyāṁ tṛṣṇayā pāna-bhājāṁ

mitha iha mithunānāṁ niścayo nāsa pāne ||97||

mādhavāgaty-anaṅgotthair madair mādhava-pānajaiḥ |

mādhava-sparśajaiś cāsan vyākulās tāḥ varāṅganāḥ ||98||

skhalita-vasana-bhūṣāṅgādy-asambhālanaṁ

yat-sphuṭa-hasitam akāṇḍe’praśna-pūrvottaraṁ ca |

pralapita-maṇi-dānaṁ cotthitaṁ vallavīnāṁ

prathayati madam antar-vāruṇī-pānajaṁ tat ||99||

nidhuvanam anu pūrvaṁ yat priyeṇa priyāṇāṁ

skhalanam ayana-vāsaḥ keśa-vācāṁ vidheyam |

madhu-mada iha kurvan tad vadhūnām amūṣām

akuruta muraśatroḥ prīti-sāhāyyam asya ||100||

uktau lohalatā gatau skhalitatā keśāṁśuke srastatā

netrānte’ruṇatā mukhe surabhitā netre tathodghūrṇatā |

narmoktau sphuṭatā dṛśi bhramitatā tat-tat-kṛtau dhṛṣṭatā

yāyāsīt sudṛśāṁ tadā tri-sarakotpannādhinot sā priyam ||101||

kṛṣṇe vrajāmbujadṛśāṁ hṛdi gāḍha-

rāgo nārī-svabhāvaja-hriyā vinigūhito yaḥ |

āḍambaraṁ madhu-madasya na soḍhum īśo

netrotpaleṣu bahir etya cakāra vāsam ||102||

navena madhu-pānena kācin nava-kiśorikā |

madodrekād bhrānta-netrā pralalāpātivihvalā ||103||

la-la-la-lalite pa-pa-pa-paśya rādhācyutau

sa-sa-sa-saha vo ma-ma-ma-maṇḍalair bhrāmyataḥ |

vi-vi-vi-vipinaṁ ma-ma-ma-mahī ca tābhyāṁ

samaṁ ga-ga-ga-gaganaṁ lambate hā katham ||104||

visṛtvarāmoda-vikṛṣṭa-bhṛṅga-

vikasvarāmbhoja-vinindi-vaktraḥ |

madhvāsaveṣṭādhara-sīdhu-pāna-

prodbuddha-kandarpa-madātilolaḥ ||105||

antar-vilolāli-samīra-vellat-

protphulla-raktotpala-jaitra-netraḥ |

lalāsa lolal-lalanā-sudhṛṣṇak

kṛṣṇaḥ sa-tṛṣṇālir ivābjinīṣu ||106||

(yugmakam)

maderitābhyām atha tau sakhībhyāṁ

riraṁsayāntaś ca suṣupsayā ca |

niṣevitāv āsatur āli-pāliḥ

suṣupsayā kevalayāñcitāsīt ||107||

tayor madotpanna-nigūḍha-līlā-

spṛhā-vidaḥ preraṇayātha kaundyāḥ |

kāntāvataṁsārtham aśoka-puṣpa-

gucchāya gacchaty aravinda-netre ||108||

kāntāpi ghūrṇā paripūrṇitākṣī

sevā-parālī-tati-sevyamānā |

nikuñja-kuñjābhidha-kuñja-rāje

suṣvāpa puṣpāvali-talpa-bhāji ||109||

(yugmakam)

gandhottamāḥ parimalādhika-vāsitodyaj-

jṛmbhodgamāsya-kamalā galad-ambarāṅgyaḥ |

ghūrṇāyamāna-nayanāḥ śayanābhilāṣāḥ

sakhyo’py ayus tata itaḥ skhalitāṅghri-pātāḥ ||110||

talpopakalpana-gṛhīta-dalāli-kañja-

kiñjalka-dhūli-paripiñcharitāntareṣu |

saṁvartikābja-dala-pallava-puṣpa-talpa-

puñjeṣu cañcad-ali-guñjita-mañjuleṣu ||111||

guñjāvalī-kusuma-mañjari-citriteṣu

tāmbūla-gandha-jala-bhājana-rājiteṣu |

kuñjeṣu kañja-vadanā mada-khañjanākṣyaḥ

sarvāḥ pṛthak pṛthag itāḥ suṣupur vayasyāḥ ||112||

(yugmakam)

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

sargo’gād gaṇitas caturdaśatayā madhyāhna-līlām anu ||o||

||14||

—o)0(o—

(15)

## pañcadaśaḥ sargaḥ

kaṅkelli-pallavaka-tallaja-karṇa-pūraḥ

kaṅkelli-valli-navaka-stavakāñci-pāṇiḥ |

tatrāgato’tha sa hariḥ praviveśa tūrṇaṁ

vṛndā-dṛśodita-nikuñja-sarojam utkaḥ ||1||

rādhā-suradhanīṁ prāpte kṛṣṇa-matta-mataṅgaje |

uḍḍīyāpasasārālī marālī-pālir añjasā ||2||

pibann asau locana-puṣkareṇa

lāvaṇya-rūpāmṛtam ambujākṣyāḥ |

vyadālayat kañcuka-śaibalaṁ śrī-

kareṇa nīvīṁ nalinīṁ ca lolaḥ ||3||

kāntāpi tandrā-vinimīlitākṣī

svapne dadarśa priyam antikāptam |

nīvī-kucākarṣaṇa-yatnavantaṁ

taṁ vārayantī pralalāpa vāmyāt ||4||

ma-ma-ma-mā pi-pi-pi-spṛśa māṁ hare

ki-ki-ki-kiṁ vi-vidhātum ihecchasi |

śa-śayituṁ da-da-dehi mama kṣaṇaṁ

ka-kalitākṣi-yugmāsmi ghu-ghūrṇayā ||5||

smita-rudita-vimiśraṁ gadgadāspṛṣṭa-varṇaṁ

ramaṇam anu tadeti vyāharantī karābhyām |

priya-karam atilolaṁ vārayantī prabuddhā

priyam atha tam apaśyat svaṁ ca tādṛk kriyaṁ sā ||6||

mīlitonmīlitākṣī sā smara-mādhvīka-māditā |

svapna-jāgarayor āsīt sama-vāk-ceṣṭitādikā ||7||

viṣameṣu-raṇād vāmya-hrībhyāṁ tāṁ vimukhīm api |

balād ākramya nirjetum ārabdhe’tyunmade’cyute ||8||

kāñcīṁ vīkṣyākramān mūkāṁ bhayād iva nabho-gatam |

mañjīra-yugalaṁ tasyāḥ phutkarotīva nisvanat ||9||

(yugmakam)

grīvā-grahaṇato vyagraḥ kaṇṭhaḥ kuṇṭho’pi subhruvaḥ

vicitraiḥ kūjitaiś cakre sakāku prārthanaṁ harau ||10||

pṛthula-bhuja-gadābhyāṁ vāmya-durgaṁ vibhidyā-

dhara-nakha-daśanoraḥ-pāṇi-dor-ānanodyaiḥ |

drutam atha sanijais taiḥ preṣṭha-sāmanta-vīraiḥ

sutanu-tanu-purīṁ tāṁ luṇṭhayāmāsa kṛṣṇaḥ ||11||

nikhāta-gūḍha-ratnajñair utkhātāt khanakair nakhaiḥ |

tāruṇya-ratnaṁ jagṛhe pāṇibhyāṁ stana-kumbhataḥ ||12||

adharād daśanaiḥ khātād vadanenādharāmṛtam |

bāhubhyāṁ pīḍitād aṅgāt sparśa-ratnaṁ tu vakṣasā ||13||

karābhyāṁ kuntala-grāhaṁ tat-tat-sthāneṣu gūhitam |

cumbakākhyaṁ varaṁ ratnam adharenāgha-vairiṇaḥ ||14|

(sandānitakam)

trapā-daṁśe chinne’mṛta-ukhadhane tair vimūṣite

camūnāthaṁ dhārṣṭyaṁ nakha-daśana-sāmanta-sahitam |

puraḥ kṛtvā vyaktī-kṛta-nija-mahā-pauruṣam asau

mahāmārārambhaṁ vyadadhad atha kāntāpy asahanā ||15||

ākramya kāntaṁ nija-pauruṣaṁ tat

pradarśayantyāṁ hari-vallabhāyām |

kāñcī-dhvanir dundubhi-śabda uccaiḥ

śītkāra asīd vara-siṁha-nādaḥ ||16||

taṁ kāntayākrāntam avekṣya cañcalaṁ

kāntāvataṁsodbhaṭa-nartaka-dvayam |

matvātha kenāpy ajitaṁ jitaṁ mudā

muktāvalī lāsikayā nanarta tat ||17||

hṛd-adhara-gata-ratnaṁ yad yad āhṛtya tasyā

nibhṛtam agha-bhidā sve gopitaṁ ratna-vṛnde |

rada-nakha-khanakais tat sarvam asyā gṛhītaṁ

hṛtam iha paravittaṁ svārtha-nāśīti satyam ||18||

mukha-kamala-ratha-sthau subhruvau netra-vīrau

vadana-nalina-koṣāt śrī-harer bhā-marandam |

nayana-madhukarābhyāṁ rakṣitāl luṇṭhato yau

drutam apasṛtavantau tau tayoḥ sammukha-sthe ||19||

śrī-kṛṣṇa-netra-dvaya-vīra-varya-

pradarśanād eva bhayād ivāsyāḥ |

agresare netra-bhaṭe’payāte

sarvāṅga-sainye’pi babhūva bhaṅgaḥ ||20||

tadāsyāḥ śrī-bhālaṁ śrama-salila-lolālaka-vṛtaṁ

nitambo niṣpandaḥ stana-yugalam ucchvāsa-capalam |

bhuja-dvandvaṁ mandaṁ nayana-yugam āmīlitam abhūt

parābhūtetīyaṁ samiti dayitānandam atanot ||21||

smara-nṛpati-nidiṣṭā kṛṣṇam ākramya rādhā

nijam atiśaya-yatnāt pauruṣaṁ darśayantī |

svayam abhavad akasmād yac chramād viślathāṅgī

tad iha na hi vicitraṁ yābalā sābalaiva ||22||

śrama-jala-kaṇa-digdha-niṣpanda-mūrtir

galita-vasana-bhūṣākalpa-talpa-prajalpā |

priya-hṛdi patitāṅgī rādhikā mīlitākṣī

sthira-taḍid iva nayvāmbhodhare sā rarāja ||23||

asyāḥ śvāsoccalat-tundaṁ muhuḥ kṛṣṇodaraṁ spṛśat |

kim ānanda-jaḍaṁ tasyāḥ sevāyai cetayaty amum ||24||

dīvyat-tadātvodita-mādhurīṇāṁ

sparśekṣaṇecchā dayitāṅgakānām |

samāgatālīva harer mṛgākṣyā

glānis tadaikā tanu-sevikāsīt ||25||

tābhyāṁ tu sandhau vihite tadā tayoḥ

premṇā priyāyāḥ svakarāmbujanmanā |

utthāya cakre śrama-toya-mārjanaṁ

kaiśyālakāly-ambara-saṁvṛtiṁ ca saḥ ||26||

samprārthito vapur alaṅkṛtaye tayā tāṁ

naicchat sa tāṁ vihasituṁ purataḥ sakhīnām |

āmreḍitaḥ punar imāṁ vidadhan niṣiddhas

tat-sparśa-sammadaja-vibhramayānayoce ||27||

mayā kiṁ bhūṣāyai tvam asi ramaṇa prārthita iha

tyaja vyarthāṁ śrāntiṁ virama nahi bhūṣā mama mude |

na cāhaṁ śaktālaṅkaraṇa-caya-bhārasya vahane

dunoty udghūrṇā māṁ kṣaṇam avasaraṁ dehi śayitum ||28||

iti gadita-marandaṁ preyasī-vaktra-padmāt

smita-rudita-suramyān mīlitākṣāt satṛṣṇaḥ |

harir atha sa nipīyāspaṣṭa-varṇāt tadāsīd

udita-madana-mattaḥ sasmito vismitaś ca ||29||

(yugmakam)

tāvat tayoḥ sevana-mātra-saukhyāḥ

pratīkṣamāṇāḥ samayaṁ vahiṣṭhāḥ |

sevopacārānvita-pāṇi-kañjāḥ

kuñjālayaṁ tā viviśuḥ priyālyaḥ ||30||

tāmbūla-śītala-jalāmala-gandha-mālyaiḥ

pādāmbujādi-mṛdu-mardana-bījanādyaiḥ |

tābhir niṣevita-padau praṇayonmadābhir

āmodam āpatur alaṁ vigata-śramau ||31||

sākūta-sa-smita-dṛśā priyam īrayantī

kāntābravīt priya na śarma labhe vinā yāḥ |

kuñjeṣu kuñja-vadanā mada-vihvalāṅgyaḥ

sakhyaḥ svapanti ramaṇānaya tāḥ prabodhya ||32||

tad anicchan narmaṇāsau priyayā muhur arthitaḥ |

niryayau tā ramayituṁ mattebha iva padminīḥ ||33||

kṛṣṇaś cakre manasi lalitāṁ yāmi kiṁ vā viśākhām

ādau citrām iti sa nikhilā bhāvayaṁs tāḥ priyālīḥ |

gacchan harṣād yugapad akhile prāviśat kuñja-vṛnde

ātmānaṁ te nija-viracite jīva-dehe yathaikaḥ ||34||

tāsāṁ kuñjeṣu sarvāsāṁ tena līlā manoharā |

svapna-jāgarayor āsīd yūtheśāyā yathā purā ||35||

ālī-mallī-matallīs tā dor-yuddhe tat-kṛte mithaḥ |

jigāya yugapat sarvāḥ śrī-kṛṣṇo malla-tallajaḥ ||36||

tāvac chrī-rādhikā kuñje sevitālī-janaiḥ kṣaṇam |

viśramya taiḥ samāyātā sva-saras-tīrtha-kuṭṭimam ||37||

svādhīna-kānta-kara-kārita-bhūri-bhūṣā-

saṁchāditāṅga-rati-lakṣaṇa-sañcayāpi |

prauḍha-smarāhava-vimardana-sūcakāṅgī

bhūyo’bhimārjita-samāpta-makha-sthalīva ||38||

svālīṁ prati praṇaya-roṣa-vibhaṅgura-bhrūr

lajjā-vinamra-vadanā skhalitāṅghri-pātā |

āyāsa-viślatha-bhujārdha-nimīlitākṣī

sāli-tatis tata ito militābhyupetya ||39||

(yugmakam)

kṛṣṇo’pi nirgatya nikuñja-vṛndān

milann athaiko madhumaṅgalādyaiḥ |

smerānanāṁ vīkṣya hasan sa kāntāṁ

tad-antikaṁ taiḥ sahitaḥ samāyāt ||40||

narma-dyūtaṁ dayita-sabhikaṁ dhūrtayā kundavallyā

tāsāṁ lajjā-vitaraṇa-paṇaṁ bhoga-cihnāvitānaiḥ |

vṛndādīnāṁ sadasi balavad vallavīnāṁ tad āsīd

yasmin sarvāḥ sapadi vijitā hrepitās tās tayāsan ||41||

madhu-ripu-rati-līlāgādha-pīyūṣa-sindhuḥ

satata-duravagāhaḥ prema-tīrthāvagāhaiḥ |

praṇayi-virala-lokaiḥ svādyate’sau yad anyaiḥ

kavibhir api taṭasthaiḥ spṛśyate bhāgyam etat ||42||

atha vividha-vilāsa-śrāntitaḥ klānti-pūrṇā

avasara-nija-sevābhijñayopetya tūrṇam |

jalam anu jala-līlā-vāñchayālyā tadāntar

hari-hari-dayitālyaś cālyamānā babhūvuḥ ||43||

grīva-saṁyamita-keli-vimukta-keśāḥ

saṁvastritābhinava-śukla-sucīna-celāḥ |

sevā-parāli-nicayair avatāritāti-

bhārāṅga-bhūṣaṇa-cayāḥ sudṛśo babhus tāḥ ||44||

udyat-sudhāṁśu-śata-puṣkara-nindi-kāntiḥ

prodyad-vibhākara-vikasvara-puṣkarākṣaḥ |

kandarpa-saumanasa-puṣkara-jit-kaṭākṣaḥ

śrānti-praśānti-kara-puṣkara-keli-lolaḥ ||45||

saṁveṣṭitaḥ sakala-puṣkariṇībhir ābhiḥ

kṛṣṇaḥ priyā-dayita-puṣkariṇīṁ jagāhe |

śrāntaḥ śramākulita-puṣkariṇī-ghaṭābhiḥ

svairī vanecara-madotkaṭa-puṣkarīva ||46||

(yugmakam)

netrotpalāsya-kamalālaka-lola-bhṛṅgā

vakṣoja-koka-yugalā tanu-dor-mṛṇālā |

kṛṣṇākṣi-matta-gajayor jala-keli-tuṣṭyai

gopī-tatiḥ prathamataḥ sarasī tadāsīt ||47||

bhīru-svabhāvād ajalāvagāhāḥ

kāścit taṭasthāḥ salilair niṣicya |

balād gṛhītvā vasane’payāntīr

ninyur hasantyaḥ salilāntar anyāḥ ||48||

kāścit sva-jānudvayase sthitā jale

bhītyoru-daghne priya-sekato parāḥ |

sva-nābhi-mātre salile sthito hariḥ

sarvā nyasiñcad vihasan balāj jalaiḥ ||49||

klinnāti-sūkṣma-vasanāntar udīrṇa-tat-tad-

aṅgāli-sauṣṭhava-sarit-suṣamāpsu tāsām |

magnaṁ harer lasati netra-madebha-yugmaṁ

tasyāpi tāsu dayitādṛg-ibhī-ghaṭāpi ||50||

udvāmyād anavatitīrṣavo’pi sarvāḥ

śītārtā iva rudita-smitārdra-vaktrāḥ |

ākṛṣṭā yugapad anena nābhi-daghne

toye’mūr amum abhitaḥ sthitā virejuḥ ||51||

rājīva-raktotpala-puṇḍarīka-

kahlāra-nīlotpala-kairavāṇām |

sravan-marandaiś ca patat-parāgaiḥ

saurabhya-bhājy-ambhasi tā vijahruḥ ||52||

nāndī-vṛndā-dhaniṣṭhādyāḥ sthitās tīrthaika-kuṭṭime |

jaya-śabdaiḥ puṣpa-varṣai rādhādīnāṁ jayepsavaḥ ||53||

baṭuḥ subala-kaundībhyāṁ sthitas tīrthānya-kuṭṭime |

kṛṣṇasya vijayaṁ vāñchan puṣpa-varṣādikaṁ vyadhāt ||54||

vyātyukṣī-pradhanaṁ tadā samabhavat tābhiḥ samaṁ śrī-harer

yatrāsāṁ mṛdu-secanaiḥ sa vidadhe protsāha-vṛddhiṁ kṣaṇam |

siñcantyaḥ parito nirantara-jalāsārair amuṁ tā vyadhur

bhītyādho-vadanaṁ karāṅguli-dalai ruddhākṣi-nāsā-śrutim ||55||

urīcakāreva sahasra-netratāṁ

tāsāṁ sa saundarya-vilokane hariḥ |

sahasra-pādatvam athāntike gatau

sahasra-bāhutvam ihopagūhane ||56||

eṇīdṛśām udara-daghna-jale sthitānāṁ

seke’mbubhir vadana-padma-vikāśane ca |

vakṣoja-koka-mithunāvali-lālane’pi

kṛṣṇaḥ sahasra-karatām urarīcakāra ||57||

sahasra-pāt sahasrākṣaḥ sahasra-bāhur īśvaraḥ |

iti śruty-artham apaṭhat kṛṣṇaṁ vīkṣya mudā baṭuḥ ||58||

sarvataḥ pāṇi-pādaṁ tat sarvato’kṣi-śiro-mukham |

hasantīti smṛtiṁ nāndīmukhī tīra-sthitāpaṭhat ||59||

udvarṣantī diśi diśi tiryak pātān

toyāsārān vraja-ramaṇī-vallīnām |

vyālolānām avirata-seke kelau

kārṣṇī mūrtir jaladhara-mālā sāsīt ||60||

pāda-prānte’tyaruṇatayā kiṁ tāsāṁ

yāvaiś cetthaṁ cira-jala-vāsair yatnāt |

kṛtvā varṇa-dvaya-hatim āsām uccair

mattaivāsīj jaladhara-mālāpy eṣā ||61||

priyakara-militāmbu-sparśa-hṛṣṭāpi paryak

satata-nipatad-ambho-dhārayodvigna-cittā |

śithilita-bhuja-vallī-śasta-keśāmbara-srag-

jala-yudhi vimukhī sā sundarī-pālir āsīt ||62||

jale balād atyamale’balānāṁ

niruddhya kāntena hṛtāmbarāṇām |

dalāli-dānena taraṅga-hastair

vyadhāyi sakhyaṁ drutam abjinībhiḥ ||63||

iha rādhikā pratipadaṁ parābhavair

mukha-varṇa-yugma-virahāt sakhī-tateḥ |

dayitaṁ vijetum api mañju-bhāṣiṇī

jala-secane muhur athoddhatābhavat ||64||

nivārita-sakhī-pālyor mithaḥ saṁspardhinos tayoḥ |

īśayor dvandva-yuddhaṁ cābhavad ādau jalājali ||65||

sakhī-pālyāvṛtau satyāṁ karākari bhujābhuji |

nakhānakhi ca tat-paścān mukhāmukhi radāradi ||66||

anyonya-saṅga-saṁharṣāt kṛṣṇam ānanda-mantharam |

rādhāṁ bhāvodgamair lolāṁ vīkṣyāmuṁ lalitābravīt ||67||

cūḍā paścād apasṛtavatī kaustubho bimba-dambhād

gaṇḍe te’sau śaraṇam abhajat kuṇḍale kampa-lole |

līnaṁ cāsīt tilakam alike chinna-bhinnāsya mālā

tasmād yuddhād virama sakhi mā kātaraṁ pīḍayāmum ||68||

vyātyukṣyāṁ salile yadvan muhur jaya-parājayau |

teṣāṁ jātau vyāvahāsyāṁ tīre tau suhṛdāṁ tathā ||69||

ākṛṣya rādhāṁ sa balān mukundaḥ

sva-kaṇṭha-daghne’mbhasi tāṁ nināya |

magnām ivaināṁ punar uddadhāra

taraṅga-lolāṁ nalinīm ivebhaḥ ||70||

tat-kaṇṭha-deśārpita-dor-mṛṇālā

keśāli-śaivāli-vṛtānanābjī |

kṛṣṇebha-hastotkalitātilolā

rādhābjinīvāmbhasi santatāra ||71||

tāvat praphulla-kanakābja-vane pramodāl

līnāsu tāsu gala-daghna-jale sakhīṣu |

kāntā jagāda dayitaṁ priya me vayasyā

yātā drutaṁ kva nu gaveṣaya tūrṇam etāḥ ||72||

nidhāya tāṁ tad-gala-mātra-puṣkare

śrī-puṣkarākṣe praviśaty athālikāḥ |

anveṣṭum asmin sphuṭa-puṣkarāṭavīṁ

rādhāsa līnā vara-puṣkarānanā ||73||

nātyutthitāni jalataḥ kanakāmbujāni

phullāsitotpala-yugātivirājitāni |

dṛṣṭvā taraṅga-cala-śaivala-saṁyutāni

tat-pāna-cañcala-matir madhusūdano’bhūt ||74||

mukheṣu tāsāṁ kanakāravinda-

vṛndāyamāneṣu maranda-pānam |

cakre hariḥ pratyaravindam añcan

tṛṣārta-rolamba-kadambakaṁ vā ||75||

drutam upanayatāsyaṁ sva-sva-vaktrāntike svaṁ

kṣaṇam iha dayitena dvandva-yuddhaṁ samṛddham |

nibhṛta-militayā śrī-rādhayāpy anvitānāṁ

yugapad abhavad āsām ānanābjānanābji ||76||

gopī-stanāsphālana-jais taraṅgakair

lolāmbujāny ullala-ṣaṭpadāny alam |

āsāṁ mukhānīva dadarśa cumbane

vaimatya-lolāni calekṣaṇāni saḥ ||77||

āsāṁ priyeṇa valayāvali-pārśva-yugme

premṇā mṛṇāla-kṛta-kaṅkaṇa-sanniveśaḥ |

nānā-vilāsa-vitati-śramajāṅga-kārśyāt

pātonumukhān sa valayān parito rurodha ||78||

kusuma-visa-marālāmbhoja-cakrotpalāni

smita-bhuja-gati-vaktroroja-netrair vijitya |

niviḍa-kuca-nitambāsphālanaiḥ kampayitvā

jalam api sarasī sā kṣobhitāsīd vadhūbhiḥ ||79||

līlākṣubhyat-salilotthais taraṅgair

vātormīṇāṁ militāḥ purastāt |

saṅghaṭṭo’bhūn mithunaṁ yatra vīṇāṁ

sthātuṁ gantuṁ kṣamam āsīn na lolam ||80||

tāsāṁ mukhāmṛta-rucām udaye’pi nāpur

viśleṣa-duḥkham iha koka-yugāni kintu |

tat-sannidhau pravilasat-stana-koka-yugmāny

ālokya viśvasitadhīny atimodam āpuḥ ||81||

rādhā-mukhendor udayāt sarovare

phulleṣu nīlotpala-kairaveṣv api |

niśy ahni yadvan madhu-pānajaṁ sukhaṁ

tat tad dvirephāḥ sama-kālam āpuḥ ||82||

indindirāṇāṁ yugapad vilāsaṁ

kumudvatīṣv apy aravindinīṣu |

sakhī-caye paśyati so’ticitraṁ

nīlābja-ṣaṇḍe harir āsa līnaḥ ||83||

anveṣaṇāyāsyā gatās tadālyo

nīlāmbujāny asya mukhāni matvā |

ānanda-mattāḥ paricumbya hrīṇāḥ

parasparālokanato babhūvuḥ ||84||

rādhāṁ tu daivāt priya-vaktra-pārśvam

āsādayantīṁ pravilokya citrā |

sakhīḥ samābhāṣata paśyatālyaḥ

puro’bja-ṣaṇḍe mahad adbhutaṁ naḥ ||85||

pralamba-śaivāla-kadamba-saṁvṛtaṁ

madhye naṭat-khañjana-yugmam adbhutam |

lolāli-mālaṁ cala-hema-paṅkajaṁ

tathāvidhaṁ cañcati nīla-paṅkajam ||86||

lasad-atanu-taraṅgaiś cālyamānaṁ purastāt

kanaka-kamalam etan nīla-padme lalāga |

viralitam api tasmāt preritaṁ tais tad asmin

muhur aticalam āsīt saṁyutaṁ cāyutaṁ ca ||87||

kvacid iha jala-madhyād utthitau cakravākau

tata uditam akasmād āvṛṇot padma-yugmam |

tad api samuditaṁ śrī-hallaka-dvandvam asmād

iti tad atiśayoktyā lebhire modam ālyaḥ ||88||

tām ādāyāgate kṛṣṇe tāsāṁ madhye’tha tan-mukham |

babhau hemābja-maṇḍalyā veṣṭitaṁ nīla-padmavat ||89||

jala-maṇḍuka-vādyāni kṛṣṇas tābhir avādayat |

paṭaha-dhvanivat kvāpi dundubhi-dhvanivat kvacit ||90||

hari-hari-dayitānāṁ gātra-saurabhya-śaityais

adhika-surabhi-śītaṁ toṣam āsīt sarasyāḥ |

asita-sita-piśaṅgaiḥ karburaṁ cāṅga-rāgair

bhavati hi guṇi-saṅgān nirmalānāṁ guṇāptiḥ ||91||

prodbhinna-padmīva sa padminī-gaṇaiḥ

saṁsicyamānaḥ kara-puṣkareṇa tān |

siñcan hariḥ prasphuṭa-padminī-vanād

uttīrya toyād atha tīrtham āgamat ||92||

sevālībhiḥ kṛṣṇa-kṛṣṇa-priyās tās

tailair gandhodvartanaiḥ sevitāṅgāḥ |

premṇānyonyaṁ snāpayitvā praharṣāt

snātvottasthur nīratas tīrtha-tīre ||93||

gaurāṅgīṇām aṅga-lagnāmbarāntā-

dvārāṁ dhārā niṣpatantyo virejuḥ |

yadvat sauvarṇācala-kṣudra-śṛṅga-

śreṇī-lagnācchāradāmbhoda-vṛndāt ||94||

visrasta-kuntala-tateḥ śikharād galantas

tāsāṁ guṇa-grathita-mauktika-pālit-tulyāḥ |

antar-hṛdīśitur alaṁ jala-bindavo’mī

ekāvalī-nicayatām upalabhya rejuḥ ||95||

svapne’pi durlabha-viloka-lavasya tasya

dṛṣṭāpta-vighna-rahiteṣṭa-susaṅgam asya |

citraṁ cirān madhurmāmṛtam āpibantyas

tṛṣṇābhivṛddhim agaman dviguṇāṁ mṛgākṣyāḥ ||96||

tāsām asambhāvita-darśanānāṁ

diṣṭyāpta-ratyādika-śarmaṇo’pi |

klinnāmbarāntaḥ-samudīrṇa-tat-tad-

aṅgāli-sandarśanajā mudo yāḥ ||97||

dāmāni mātrā nihitāni yasyāṁ

bālye’py anantāny agaman samantāt |

vitasti-mātratvam agha-dviṣo’syāṁ

tanau mamus tā nahi citram etat ||98||

(yugmakam)

ālī-cayena parimārjita-deha-keśaś

cīnāṁśukaiḥ parihitodgamanīya-celaḥ |

kṛṣṇaś ca kṛṣṇa-ramaṇī-nicayaḥ sasabhyaḥ

śrī-padma-mandiram ito drutam āruroha ||99||

analpair ākalpaiḥ kusuma-racitair bhūṣaṇa-cayair

niviṣṭaṁ taṁ yāmye kamala-gṛha-sat-kuṭṭima-vare |

nija-prāṇa-preṣṭhaṁ praṇaya-paripāṭī-ghaṭanayā

svayaṁ śrī-rādhālī-nicaya-sahitā maṇḍayati sā ||100||

dhūpair āguravair viśuṣka-surabhīn śrī-kaṅkatī-śodhitān

mallī-garbhaka-veṣṭitān sva-dayitasyodyamya baddhvā kacān |

jātī-raṅgaṇa-yūthikā-bakula-sad-gāṅgeya-yūthī-kṛtair

gucchotpallava-ketakī-dala-lasac-cāmpeya-barhānvitaiḥ ||101||

guñjā-mauktika-mālya-yugma-vilasat-pārśva-dvayair mālyakair

ūrdhvordhva-krama-veṣṭitāṁ stavaka-yuk-piñchair lasat-śekharām |

mūle sthūlatāṁ susūkṣma-śikharāṁ kṛṣṭāli-vṛndāṁ vyadhāt

cūḍāṁ cāmara-ḍāmarīm alikagāṁ rādhā jagan-mohinīm ||102||

(yugmakam)

yasyāṁ lagnā na dṛg-ali-ghaṭā nirjihīte’ṅganānāṁ

yā saṁlagnā hṛdaya-kamale jātu naitaj jahāti |

yasyāś chāyā bhramayati sakṛd-vīkṣyamāṇāpi kṛṣṇaṁ

kārṣṇī cūḍā vilasati jagat sā pibantī sva-dhāmnā ||103||

yat kauṅkumaṁ lalitayā tilakaṁ lalāṭe

sṛṣṭaṁ hareḥ śaśi-nibhaṁ mada-bindu-madhyam |

śrī-khaṇḍa-bindu-nicitaṁ bahir etad āsāṁ

hṛt-khaṇḍane madana-hāṭaka-cakram āsīt ||104||

bhakti-cchedair anvitāṁ yāṁ sucarcāṁ

citrā cakre kauṅkumīṁ tat tanau sā |

lāvaṇyormi-cañcalāsmārayat tāṁ

dīvyad-gopī-kṛṣṇa-yugmāṇi rāse ||105||

citrātha citram akaron nija-mitra-gātre

maitrī-pavitra-caritāmbuda-jaitra-kāntau |

yat tat sakhī-nayana-khañjana-bandhanāya

kandarpa-śākunika-vistṛta-jālam āsīt ||106||

nānā-varṇa-sugandha-puṣpa-mukulaiḥ puṣpaiḥ kṛtaiḥ pallavaiḥ

kḷptaiḥ kuṇḍala-hāra-kaṅkaṇa-lasan-mañjīra-kāñcy-aṅgadaiḥ |

tābhir yābharaṇair mudā priya-tanau śrī-veśa-bhaṅgī-kṛtā

saivāsāṁ nayanaiṇa-bandhana-vidhau kāmasya pāśāyate ||107||

pauṣpaiś cābharaṇais tatra rādhā kāṇḍa-paṭāvṛtā |

ālībhir bhūṣitālyaś ca sevikā-nicayaiḥ kramāt ||108||

tato’sau vṛndayānītas tāś ca tat saumya-kuṭṭimam |

dadṛśus tatra bhakṣyāṇi phala-mukhyāny anekaśaḥ ||109||

palāśa-śāla-patrāṇāṁ rambhā-balkala-patrayoḥ |

kuṇḍī-sthālyādi-pātreṣu sambhṛtāni pṛthak pṛthak ||110||

(yugmakam)

bhoktuṁ tāny upaviṣṭo’sau śubhra-puṣpāṁśukāsane |

savye śrī-subalas tasya dakṣiṇe madhumaṅgalaḥ ||111||

upaviṣṭā puro rādhā tāni sālī vaneśayā |

ānīyānīya dattāni tebhyaḥ pariviveśa sā ||112||

śveta-rakta-harit-pīta-varṇāni jāti-bhedataḥ |

asasya-ślatha-sasyeṣad-dṛḍha-sasyāny anekaśaḥ ||113||

sukṛtta-balkalatayā śaṅkha-varṇākṛtīni ca |

nārikela-phalāny ādau tebhyaḥ pariviveśa sā ||114||

(yugmakam)

teṣāṁ taiḥ pīta-toyānāṁ bhittvā niṣkāśitāny amī |

sasyāny ālī-yujā dattāny āduḥ svādūni rādhayā ||115||

jāti-varṇākṛti-svādu-pāka-saṁskāra-bhedataḥ |

nānā-vidhāni cāmrāṇi dadau tebhyaḥ krameṇa sā ||116||

dara-pakvāni śakalī-kṛtāny āmrāṇi kānicit |

nikṛtta-valkalāṣṭāni carvyāṇy āsvādayanty amī ||117||

sa-valkala-nikṛttāni kiñcid-ghana-rasāni ca |

oṣṭhāvalopya-lehyāni pakvāny ādan parāṇi te ||118||

paktrimāṇi rasaiḥ pūrṇāny ācchinnāsyāni kānicit |

sāṁśāni madhurāṇy ete cuṣyanto mudam āyayuḥ ||119||

te kaṇṭaki-phalān niṣkāśitān koṣān niraṣṭikān |

sauvarṇotpala-cāmpeya-korakābhān akhādiṣuḥ ||120||

pīlūni bahu-bhedāni drākṣā-kharjurakāṇi ca |

tāla-śrīphala-jambūni lavalī-lakicāni ca ||121||

kadalī-vadarīṇāṁ ca nānā-bhedān phaloccayān |

śṛṅgāṭa-tāla-bījāni kṣīrikā-tūtakāni ca ||122||

añjīrāṇy amṛtāṅkāni nāsa-pātī-phalāni ca |

nāraṅga-kāmaraṅgāṇi vikaṅkata-phalāni ca ||123||

suṣeṇa-mātulāṅgāni kapitthaka-phalāni ca |

nānā-bhedāni bījāni niṣkulākṛta-dāḍimāt ||124||

māyāmbūni sukhāśāni karkaṭī-kharburāṇi ca |

guḍālu-keśa-rājādi-mūlāni mūlakāni ca ||125||

śālūkārdra-padma-bīja-sasyāni ca visāni ca |

piyāla-pista-baddāma-bīja-sasyāny anekaśaḥ ||126||

sitābhiḥ kṣīra-sāraiś ca kṛtān śrī-rādhayālaye |

nāraṅga-rucakāmrādi-phalākāra-vikārakān ||127||

phala-puṣpa-yutān vṛkṣān śarkarā-pāka-nirmitān |

bilva-dāḍima-śīryāmra-nāraṅga-rucakādikān ||128||

kṛṣṇa-pañcendriyāhlādi-guṇān gehe tayā kṛtān |

laḍḍukāni candrakānti-gaṅgājala-mukhāni ca ||129||

śarkarendu-lavaṅgailā-maricādibhir anvitāḥ |

sthūla-santānikāḥ piṣṭā-kṛtāni laḍḍukāni ca ||130||

panasāmrādika-rasān madhu-candra-sitānvitān |

karpūrāmṛta-kely-ādīny ānītāni priyālibhiḥ ||131||

paryaveśayad etāni sarvāṇi rādhikā kramāt |

tābhyāṁ saha haris tāni bubhuje kamalekṣaṇaḥ ||132||

patra-puṣpa-phala-skandha-śākhā-mūlāni bhūruhām |

saitānāṁ kṣaira-sārāṇāṁ chedaṁ chedam adanty amī ||133||

baṭur nindan praśaṁsaṁś ca bhakṣyāṇi ca tad-arpikāḥ |

sarvās tā hāsayāmāsa sa-narma-mukha-vaikṛtaiḥ ||134||

karpūra-vāsitaṁ toyaṁ papus te’tra yathā-sukham |

tataś cācacamus toyaiḥ sakhī-dattaiḥ suvāsitaiḥ ||135||

yātas tataḥ sa harir ambuja-mandirāntaḥ

śete’tra sat-kusuma-kalpita-talpa-madhye |

tāmbūla-dāna-pada-lālana-bījanādyais

tatra priyālibhir amuṁ tulasī siṣeve ||136||

tāmbūla-vīṭikām aśnan tat-padma-yāmya-kuṭṭime |

śete śītala-śayyāyāṁ subalena samaṁ baṭuḥ ||137||

śrī-rādhikātha sagaṇā muditopaviṣṭā

kāntādharāmṛtatayā parivāñchitāni |

śrī-rūpa-mañjarikayā ca vaneśayā ca

bhakṣyāṇi tāni bubhuje pariveśitāni ||138||

tatra nāndī-kundavallyoḥ sakhībhir narma-vistṛtiḥ |

ālīvāsām abhūt sagdhi-sukhasya pariveśikā ||139||

athācamyāyayuḥ sarvāḥ śrī-padma-mandirāntaram |

talpe rādhā sakhī-pāliḥ paritaḥ samupāviśat ||140||

tāmbūla-carvitaṁ tābhyaḥ śrī-hares tulasī dadau |

nāndīmukhyai dhaniṣṭhāyai kundavallyai ca vīṭikāḥ ||141||

tataḥ sā tulasī rūpa-mañjarī ca vaneśvarī |

bhakṣyāṇy urvaritāny āduḥ sevikālī-cayaiḥ samam ||142||

tāsu bhuktvāgatāsv atra sakhyas tat-pūrva-kuṭṭime |

nirgatya suṣupuḥ sarvā nāndīmukhy-ādayaś ca tāḥ ||143||

tataḥ śrī-rādhikā tābhyo dadau tāmbūla-carvitam |

vṛndāyai vīṭikāṁ sā ca tām adantī bahir yayau ||144||

kṛṣṇaḥ kāntāṁ tāṁ samākṛṣya hrīṇāṁ

hāsaṁ hāsaṁ yatnataḥ svānanābjāt |

tāmbūlīyaṁ carvitaṁ tan-mukhābje

nyasyan hṛṣyan śāyayāmāsa pārśve ||145||

śrī-rūpa-mañjarī-mukhya-sakhībhir vījanādibhiḥ |

sevitau tau kṣaṇaṁ tatra nidrā-sukham avāpatuḥ ||146||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

sargaḥ pañcadaśābhidho’yam agaman madhyāhna-līlām anu ||o||

||15||

--o)0

(o--

(16)

## ṣoḍaśaḥ sargaḥ

atha kṣaṇāt tau pratilabdha-bodhāv

utthāya talpopari sanniviṣṭau |

pūrvaṁ prabuddhāḥ prasamīkṣya sakhyo

yayuḥ sakhībhyāṁ saha tat-samīpam ||1||

vṛndāpy āyāt sva-śiṣyau sā bālau vidyā-viśāradau |

kalokti-mañjuvāk-saṁjñau gṛhītvā sārikā-śukau ||2||

tatas tau paṭhato namrau jaya vṛndāvaneśvara |

jaya vṛndāvaneśāni jayatālyaḥ prasīdata ||3||

rādhā-dṛg-iṅgitābhijñā vṛndā vijñā samādiśat |

paṭheti kīraṁ kīro’pi papāṭhānandayan sabhām ||4||

guṇaiḥ svair hīnā me yadapi kavitā nātimadhurā

satāṁ svādyāthāpy acyuta-guṇa-yutatvena bhavitā |

ayaḥ-śastrī spṛṣṭā mṛgayu-gṛha-gā sparśa-maṇinā

suvarṇatvaṁ prāptā bhavati mahatāṁ bhūṣaṇa-kṛte ||5||

(dṛṣṭāntaḥ)

cakrārdhenu-yavāṣṭa-koṇa-kalasaiś chatra-trikoṇāmbaraiś

cāpa-svastika-vajra-goṣpada-darair mīnordhvarekhāṅkuśaiḥ |

ambhoja-dhvaja-pakva-jāmbava-phalaiḥ sal-lakṣaṇair aṅkitaaṁ

jīyāt śrī-puruṣottamatva-gamakaiḥ śrī-kṛṣṇa-pāda-dvayam ||6||

(svabhāvoktiḥ)

śrī-kṛṣṇāṅghri-yugaṁ sakṛc chruti-gataṁ sarvānya-tṛṣṇā-haraṁ

dhyātaṁ yad vipadāṁ vilopa-nipuṇaṁ sat-sampadāṁ dāyakam |

dṛṣṭaṁ cārutayā camat-kṛti-padaṁ sarvendriyāhlādakaṁ

pṛṣṭaṁ yat-klama-hantṛ-nivṛti-karaṁ tan me kriyāt kāṅkṣitam ||7||

(udātta-svabhāvoktī)

saubhāgyānāṁ sad-rucāṁ sad-guṇānāṁ

sampattīnāṁ prākṛtāprākṛtānām |

līlāgāraṁ dātṛ ca dhyāta-mātraṁ

sarvasvaṁ naḥ kṛṣṇa-pādābjam astu ||8||

(udātta-svabhāvoktī)

yasyopāsanayāpta-śakti-lavataś cintāmaṇitvaṁ śilāḥ

kāścit kāma-gavītvam etya dhavalāḥ kāścic ca kalpāgatām |

kecid bhūmi-ruhā babhūvur akhilābhīṣṭa-pradāḥ prāṇināṁ

tac chrī-kṛṣṇa-padāravinda-yugalaṁ ko nāśrayet sva-pradam ||9||

(pada-gata-kāvya-liṅgam)

parimala-vāsita-bhuvanaṁ

sva-rasāmodita-rasajña-rolambam |

giridhara-pādāmbhojaṁ

kaḥ khalu rasikaḥ samīhite hātum ||10||

lavaṇima-madhu-pūrṇaṁ svāṅguli-śreṇi-parṇaṁ

yuvati-nayana-bhṛṅga-vyūha-pītaṁ suśītam |

nakhara-nikara-rociḥ keśaraṁ saurabhormī-

parimalita-dig-antaṁ kṛṣṇa-pādābjam īḍe ||11||

(rūpakam)

pañcendriyāhlādi-guṇair mahattamai

raktotpalābjāni vadānyatādibhiḥ |

kalpa-drumāṇāṁ jitavac ca pallavān

kenopameyaṁ caraṇāmbujaṁ hareḥ ||12||

(vyatirekaḥ)

nakha-śitiruci-gaṅgā kṛṣṇa-pāda-prayāge

tad-upari śiti-rocir bhānujā saṅgatāsīt |

aruṇa-kiraṇa-dhārā dhātṛ-kanyāpy adhastāl

lasati nikhila-sarvābhīṣṭa-deyaṁ triveṇī ||13||

(rūpakotprekṣe)

apūrvaḥ kaṁsāreś caraṇa-yugalasyaiṣa mahimā

yad āśritya dhvāntaṁ sva-kadana-kṛte prāpta-maraṇam |

niyuddhe’dhaḥ kṛtvopari lasati yad vīkṣya sabhayād

vapur vyūhaṁ kurvann amalam uḍupo’py āśrayad idam ||14||

(prathamātiśayokty-utprekṣe)

kaloktiḥ sā tataḥ sārī vṛndayā preritā dṛśā |

rasajñāṁ vāsitāṁ cakre kṛṣṇa-pādābja-varṇanaiḥ ||15||

caṇḍāṁśoḥ pluṣṭa-varṣmāruṇa iha kiraṇaiḥ kṛṣṇapādābja-yugmaṁ

śītacchāyaṁ praviṣṭo’tyaruṇam idam abhūd vyāptam asyāruṇimnā |

utprekṣeyaṁ kavīnāṁ mama tu matam idaṁ kṛṣṇa-rāgātiraktaṁ

rādhā-cittaṁ mamaivāspadam idam iti tad vyaśnuta svasya dhāmnā ||16||

(utprekṣā)

līlāravindam aravinda-dṛśāṁ karābje

kaṅkelli-pallavam uroja-suvarna-kumbhe |

raktotpalaṁ yad iha hṛt-sarasīdam īḍe

pādāravindam aravinda-vilocanasya ||17||

(mālā-rūpakam)

candrendīvara-candanendu-naladācchītaṁ lasat-saurabhaṁ

rādhāyāḥ stana-saṅga-lolupatamaṁ tat-pāṇi-saṁlālitam |

tac-chrī-kuṅkuma-carcitaṁ sulalitaṁ śobhāli-līlāspadaṁ

tac-chrī-kṛṣṇa-padāmbujaṁ bhavatu naḥ saṁvāhanīyaṁ sadā ||18||

(udātta-svabhāvoktī)

sabhya-karṇau sudhā-pūrṇau racayan rādhayeritaḥ |

sa-sārikaḥ śuko’nyāni kṛṣṇasyāṅgāny avarṇayat ||19||

gulphau bakārer lasato’ticikkaṇau

lāvaṇya-bhaṅgocchalitau suvartulau |

kalinda-kanyā-tanu-vīci-nirjharād

arddhoditendīvara-korakāv iva ||20||

(utprekṣā)

lāvaṇya-dhanya-madhu-pūrṇa-tamāla-navya-

parṇāti-citra-puṭike ghuṭike murāreḥ |

ālihya netra-rasanā-śikhayā sakṛd ye

mattā vighūrṇati sadā lalanālir ārāt ||21||

(rūpakānumāne)

śrīmat-padāmbuja-yugopari-pūtanārer

nihnutya gulpha-yugalasya miṣeṇa dhātrā |

śrī-rādhikā-nayana-kīra-yugasya puṣṭyai

manye nyadhāyi kara-marda-phale supakve ||22||

babhau hareḥ śrī-ghuṭikā-yugaṁ tat

suśliṣṭa-pārśvaṁ yad avāpa śaśvat |

rādhā-manovṛtti-kumārikāleḥ

kumārayantyā laghu-kandukatvam ||23||

(rūpakotprekṣe)

gokula-kula-yuvatīnāṁ

dhairyodbhaṭa-vinaṣṭaye’sty atanoḥ |

hari-jaṅghā-yuga dambhāl

laghu-parigha-yugaṁ tamāla-sārasya ||24||

(rūpakāpahnutī)

marakata-maṇi-rambhā-stambha-sambhedi-dhātrā

bhuvana-bhavana-mūla-stambhatāṁ lambhitaṁ yat |

yuvati-nicaya-cetaḥ pīlu-nīlāśma-kīlaṁ

praṇayatu hari-jaṅghā-yugmam aṅgho vighātam ||25||

(vyatireka-rūpake)

dīvyato lavaṇimāmṛta-bhaṅge

cāru-haṁsaka-kalā-lalitānte |

deha-kānti-yamunā-laghu-dhārā

sannibhe muraripoḥ prasṛte te ||26||

(vyatireka-rūpake)

saundarya-sauṣṭhava-vilokanataḥ pralubdhe

jaṅghe mitho militum asya samutsuke ye |

te veṇu-vādana-kṛte sthiratāṅgate’smin

labdhāntare’nu parirabhya harau ciraṁ staḥ ||27||

(utprekṣā)

mādhurya-lakṣmyā rucirāsana-dvayaṁ

lāvaṇya-vallyā guru-parva-yugmakam |

śobhā-śriyo’laṅkṛti-peṭikā-yugaṁ

jānu-dvayaṁ bhāti manoharaṁ hareḥ ||28||

(mālā-rūpakam)

ramyorū-parva-dvayam adbhutaṁ harer

māhendranīlaṁ laghu sampuṭa-dvayam |

asaṅkhya-go-saṅkhya-kulāṅganā-tates

te citta-cintāmaṇayo’tra mānti yat ||29||

(rūpakādhikānumānāni)

prasāraṇe yad baliman nikuñcane

śrī-pādayor nirvalitaṁ sumāṁsalam |

śrī-rādhikā-śrī-kara-lālitaṁ hares

taj-jānu-yugmaṁ ruciraṁ śriye’stu naḥ ||30||

(svabhāvoktiḥ)

uru-dvayaṁ suvalitaṁ lalitaṁ bakāreḥ

pīnaṁ sucikvaṇam adhaḥ-krama-kārśya-yuktam |

kandarpa-vṛnda-vara-nartaka-lāsya-raṅgaṁ

lāvaṇya-keli-sadanaṁ hṛdi naś cakāstu ||31||

(rūpaka-svabhāvoktī)

jambhāri-ratna-ghaṭitaṁ kim ajāṇḍa-śālā

stambha-dvayam kim atanor makha-yūpa-yugmam |

kiṁ vedam asti lalanā-hṛdayebha-bāndhā-

lāna-dvayaṁ na tad idaṁ hari-sakthi-yugmam ||32||

(niścayānta-sandehaḥ)

ūru-cchalāc chroṇi-varāñjanocca-

sthalī-bhavādho-mukha-nīla-rambhe |

ete harer ye lalanākṣi-kīra-

puṣṭyai sva-mādhurya-phalair alaṁ staḥ ||33||

(rūpakāpahnutī)

rambhāli-garva-bhara-dāraṇa-sanniveśe

mattebha-hasta-mada-mardana-mārdave ye |

śrī-rādhikā-karabha-santata-sevyamāne

kenopamāntu kavayo hari-sakthinī te ||34||

(vyatirekaḥ)

vistīrṇa-pīnam atisundara-sanniveśaṁ

rāsa-sthalaṁ sarati kāma-naṭārbudānām |

ābhīra-dhīra-ramaṇī-kamanīya-śobhaṁ

śrī-śroṇī-maṇḍalam alaṁ vilasaty aghāreḥ ||35||

(rūpakam)

katīra-bimbam lasad-ūrdhva-

kāya-tamāla-nīlāśma-kṛtāla-bālam |

kṛṣṇasya lāvaṇya-jalāli-khelat-

kāñcī-marālī-valitaṁ vibhāti ||36||

(rūpakam)

kṛṣṇāṅga-siṁhāsana-santatopa-

viṣṭasya rādhā-hṛdayasya rājñaḥ |

dhātrā kṛtaṁ śroṇi-miṣāt sukhāptyai

nīlāṁśuka-sthūla-vidhūpadhānam ||37||

(rūpakāpahnuty-utprekṣāḥ)

ye gopikā-dṛk-śapharāli-kelaye

lāvaṇya-vanyāmṛta-pūrṇa-palvale |

ye rādhikā-citta-mṛgendra-kandare

te sundare naumi hareḥ kakundare ||38||

(rūpakam)

adhas-tīryag-rekhā-sarid upari sā nābhi-sarasi

tayor madhye vastir dhruvam agharipor asti pulinam |

sadā rāsa-krīḍāṁ yad iha nija-vṛtty-adbhuta-naṭī-

cayaiḥ śrī-rādhāyā hṛdaya-naṭarājaḥ praṇayati ||39||

(rūpakānumānotprekṣāḥ)

śrī-vasti-romāvali-nābhi-dambhān

nipāna-sad-rajju-sudhoda-kūpān |

tṛṣārta-gopī-gaṇa-gogaṇānāṁ

pānāya dhātāsṛjad acyutāṅge ||40||

(rūpakānumānāpahnuty-utprekṣāḥ)

gopī-mano-dhānya-cayānya-vāsanā

tuṣāpahārottara-saṁskṛtau vidhiḥ |

nīlopalolūkhalatāṁ nināya yat

kṛṣṇāvalagnaṁ hṛdi ye cakāstu tat ||41||

(rūpakam)

kṛṣṇāvalagnasya miṣād umāpater

vispardhayārādhanayārdite muhuḥ |

pūrvāpara-sthūla-vibhāga-saṁyuto

dhātrā vitīrṇo ḍamaruḥ smarāya kim ||42||

(utprekṣāpahnutī)

harer vakṣaḥ-kakudmatyor visargam antarā-sthitam |

madhya-dambhā-dvayor navyaṁ jaihvā-mūlākṣaraṁ vyadhāt ||43||

(utprekṣā)

dṛṣṭyā bakārer avalagna-sauṣṭhavaṁ

nijāvalagnasya kukīrti-śaṅkayā |

durgāsu durgā-janakasya bhū-bhṛto

darīṣu pārīndra-gaṇā vililyire ||44||

(utprekṣā)

lāvaṇya-vanyā-bhrama-bhaṅga-pūrṇe

bakīripor nābhi-hrade gabhīre |

tṛṣārta-gopī-hṛdayebha-pāli-

magnaiva nonmajjati sā kadāpi ||45||

(rūpakotprekṣe)

śrī-kṛṣṇa-vigraha-tamāla-sura-drume’smin

śobhā-maranda-bhṛta-nābhi-sukoṭaro’sti |

lobhād vadhū-dṛg-alipālir iha praviṣṭā yat

sā punar nahi nireti rase nimagnā ||46||

(rūpakānumāne)

viṣṇor gaṅgājani bali-nutān nīcagā’gre’ṅghri-padmāt

tan mātsaryāt trivali-mahitād ūrdhvagā nābhi-padmāt |

śaureḥ kṛṣṇā’jani tanuruhāli-cchalāt paśyatāṁ

yā tasmin prītiṁ janayati parāṁ vāsanāṁ saṁvidhūya ||47||

(apahnuty-utprekṣā-vyatirekāḥ)

nābhī-bilāt sāmi samutthitā harer

yā bhāti romāvali kṛṣṇa-pannagī |

svaṁ paśyatāṁ sūkṣmatamāpy ahar niśaṁ

cittānilān saṁculukīkaroti sā ||48||

(rūpakam)

lavaṇima-madhu pītvā nābhi-padmān murārer

vraja-yuvati-janānāṁ netra-bhṛṅgārbhakāliḥ |

udara-nalina-patre yā papātoccalantī

tanuruha-tati-dambhāt saiva śete pramattā ||49||

(rūpakāpahnutī)

jita-caladala-nīlāmbhojinī parṇa-jālaṁ

madhurima-hṛta-paśyal-loka-netrāli-mālam |

tilakitam iva loma-śreṇi-kālīyakena

tribhuvana-jaya-lakṣmyā bhāti govinda-tundam ||50||

(vyatireka-rūpakotprekṣāḥ)

kastūrikā-lipta-tamāla-navya-

daloṣma-hṛt-saurabha-mārdavābham |

atundilaṁ tundilitākhilākṣi-

bhṛṅgāli dīvyaty udaraṁ bakāreḥ ||51||

(vyatireka-rūpakotprekṣāḥ)

hṛdy ucchalat-tanuruha-cchala-niḥsṛta-

śrī-nābhi-hradānupatitādi-rasa-pravāham |

alpocca-pārśva-yugalaṁ dara-nimna-madhyaṁ

madhye mano mama harer udaraṁ cakāstu ||52||

(apahnuty-utprekṣā-svabhāvoktayaḥ)

rādhā-citta-marāla-dṛk-śapharikā-śaśvad-vilāsāspadam

kāñcī-sārasa-pāli-nisvani-taṭaṁ lomāli-śaibālakam |

lāvaṇyāmṛta-pūritaṁ trivalikā sūkṣmormi-vibhrājitaṁ

śrī-nābhī-nalinaṁ lasaty agharipoḥ śrī-tunda-sat-palvalam ||53||

(rūpakam)

śrī-rādhikā-pārśva-matallikā-yuga-

sva-preyasī-sparśa-samutsukau sadā |

śrī-pārśva-san-nāgara-tallajau hareḥ

suvartulau snigdha-mṛdū virājataḥ ||54||

(rūpaka-svabhāvoktī)

rekhā-svarūpa-ramayāśrita-vāma-bhāgaṁ

śrīvatsa-sac-chavi-virājita-dakṣiṇāṁśam |

kaṇṭha-stha-kaustubha-gabhasti-virājamānaṁ

śaśvad-vilāsa-lalitaṁ vana-mālikāyāḥ ||55||

śrī-ballavī-hṛdaya-dohada-bhājanaṁ

śrī-rādhā-mano-nṛpa-harinmaṇi-siṁha-pīṭham |

trailokya-yauvata-manohara-mādhurīkaṁ

vakṣaḥ-sthalaṁ suvipulaṁ vilasaty aghāreḥ ||56||

(yugmakam, rūpaka-svabhāvoktī)

muktāvalī-suradhunī-tanu-romarājī-

bhāsvatsutā-tarala-kānti-sarasvatīnām |

saṅgena maṅgala-karaṁ trijagaj-janānāṁ

kṛṣṇasya naumi tam uraḥ-sthala-tīrtha-rājam ||57||

(rūpakam)

doḥ-stambha-yugmam anukānti-baṭī-nibaddhā

vakṣaḥ-sthalī-lavaṇimocchalitā murāreḥ |

aśrānta-dolana-vihāri-ratīśa-yūnor

doleva jiṣṇu-maṇi-saṅghaṭitā vibhāti ||58||

(rūpakotprekṣe)

vakṣo harer madana-śākunikasya manye

gopāṅganā-nayana-khañjana-bandhanāya |

śrīvatsa-kuṇḍalikayānvitam aṅka-kīla-

lāvaṇya-jāla-vitati-sthalatāṁ prapede ||59||

(rūpakotprekṣe)

vakṣaś chalāt sulaghu-kīlaka-yuk-stanākhya-

śrī-cakrikā-khacita-pārśva-yugaṁ bakāreḥ |

śrī-rādhikā-yuvati-ratna-virāji-cetaḥ

koṣālayasya hari-ratna-kapāṭam asti ||60||

(rūpakāpahnuty-utprekṣe)

gopālikā-hṛdaya-vāñchita-pūrtaye śrī-

tāpiñcha-kalpa-taru-sundara-kandalau yau |

sādhvītva-garva-śaśa-ghāta-kṛte satīnāṁ

tāpiñcha-sāra-parighau smara-lubdhakasya ||61||

(rūpakam)

gopāṅganā-hṛdaya-taṇḍula-kaṇḍanāya

māhendranīla-muṣalau kuśalārgale yau |

rādhādhi-hṛn-nilaya-vatsa-kapāṭikāyāḥ

rādhādi-citta-śuka-pañjara-daṇḍike ca ||62||

(mālā-rūpakam)

pīnāyatau lavaṇimocchalitau suvṛttau

padmādi-viśva-ramaṇī-kamanīya-śobhau |

pīna-stanī-hṛdaya-dohada-bhājanaṁ tau

śrīmad-bhujau manasi me sphuratām aghāreḥ ||63||

(sandānatikam, rūpaka-svabhāvoktī)

taruṇima-madhuphulla-śrī-hares tanv-araṇye

madhurima-madanākhyau kiṁ praviṣṭau madebhau |

subhuja-yugala-śuṇḍā-pāṇi-sat-puṣkarābhyāṁ

niravadhi-caratas tau jānu-ruk-pallavāni ||64||

(rūpakānumānotprekṣāḥ)

śrī-kṛṣṇa-dor-yugma-miṣeṇa vedhasā

tan-mādhurī-dolikayā samanvitau |

ramādi-yoṣin-mati-dolanāya kiṁ

stambhau vicitrau hari-ratnajau kṛtau ||65||

(rūpakāpahnuty-utprekṣāḥ)

smara-nṛpa-kṛta-gopī-dhairya-nāśābhicāra-

kratu-harimaṇi-yūpau dor-miṣāt kṛṣṇa-dehe |

lasata iha kavīnāṁ kāvyam etan mataṁ me

praṇaya-śuci-rasābdher nirgatau sat-pravāhau ||66||

(utprekṣā-rūpakāpahnutayaḥ)

śaṅkhordhendu-yavāṅkuśair ari-gadāc chatra-dhvaja-svastikair

yūpābjāsi-halair dhanuḥ-parighakaiḥ śrī-vṛkṣa-mīneṣubhiḥ |

nandyāvarta-cayais tathāṅguli-gatair etair nijair lakṣaṇair

bhātaḥ śrī-puruṣottamatva-gamakaiḥ pāṇī harer aṅkitau ||67 ||

(svabhāvoktiḥ)

hastau svabhāva-mṛdulāv api karkaśau tau

śaurer mahā-puruṣa-lakṣmatayocur eke |

tan nāmṛtaṁ yadi tadā kamaṭhī-kaṭhora

gopī-stanāniśa-vimardanam atra hetuḥ ||68||

(kāvyaliṅgotprekṣe)

anaṅga-śara-jarjara-vraja-navīna-rāmāli-hṛd-

viśalya-karaṇauṣadhi-prathama-pallavau santamau |

rasocchalita-rādhikorasija-hema-kumbha-dvayī-

vibhūṣaṇa-navāmbuje vraja-vidhoḥ karau dīvyataḥ ||69||

(rūpakam)

śrī-kāmāṅkuśa-tīkṣṇa-śuddha-mukuṭaiḥ pūrṇendu-san-maṇḍalaiḥ

śliṣṭānyonya-milad-dalāvali-śiraḥ-paścād-vibhāge kvacit |

abje ced abhaviṣyatāṁ vikasita-śyāmāmbujāntargate

śrī-pāṇyor upamāṁ tadātra kavayo’dāsyann amūbhyāṁ hareḥ ||70||

(tṛtīyātiśayoktiḥ)

vṛṣabha-kakuda-nindi-skandhayos tuṅgatāṁ

sat-puruṣa-varatayaivety āhur eke bakāreḥ |

mama tu matam idaṁ śrī-rādhikā-dor-mṛṇālī

satata-milana-modotphullataivātra hetuḥ ||71||

(kāvyaliṅga-rūpake)

aṁsau harer ullasataḥ samunnatau

manye lasat-kaustubha-kaṇṭha-mādhurīm |

draṣṭuṁ sadodgrīvikayotsukena tāṁ

pārśva-dvayenonnamitau sva-mastakau ||72||

(utprekṣā)

ūrdhve suvistṛtam adhaḥ krama-kārśya-yuktaṁ

mādhurya-bhūmi-bhuja āsanam aindranīlam |

lāvaṇya-pūra-vahanād dara-nimna-madhyam

iṣṭaṁ dṛśāṁ mṛgadṛśāṁ hari-pṛṣṭham īḍe ||73||

(svabhāvokti-rūpakotprekṣāḥ)

susthūla-mūlād dara-kārśya-mañjulā

sva-mādhurī-siṁha-śirodhi-darpa-hṛt |

śrī-keśa-jūṭasya vilāsa-khaṭṭikā

suvartulā bhāti mukunda-kandharā ||74||

(svabhāvokti-rūpaka-vyatirekāḥ)

pika-tata-śuṣirālī-nāda-nindi-svarormis

tri-bhuvana-jana-netrānandi-rekhā-traya-śrīḥ |

nava-nava-nija-kāntyā bhūṣita-śrī-maṇīndro

vilasati baka-śatroḥ kaṇṭha-nīlāśma-kambuḥ ||75||

(rūpakam)

kaṇṭho harer lasati kaustubha-rājahaṁsa-

līlāmṛtākṣaya-saraḥ satataṁ yato’smāt |

lāvaṇya-narma-kavitā-vara-gāna-sampad-

divyāpagāḥ pratidiśaṁ kila niḥsaranti ||76||

(rūpakānumāne)

nāsā-hanv-adharoṣṭha-gaṇḍa-cibuka-śrotrādi-divyad-dalaṁ

śrī-dantāvali-keśaraṁ smita-madhu-bhrājy-ullasat-saurabham |

śrī-netra-dvaya-khañjanaṁ bhramarikair bhrū-bhṛṅgikāly-āvṛtaṁ

śrī-jihvādbhuta-karṇikaṁ vijayate śrī-kṛṣṇa-vaktrāmbujam ||77||

(rūpakam)

agharipu-mukha-rākā-nāyako niṣkalaṅkaḥ

samajani nija-lakṣma-nyasya gopī-kule kim |

iti tu kukavi-vākyaṁ man-mataṁ śṛṇv akārṣīt

sahaja-vimala eṣa svāśritaṁ tat-sva-tulyam ||78||

(utprekṣā-rūpake)

bandhūke mukurau sukunda-kalikā-pālyo naṭat-khañjanāv

ardhenduṁ tila-puṣpakaṁ smara-dhanur lolāli-mālām api |

pūrṇendau yadi tat-kalaṅkam udapāsyaitāny adhāsyad vidhiḥ

śrī-kṛṣṇasya kavīśvarā mukham upāmāsyāṁs tadaivāmunā ||79||

(tṛtīyātiśayoktiḥ)

bālye jananyāṅguli-lālane yad-

aṅguṣṭha-saṅgād dara-nimna-madhyam |

adho’ṅguli-dvandva-kṛtonnateś ca

svalponnatāgrāṁśam ameya-śobham ||80||

nīlotpalasyodayad-indu-kānti-

phullaika-paurasya dalopamardi |

lāvaṇya-vanyocchalitaṁ manojñaṁ

tac-chrī-hareḥ śrī-cibukaṁ cakāsti ||81||

(kāvyaliṅga-svabhāvokty-utprekṣā-vyatirekāḥ)

śravaṇa-cibuka-mūla-sparśi sat-sanniveśaṁ

jana-nayana-vihaṅgākarṣi mādhurya-jālam |

vilasati hanu-yugmaṁ śrī-hareḥ stoka-dīrghaṁ

pravitata-mukha-bimbasyānukūlya-pravīṇam ||82||

(svabhāvokti-rūpake)

svākāra-mārdava-vinirjita-śaṣkulīkaṁ

sāṅgāti-citra-ghaṭanājita-viṣṭarābham |

svīyāṁśu-jāla-gilitākhila-loka-netra-

cittollasan-makara-kuṇḍala-maṇḍala-śrīḥ ||83||

(vyatirekaḥ)

śrī-karṇa-bhūṣaṇa-bharād dara-dīrgha-randhraṁ

viśvāṅganā-nayana-mīna-manoja-jālam |

gopī-mano-hariṇa-bandhana-vāgurā yat

śrī-rādhikā-nayana-khañjana-bandha-pāśaḥ ||84||

(mālā-rūpaka-svabhāvoktī)

gāndharvikā-saparihāsa-sagarva-nindā

khañjad-vaco’mṛta-rasāyana-pāna-lolam |

śoṇāntaraṁ suruciraṁ sama-sanniveśaṁ

tan me hṛdi sphuratu mādhava-karṇa-yugmam ||85||

(sandānitakam, svabhāvoktiḥ)

kṛṣṇasya pūrṇa-vidhu-maṇḍala-sanniveśaṁ

rādhādharāmṛta-rasāyana-seka-puṣṭam |

gaṇḍa-dvayaṁ makara-kuṇḍala-nṛtya-raṅgaṁ

bhātīndranīla-maṇi-darpaṇa-darpa-hāri ||86||

(vyatireka-rūpaka-svabhāvoktayaḥ)

paryucchalan-madhurimāmṛta-nimnagāyā

āvarta-garta-nibha-sṛkva-yugātiramyam |

śrī-kānta-danta-visarat-kiraṇābhiṣiktaṁ

dugdhābhidhauta-nava-pallava-nindi-rociḥ ||87||

(rūpakopamāne)

oṣṭhopari śvasana-nirgamanālpa-nimnaṁ

bandhūka-jic-chavi-darocchvasitoṣṭha-madhyam |

śrī-śyāmimāruṇimayor milana-pradeśe

stokonnatāyata manohara-sīma-śobham ||88||

(svabhāvokty-utprekṣe)

bimbāti-mañjv-adhara-madhyagatālpa-rekhaṁ

svaṁ paśyatām itara-rāga-hara-svabhāvam |

śaśvan-nijāmṛta-suvāsita-mañju-vaṁśī-

sūkṣmāyata-dhvanibhir āhṛta-viśva-cittam ||89||

(svabhāvokti-vyatirekau)

sarvasva-ratna-piṭako vraja-sundarīṇāṁ

jīvātu-sīdhu-caṣakaṁ vṛṣabhānujāyāḥ |

tac-chrī-lasad-daśana-lakṣaṇa-lakṣitaṁ śrī-

kṛṣṇādharauṣṭham aniśaṁ hṛdi me cakāstu ||90||

(rūpaka-svabhāvoktī)

svākāra-sauṣṭhava-vinindita-kunda-vṛnda-

sat-korakān śikhara-hīraka-mauktikānām |

śobhābhimāna-bhara-khaṇḍana-kānti-leśān

vāma-bhruvām adhara-bimba-śukāyamānān ||91||

(luptopamā)

jātyaiva paktrima-sudāḍima-bīja-mañjūn

śaśvat-priyādhara-rasāsvādanena śoṇān |

kāntauṣṭha-śoṇa-maṇi-bhedana-kāma-ṭaṅkān

śrīman-mukunda-daśanān subhagāḥ smaranti ||92||

(yugmakam, rūpakotprekṣe)

jīyān nija-praṇayi-vṛnda-manas-tamo-ghnī

śrī-rādhikā praṇaya-sāgaram edhayantī |

ātma-prasāda-kaṇikokṣita-viśva-lokā

gopī-priyānana-vidhoḥ smita-kaumudī sā ||93||

(rūpakam)

padmādi-divya-ramaṇī-kamanīya-gandhaṁ

gopāṅganā-nayana-bhṛṅga-nipīyamānam |

kṛṣṇasya veṇu-ninādārpita-mādhurīkam

āsyāmbuja-smita-marandam ahaṁ smarāmi ||94||

(rūpakam)

nānā-rasāḍhya-kavitā-maṇi-janma-bhūmir

aśrānta-ṣaḍ-vidha-rasāsvādana-pravīṇā |

viśvāya viśva-rasadāpi hare rasajñā

rādhādharāmṛta-rasāsvādanād yathārthā ||95||

(rūpaka-kāvyaliṅge)

antaḥ-prema-ghṛta-smitottama-madhu-narmaikṣavaiḥ saṁyutā

śabdarthobhaya-śakti-sūcita-rasādīndullasat-saurabhā |

ābhīrī-madanārka-tāpa-śamanī viśvaika-santarpanī

sā jīyād amṛtābdhi-darpa-damanī vāṇī rasālā hareḥ ||96||

(rūpaka-vyatirekau)

arvāṅ-mukhendra-maṇi-sṛṣṭa-tila-prasūna-

kāntiḥ smarāśuga-viśeṣa ivendranīlaḥ |

nīlāśma-kḷpta-śuka-cañcu-vinindi-rociḥ

śrī-nāsikocca-śikharā vilasaty aghāreḥ ||97||

(vyatirekotprekṣe)

lolendu-kānta-maṇi-golaka-baddha-cañcad-

indrāśma-golaka-samāna-kanīnike ye |

antar-bhramad-bhramara-phulla-sitābja-koṣa-

saubhāgya-garva-bhara-khaṇḍana-paṇḍite ca ||98||

(upamā-vyatirekau)

prānte’ruṇimnā paritaḥ sitimnā

madhye’sitimnā ca yute vilole |

śobhā-śriyaḥ kundaka-golake te

sucitrite śrī-vidhi-kāruṇā kim ||99||

(svabhāvokty-utprekṣe)

lāvaṇya-sāra-samudāya-sudhātivarṣaiḥ

kāruṇya-sāra-nicayāmṛta-nirjharoghaiḥ |

kandarpa-bhāva-visarāmṛta-vanyayā ca

samplāvya sarva-jagad ullasatī samantāt ||100||

(rūpakodātte)

atyāyate suvipule masṛṇe suśoṇe

susnigdha-pīna-ghana-cañcala-pakṣma-ramye |

tāruṇya-sāra-mada-ghūrṇana-manthare ca

netre harer mama hṛdi sphuratāṁ sadā te ||101||

(caturbhiḥ rūpakam, svabhāvoktiḥ)

sādhvī-sva-dharma-dṛḍha-varma-vibheda-

dakṣa-kāmeṣu-tīkṣṇa-kaṭhinā vilasanty aghāreḥ |

svapne’pi durlabha-samasta-daridra-goṣṭhī

vāñchābhipūraṇa-vadānya-varā kaṭākṣāḥ ||102||

(rūpakam)

yā viśva-yauvata-vilola-manaḥ-kuraṅgān

āvidhya ghūrṇayati nartana-mārgaṇaiḥ svaiḥ |

sā bhrūlatā muraripoḥ kuṭilāpi kīrtyā

kandarpa-puṣpa-tūṇatāṁ tṛṇatāṁ nināya ||103||

(rūpaka-vyatirekau)

kiṁ kāliyena haraye sva-sutā visṛṣṭā

tenārpitā bhruvi hriyāpa tad-ātmatāṁ yā |

sāpatnyato vrajavadhū-hṛdayāni sarpī

dṛṣṭvaiva sā vitanute’tra vimūrcchitāni ||104||

(utprekṣā)

cillī-latālaka-varūthaka-ramya-pārśvaṁ

kṛṣṇāṣṭamī-śaśi-nibhaṁ giri-dhātu-citram |

rādhā-mano-hariṇa-bandhana-kāma-yantra-

kāśmīra-cāru-tilakaṁ hari-bhālam īḍe ||105||

(svabhāvokti-rūpakānumānāni)

alaka-madhupa-mālā-śrīla-bhālopariṣṭād

vilasati lalitā yā ballavī-vallabhasya |

nayana-śaphara-bandhe jālatām aṅganānām

alabhata kila seyaṁ kāma-kaivartakasya ||106||

(rūpakotprekṣe)

ślaghyāyato bhramara-gañjana-cikkaṇābhaḥ

sūkṣmaḥ sukuñcitataro’tighanaḥ samagraḥ |

kastūrikā-yuga-sitotpala-gandha-hṛdyaḥ

kāma-dhvajāsita-sucāmara-cāru-śobhaḥ ||107||

(svabhāvokti-vyatirekopamāḥ)

cūḍā-dviphālaka-varārdhaka-jūṭa-veṇī

jūṭādi-kāla-kṛta-bandha-viśeṣa-ramyaḥ |

yo hṛt-sudhā-ruci-kuraṅgati-rādhikāyāś

citte sa naḥ sphuratu keśava-keśa-pāśaḥ ||108||

(rūpakopamā-svabhāvoktyaḥ)

apāra-mādhurya-sudhārṇavāni

nānāṅga-bhūṣācaya-bhūṣaṇāni |

jagad-dṛg-āsecanakāni śaurer

varṇyāni nāṅgāni sahasra-vaktraiḥ ||109||

(svabhāvokti-rūpakākṣepāḥ)

itīrayitvā virate śukeśe

sa-sārike gadgada-ruddha-kaṇṭhe |

tad-vāk-sudhāmbhodhi-nimagna-cittā

kṣaṇaṁ sabhā sā stimitā tadāsīt ||110||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

sargaḥ ṣoḍaśa eṣaḥ sāmpratam agān madhyāhna-līlām anu ||o||

||16||

—o)0(o—

(17)

## saptadaśaḥ sargaḥ

śrī-rādhayā preritayātha vṛndayā

saṁlālitaḥ svāsthyam upāgataḥ śukaḥ |

diṣṭaś ca kṛṣṇasya guṇānuvarṇane

sa-sārikaḥ prāha sabhāṁ sa nandayan ||1||

kavibhir anavagāhyaṁ taṁ mahadbhir varāko’py

aham ajita-guṇābdhiṁ jihvayā leḍhum īhe |

yadapi phalam abhedyaṁ lāṅgalīyaṁ supakvaṁ

spṛśati tadapi cañcvā tan muhur lubdha-kīraḥ ||2||

(nidarśanā)

ihāninīṣāmi kareṇa bhāskaraṁ

mūrdhnā bibhitsāmi sumeru-parvatam |

dorbhyāṁ titīrṣāmi mahārṇavaṁ yato

guṇān vivakṣyāmi harer apatrapaḥ ||3||

(mālī-nidarśanā)

yā yā jātā hari-guṇa-lava-sparśa-pūtā rasajñā

sā sā jātu spṛśati nitarāṁ kvāpi vārtāṁ tad anyām |

mākandīya-prathama-mukulāsvāda-puṣṭānya-puṣṭa-

śreṇī yā sā rasayati kathaṁ kuṭmalaṁ paicumardam ||4||

(dṛṣṭāntaḥ)

yad uktaṁ gargeṇa vraja-pati-puras te’sya hi śiśor

guṇais tais taiḥ sāmyaṁ labhata iha nārāyaṇa iti |

guṇānām ānantyaṁ parama-śubhatā gokula-vidhor

mahattvaṁ gāmbhīryādikam api ca tenaiva kathitam ||5||

(udātta-svabhāvoktī)

sva-bhakte vātsalya-praṇaya-vaśatāder guṇa-tater

anantatvāt saṅkhyā danuja-jayino naiva ghaṭate |

bahutvāt pālyānām aniśam uru-vṛtteḥ samudayād

ihāpy ekaikasyāpi hi bhavati samyaṅ na gaṇanam ||6||

(udātta-svabhāvoktī)

rūpaṁ bhūṣaṇa-bhūṣaṇaṁ nava-vayaḥ kaiśora-madhya-sthitaṁ

vīryaṁ kandūkitādri-śilam amalaṁ līlā jagan-mohinī |

audāryaṁ sva-samarpaṇāvadhi dayā yasyākhila-plāvikā

kīrtir viśva-viśodhinī katham asau kṛṣṇo’stu varṇyaḥ kṣitau ||7||

(udātta-svabhāvoktī)

tat kaiśoraṁ sa ca guṇacayaḥ sā ca gopāṅganāliḥ

sā veśa-śrīḥ sa ca madhurimā sā ca kandarpa-līlā |

sā vaidagdhī sa ca śuci-rasaḥ sā ca cāpalya-lakṣmīr

aṅgīkārād ajani saphalā śrīla-gopendra-sūnoḥ ||8||

(dīpaka-tulya-yogite)

śrī-kṛṣṇasyākhilāṅgān mṛgamada-rasa-saṁlipta-nīlotpalānāṁ

kakṣa-bhrū-śroṇi-keśād aguru-rasa-lasat-pārijātotpalānām |

śrī-nāsā-nābhi-vaktrāt kara-pada-nayanāc cendu-liptāmbujānāṁ

sat-saurabhyāmṛtormiḥ prasarati jagad āplāvayantī samantāt ||9||

(svabhāvoktiḥ)

guṇā hi gopī-tati-hāriṇyo hareḥ

gopī-tatiḥ prema-pariplutāśayā |

premā harer indriya-citta-hārako

hariś ca tasyā vaśatām upāgataḥ ||10||

(ekāvalī)

vaṁśī-svanair gopa-vadhū-gaṇāhṛtiḥ

gopī-hṛte rāsa-mahā-mahotsavaḥ |

rāsotsavād vyañjita-pūrtir īśitus

tat-pūrtito’bhūt sukha-sambhṛtaṁ jagat ||11||

(kāraṇa-mālā)

babhau vrajeśorasi yā murārer

nīlotpalālī-dala-mālikeva |

tanau mamus tatra kathaṁ guṇās te

sahasra-vaktreṇa sadāpy agaṇyāḥ ||12||

(āśrayādhike’dhikam)

yathā tanor antar aloki mātrā

viśvaṁ kare’driḥ kamalatvam āpa |

śrī-rādhikāsyāmbuja-darśanotthā

mudo mamus tā na harer batāsyām ||13||

(āśritādhike’dhikam)

lāvaṇya-vanyotsalile’gha-vidviṣo

rādhātma-mūrtiṁ pratibimbitāṁ hṛdi |

dṛṣṭvāṅganāṁ svaṁ prati kurvatīṁ parāṁ

niścitya roṣād vimukhī sma vepate ||14||

(bhrāntimān)

śrī-rādhayānanya-samordhvayāhṛtaṁ

mano harer dhāvati nāparāṅganām |

sarojinī-san-madhu-lampaṭaḥ sadā

vallīṁ parām icchati kiṁ madhuvrataḥ ||15||

(prativastūpamā)

uṣṇo raviḥ śītala eva candraḥ

sarvaṁsaha bhūś capalaḥ samīraḥ |

sādhuḥ sudhīro’mbunidhir gabhīraḥ

svabhāvataḥ premavaśo hi kṛṣṇaḥ ||16||

(mālā-prativastūpamā)

gambhīro’pi sthira-matir api kṣānti-pūrṇaḥ suśīlaḥ

śrī-kṛṣṇo’yaṁ sukha-maya-vapuḥ satrapo nirvikāraḥ |

śrī-rādhāyāḥ praṇaya-vivaśas tan-mukhāloka-jātair

bhāvair lolaḥ madana-vikalaḥ sambhramād bambhramīti ||17||[[20]](#footnote-21)

(parikaraḥ)

ramādikānāṁ dhṛti-dharma-baddhaṁ

mano hṛtaṁ kṛṣṇa-guṇaiḥ sudūrāt |

daśeyam āsām api cet tadaitā

vrajāṅganāḥ kāḥ praṇayārdra-cittāḥ ||18||

(arthāpattiḥ)

prasvedotpulakādarokty-amṛta-sat-saurabhya-manda-smitaiḥ

pādyārghyācamanīya-gandha-kusumāny ājahrur ārādhane |

kṛṣṇasya vraja-subhruvas tv iha parīrambhādi-līlāmṛtaṁ

naivedyaṁ ca tadā sudhādhara-rasas tāmbūlam āsām abhūt ||19||

(pariṇāmaḥ)

vadānyeśas tṛṣṇā-nicaya-cita-cittaiḥ karuṇa-rāṭ

vipannaiḥ kandarpo yuvati-nikarair mṛtyur aribhiḥ |

adhīśaḥ sad-bhaktaiḥ sahaja-nija-bandhur vraja-janaiḥ

pratītaḥ kṛṣṇo’sāv iti vividha-lokair bahu-vidhaḥ ||20||

(ullekhaḥ)

sāṁmukhyāt śvapaco dvijo’sti vimukhaś ced yasya vipro’ntyajo

yat premāpy amṛtāyate praṇayināṁ hrī kālakūṭann api |

kīrtiḥ kṛṣṇa-rucīn karoti viṣadīkurvaty aśeṣān janān

indur yad virahe’gnir agnir amṛtaṁ kṛṣṇāya tasmai namaḥ ||21||

(jāti-kriyā-guṇa-dravyāṇāṁ sva-sva-virodhaḥ)

bakī-mukhānāṁ hi harer arīṇāṁ

daurjanya-saṅghā[[21]](#footnote-22) amunā hatānām |

sahāsya-kāruṇya-mukhair guṇaughais

gīyantake’dyāpy aniśaṁ kavīndraiḥ[[22]](#footnote-23) ||22||

(viśeṣaḥ)

na vapur idam aghārer eṣa krṣṇā pravāho

na vadanam idam abjaṁ nākṣiṇī utpale te |

na vitatir alakānāṁ seyam eṣāli-mālā

sakhi nayana-yuge te dhāvataḥ kiṁ pralubdhe ||23||

(niścayaḥ)

nānā-vikārān vraja-subhruvāṁ manaḥ

praviṣṭa ādau madanas tatāna |

kalāyataḥ śrī-vraja-rāja-sūnor

viveśa paścāt muralī-ninādaḥ ||24||

(pañcamātiśayoktiḥ)

kāmotpattir dhṛti-dhana-hṛtiḥ saṁhṛtir loka-bhīter

dharmocchittiḥ kuvalaya-dṛśām āhṛtiḥ patyur aṅkāt |

kampodbhiḥ sthiram anucare stabdhir apy āpagānāṁ

yā sā jīyān madhura-muralī-kākalī gokulendoḥ ||25||

(hetv-alaṅkāraḥ)

guṇa-gaṇa-rasa-līlaiśvarya-ratnair lasanto

bahava iha jagatyāṁ santi dhanyā yadīttham |

vadata vadata lokā ākaraḥ kintv amīṣāṁ

vrajapati-suta eko niścitaḥ śrī-munīndraiḥ ||26||

(vidhy-ābhāsaḥ)

nāda-vyājāt kṣipasi kaṭhine gāralīm āmṛtīṁ vā

dhārāṁ vaṁśi praṇaya sakhi no jīvanaṁ vā mṛtiṁ vā |

tābhyāṁ nānyāṁ vitara viṣamāṁ hā daśām atyasahyāṁ

gopyaḥ kṛṣṇa-praṇaya-vikalā vaṁśikām ittham āhuḥ ||27||

(vikalpaḥ)

bhogepsavaḥ sakala-kāmadam artha-lubdhāḥ

sarvārthadaṁ sukha-tṛṣaś ca sukha-svarūpam |

lokādhipatya-lasitā jagad-īśvaraṁ tat

kṛṣṇaṁ dviṣanti danujāḥ kudhiyo bataite ||28||

(vicitram)

tal-līlāmṛta-rasa-jharair bhāvitātmā mṛgākṣī

bālā kācit sva-sadana-gatāpy agrato vīkṣya vṛddhām |

bhītā pārśve sva-bhuja-śirasi nyasta-hastaṁ sphurantaṁ

kṛṣṇaṁ prāhāpasara dayitālokayātrāgateyam ||29||

(bhāvikam)

nikhila-guṇa-gabhīre kṣmādharoddhāra-dhīre

sakala-sukhada-śīle kṣālitāśeṣa-pīḍe |

subhaga-nava-kiśore viśva-cittākṣi-caure

murājiti yuvatīnāṁ hṛn-nimagnaṁ satīnām ||30||

(vākya-gata-kāvyaliṅgam)

prāṇāpahāraṁ harir apriyaṁ dviṣāṁ

makhāpahāraṁ ca balāc chacī-pateḥ |

sthānāpahāraṁ phaṇinaś cakāra yat

tenaiva teṣāṁ vihitaṁ sumaṅgalam ||31||

(anukūlam)

lākṣāṅkapālir alike giri-dhātu-citre

vakṣasy uroja-mada-lakṣaṇam ambudābhe |

rādhālayād upagatasya hareḥ prabhāte

kaiścin na nīti-nipuṇair api paryacāyi ||32||

(mīlitam)

kṛṣṇasya rādhā-praṇayocca-sampadā

mādhurya-sampat saha vardhate’niśam |

tayoś ca kuñjeṣu vilāsa-santatiṁ

sārdhaṁ sakhīnāṁ sukha-sañcayāptibhiḥ ||33||

(sahoktiḥ)

saundaryaṁ padayoḥ sarojavad aho kāntaṁ tathendur mukhaṁ

ramyā bhru-bhramarāvalīva madhuraḥ pīyūṣa-tulyo’dharaḥ |

lolābjena same cale sunayane śubhrā radā kundavat

kaṁsārer amṛtaṁ yathā sulapitaṁ jyotsneva hāsa-dyutiḥ ||34||

śrī-pāṇī nava-pallavena sadṛśau pūrṇendu-tulyā nakhā

gaṇḍau darpaṇavad dyutir nava-ghana-śyāmā ca yasyāṅganāḥ |

dṛṣṭāmbhoruha-darśam āsyam ali-sañcāraṁ caranty uttṛṣaḥ

sādhau candrati yaḥ sūtīyati natān kuñjeṣu saudhīyati ||35||

yo daityeṣv aśanīyatīha ramaṇī-vṛnde manojāyate

dātā yena samaḥ kvacin nahi na yat tulyo’sti śūraḥ kvacit |

yal līlā sadṛśī kvacin nahi na yenāste samāno’pi vā

cumbanty ānana-padmam eṇa-nayanā yasyaiṣa kṛṣṇo’vatu ||36||

(yugmakam, pañcaviṁśati-prakāropamāḥ)

stanair iva phalaiḥ puṣpaiḥ smitair iva supallavaiḥ |

adharair iva kṛṣṇasya nava-vallyo mude’bhavan ||37||

(eka-deśa-vivartiny upamā)

yogeśvarāṇām iva yoga-siddhir

upāsakānām iva viṣṇu-bhaktiḥ |

nārāyaṇasyeva cid-ākhya-śaktiḥ

kṛṣṇasya vaṁśīpsita-siddhidābhūt ||38||

(sādharmye mālopamā)

sudhā-dhāreva madhurā kaumudīva suśītalā |

kīrtiḥ śrī-kṛṣṇa-candrasya gaṅgeva jana-pāvanī ||39||

(vaidharmye mālopamā)

kṛṣṇasyānupamāṅga-śrīr aṅga-śrīr iva mādhurī |

mādhurīva guṇālyasya guṇālīva suśītalā ||40||

(sādharmye rasanopamā)

kāntāvalī-prema-pariplutā hareḥ

kāntāvalīva pracurā vidagdhatā |

vidagdhatevāsya rasajñatottamā

rasajñatevānupamā vilāsitā ||41||

(vaidharmye rasanopamā)

sakhyaṁ vicitraṁ subalādikānāṁ

kṛṣṇasya vijñāya nigūḍha-tṛṣṇām |

śayyāṁ nikuñje viracayya yatnād

ānīya kāntāṁ ramayanty amūm ye ||42||

(rasavat, atra sakhya-rasasyāṅgaṁ śṛṅgāraḥ)

dhanyaṁ vṛndāraṇyaṁ yasmin

vilasati sa vara-ramaṇībhiḥ |

prati-kuñjaṁ prati-pulinaṁ

prati-giri-kandaram asau kṛṣṇaḥ ||43||

(rasavat, atra vana-varṇana-bhāvasyāṅgaṁ śṛṅgāraḥ)

kāntāṅga-saṅgama-vilagna-vilepanāni

śaṣpeṣu bhānti patitāni hareḥ padābjāt |

ālipya yāni hṛdaye vijahuḥ pulindyas

tad-veṇu-gīta-mukha-darśana-kāmajādhim ||44||

(preyaḥ, atra śucer āṅgaṁ pulindīnām eka-niṣṭhatvād bhāvaḥ)

vṛndāvanam atipuṇyaṁ yasmin kusuma-smitaiḥ phalorojaiḥ |

pallava-kulādhair api sukhayati kṛṣṇaṁ latāpāliḥ ||45||

(preyaḥ, atra vana-varṇana-bhāvasyāṅgaṁ latānāṁ bhāvaḥ)

śuśubhur acala-daryo yāsu līnā ramaṇyo

hari-hata-danujānāṁ caṇḍa-raṇḍāḥ pulindaiḥ |

aśana-surata-satraiḥ poṣitās toṣam āptās

tad-amala-guṇa-gānaiḥ śrī-hariṁ tāḥ stuvanti ||46||

(ojasvī, atra darī-varṇana-bhāvasyāṅgaṁ para-strī-rati-rasābhāsas tasyāṅgaṁ śatru-kṛta-śatru-stuti-rūpa-bhāvābhāsaḥ)

devendrajitsu pṛthukāt pṛthukopamād bhīr

asmāsu satsu na taveti girāsurāṇām |

kaṁsasya yo hṛdi madaḥ sa tu teṣu sarveṣv

āpteṣu tat-pṛthukatāṁ kva gato na jāne ||47||

(samāhitam, atra vīra-rase madākhya-vyabhicāri-bhāvasya praśamo’ṅgaṁ)

evaṁ hi kṛṣṇasya guṇā anantā

līlāpy anantā mahimāpy anantaḥ |

tat-tat-kaṇa-sparśanam ātma-vācāṁ

viśuddhaye tad-gaṇanāśayālam ||48||

(ākṣepaḥ)

itthaṁ hares tad-guṇa-varṇanāmbudhau

nimajjanonmajjana-phulla-mānasau |

sārī-śukau svepsitam īśvarau nijā-

vayācatāṁ tad-guṇa-varṇanaiḥ punaḥ ||49||

atha śrī-kṛṣṇa-candrāṣṭakam

ambudāñjanendranīla-nindi-kānti-ḍambaraḥ

kuṅkumodyad-arka-vidyud-aṁśu-divyad-ambaraḥ |

śrīmad-aṅga-carcitendu-pīta-nākta-candanaḥ

svāṅghri-dāsya-do’stu me sa ballavendra-nandanaḥ ||50||

gaṇḍa-tāṇḍavāti-paṇḍitāṇḍajeśa-kuṇḍalaś

candra-padma-ṣaṇḍa-garva-khaṇḍanāsya-maṇḍalaḥ

ballavīṣu vardhitātma-gūḍha-bhāva-bandhanaḥ

svāṅghri-dāsya-do’stu me sa ballavendra-nandanaḥ ||51||

nitya-navya-rūpa-veśa-hārda-keli-ceṣṭitaḥ

keli-narma-śarma-dāyi-mitra-vṛnda-veṣṭitaḥ |

svīya-keli-kānanāṁśu-nirjitendra-nandanaḥ

svāṅghri-dāsya-do’stu me sa ballavendra-nandanaḥ ||52||

prema-hema-maṇḍitātma-bandhutābhinanditaḥ

kṣauṇī-lagna-bhāla-loka-pāla-pāli-vanditaḥ |

nitya-kāla-sṛṣṭa-vipra-gauravāli-vandanaḥ

svāṅghri-dāsya-do’stu me sa ballavendra-nandanaḥ ||53||

līlayendra-kāliyoṣṇa-kaṁsa-vatsa-ghātakas

tat-tad-ātma-keli-vṛṣṭi-puṣṭa-bhakta-cātakaḥ |

vīrya-śīla-līlayātma-ghoṣa-vāsi-nandanaḥ

svāṅghri-dāsya-do’stu me sa ballavendra-nandanaḥ ||54||

kuñja-rāsa-keli-sīdhu-rādhikādi-toṣaṇas

tat-tad-ātma-keli-narma-tat-tad-āli-poṣaṇaḥ |

prema-śīla-keli-kīrti-viśva-citta-nandanaḥ

svāṅghri-dāsya-do’stu me sa ballavendra-nandanaḥ ||55||

rāsa-keli-darśitātma-śuddha-bhakti-satpathaḥ

svīya-citra-rūpa-veśa-manmathāli-manmathaḥ |

gopikāsu-netra-koṇa-bhāva-vṛnda-gandhanaḥ

svāṅghri-dāsya-do’stu me sa ballavendra-nandanaḥ ||56||

puṣpacāyi-rādhikābhimarṣa-labdhi-tarṣitaḥ

prema-vāmya-ramya-rādhikāsya-dṛṣṭi-harṣitaḥ |

rādhikorasīha lepa eṣa haricandanaḥ

svāṅghri-dāsya-do’stu me sa ballavendra-nandanaḥ ||57||

aṣṭakena yas tv anena rādhikā’suvallabhaṁ

saṁstavīti darśane’pi sindhujādi-durlabham |

taṁ yunakti tuṣṭa-citta eṣa ghoṣa-kānane

rādhikāṅga-saṅga-nanditātma-pāda-sevane ||58||

iti śrī-kṛṣṇa-candrāṣṭakaṁ sampūrṇam

atha śrī-rādhikāṣṭakam

kuṅkumākta-kāñcanābja-garva-hāri-gaurabhā

pītanāñcitābja-gandha-kīrti-nindi-saurabhā |

ballaveśa-sūnu-sarva-vāñchitārtha-sādhikā

mahyam ātma-pāda-padma-dāsyadāstu rādhikā ||59||

kauravinda-kānti-nindi-citra-paṭṭa-śāṭikā

kṛṣṇa-matta-bhṛṅga-keli-phulla-puṣpa-bāṭikā |

kṛṣṇa-nitya-saṅgamārtha-padma-bandhu-rādhikā

mahyam ātma-pāda-padma-dāsyadāstu rādhikā ||60||

saukumārya-sṛṣṭa-pallavāli-kīrti-nigrahā

candra-candanotpalendu-sevya-śīta-vigrahā |

svābhimarśa-ballavīśa-kāma-tāpa-bādhikā

mahyam ātma-pāda-padma-dāsyadāstu rādhikā ||61||

viśva-vandya-yauvatābhivanditāpi yā ramā

rūpa-navya-yauvanādi-sampadā na yat-samā |

śīla-hārda-līlayā ca sā yato’sti nādhikā

mahyam ātma-pāda-padma-dāsyadāstu rādhikā ||62||

rāsa-lāsya-gīta-narma-satkalāli-paṇḍitā

prema-ramya-rūpa-veśa-sadguṇāli-maṇḍitā |

viśva-navya-gopa-yoṣid-ālito’pi yādhikā

mahyam ātma-pāda-padma-dāsyadāstu rādhikā ||63||

nitya-navya-rūpa-keli-kṛṣṇa-bhāva-sampadā

kṛṣṇa-rāga-bandha-gopa-yauvateṣu kampadā |

kṛṣṇa-rūpa-veśa-keli-lagna-sat-samādhikā

mahyam ātma-pāda-padma-dāsyadāstu rādhikā ||64||

sveda-kampa-kaṇṭakāśru-gadgadādi-sañcitā-

marṣa-harṣa-vāmatādi-bhāva-bhūṣaṇāñcita |

kṛṣṇa-netra-toṣi-ratna-maṇḍanāli-dādhikā

mahyam ātma-pāda-padma-dāsyadāstu rādhikā ||65||

ya kṣaṇārdha-kṛṣṇa-viprayoga-santatoditā-

neka-dainya-cāpalādi-bhāva-vṛnda-moditā |

yatna-labdha-kṛṣṇa-saṅga-nirgatākhilādhikā

mahyam ātma-pāda-padma-dāsyadāstu rādhikā ||66||

aṣṭakena yas tv anena nauti kṛṣṇa-vallabhāṁ

darśane’pi śailajādi-yoṣid-ādi-durlabhām |

kṛṣṇa-saṅga-nanditātma-dāsya-sīdhu-bhājanaṁ

taṁ karoti nanditāli-sañcayāśu sā janam ||67||

iti śrī-rādhikāṣṭakaṁ sampūrṇam

iti tan-mukhataḥ kṛṣṇa-guṇālī-varṇanāmṛtam |

pītvā magnā sabhā sāsīd apārānanda-vāridhau ||68||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

sargaḥ saptadaśābhidho’yam agān madhyāhna-līlām anu ||o||

||17||

—o)0(o—

(18)

## aṣṭadaśaḥ sargaḥ

atha prīteśvarī kīram ādāya vatsalā kare |

apāṭhayal lālayantī tadvat kṛṣṇaś ca śārikām ||1||

stuhi kīrābhīra-vīraṁ nīradābha-śarīrabham |

girīndra-dhāriṇaṁ dhīraṁ saras-tīra-kuṭīragam ||2||

vada śuka sad-guṇa-maṇi-nikarākara

taruṇī-mādaka-madhu-madhurādhara |

sundara-śekhara śuci-rasa-sāgara

vraja-kula-nandana jaya vara nāgara ||3||

agha-baka-śakaṭaka-dava-bhaya-haraṇa

nava-dala-kamalaja-mada-hara-caraṇa |

caraṇa-jalaja-nata-jana-caya-śaraṇa

paṭha khaga jaya jaya dhara-vara-dharaṇa ||4||

mañjula-kala-mañjīraṁ

guṇa-gambhīraṁ surāri-raṇagaṁ vīram |

giri-vara-dhāraṇa-dhīraṁ

bhaṇa dhṛta-hīraṁ hariṁ kīra ||5||

(bhāṣā-samāveśaḥ)

kālindī-jala-kallola-vihāra-vara-vāraṇam |

ramaṇī-kariṇī-saṅgaṁ giri-kandara-mandiram ||6||

vilāsa-laharī-sindhuṁ capalodāra-kuṇḍalam |

kīra cintaya govindaṁ sarasaṁ bhāsurāṅgadam ||7||

(yugmakaṁ bhāṣā-samāveśaḥ)

stuhi sāri manohāri vārijāli-jidānanām |

jagan-nārī-garv-hāri-guṇodārāṁ mama priyām ||8||

nāgari nagadhara-nāgara-hṛdaya-marāli asi rādhike dhanyā |

trijagat-taruṇī-śreṇī kalāsu śiṣyāyate yat te ||9||

guṇa-maṇi-khanir udyat-prema-sampat-sudhābdhis

tribhuvana-vara-sādhvī-vṛnda-vandyehita-śrīḥ |

bhuvana-mahita-vṛndāraṇya-rājādhi-rājñī

vilasati kila sā śrī-rādhikeha svayaṁ śrīḥ ||10||

sal-lakṣaṇaiḥ sad-guṇa-sañcayaiḥ parair

ananyagaiḥ sat-praṇayaiś ca nirmalaiḥ |

vaśaṁ vidhāyājitam apy anena yā

lasaty aṭavyām iha sā svayaṁ ramā ||11||

dharādhara-dharaṁ dhīraṁ dharoddhāra-dhurandharam |

dhāraṁ dhāraṁ rurodhāraṁ rādhā dhīrādhare’dharam ||12||

(dvy-akṣaram)

tīre tīre tata-tarau tair ārāt taittirī-tatiḥ |

rīty-atīte rutair atra tārai rātitarāṁ ratim ||13||

(dvy-akṣaram)

athoḍḍīyāpatat sārī sveśvaryāḥ pāṇi-pallave |

śuko’pīśasya tāv etau mudāpīpaṭhatāṁ punaḥ ||14||

līlālim āli bhaṇa sāri paṭīra-hīra-

kundendu-candra-karakā-vimalām aghāreḥ |

rolamba-nīrada-tamāla-samāṅga-bhāsaḥ

samphulla-sārasa-maranda-rasātimañjum ||15||

(samakam)

gokulendor narīnarti kīrtir yasyā guṇair ghuṇaiḥ |

jarjarīkriyate viśva-nārī-hṛd-vaṁśa-santatiḥ ||16||

sarāri-sārasaiḥ sāraiḥ sarasaṁ sārasai rasaiḥ |

so’surāriḥ sasārāraṁ sāri rāsa-rasī saraḥ ||17||

(dvy-akṣaram)

ete’duḥ śīla-vanitā muralī-dhvanayo ratim |[[23]](#footnote-24)

nīvī-visraṁsanād yasya gopībhyaḥ sāri taṁ stuhi ||18||

(kriyā-guptakam)

mā dhavasya puro-nāsāṁ sādhvīnāṁ gopa-subhruvām |

rājate vadane tanvām api sva-priya-cetasām ||19||

(kartṛ-guptakam)

gambhīra-nīra-kaṇa-hāri-saroja-rāji-

sañcāri-mañjula-samīra-vilāsa-lole |

dolā-vilāsa-sarasāṁ sarasī-kuṭīre

govinda-keli-ramaṇīṁ bhaṇa kīra dhīrām ||20||

(samakam)

sākaṁ sakhībhir āgatya kānane’smin dine dine |

utkāpy utkāya me rāti rādhā vāmatayā bata ||21||

(karma-guptakam)

tvayā śrī-rādhike yāvat sañcucumbe mayānanam |

tat tayoṣṭhādharau tāvat pipāsati nirantaram ||22||

(sambandha-guptakam)

mayi manasija-lole rādhikāṁ spraṣṭum utke

śravaṇa-nayana-śande suṣṭhu vāma-svabhāvāḥ |

hṛdi vidhṛta-madīhā-vardhake tad-vayasyāḥ

satata-madhura-miṣṭe bhāṣitālokite te ||23||

(kriyā-guptakam)

drākṣā-dāḍima-bījāni vṛndayopahṛtāny atha |

etāv ādāya tām īśau sva-hastenātivatsalau ||24||

tataḥ sārī-kīra-pālī dyūta-kelīcchayeritau |

yayatus tau harit-kuñjaṁ sudevī-sukhadābhidham ||25||

āsane pāśaka-krīḍā-koṣṭha-citrāntare hariḥ |

niṣaṣādaikataḥ svīyaiḥ sa-sakhī rādhikānyataḥ ||26||

hita-dāyopadeṣṭārāv abhūtāṁ lalitā-baṭū |

sudevī-subalau pārśve pariṇāya-vidhāyinau ||27||

nāndī-vṛnde ca madhya-sthe kundālī sabhikābhavat |

jagṛhe’ṣṭāpadān śyāmānīśā pītāṁs tadeśvaraḥ ||28||

pravṛtte prathame dyūte suraṅga-raṅginī-glahe |

kṛṣṇo’jayat praphullaḥ san mṛgīṁ baddhvānayad baṭuḥ ||29||

dvitīye tv ajayat kāntā muralī-pāvikā-glahe |

ācchidya jagṛhe vaṁśīṁ lalitā kṛṣṇa-nihnutām ||30||

dvayor hāra-glahe vṛtte tṛtīye kaitave baṭuḥ |

pariṇāye’vadat kṛṣṇa sārīṁ tāṁ mārayaikikām ||31||

tac chrutvā sārikā bhītā kaloktiḥ kāku-bhāṣiṇī |

uḍḍīyāgād agra-śākhāṁ jahāsa kautukāt sabhā ||32||

hāsa-kolāhale vṛtte kaitave kaitavī hariḥ |

hīna-dāye’pi tāṁ sārīṁ hatvā prāha jitaṁ mayā ||33||

tāvad īśābhīṣṭa-dāye patite’ṣṭāpadān hareḥ |

bandhān kṛtvā sva-sārībhir hasanty āha mayā jitam ||34||

mitho hāra-hṛtāv āsīt tayor yuddhaṁ karākari |

baṭunā kundavallyā ca vayasyānāṁ vadāvadi ||35||

madhyasthe nāndikā-vṛnde pṛṣṭe sarvais tadocatuḥ |

āvābhyām anya-cittābhyāṁ na samyag avadhāritam ||36||

sāmyam āstāṁ dvayor eva jayo vātha parājayaḥ |

hāro’stu yuvayoḥ kaṇṭhe punar dyūtaṁ pravartatām ||37||

vayasyālī-glahe dyūte caturthe rādhikā-jaye |

prāpte sārīr adāye’pi cālayan śaṅkito baṭuḥ ||38||

jitaṁ jitaṁ na ity uktvā dvayoḥ sārīr amiśrayat |

bandhuṁ tam udyad-ālīnāṁ tenāsīt sumahān kaliḥ ||39||

(yugmakam)

īśām īśo’bravīt sārī-cālane’tra bhavet kaliḥ |

śāryās tiṣṭhanty akṣa-dāyair dāya-dyūtaṁ pravartatām ||40||

tvayā mayā vā kṣipte’kṣe dāyair eva jayājayau |

dāyā dyūte daśaiva syuś catvāras tatra te samāḥ ||41||

viṣamā ṣaṭ teṣu pañca savāmañcāḥ samās tava |

bhavantu jaya-dāye’nye viṣamāḥ pañca te mama ||42||

dāya-saṅkhyāni tat-saṅkhyair aṅgāny aṅgair dvayor hi nau |

jaye sati pragṛhyantām ity ayaṁ vihito glahaḥ ||43||

ato’kṣe rādhikā-kṣipte daśākhyo dāya āpatat |

jahasur muditāḥ sakhyaḥ sa viṣaṇṇa ivāha tām ||44||

bāhu-vakṣaḥ-karāv auṣṭhādharau gaṇḍau mukhaṁ mama |

aṅgāny etāni gṛhṇantu tat-tad-aṅgāni te daśa ||45||

rādhā kundalatām āha sabhike kunda-vallike |

aṅgāni majjitāny asya svāṅgeṣu sthāpayātmanaḥ ||46||

kṣipte’kṣe hariṇā tāvac catuḥpañcākhya āpatat |

dāyas tenātisamphullaṁ kundavallī jagāda tam ||47||

nayana-yuga-kapolaṁ danta-vāso mukhāntaṁ

stana-yugala-lalāṭe ittham asyā navāṅgīm |

katham api jala-leśe garvitāyāḥ sakhīnāṁ

purata iha balāt tvaṁ svādhareṇāharāśu ||48||

lalitāha hare yāni tavāṅgāni daśānayā |

kaundyāṁ dhṛtāni tāny asyāḥ svādhareṇāharāgrataḥ ||49||

kaundy abravīn mayā tāni lalitā-savya-gaṇḍake |

dhṛtāny asmād gṛhāṇeti so’bhūt tac-cumbanonmukhaḥ ||50||

bruvānā daśavāmañcety akṣaṁ rādhā tadākṣipat |

sa yathājñā tavety uktvā vāma-gaṇḍonmukho’bhavan ||51||

vimukhī lalitā krodhāt kaundī-kṛṣṇāv abhartsayat |

kṛṣṇaḥ prāha priyāṁ śaśvat jitāny aṅgāni me naya ||52||

iti nija-mukham asyās tat-tad-aṅge nidhātuṁ

capalam anṛju-netrā bhartsayanty asphuṭoktiḥ |

smita-rudita-vimiśraṁ vārayantī karābhyām

priyam atikuṭila-bhrūs tasya tuṣṭiṁ vyatānīt ||53||

evaṁ dyūte vartamāne sahasā sārikāgatā |

ācakhyau sūkṣma-dhīr goṣṭhād āgatā jaṭileti sā ||54||

tac chrutvā calitau bhītau sa-gaṇau rādhikācyutau |

militvaivāgatau śīghraṁ kuñjaṁ kuñjenarābhidham ||55||

kṛṣṇo’tra sthāpitaḥ kaundyā rādhāgāt sūrya-mandiram |

tāvat tatrāgatā vṛddhā jagāda kundavallikām ||56||

vilambaḥ katham etāvān sā tām āha na labhyate |

baṭur eko’pi te nītā nimantrya yauvataiḥ prage ||57||

ekaḥ śrī-garga-śiṣyo yo māthuro baṭur āgataḥ |

viśva-śarmābhidhaḥ sūrya-pūjāyāṁ sa vicakṣaṇaḥ ||58||

kṛṣṇasya kāmyaka-vane gāḥ sañcārayato girā |

āgato’riṣṭa-kuṇḍe’sau snātuṁ sa-madhumaṅgalaḥ ||59||

prārthanānnas tam āyāntaṁ doṣāṁs te śrāvayan pathi |

bhavat-kaṭu-girā ruṣṭo nyaṣedhan madhumaṅgalaḥ ||60||

vṛddhāha kvāsty asau sāha so’traiva vīkṣate vanam |

yatnād ānaya taṁ yāhi nāyāty eṣa guṇais tava ||61||

aṅgīkṛtya sumiṣṭānnaṁ bhojanaṁ bhūri-dakṣiṇam |

eko nāyāti cet tau dvāv ānayeha dhaniṣṭhayā ||62||

vṛddhayāmreḍite gatvā te gṛhītvā gate drutam |

brahma-veśaṁ sphurad-vedaṁ kṛṣṇaṁ sa-madhumaṅgalam ||63||

vṛddhayā mānitaḥ kṛṣṇas tām ānandayad āśiṣā |

gomāṁs te’stu sutaḥ sarva-maṅgalāliṅgitā snuṣā ||64||

pūjārambhe’vadat kṛṣṇo vadhvās te nāma kiṁ vada |

rādheti vṛddhayokto’sau sa-camatkāram āha tām ||65||

seyaṁ guṇavatī yasyāḥ sādhvītvaṁ śrūyate pure |

dhanyā tvaṁ yat-snuṣā saiṣety uktvā rādhām athābravīt ||66||

nāvṛtaṁ kārayet karma tad-bhāsvad-atanu-kratau |

vṛṇu māṁ strī na me spṛśyā spṛśantī māṁ kuśaiḥ paṭha ||67||

jagan-maṅgala-kṛd-gotraṁ śuci-vit-pravaraṁ śucim |

bhavantaṁ viśva-śarmāṇaṁ purohitatayā vṛṇe ||68||

śrī-bhāsvate’tanu-tamaḥ-saṁhartre’tyanurāgiṇe |

puraḥ sate’smai mitrāya padminī-bandhave namaḥ ||69||

mantreṇānena pādyādīn mitrāya tvaṁ samarpaya |

svaṁ ca gaurāṁśukaḥ syāt te yathā kāma-prado vaśaḥ ||70||

tatra svasti ṛcaṁ śaśvat papāṭha madhumaṅgalaḥ |

pūjāyām atha pūrṇāyāṁ rādhām upadideśa saḥ ||71||

gopater yāga-pūrty-arthaṁ rādhe tvaṁ nija-go-tatim |

purohitāya dehy asmai dakṣiṇāṁ go-samṛddhaye ||72||

naivedye dakṣiṇātvena rādhā-svarṇāṅgulīyake |

nyaste’gre vṛddhayā bhaktyā smeras tām āha mādhavaḥ ||73||

nādmo’nya-devatāśeṣaṁ vayam ekānti-vaiṣṇavāḥ |

nānya-varṇārtham ādadyām śukla-vṛttir ahaṁ baṭuḥ ||74||

sarvajño garga-śiṣyo’smi jyotiḥ-sāmudrikādivit |

gurvī me dakṣiṇā prītir yuṣmābhir vraja-vāsibhiḥ ||75||

vṛddhāyāṁ karṇa-lagnāyāṁ kaundyāḥ sā harim abravīt |

vṛddhā tvāṁ yācate vadhvāḥ karaṁ vīkṣya phalaṁ vada ||76||

haris tām āha nāsmākaṁ lalanāṅga-pradarśanam |

kāryaṁ tathāpi vaḥ prītyā vaśaḥ paśyāmi dūrataḥ ||77||

tvam evāsyāḥ karau sādhvyāḥ prasāraya puro mama |

kaundyā tathā kṛte so’bhūt kampāśru-pulakānvitaḥ ||78||

ācchādya vismayenātma-harṣam āhādbhutaṁ tv idam |

yāny asyāḥ śubha-cihnāni tair iyaṁ syāt svayaṁ ramā ||79||

asyāḥ prasāda-dṛṣṭiś ced vayaṁ smaḥ pūrṇa-sampadaḥ |

yatrāsyāḥ sthitir atraiva sa-sampat sarva-maṅgalam ||80||

sūnos te nāma kiṁ brūhīty uktayā vṛddhayodite |

tan-nāmni gaṇayitvāha haris tām ativismitaḥ ||81||

vartante bahavo vighnā vṛddhe te tanayāyuṣi |

asyāḥ sādhvyāḥ prabhāveṇa prabhavanti na te kvacit ||82||

tac chrutvānanditā vṛddhā rādhikā-ratna-mudrikām |

amūlyāṁ puratas tasya dadhāra pāritoṣikām ||83||

tāvad etyāha subalo viśva-śarman harir yuvām |

payaḥ-pheṇa-phalādīnāṁ bhojanāya pratīkṣate ||84||

nādmi vipretarānnādi gārgyā cāsmi nimantritaḥ |

yāmi śīghraṁ gṛhāṇa tvaṁ naivedyaṁ madhumaṅgala ||85||

madhuḥ prāha dehi vṛddhe svasti-vācana-dakṣiṇām |

ākṛṣya sāpy adāt tasmai svāṅguleḥ svarṇa-mudrikām ||86||

baṭus tāṁ prāpya hṛṣṭaḥ san kaphoṇiṁ vādayan muhuḥ |

naivedyam añcale baddhvā tāṁ praśaṁsan nanarta saḥ ||87||

vṛddhayā prārthitaḥ kṛṣṇaṁ jagāda madhumaṅgalaḥ |

agṛhīte dakṣiṇārthe tvayā na vrata-pūrṇatā ||88||

kṛpayā tad gṛhāṇemaṁ svārthaś cārthena te na cet |

viprebhyaḥ kalpsyate so’yaṁ vratinyā bhavitā śubham ||89||

svīkṛtas te mayā doṣo nety uktvā svāñcale hasan |

babandha mudrike te dve niṣiddho’py amunā muhuḥ ||90||

jagāda kṛṣṇaṁ jaṭilā baṭo yadai-

vāyāti goṣṭhaṁ mama bhāgyato bhavān |

tadā mayāsyā ravi-pūjane gurur

vṛto’sti te bhūri dadāmi dakṣiṇām ||91||

ity uktvā jaṭilā hṛṣṭā natvādityaṁ dvijau ca tau |

kṛtārthaṁ svaṁ manyamānā tābhiḥ sā calitālayam ||92||

yāntī vivartya sahasā lapana-cchalena

grīvāṁ muhur lalitayānugayā murāreḥ |

vaktrābja-sāragham apāṅga-taraṅga-bhaṅgyā

rādhā pibanty api na tṛptim avāpa dīnā ||93||

hṛdaya-dayita-līlā-snigdha-dugdhaiḥ prapūrṇā

tanu-kanaka-ghaṭīyā subhrūvo’syāḥ sakhīnām |

nayana-mudam atānīt sāśu vairasyam āptā

viraha-viṣa-vivarṇā netra-santaptaye’bhūt ||94||

kāntā-saṅgendu-samphullaḥ kṛṣṇo nīlotpala-prabhaḥ |

vicchedārkodaye mlāyan kṣaṇād anya ivābhavat ||95||

sakhibhyāṁ sahitaḥ so’tha vimanāḥ sva-sakhīn agāt |

te’hampūrvikayā hṛṣṭā āliṅgantas tam abruvan ||96||

asmān hitvā tava gatavatas tvad-viyogāsahiṣṇūn

kāṭhinyaṁ naḥ sphuṭam avagataṁ vyākulair dīna-cittaiḥ |

anveṣṭuṁ tvāṁ pratijigamiṣūn yat tvam āgāḥ kṣaṇārdhāt

tena jñātaṁ priya-sakha paraṁ prema-kaumalyam eva ||97||

so’yaṁ rādhā-sahacara-hareḥ sphīta-madhyāhna-līlā

pīyūṣābdhir vilasati mahān durvigāho’tyapāraḥ |

bhāgyaṁ tan me yad iha vilasac-chrīla-rūpānukampā-

vātyānītā tad anu kaṇikāpy aspṛśan māṁ taṭastham ||98||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

sargo’ṣṭādaśa-saṅkhya eṣa niragān madhyāhna-līlām anu ||o||

||18||

—o)0(o—

(19)

## ekonaviṁśaḥ sargaḥ

śrī-rādhāṁ prāpta-gehāṁ nija-ramaṇa-kṛte kḷpta-nānopahārāṁ

susnātāṁ ramya-veśāṁ priya-mukha-kamalāloka-pūrṇa-pramodām |

kṛṣṇaṁ caivāparāhṇe vrajam anu calitaṁ dhenu-vṛndair vayasyaiḥ

śrī-rādhāloka-tṛptaṁ pitṛ-mukha-militaṁ mātṛ-mṛṣṭaṁ smarāmi ||1||

harir atha dala-śṛṅgī veṇu-vīṇā-pravīṇaiḥ

sakhibhir akhila-līlā-lālasais tasya saṅgāt |

sapadi samuditaiḥ svaiḥ svaiḥ svabhāvair manojñair

alabhata mudam uccaiḥ sevyamāno’mbu-jāsyaḥ ||2||

ālāpair anulāpaiś ca pralāpair vipralāpakaiḥ |

saṁlāpaiḥ supralāpaiś ca vilāpair apalāpakaiḥ ||3||

kecid grastair avispaṣṭair nirastair bhāṣitaiḥ pare |

avajñair vitathair anye saṅgataiḥ sunṛtaiḥ pare ||4||

sopālambhaiś ca sotprāsaiḥ stuti-garbhaiś ca nindanaiḥ |

narmāñci-gūḍha-kāvyaiś ca samasyā-dāna-pūraṇaiḥ ||5||

anyo’nye citra-kāvyaiś ca samasyā-dāna-pūraṇaiḥ |

hasanto hāsayāmāsur vayasyā bala-keśavau ||6||

(caturbhiḥ kulakam)

saṁvyāne baddha-naivedyaṁ nihnuvānaṁ sakhi-vrajāt |

caurād iva dhanaṁ rāmo babhāṣe madhumaṅgalam ||7||

saṁvyāne kim idaṁ baṭo dina-pater naivedyam āptaṁ kuto

yājyebhyaḥ ka ime’khilā vraja-janā vāro’dya yad bhāsvataḥ |

muktvā darśaya kiṁ nv idaṁ na hi bhavān lubdhaḥ sakhāyaś ca te

tebhyo dehi vibhajya bhuṅkṣva ca na me ditsā bubhukṣāsty alam ||8||

ete jighṛkṣanti balāt tavaitat

tṛṇāya manye na bhavad-vayasyān |

ete tu ke tvām api bhūsuro’haṁ

varṇī tṛṇaṁ no manuve sva-śaktyā ||9||

atha rāmeṅgita-jñās te gopāḥ sa-vinayaṁ puraḥ |

ayācanta baṭuṁ bhakṣyaṁ tan nihnutya sa mauny abhūt ||10||

pṛṣṭhato’bhyetya tasyānyaḥ karābhyāṁ pidadhe’kṣiṇī |

saṁvyānam apare tūrṇaṁ sa-naivedyam apāharan ||11||

viluṇṭhyāduś ca tat sarve mudrikāḥ subalo’grahīt |

abhyetya pṛṣṭhato’syaikaḥ paścāt kaccham amocayat ||12||

agrato’bhyetya tasyānyaḥ puro vastraṁ samakṣipat |

tam abhidravatas tasya pārśvato’bhyetya cāpare ||13||

uṣṇīṣaṁ śithilaṁ cakruḥ keśa-bandham amocayan |

veṇuṁ kecit pare yaṣṭiṁ gṛhītvāsya pradudruvuḥ ||14|| (yugmakam)

rudann uccair hasan garjan tarjaṁs tān garhayan śapan |

kṛṣṇasya yaṣṭim ādāya sarvān abhyadravad baṭuḥ ||15||

kaiścid yuddham abhūt tasya laguḍālaguḍi kṣaṇam |

tataḥ kṛṣṇas tam āliṅgya sakhīn sarvān nyavārayat ||16||

sa-veṇu-yaṣṭi-saṁvyānaṁ kṛṣṇas tasmā adāpayat |

nirmudrikaṁ sa vīkṣyaitad gopān āha śapan ruṣā ||17||

brahma-svaṁ vo balād bhuktaṁ hṛtā me svarṇa-mudrikā |

sarvadāpāvanā yūyaṁ na māṁ spṛśata cañcalāḥ ||18||

eṣa yāmi vrajaṁ yuṣmat-karmākhyātum iti drutam |

gacchan phutkṛtya phutkṛtya sa rāmeṇa nivartitaḥ ||19||

tam asau prāha pāpe’smin bhavān kartā prayojakaḥ |

saṁlapāmi tvayā nāhaṁ prāyaścittam akurvatā ||20||

itthaṁ krīḍan sakhibhir akhilaiś cārayan gāḥ samantāt

śrī-govindaḥ prati-taru-lataṁ sañcaraṁś cāparāhne |

vṛndāraṇya-sthira-cara-gaṇān nandayitvā vraja-sthān

svālokecchūn sukhayitum asau saṁsmarann utka āsīt ||21||

harir atha dhavalā-śreṇīḥ parito dūra-pracāriṇīr dṛṣṭvā |

tāḥ saṁkalayitum utkas tat-tan-nāmnā jagau vaṁśīm ||22||

padme hihī hariṇi raṅgiṇi kañjagandhe

rambhe hihī camari khañjani kajjalākṣi |

śande hihī bhramarike sunade sunande

dhūmre hihī sarali kāli marāli pāli ||23||

gaṅge tuṅgi hihī piṣaṅgi dhavale kālindi vaṁśī-priye

śyāme haṁsi hihī kuraṅgi kapile godāvarīndu-prabhe |

śoṇe śyeṇi hihī triveṇi yamune candrālike narmade

nāma-grāha-mayaṁ samāhvayati gāḥ premṇettham īśo gavām ||24||

kṛṣṇaḥ paścāl lasati sakhibhiś cārayan nas tadetthaṁ

prema-bhrāntyā prathamam abhavat sanniveśo’ticāre |

santṛptānām api tṛṇa-tater naicikīnām idānīṁ

tābhir dūra-sthitir avagatā tasya tad-veṇu-nādāt ||25||

ūdho-bhara-praṇaya-manthara-śīghra-yānā

huṅkāra-garbha-cala-sāsna-galā bakāreḥ |

ūrdhvānana-śravaṇa-bāladhayo’sya pārśvaṁ

dantāgra-śāda-kavalā dhavalāḥ samīyuḥ ||26||

sva-gaṇena gaṇādhyakṣā gaṅgādyā dhenavo hareḥ |

netraiḥ pibantyaḥ saundaryaṁ jighrantyo’ṅgāni nāsayā ||27||

āliṅgantya iva svāṅgair lihantya iva jihvayā |

vatsalās taṁ sa-huṅkārāḥ paritaḥ parivavrire ||28|| (yugmakam)

tat-sneha-vaśagaḥ so’pi sudhā-sparśena pāṇinā |

kaṇḍūyanair mārjanais tāḥ prīṇayann āha keśavaḥ ||29||

tṛptāḥ stha yavasair yūyaṁ gata-prāyaṁ dinaṁ vraje |

vatsā vaḥ kṣudhitā yat tad vrajaṁ vrajata mātaraḥ ||30||

tato vayasyā yatnāt tāḥ kṛṣṇa-snehātivihvalāḥ |

viyujya kṛṣṇataś cakrur vraja-vartmonmukhīḥ kramāt ||31||

nānā-bhedākṛti-dhvāna-ghaṇṭā-kiṅkiṇī-kaṇṭhikāḥ |

sva-sva-yūthāgragā gāvo ghoṣābhimukhatāṁ yayuḥ ||32||

naicikī-sairibhī-śreṇyau calantyau savya-dakṣayoḥ |

svargiṇāṁ dadhatur bhrāntiṁ gaṅgā-kṛṣṇā-pravāhayoḥ ||33||

dhenu-vṛndam anu mandam ayantaṁ

veṇu-gītam amṛtaṁ visṛjantam |

reṇu-rūṣita-calālaka-vantaṁ

ke nu vīkṣya samayur na mudaṁ tam ||34||

na vartma tad yat sakhibhir na maṇḍitaṁ

nāsau sakhā yo na vilāsa-vṛndavān |

nāsau vilāso’pi hi yo na narmasūr

na narma tad yan na mude’gha-vidviṣaḥ ||35||

gāyaṁ gāyaṁ veṇunā yāti mitrair

yāyaṁ yāyaṁ pratyagaṁ tiṣṭhati sma |

sthāyaṁ sthāyaṁ kelibhiḥ śaṁ pradatte

dāyaṁ dāyaṁ tat punaḥ sa prayāti ||36||

vidhi-śiva-mukha-devaiḥ sopadevair munīndraiḥ

stuti-nṛti-nati-gītaiḥ puṣpa-varṣaiḥ suvādyaiḥ |

pathi pathi mahito’sau saṅkucan svaira-kelau

smita-sakaruṇa-dṛṣṭis tuṣṭuve bhakti-namraiḥ ||37||

numas tvāṁ suhāraṁ yaśodā-kumāram

guṇānām agāram kṛpoghair apāram |

virājad-vihāraṁ pradāne’ty udāram

khala-śreṇi-māraṁ sadā nirvikāram ||38||

numas tvām anantaṁ nikuñje vasantaṁ

prakāśaṁ vrajantaṁ vasantaṁ bhajantam |

sakhīn prīṇayantaṁ sukundāt sudantaṁ

tad-āsye dṛg-antaṁ nudantaṁ hasantam ||39||

numas tvāṁ sudhenuṁ suveṇuṁ sulīlaṁ

suhāsaṁ suvāsaṁ subhāṣaṁ suśīlam |

suveśaṁ sukeśaṁ sureśaṁ sucitraṁ

susṛtyaṁ subhṛtyaṁ sukṛtyaṁ sumitram ||40||

numas tvāṁ praśāntaṁ sudāntaṁ sukāntaṁ

dinānte niśānte vanāntāt prayāntam |

samastān mahāntaṁ nitāntaṁ vibhāntaṁ

khalālī-kṛtāntaṁ śramaughe’py atāntam ||41||

numas tvām aghāre bakāre murāre

sudhīraṁ balārer nikāre’dri-dhāre |

nidānaṁ purārer apāre vihāre

pravīṇaṁ surārer udāre vidāre ||42||

numas tvāṁ gariṣṭhaṁ mahimnā mahiṣṭhaṁ

visāri-pratiṣṭhaṁ surāṇāṁ variṣṭham |

asad-dhṛd-daviṣṭhaṁ sumeror gariṣṭhaṁ

balibhyo baliṣṭhaṁ paṭubhyaḥ paṭiṣṭham ||43||

numas te caritraṁ sutīrthāt pavitraṁ

khalāli-lavitraṁ bhavābdher vahitram |

satāṁ hṛt-sucitraṁ dviṣaṁ hṛt-khanitraṁ

natānāṁ sumitraṁ prabhāvair vicitram ||44||

sva-gāś cārayantaṁ sulīlāḥ sṛjantaṁ

khalān mārayantaṁ trilokīm avantam |

aho naḥ sudiṣṭaṁ bhavantaṁ sad-iṣṭaṁ

sadālokayāmaḥ stumaḥ saṁnamāmaḥ ||45||

iti stuvantaḥ sa-dayāvalokanaiḥ

pūrṇās tad-aṅghrī praṇipatya nirjarāḥ |

tat-keli-saṅkoca-bhayāt tirohitās

taṁ lokayanto’nuyayur nabho-gatāḥ ||46||

vrajapati-sevita-viṣṇur

nyasya sva-balaṁ harau nihanty asurān |

tān hanty ayam iti matvā

mūḍhā devāḥ stuvanty enam ||47||

itthaṁ devān hasantas tān teṣām ākāra-ceṣṭitaiḥ |

sakhāyas te’nukurvantaḥ sa-khelaṁ hariṇā yayuḥ ||48||

athāgatā sā sadanaṁ hari-priyā

viśramya dāsībhir upāsitā kṣaṇam |

sāyaṁ niśā-bhoga-kṛte hṛdīśitur

bhakṣyāṇi vīṭīr vidadhe sahālibhiḥ ||49||

kadala-kusuma-māsa-kṣoda-sat-sīri-śasyair

marica-sughana-dugdhaiḥ sac-caturjāta-candraiḥ |

kṛta iha ghṛta-pakvo yaḥ patet khaṇḍa-pāke

baṭakam amṛta-keliṁ sā vyadhāt taṁ priyeṣṭam ||50||

sāmikṣaiḥ śāli-cūrṇair dadhi-marica-sitā-nārikelārdha-sasyair

jāty-elā-sal-lavaṅgāmṛta-dala-phalaiḥ phenitaiḥ piṣṭa-mudgaiḥ |

sṛṣṭaḥ pakvo ghṛte yaḥ prapatati samadhau dugdha-pūre pragāḍhe

sendau karpūra-keliṁ tam iha subaṭakaṁ sā vyadhāt sva-priyeṣṭam ||51||

granthivad-baṭikālis tair dravyaiḥ sṛṣṭā tu yā patet |

pañcāmṛte vyadhāt tāṁ sā pīyūṣa-granthi-pālikām ||52||

sa-kṣīra-sāra-śaśi-taṇḍula-nārikela-jātī

lavaṅga-maricaiḥ sasitaiḥ supiṣṭaiḥ |

rambhailayā ca ghṛta-bhāvanayā bhaved yā

sā tām anaṅga-guṭikāṁ vidadhe priyeṣṭām ||53||

kadala-marica-dugdhaiḥ khaṇḍa-godhūma-pakva-

prakaṭita-baṭako’yaṁ bhūri-jātīphalāḍhyaḥ |

nava-vidhu-madhu-madhye yo vilāsaṁ vidhatte

racita iha tayāsau sīdhu-pūrvo vilāsaḥ ||54||

upāyanānām iti pañcakaṁ sat

śrī-rādhayā svīya-dhiyā kṛtaṁ yat |

kṛṣṇas tad etat praṇayī satṛṣṇaḥ

sudhāṁ vinindan param atti nandan ||55||

teṣu vraja-prasiddhāni trīṇy antima-yugaṁ ca yat |

raho bhogyaṁ niśāyāṁ tan-madhu-pāne vidaṁśavat ||56||

lavaṅgailendu-maricaiḥ saṁyutaiḥ śarkarā-cayaiḥ |

cakre gaṅgā-jalākhyāni laḍḍukāny aparāṇi ca ||57||

tais tair yutaiḥ kṣīra-sārais tathā lāṅgali-śasyakaiḥ |

anyāny apy ājya-bhṛṣṭaiḥ sā saraiś ca sara-pūpikāḥ ||58||

(yugmakam)

sātha snātānuliptāruṇa-ruci-sicayā baddha-veṇī sucitrā

śrī-sindūrendu-bhālā mṛgamada-cibukā mālinī sābja-hastā |

nāsāgrāndola-muktāñjana-yuta-nayanottaṁsinī baddha-nīvī

rādhā tāmbūla-vaktrā sukusuma-cikurā bhāti yāvojjvalāṅghriḥ ||59||

cūḍā-ratna-lalāṭike suvalayāṁś cakrī-śalākā-yugaṁ

kāñcī-kuṇḍala-kaṅkaṇāṅghri-kaṭakān padāṅgulīyāny api |

graiveyaṁ padakāṅgadādi vividhān hārāṁs tathā mudrikā-

mañjīrāv iti ratna-bhūṣaṇa-cayaṁ rādhā babhau bibhratī ||60||

susnātālaṅkṛtābhiḥ sā sakhībhiś candra-śālikām |

samāruhya sthitā kṛṣṇa-vartmany āhita-locanā ||61||

kṛṣṇāmbudāgame kāle ballavī-cātakī-tatiḥ |

vyāttākṣi-cañcur utkāsīc candra-śālā-gatonmukhī ||62||

svārūḍhotkaṇṭhi-gopālī-vṛnda-vaktrendu-maṇḍalaiḥ |

āsan yathārtha-nāmnyas tā vrajasthās candraśālikāḥ ||63||

jāte’parāhne tanayāgamotsukā

vrajeśvarī sneha-pariplutāśayā |

tad-bhojya-saṁsādhana-satvarā sakhīṁ

sā rohiṇīṁ pāka-kṛte nyayojayat ||64||

athāhūyātulākhyāṁ sā nandanasya sa-dharmiṇīm |

pākāya rohiṇī-saṅge dadau sva-laghu-yātaram ||65||

ṣaḍ-ṛtūtpanna-śākādi-kanda-mūla-phalādikaiḥ |

tat-tad-vyañjana-sampattyā kṛṣṇa-bhojana-pūrtaye ||66||

vyagrābhyāṁ vrajanāthābhyāṁ niyuktair mālikaiḥ kṛtāḥ |

śākādi-bāṭikāḥ ṣaṭ yā nānā-dohada-paṇḍitaiḥ ||67||

vrajasthair jñāyate tat-tad-dohadotthaṁ phalādikam |

vastutas tāḥ ṣaḍ-ṛtavaḥ sevante bāṭikāḥ sadā ||68||

tābhyas tat-tad-ṛtūtpanna-śāka-mūla-phalādi te |

upajahrur vrajeśvaryai bhūri-kaṇḍola-pūritam ||69||

(caturbhiḥ kulakam)

dāsībhis tad vibhajyārdhaṁ sāyaṁ pākārtham ambayā |

saṁskāritaṁ paraṁ cārdhaṁ prātaḥ-pākāya dhāritam ||70||

nārikelādi-pakvāmra-phalāny eṣāhṛtāni taiḥ |

dāsaiḥ saṁskārayāmāsa sāyaṁ-bhogāya putrayoḥ ||71||

sve sve karmaṇi dāsādīn śīghra-pāke sva-yātarau |

tvarayantī harer mātā babhrāmetas tato muhuḥ ||72||

tataḥ sva-yātṛ-pramukhāṅganāvṛtā

vrajeśvarī putra-vilokanotsukā |

stanyāśru-viklinna-payodharāmbarā

gatvā pura-dvāram udānanā sthitā ||73||

sūryaṁ samīkṣya caramācala-caṅkramotkaṁ

ghoṣeśvaraḥ suta-samīkṣaṇa-jāta-tṛṣṇaḥ |

go-reṇu-veṇu-ninadārpita-netra-karṇaḥ

sārdhaṁ sa go-sadanam āpa mudātma-vṛndaiḥ ||74||

utsarpad-go-rajo-jāla-bāla-pūrṇekṣaṇotsukāḥ |

ucca-sthāne sthitā āsan vraja-lokā grahā iva ||75||

maṇḍayantaḥ sakhīn puṣpair nandayanto girā hariḥ |

janayanto mudaṁ teṣāṁ vrajāntika-vanaṁ yayau ||76||

tatra sphāre sarasi muralī-nisvanaiḥ stambhayan gā

yūthān yūthān pṛthag aracayat pāyayitvātha pāthaḥ |

nānā-raṅgaiḥ sva-hṛdi maṇibhir yānti mālā tayā’sau

nānā-varṇān agaṇayad api svān śrī-harir dhenu-yūthān ||77||

saṅkhyā-pūrtau bhavati muditaḥ svasya kiṁ vā sakhīnāṁ

saṅkhyā-nyūne sapadi sa gavāṁ veṇu-saṅketa-nādaiḥ |

tat-tan-nāmnā sva-gaṇa-viyutāḥ śīghram āhūyā gās tās

tat-tad-yūthe calati ghaṭayaṁś cālayaṁs tān vrajāya ||78||

śrī-dhenu-reṇu-paripiñjaritāṅga-guñjā-

vanya-srag-ambara-calālaka-keśa-piñchaḥ |

niryoga-pāśa-muralī-dala-yaṣṭi-śṛṅgī

lolāruṇāti-vipulāyata-pakṣmalākṣaḥ ||79||

vanyāṭana-śramaja-kānty-amṛtābhivarṣā-

saṁsikta-sarva-jana-netra-cakora-vṛndaḥ |

vaṁśī-kalāhṛta-vighūrṇita-yauvatāliḥ

kṛṣṇaḥ sa ghoṣam aviśat sva-samair vayasyaiḥ ||80||

udgacchantī vraja-bhuvi viśvak-pātair

vaṁśī-dhvānāmṛta-madhurāsārais tām |

saṁsiñcantī sva-viraha-dāvocchetrī

kārṣṇī śocir jaladhara-mālā reje ||81||

śrī-kṛṣṇāgama-bhūpateḥ sakhi-camū-śṛṅgādi-kolāhalaṁ

śrutvodyat-surabhī-rajo-dhvaja-cayān dūrād vilokyodvijan |

ghoṣāt tad-virahākhya-dasyu-nṛpatir bhītyāpayātaḥ kṣaṇāc

cintā-tānava-dīnatāti-jaḍatārty-udvega-senānvitaḥ ||82||

vaṁśī-gānāmṛta-muci gavāṁ dhūlī-jālābda-māle

hambā-rāva-stanita-valite śrī-harer āgamākhye |

prāvṛṭ-kāle’bhyudayati mudā sarvataś conmukhīyaṁ

prodyat-tṛṣṇā vraja-jana-tatiś cātakāly abhyupetā ||83||

vrajeśo bhrātṛbhir gopair vrajeśā saha yātṛbhiḥ |

tūrṇaṁ dūrāt samabhyetya tanayau pariṣasvaje ||84||

tyaktvā rasavatīṁ dāsīḥ saṁrakṣya tad-avekṣaṇe |

rohiṇy atulayābhyetya nanandāliṅgya tau sutau ||85||

muralī-nadanād utthita-madanā

gadgada-gadanā vraja-vidhu-vadanāḥ |

suśikhara-radanā ślathita-cchadanā

yayur apakadanāḥ sadanāt sadanāt ||86||

udayati bata kṛṣṇe citra-bhānau purastāt

vraja-vasati-janānāṁ phullatākṣy-utpale’bhūt |

smita-kumuda-vikāśaḥ svinnatāṅgendu-kānte

viraha-dahana-taptaṁ jīvanaṁ śītalaṁ ca ||87||

udayati bata kṛṣṇe nitya-pūrṇe’dbhutendau

vraja-yuvati-janānāṁ phullam āsīn mukhābjam |

arati-viyuti-cintā-ghūka-pālī nilīnā

milati ca tanu-kokī-saṁhatiḥ prāṇa-kokaiḥ ||88||

vrajāṅgana-dṛk-tṛṣitāli-mālā

vilaṅghya lajjā-pratikūla-vātyām |

samucchalat-kānti-maranda-lubdhā

papāta kṛṣṇasya mukhāravinde ||89||

latāntarāla-sthita-ballavīnāṁ

vaktrāṇi matvā vikacāmbujāni |

hrī-vātyayā bambhramitāpi lubdhā

papāta śaurer dṛg-ali-dvayīha ||90||

darśaṁ darśaṁ vadana-kamalaṁ tad-vapuḥ-saṅgi-vātaṁ

sparśaṁ sparśaṁ tanu-parimalaṁ śrī-harer gopikālyaḥ |

ghrāyaṁ ghrāyaṁ tad-adhara-madhu-sphīta-vaṁśī-ninādaṁ

svādaṁ svādaṁ pupuṣur adhikaṁ svāni pancendriyāṇi ||91||

śrī-rādhikāpāṅga-vilokaneṣuṇā

saṁspṛṣṭa-marmā sa yathākulo’bhavat |

nānyāṅganā-śreṇi-kaṭākṣa-patribhiḥ

sambhinna-sarvāvayavo’py asau tathā ||92||

yadvat sunirvṛtim avāpa sa rādhikāyā

vaktrendu-manda-hasitāmṛta-leśa-sekāt |

tadvan na gopa-sudṛśāṁ vadanendu-vṛnda-

prodyat-smitāmṛta-jhara-prakarāvagāhāt ||93||

go-kulair gokulaṁ ninye go-kulaṁ go-kulair haran |

go-kulaṁ gokula-strīṇāṁ go-kulair gokuleśvaraḥ ||94||

āsādyāgre bhavika-valitaṁ kānanāt saṁmilantaṁ

prāṇa-prāṇaṁ nidhim iva gataṁ dūrato hastam āptam |

cumbantau taṁ hṛdi nidadhatau lokayantau tad-āsyaṁ

sañjighrantau śirasi pitarau prāpatur vāñchitāni ||95||

godhūli-dhūmrān alakān sabarhakān

vitustayantau vasanāñcalena tau |

prakṣālayantau stana-dṛk-payaḥ-sravair

aṅgāni sūnoḥ pitarau nanandatuḥ ||96||

tātādi-lokair milanaṁ bakīripoḥ

prātarvad āsīd adhunāpi kintu tat |

prātastanaṁ tad-viraha-klamottaraṁ

sāyantanaṁ saṁyuti-saṁmadottaram ||97||

saṁkalayyātha go-jālam astācala ivāṁśumān |

valayāmāsa gośāle keśavaḥ sva-praveśataḥ ||98||

dhenūr vaskayanīr vatsatarīr gṛṣṭīḥ pareṣṭukāḥ |

sandhinīr upasaryāś ca praṣṭhauhīś ca pṛthak pṛthak ||99||

vṛṣān vatsatarān ṣaṇḍān yugya-prāsaṅga-śākaṭān |

yathāsthānaṁ niveśyāsau pāyayāmāsa tarṇakān ||100||

tal-lālanāyotsuka-mānasābhyāṁ

yadā pitṛbhyāṁ muhur arthito’pi |

naicchad gṛhaṁ gantum asau gavālī

dohotsukas taṁ janakas tadāha ||101||

viśrāmyantu kṣaṇaṁ gāvaḥ pibantu tarṇakāḥ payaḥ |

aham atrāsmi santy ete gopā go-dohanotsukāḥ ||102||

vatsau śrāntau yuvāṁ yātaṁ gṛhaṁ mātrātra lālitau |

snānādyaiḥ punar āyātaṁ go-dohāya gata-śramau ||103||

kṛṣṇaṁ karṣan baṭuḥ prāha kṣut-tṛḍbhyāṁ bādhitā vayam |

ehi kṛṣṇa gṛhaṁ prāṇān rakṣa naḥ pāna-bhojanaiḥ ||104||

āmreḍito vatsalayā balāmbayā

muhur vrajendreṇa kṛtāgrahotkaraḥ |

nijāmbayākṛṣṭa-karaḥ sahāgrajaḥ

kṛṣṇaḥ pratasthe sakhibhir nijālayam ||105||

sarvān nayantīṁ sva-gṛhaṁ vrajeśvarīṁ

samprārthya mārge sakhi-mātaro hareḥ |

tyāge’py anīśāḥ svayam apy anīśvaraṁ

sva-svātmajaṁ ninyur aho nijālayam ||106||

gṛhe vrajeśayā nīte sa-baṭau sa-bale harau |

balāmbātulayā dhauta-pādā rasavatīṁ yayau ||107||

śamita-viraha-tāpālokanād gokulendor

vihita-tad-anuyānā ā-vrajāntaḥ prahṛṣṭāḥ |

tad-avakalana-vicchedārti-saṁvigna-cittā

nija-nija-bhavanaṁ śrī-rādhikādyāḥ samīyuḥ ||108||

sutasyāpūtrāṇāṁ bahu-kanaka-vṛṣṭer adhanināṁ

mahā-vṛṣṭer dāvānala-valita-vanyā-sthiti-yuṣām |

yathākasmāl labdhir bhavati paramānanda-jananī

tathā ghoṣa-sthānāṁ punar api hareḥ saṅgatir abhūt ||109||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

sargo’sāv aparāhna-keli-valito’gād ūnaviṁśābhidhaḥ ||o||

||19||

—o)0(o—

(20)

## viṁśaḥ sargaḥ

sāyaṁ rādhāṁ sva-sakhyā nija-ramaṇa-kṛte preṣitāneka-bhojyāṁ

sakhy-ānīteśa-śeṣāśana-mudita-hṛdaṁ tāṁ ca taṁ ca vrajendum |

susnātaṁ ramya-veśaṁ gṛham anu jananī-lālitaṁ prāpta-goṣṭhaṁ

nirvyūḍhosrāli-dohaṁ sva-gṛham anu punar bhuktavantaṁ smarāmi ||1||

athāgatā sā sadanaṁ vrajeśvarī

sutau vidhāyāplava-vedikāṁ gatau |

niyujya dāsān api tan-niṣevaṇe

dhaniṣṭhikām āha nijāntika-sthitām ||2||

rādhāṁ prayāhi baṭakaiḥ saha laḍḍukāni

svādūni kṛṣṇa-ruci-dāni tayā kṛtāni |

tāṁ prārthya putri śubhadāny adhunānaya tvaṁ

syātāṁ sutau yad-adanāc cira-jīvinau me ||3||

sā gatvā rādhikām etāṁ vrajeśvaryā nideśataḥ |

bhakṣyāṇy ayācataiteṣāṁ svayaṁ prasthāpanotsukām ||4||

mālatī tāvad abhyetya vṛndayā prahitā sakhī |

saṅketa-kuñjam ācakhyau śrī-govinda-sthalābhidham ||5||

śrī-rādhikāpi bhakṣyāṇi tāni kṛtvā pṛthak pṛthak |

vastrācchānnāsya-sannavya-mṛt-pātreṣu bhṛtāny alam ||6||

tāni cādhāya vistīrṇe citrite dāru-sampuṭe |

sa-kastūryāṁ tulasyāṁ taṁ nyasya śuklāmbarāvṛtam ||7||

tāmbūla-vīṭikāś cāsyāṁ nyasya tat sakalaṁ punaḥ |

jñāta-saṅketa-kuñjāyai dhaniṣṭhāyai samarpayat ||8||

sāpi tābhyāṁ tad ānīya vrajeśvaryai nyavedayat |

sā tābhis tāni pātreṣu pṛthak pṛthag akārayat ||9||

teṣāṁ tathā svālaya-saṁskṛtānāṁ

kiyat kiyat sā sad-upāyanānām |

vidhāya patreṣu dadau tad ādau

nārāyāṇāyārpayituṁ baṭubhyaḥ ||10||

aṅga-prakṣālanābhyaṅgon-mardanodvartanāplavaiḥ |

mārjanodgamanīyāccha-navyāṁśuka-samarpaṇaiḥ ||11||

keśa-saṁskāra-tilakālepa-mālya-vibhūṣaṇaiḥ |

kṛṣṇādyāḥ sevitā dāsair niviṣṭā bhoktum āsane ||12||

kramān mātā tebhyo nārikelāny athāgrataḥ |

pānakādi-rasālādi-phalāni vividhāni ca ||13||

pīyūṣa-granthi-karpūra-kelikāmṛta-kelikāḥ |

baṭakān laḍḍukāny ājya-saṁskṛtānnādikāni ca ||14||

(yugmakam)

hasanto hāsayantas te madhumaṅgala-narmabhiḥ |

bhuktvā pītvā mudācamya kṣaṇaṁ talpe viśaśramuḥ ||15||

ta ete sevitā dāsais tāmbūla-vyajanādibhiḥ |

gośālaṁ militair mitrair go-dohāya punar yayuḥ ||16||

tad-bhukta-śeṣaṁ tat sarvaṁ śrī-rādhāyai dhaniṣṭhikā |

nibhṛtaṁ preṣayāmāsa sva-sakhyā guṇa-mālayā ||17||

sāli-vṛndā tad āsvādya sārūḍhā candra-śālikām |

kṛṣṇaṁ go-dohna-krīḍaṁ paśyantī mumude bhṛśam ||18||

kvacid grīṣme kṛṣṇaḥ pathi sakhi-kulaiḥ prārthya jananīṁ

samaṁ taiḥ saṁsnātuṁ sarati yamunāṁ kvāpi ca saraḥ |

tadā dāsā mātrārpita-vividha-bhakṣyāṇi muditā

gṛhītvā snānīyābharaṇa-vasanādīny api yayuḥ ||19||

tatra snātāḥ suveśās te bhuktvā pītvā gata-śramāḥ |

go-dohāya pathā tena punar yānti gavālayam ||20||

tadā rādhāpi sā sāyaṁ snāna-vyājāt sakhī-cayaiḥ |

gatvānusrotasi snātvā kṛṣṇāṅga-saṅga-vāriṇi ||21||

raho bhakṣyāṇi kṛṣṇāya kundavallyārpayaty asau |

bhuktvā tayāpta-tat-śeṣaṁ paśyantī yāti taṁ gṛham ||22||

(yugmakam)

dāsā bhṛṅgāra-tāmbūla-pātra-vyajana-pāṇayaḥ |

niryoga-pāśa-vetrādi-dhāriṇas te tam anvayayuḥ ||23||

tātaṁ sa khaṭṭopari saṁniviṣṭaṁ

puro-dhṛtāneka-payo-ghaṭālim |

gopāṁś ca dāsāṁś ca samādiśantaṁ

tat-tat-kṛtau svādhvani datta-dṛṣṭim ||24||

hambā-rāvais tṛṣita-ruvato vatsakān āhvayantīr

utkarṇāsyāḥ sva-pathi nihita-svāvalokotka-netrāḥ |

ūdho-bhāraiḥ sthagita-calanā dugdha-pūrān sravantīr

dugdhā dohyāḥ katicid aparā duhyamānāś ca dhenūḥ ||25||

tat-tad-dhenor muhur abhidhayā tā hihī pūrvayotkās

tat-tan-mātuḥ punar abhidhayā vatsakāṁś cāhvayantam |

dohaṁ dohaṁ paya iha gavāṁ pūrayantaṁ ghaṭāliṁ

vinyastākṣaṁ svaka-pathi gaṇaṁ goduhāṁ cāpi paśyan ||26||

sva-darśanotkaṁ paricārakāṇāṁ

gaṇaṁ payo-bhāra-vahaṁ ca kumbhān |

pūrṇān nayantaṁ gṛham ānayantaṁ

śūnyān gṛhād gopa-pateḥ purastāt ||27||

śṛṅgaiḥ khurair dārayato dharāṁ muhur

gambhīra-tāra-svana-nāditāmbarān |

tān vāsitā-saṅgataye parasparaṁ

prayudhyataḥ ṣaṇḍa-varāṁś ca dhāvataḥ ||28||

mastakāmastaki krīḍā-yuddhaṁ vidadhato mithaḥ |

muhur vatsatarāṁś cāpi dṛṣṭvā saṁmumude hariḥ ||29||

(ṣaḍbhiḥ kulakam)

vijñāpya tātaṁ dohāya gato’sau gāś ca tā mudā |

militāḥ svābhitaḥ kṛṣṇaḥ sāntvayāmāsa sāntvanaiḥ ||30||

śrī-hasta-mārjanaiḥ kaṇḍūyanair gāḥ prīṇayan hariḥ |

dudoha dohayāmāsa vatsāṁs tais taiś ca pāyayan ||31||

vatsā nipīyodara-pūram uccakais

tṛptiṁ gatā gopa-gaṇā yathepsitam |

dugdhvā nivṛttāś ca gavāṁ tathāpy aho

nodhaḥ-payaḥ-pūrtir avāpa hīnatām ||32||

kṛṣṇānanābjārpita-netra-cetasāṁ

gavāṁ svayaṁ saṁsravad-audhasaṁ payaḥ |

gopāḥ stanādho-dhṛta-kumbha-sañcayaiḥ

sambhṛtya ninyuḥ purato vrajeśituḥ ||33||

praveśya gopair nija-mātṛ-lālitān

vatsālayaṁ vatsa-gaṇān balānvitaḥ |

gās tā yathā-sthānam asau niveśya ca

vrajādhipasyāgamad antikaṁ hariḥ ||34||

prasthāpya dugdhāni gṛhaṁ sa bhāvikair

gavālaya-dvārṣu niyujya kiṅkarān |

samaṁ sutābhyāṁ suhṛdāṁ ca sañcayai

rājā vrajasyāvrajad ātma-mandiram ||35||

śālagrāma-śilāyāṁ te pūjā-kṛd-baṭunā kṛtam |

sāndhyam ārātrikaṁ viṣṇor dadṛśuḥ kṣālitāṅghrayaḥ ||36||

sadasyeṣūpaviṣṭeṣu prahitāni vrajeśayā |

nānā-vidhāni sārpiṣkāṇy aikṣavāṇi phalāni ca ||37||

srag-gandha-vīṭikādīni naivedyāni ramāpateḥ |

yāni tāni vrajādhīśaḥ sarvebhyo vyabhajan mudā ||38 ||

(yugmakam)

iṣṭagoṣṭhīṁ kṣaṇaṁ kṛtvā kṛṣṇekṣāṁ tyaktum akṣamāḥ |

kṛṣṇe nyastendriya-prāṇāḥ suhṛl-lokā gṛhaṁ gatāḥ ||39||

subhadrādīn bhrātṛ-putrān rājā kṛṣṇena sagdhaye |

sadā nimantrayaty eṣa sahajāṁs tu kvacit kvacit ||40||

tad-dine tāṁs tu sarvān sa nimantrya sva-gṛheśvarīm |

teṣāṁ bhojana-siddhy-arthaṁ baṭu-dvārā samādiśat ||41||

tato vrajeśvarī tuṅgīṁ pīvarīṁ kuvalāṁ tathā |

sva-yātṝr āhavayat tat-tat-snuṣā-putry-ādi-saṁyutāḥ ||42||

āhūtā baṭunā rājñyā tatra prakṣālitāṅghrayaḥ |

bhojanāyopaviviśur madhye kṛtvā vrajeśvaram ||43||

dakṣiṇe’syāgrajau vāme’nujau putrau puraḥsṛtau |

subhadrādyā harer vāme baṭavo bala-dakṣiṇe ||44||

tuṅgī subhadra-jananī jana-nīti-vijñā

vijñāpitā vraja-payā pariveśanāya |

bhojyaṁ kramāt pariviveśa sa-rohiṇīkā

viprātmaja-sva-dhava-devara-putrakebhyaḥ ||45||

sat-saurabhaiḥ kanaka-varṇa-ghṛtābhiṣiktaiḥ

stūpīkṛtair vividha-temana-pātra-yuktaiḥ |

sthālīr bhūtāḥ sumṛdulair viśadodanaiḥ sā

sandānikopari puro nidadhe sma teṣām ||46||

jematsu teṣu pariveśayati kramāt sā

śeṣāṇi bhūri-vidha-ṣaḍ-rasa-temanāni |

saṁyāva-pāyasa-lasad-baṭakān apūpān

sad-bhājanāntara-dhṛtā mṛdu-roṭikāś ca ||47||

yasya yasya priyaṁ yad yat taj jñātvātha rohiṇī |

iṅgitena vrajeśvaryās tasmai tat tad asau muhuḥ ||48||

dugdhaṁ ghanaṁ śikhariṇīṁ mathitaṁ rasālāṁ

sat-ṣāḍavaṁ dadhi ghanaṁ bahu-sandhitāni |

pakvāmra-sad-rasam api vraja-rāja-rājñī

tebhyaḥ krameṇa pariveśayati sma śaśvat ||49||

sarvaṁ bhojayituṁ samutsuka-mano-vāg-dṛk-prakāśī-kṛtair

gūḍhair mātṛ-tateḥ sphuṭaiḥ pitṛ-tateḥ sneha-dravac-cetasaḥ |

bāṣpa-klinna-tanos tad-āgraha-śataiḥ kṛṣṇādayaḥ preritāḥ

saṁtṛptā api te muhur bubhujire nāntaṁ mudāṁ cāyayuḥ ||50||

dvayaṁ vyastam abhūt prātarāśāt sāyantanāśane |

gāmbhīryaṁ narmaṇi baṭor gūḍhatā mātur āgrahe ||51||

asvācchandyaṁ yad api lapitānyonya-hāsa-kriyādau

kṛṣṇādīnām abhavad aśane lālane cāpi mātuḥ |

prātar bhuktes tad api śatadhā sagdhitas tāta-mukhyais

teṣāṁ saukhyaṁ tad-avakalanāt koṭidhāsīc ca tasyāḥ ||52||

vaktrendoḥ smita-sampadā vraja-vidhos tad-vāk-sudhā-bindubhis

tat-saurabhya-vimiśra-dhūpa-visarais tat-tāla-vṛntānilaiḥ |

tac-chrī-sandhyāmṛtābhiṣikta-madhurair bhojyaiś ca saṁlebhire

te pañcendriya-tṛptijām atitamāṁ sambhojanīyāṁ mudam ||53||

bhuktvā pītvācamya palyāṅkikālau

viśrāntās te sevitā dāsa-saṅghaiḥ |

sat-tāmbūlair vījanādyaiḥ pitā svair

vargair vedyāṁ sūnur aṭṭālikāyām ||54||

aṭṭālodaya-śailataḥ prasṛmarāṁ kṛṣṇānanendu-dyutir

jyotsnāṁ sāli-cayeśvarī sva-vaḍabhī-jālādhva-dattānanā |

pāyaṁ pāyam apāya-śūnyam apuṣac chrī-dṛk-cakoryau nije

sarvatraiva hi sarvadā phalavatī sad-bhāgya-bhājāṁ spṛhā ||55||

tasyā mukhābja-suṣamā-makaranda-dhārām

ārād gavākṣa-mukhato militāṁ piban saḥ |

kṛṣṇaḥ pupoṣa tṛṣitau nija-netra-bhṛṅgāv

utkaṇṭhitaiva mahatāṁ hi phalāpti-hetuḥ ||56||

atha vrajeśā tulasīṁ sahālikāṁ

kṛtāgrahā bhojayituṁ dhaniṣṭhayā |

abhāṇi seyaṁ prathamaṁ na rādhikāṁ

vinātti bhojyaṁ na jalaṁ pibaty api ||57||

sā śrutvā sneha-rītiṁ tāṁ prītāhānnaṁ sa-temanam |

sa-sakhī-vṛnda-rādhārtham ābhyāṁ prasthāpaya drutam ||58||

tato dhaniṣṭhā hari-bhukta-śeṣaṁ

satemanānnaṁ nibhṛtaṁ nidhāya |

dadau tulasyai tata-sampuṭe’nyad

balāmbayā dattam api sphuṭaṁ sā ||59||

vrajeśā bhojayitvādau dāsīr dāsān sa-gopakān |

sa-snuṣābhiḥ sa-putrībhir yātṛbhiḥ sagdhim ācarat ||60||

annam ādāya yātāyāṁ tulasyāṁ subalāya sā |

dhaniṣṭhākhyat keli-kuñjaṁ dadau ca vīṭikā rahaḥ ||61||

athāgatāsau tulasī tad-annaṁ

sakhyai samastaṁ samadarśayat sā |

tad-gandha-varṇānubhavena cādau

nāsā-dṛśos tṛptir abhūd amūṣām ||62||

tad rūpa-mañjarī nītvā tulasyā bhojanālayam |

sa-sakhī-vṛnda-rādhāyai pṛthak pātreṣv akalpayat ||63||

athāhūyāha jaṭilā viśākhāṁ mat-suto gataḥ |

gośālāṁ śayituṁ bhuktvā bhoktum āhvaya me snuṣām ||64||

sāha sāste gṛhe suptā śrāntāraṇya-parikramāt |

tatraivātsyati dehy annaṁ sā dade’nnaṁ sa-temanam ||65||

sāpi hṛṣṭā tad ānīya cādhāya bhojanālaye |

śrī-rādhām etya tasyai tad-vārtām āvedayan mudā ||66||

tataḥ sametyopaviveśa bhoktuṁ

bhṛṅgāra-pīṭhāli-virāji-vedyām |

sahāli-pāliḥ priya-bhukta-śeṣaṁ

rādhā marālīva sudhāṁ samutkā ||67||

asavye lalitā savye viśākhāsyā upāviśat |

purataḥ pārśvataś cānyā yathā-sthānaṁ sakhī-tatiḥ ||68||

tābhyaḥ pariviveśānnaṁ tulasyā rūpa-mañjarī |

snehena mohinī yadvad devatābhyo’mṛtaṁ kramāt ||69||

praṇayi-jana-visṛṣṭaṁ śrī-harer bhukta-śiṣṭaṁ

tad-adhara-madhu-miṣṭaṁ tat-kareṇābhimṛṣṭam |

nija-nikhila-gaṇeṣṭaṁ rādhayā netra-dṛṣṭaṁ

mitam api ca tadāsīd akṣayaṁ baṇṭane’nnam ||70||

ramaṇa-kavala-śiṣṭaṁ san-mṛṇālaṁ marālyaḥ

kiśalaya-kulam eṇyaḥ śrī-marandaṁ bhramaryaḥ |

amṛtam iva cakoryaś caindavaṁ rādhikādyā

mumudur adhikam annaṁ prāsya kṛṣṇāvaśiṣṭam ||71||

ācamyāsvādayantyas tāḥ kṛṣṇa-tāmbūla-carvitam |

dāsībhiḥ sevitās tṛptā palyaṅkālau viśaśramuḥ ||72||

tulasī-rūpa-mañjaryau tat-tac-śeṣānna-temanam |

vṛndāyai mālatī-dvārā presayāmāsatur mudā ||73||

tatas te bhojayitvānyā vayasyā dāsikā api |

sa-gaṇaiḥ saha saṁhṛṣṭaiḥ sveśā-śeṣānnam ādatuḥ ||74||

tatreṣṭa-vyañjanādīnām anyonya-pariveśane |

bhojanādau tayor āsīd vyatidāna-kaliḥ kṣaṇam ||75||

bhuktvācamya tad-āyāte rādhāyāś caraṇāntikam |

tāmbūla-carvitaṁ tasyā aśnantyau tām asevatām ||76||

hṛd-amṛta-ruci-ratna-drāviṇī harṣa-sindhuṁ

nayana-kuvalayāliṁ cālam uphullayantī |

vraja-vasati-janānāṁ sādhu sāyantanīyā

jayati viśada-līlā-kaumudī gokulendoḥ ||77||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-varaje govinda-līlāmṛte

sāyaṁ keli-mayo’tra viṁśatitamaḥ sargo’gamat pūrṇatām ||o||

||20||

—o)0(o—

(21)

## ekaviṁśaḥ sargaḥ

rādhāṁ sālī-gaṇāṁ tām asita-sita-niśā-yogya-veśāṁ pradoṣe

dūtyā vṛndopadeśād abhisṛta-yamunā-tīra-kalpāga-kuñjām |

kṛṣṇaṁ gopaiḥ sabhāyāṁ vihita-guṇi-kalālokanaṁ snigdha-mātrā

yatnād ānīya saṁśāyitam atha nibhṛtaṁ prāpta-kuñjaṁ smarāmi ||1||

athāyayau hareḥ pitā bahiḥ-sabhāṁ vrajeśitā

nijāgrajānujair yutaḥ sumut-samudra-samplutaḥ |

sahākhila-vraja-prajās tam āgaman guṇi-vrajā

harer vilokanāśayā samṛddhayā sitāśayaḥ ||2||

śreṇi-mukhya-loka-vipra-gopa-vṛnda-saṅginaḥ

sva-sva-vidyayā’ghavairi-toṣaṇātiraṅgiṇaḥ |

āyayuḥ sva-gīta-vādya-hāsya-lāsya-nandinaḥ

sūta-vaṁśa-śaṁsi-nṛtya-gāna-kartṛ-vandinaḥ ||3||

te gopa-rājñā militā yathāyathaṁ

sa-gauravam sa-praṇayānukampitam |

sammānitās tena mudānvitāḥ sthitāḥ

kṛṣṇekṣaṇotkaṇṭhita-netra-cetasaḥ ||4||

śete sutaḥ śrama-bharād vihitāśano’sau

lokās tad-īkṣaṇa-tṛṣo bata kiṁ vidheyam |

itthaṁ vicintayati gopa-patāv akasmāt

kṛṣṇaḥ svayaṁ sakhi-kulaiḥ sahitaḥ samāyāt ||5||

svāntāmbudhiṁ netra-cakora-vṛndaṁ

romauṣadhiś ca smita-kairavālīm |

samphullayan ghoṣa-kṛtālayānam

sabhodayādrāv udito harīnduḥ ||6||

viprān gurūn svāñjali-bandha-vandanaiḥ

samān sakhīṁś ca smita-miśritekṣaṇaiḥ |

pālyāṁs tathānyān sadayāvalokanaiḥ

sambhāṣya tān so’pi viveśa saṅgibhiḥ ||7||

veda-dhvānair jaya-jaya-ravaiḥ pūrva-vaṁśyānuvādais

tat-tal-līlā-viruda-paṭhanair vāditair bhūri-vādyaiḥ |

harṣodghoṣaiḥ stuti-kalakalaiḥ saṅgatānāṁ janānāṁ

ghoṣaḥ kṛṣṇe vyatanutatarāṁ svasya nāmno niruktim ||8||

vrajendreṇeritaḥ kṣattā lokān utkara-cālanaiḥ |

kolāhalān nivāryaitān yathā-sthānaṁ nyaveśayet ||9||

teṣūpaviṣṭeṣu nṛpeṅgitena te

vicakṣaṇāḥ sva-sva-kalāḥ pṛthak pṛthak |

pradarśayantaḥ kramaśaḥ kalā-vidaḥ

sa-lālasān sabhya-janān atoṣayan ||10||

chālikyādi-nṛtyam eke’nye lāsyaṁ tāṇḍavaṁ pare |

nṛsiṁha-rāma-carita-rūpakābhinaye pare ||11||

vidyāṁ vaṁśa-naṭīm anye sūtra-sañcārikāṁ pare |

nānendrajālāny apare nipuṇāḥ samadarśayan ||12||

śrāvayāmāsur itare puṇyāḥ paurāṇikīḥ kathāḥ |

gītāni vividhāny eke kecit vaṁśānuvarṇanam ||13||

catur-vidhānāṁ vidyānāṁ bhedān anye śruti-priyān |

kecit kṛṣṇasya janmādi-līlāḍhyāṁ virudāvalīm ||14||

tebhyo vrajeśādi-sabhāsado dadur

vāsodhanālaṅkaraṇāny anekadhā |

te tāni kṛṣṇekṣaṇa-pūrṇa-mānasāḥ

svīcakrur ācāratayā na tṛṣṇayā ||15||

kṛṣṇānanendoḥ smita-kaumudīṁ bhṛśaṁ

nipīya sabhyā’kṣi-cakora-santatiḥ |

vasanty api svāśru-miṣād atṛpti-bhāk

pibaty aho prema-gatiḥ sudurgamā ||16||

tāvad vrajeśā-prahitaḥ sa raktakaḥ

sabhāṁ sametyāha naman vrajeśvaram |

vrajāvanīśotka-manā vrajeśvarī

didṛkṣate śrī-yuta-bhartṛ-dārakam ||17||

tato vrajendreṇa kṛtāgrahotkaraḥ

sabhyān nijāloka-viyoga-kātarān |

sincan sahārdra-smita vīkṣyaṇāmṛtaiḥ

kṛṣṇaḥ prapede nija-mātṛ-mandiram ||18 ||

tāv āgatau sa-madhumaṅgala-mitra-vṛndau

mātā sutāv atha niveśya sumṛṣṭa-vedyām |

dugdhaṁ ghanaṁ sa-śaśi-śarkaram īṣad-uṣṇaṁ

stanyāśru-sikta-sicayālam apāyayat tau ||19||

tato gate mitra-gaṇe nijālayaṁ

sa-rohiṇīkā jananī suvatsalā |

ānīya śayyā-nilaye nije nije

baṭuṁ balaṁ kṛṣṇam aśīśayat pṛthak ||20||

śāyayitvātha tāṁs tad-tad-dāsān saṁyujya sevane |

teṣāṁ svacchanda nidrāyai calitā sā nijālayam ||21||

yāntī dāsān avadad atha sā sneha-viklinna-cittā

vatsā vatso vana-viharaṇaiḥ śrānti-bhāṅ me yathāsau |

atrāyātān vividiṣu janān vārayadbhir bahiḥ-sthair

āpratyūṣāṁ svapiti nibhṛtaṁ tad-vidheyaṁ bhavadbhiḥ ||22||

śrī-rādhikāpy aśakalendu-karojjvalāyāṁ

rātrāv ihātma-ramaṇāpti-samutsukāsau |

saṅketa-kuñja-gamana-tvaritā sakhībhiḥ

śuklābhisāra-racanāṁ caturā cakāra ||23||

haṁsāṁśukā sa-śaśi-candana-lipta-kāyā

muktā-vibhūṣaṇa-citā dhṛta-mallikā-srak |

yatnena mūkita-sunūpura-kiṅkinīkā

rādhā yayau sva-sadṛśāli-yutā nikuñjam ||24||

kadācit tāmasyām asita-vasanā sā mṛgamadair

viliptāṅgī kālāguru-tilaka-citrotpala-kulaiḥ |

kṛtottaṁsā nānāsita-maṇi-kṛtālaṅkṛti-yutā

nirābādhā rādhā priyam abhisaraty āli-sahitā ||25||

vṛkṣa-cchāye pathi pathi bhiyā vañcayantī sva-gamyaṁ

sthānaṁ vaṁśīvaṭa-viṭapinaḥ śākhayā lakṣayantī |

nyasya svīye hṛdaya-kamale sohyamānā nigūḍhaṁ

yantrākāre vraja-vana-bhuvā prāpa kṛṣṇā-samīpam ||26||

jānu-daghna-jalaṁ tīrtvā yamunā-nirjharaṁ mudā |

dvīpāyamānaṁ saṅketī-kṛta-kṛṣṇā-taṭaṁ yayau ||27||

śrī-govinda-sthalākhyaṁ taṭam idam amalaṁ kṛṣṇa-saṁyoga-pīṭhaṁ

vṛndāraṇyottamāṅgaṁ krama-natam abhitaḥ kūrma-pīṭha-sthalābham |

kuñja-śreṇī-dalāḍhyaṁ maṇi-maya-gṛha-sat-karṇikaṁ svarṇa-rambhā-

śreṇī-kiñjalkam eṣā daśa-śata-dala-rājīva-tulyaṁ dadarśa ||28||

vahantyā kṛṣṇayodīcyāṁ pūrva-paścima-bhāgayoḥ |

niryan-nirjhara-bāhubhyāṁ kroḍīkṛtam ivābhitaḥ ||29||

śālais tālais tamālaiś cala-dala-bakulair nārikelai rasālaiḥ

kuddālaiḥ sapriyālair dadhiphala-saralaiḥ śrīphalolūkhalaiś ca |

uddālaiḥ kandarālaiḥ salakuca-tilakair jambhalaiḥ pīta-śālaiḥ

plakṣais tūlaiḥ palāśair abalu-guḍa-phalair gālavair granthilaiś ca ||30||

golīḍhaiḥ kaṇṭaki-phalair madhuṣṭhīlair madhūlakaiḥ |

kṛtamālair drukilimaiḥ phalādhyakṣair halipriyaiḥ ||31||

mañjulair vañjulaiḥ kolair vañjulair vañjulair api |

drumotpalaiḥ karparālaiḥ kulakair deva-vallabhaiḥ ||32||

kalpa-drumair vāñchita-dāna-kalpair

apārijātair api pārijātaiḥ |

mandāra-vṛkṣair api rāṅkyadāraiḥ

santānakaiḥ sammada-tānakaiś ca ||33||

śaśvad dhareś citta-śarīra-candanair

yac candanaiḥ śrī-hari-candanair api |

mahā-vadānyair itaraiś ca bhūruhair

vyāptaṁ latā-rāji-virājitāṅgakaiḥ ||34||

(pañcabhiḥ kulakam)

śrī-vāsantī-saptalā-svarṇa-yūthī

jātī-yūthī-mallikā-mudgarādyaiḥ |

viṣṇukrāntā-kṛṣṇalā-bhīru-bimbā

kubjāsphotādyaiś ca vallī-samūhaiḥ ||35||

lavaṅgāśoka-kundāmra-latābhiś cānvitaṁ ca yat |

drākṣā-bhujaga-vallīnāṁ valajaiś ca kvacit kvacit ||36||

(yugmakam)

vallyaḥ sarvā yatra tāḥ kalpavallyo

vṛkṣāḥ sarve kalpavṛkṣā bakāreḥ |

gopīnāṁ cābhīṣṭa-pūrtau samarthā

jātyā yā ye tādṛśaḥ kintu tās te ||37||

puṣpavatyo’py amālinyāḥ sandṛṣṭa-rajaso’py aho |

sukumāryaḥ sa-prasavā api mugdhā latā iha ||38||

yatrāniśaṁ kṛṣṇa-saṅgād

gopyaḥ śyāmalatāṁ gatāḥ |

stabdhāḥ sthāvaratāṁ prāptāḥ

santi śyāma-latā-cchalāt ||39||

sahacaryaś ca dāsyaś ca rādheśāloka-modataḥ |

stabdhāḥ kaṇṭakitā mūrti-bhedair gulmatayā sthitāḥ ||40||

(yugmakam)

śrī-bhū-līlāḥ sevane nanda-sūnor lubdhā

labdhāḥ sthāsnutāṁ bhūri-puṇyaiḥ |

jātī-dhātrī-śrī-tulasyātmanāddhā

kurvantyas tad yatra nityaṁ vasanti ||41||

brāhmī haimavatī cātra kṛṣṇāloka-trṣṇayā |

somavallī-harītakyoś chalena sthāsnutāṁ gate ||42||

kṛṣṇāyānandadā bhānti padminyo’tra jale sthale |

cara-sthiratayā tadvaj jale rājīva-pālayaḥ ||43||

yatra bhāti sthirā phullā rajanī divase’py aho |

dine’pi kṛṣṇa-pakṣe’pi jyotsnī ca sthāsnutāṁ gatā ||44||

śarālir bhāty apsu carā śarāliś ca sthirā sthale |

cara-sthiratayā yatra jhaṣā bhānti jale sthale ||45||

śālā bhānti carās toye yatra śālā sthirā sthale |

rohito’psu caras tīre rohitau ca cara-sthirau ||46||

kamalā bhānti kuñjeṣu yatra kṛṣṇasya tuṣṭaye |

dīvyanti kamalās tīre kamale kamalāny api ||47||

virahitam api raktākṣaiḥ prāṇibhir abhitaḥ sadā yad idam |

raktākṣai raktākṣai raktākṣaiś cānvitam satatam ||48||

viyutaṁ kalikārair yat saṁyutaṁ kalikārakaiḥ |

bhīmaiḥ sattvair vihīnaṁ ca sthirair bhīmaiḥ sadānvitam ||49||

vihīnam api kharjūrair ariṣṭaiś ca palāśakaiḥ |

kharjurair apy ariṣṭaiś ca palāśaiś cānvitaṁ sadā ||50||

kanakācita-bhūḥ kanakaiḥ kanakaiḥ

kanakaiḥ kanakaiḥ kanakaiś ca vṛtā |

vibabhāv iha sā kramukaiḥ kramukaiḥ

kramukaiḥ kramukair api ya nicitā ||51||

priyakair jaṅgamair yuktaṁ priyakaiḥ priyakaiḥ sthiraiḥ |

mayūrair jaṅgamais tadvan mayūraiḥ sthāvarair api ||52||

bakulaiś ca nava-kulais tamālair nata-mālakaiḥ |

sadrumā vidrumā ceti vṛtāś caryāsti yan mahī ||53||

kṛṣṇasāraiḥ kṛṣṇa-sārai rurubhī rurubhiś ca yat |

śambaraiḥ śambarair vyāptaṁ rohiṣai rohiṣa-priyaiḥ ||54||

yat karṇa-hāri-hārīta-bharadvāja-śukoktibhiḥ |

vatsa-gālava-śāṇḍilyānvitaṁ muni-sado yathā ||55||

śruti-ṛtu-vasukoṇair maṇḍalāṅgaiś ca kaiścid

vividha-maṇi-vicitrair dikṣu sopāna-yuktaiḥ |

gala-hṛd-udara-nābhi-śroṇi-jānūru-daghnair

valita-lalitamūlā-kuṭṭimaiḥ sālabālaiḥ ||56||

nīla-rakta-maṇibaddha-kuṭṭimāḥ

kecid indu-maṇi-jāla-vālakāḥ |

nīla-rakta-maṇi-jāla-vālakāḥ

ke’pi candramaṇi-baddha-kuṭṭimāḥ ||57||

vṛkṣā haimā harimaṇi-mayaiḥ kāñcanair aindranīlā

vaiduryābhāḥ sphaṭika-maṇijaiḥ sphāṭikāḥ padmarāgaiḥ |

glaukāntāṅgā marakata-mayais taiś ca te’nye tathānyair

dīvyanty asmin vratati-valayaiḥ śliṣṭa-śākhāḥ praphullāḥ ||58||

(sandānitakam)

harimaṇi-bhuvi haimā vaidrumā vai drumāś ca

sphaṭika-maṇi-dharāyāṁ sphāṭikāḥ svarṇa-bhūmau |

aruṇa-maṇi-dharāyāṁ śākra-nīlāś ca yasmin

marakata-maṇi-dhātryāṁ padmarāgā vibhānti ||59||

svarṇa-skandhāḥ śiti-sitamaṇi-sthūla-śākhopaśākhāḥ

kecid vṛkṣā marakata-dalāḥ padmarāga-pravālāḥ |

vibhrājante sphaṭika-kusumāḥ sthūla-muktāphalaughāś

cānye tat-tan-maṇi-viracanā vaiparītyena yasmin ||60||

+++

teṣāṁ phalāny akhila-vāñchitadāny agānāṁ

dīvyanti ratna-pṛthu-sampuṭa-sannibhāni |

śrī-kṛṣṇa-kṛṣṇa-ramaṇī-caya-yogya-vastrā-

laṅkāra-gandha-paṭavāsa-yūtāni yatra ||61||

svabhāva-mālākṛti-puṣpa-bhājāṁ

phalāni tāsāṁ rurucur latānām |

kuṣmāṇḍa-tumbī-sadṛśāni yatra

śrī-kṛṣṇa-līlocita-vastu-bhāñji ||62||

kusuma-racita-śayyolloca-bhūṣopadhānaiḥ

sa-madhu-caṣaka-tāmbūlāmbu-gandhādi-pātraiḥ |

vyajana-mukura-sindūrāñjanāmatrakaiś cā-

nvita-maṇi-nicitāntar-bhūmayo bhūri-citrāḥ ||63||

kusumita-bahu-vallī-maṇḍalair bhitti-kalpair

upari ca paṭalābhaiḥ śliṣṭa-śākhā-samūhaiḥ |

niviḍa-dala-phalānāṁ chāditāḥ pādapānāṁ

maṇi-maya-gṛha-tūlyā yatra kuñjā vibhānti ||64||

yatrāticitrāmbara-puṣpa-citritāḥ

śākhāsu sat-kalpa-palāśināṁ sitāḥ |

dīvyanti nānā-maṇibhiḥ sucitritā

hindolikāḥ śrī-hari-rādhikā-priyāḥ ||65||

kapota-pārāvata-kokilānāṁ

hārīta-kāpiñjala-ṭaiṭṭibhānām |

māyūra-cākoraka-cātakānāṁ

cāṣāli-lāvāvali-vartakānām ||66||

yac chauka-śārī-tati-cāṭakānāṁ

kāliṅga-pādāyudha-taittirīṇām |

vyāghrāṭa-bhāṣāvali-kaukkubhānāṁ

svanair vilāsaiḥ śruti-netra-hāri ||67||

(yugmakam)

vistīrṇā ratna-citrāntā tad-antaḥ-kanaka-sthalī |

nikuñja-maṇḍalaiḥ kalpa-drumānām asti veṣṭitā ||68||

madhye vicitra-maṇi-mandiram asti tasyāḥ

kalpa-drumāṅkam anu kuṭṭima-śobhi-dikṣu |

sopāna-pāli-lalitaṁ valitaṁ vidikṣu

santānakādy-apara-vṛkṣa-catuṣṭayena ||69||

sva-kānti-jālāyata-lola-pakṣair

ūrdhva-kramāt kuñcita-pūrva-pādaiḥ |

paścād adho nyasta-darāyatānya-

svīyāṅghri-yugmārpita-deha-bhāraiḥ ||70||

māṇikyā netrai ravi-kānta-gātrair

utpuccha-karṇaiḥ kapiśocchaṭaughaiḥ |

uḍḍīyamānair iva ratna-siṁhair

yad uhyamānaṁ viyatīva dikṣu ||71||

sucela-tūlīṣuta-hema-karṇikaṁ

khaṭṭāyamānaṁ maṇi-kānti-keśaram |

yasyāntar-aṣṭa-cchada-padma-sannibhaṁ

kṛṣṇasya siṁhāsanam asti kāñcanam ||72||

(sandānitakam)

laghu-ratnālaya-svāṅkaiḥ kuñjaiḥ kalpa-latāvṛtaiḥ |

aṣṭabhiḥ kalpa-vṛkṣāṇāṁ bahir yad dikṣu śobhitam ||73||

vallī-yuk-kalpa-vṛkṣāṇi kuñjānāṁ tad-bahir-bahiḥ kramād |

dviguṇa-saṅkhyānāṁ bahubhir maṇḍalair vṛtam ||74||

bhāsvatā mṛga-pakṣyādi-mithunai ratna-citritaiḥ |

śūnya-hema-sthalī-prānta-bhāgena tad-bahir vṛtam ||75||

tad-bahiḥ kadalī-ṣaṇḍaiḥ saphalaiḥ śītala-cchadaiḥ |

vṛtaṁ nānā-jāti-bhedaiḥ karpūrākara-valkalaiḥ ||76||

tad-bahir veṣṭitaṁ puṣpodyānenātiprathīyasā |

pṛthak-tat-tat-puṣpa-bāṭī-valitena samantataḥ ||77||

tad-bahir bhūri-bhedānāṁ namrāṇāṁ phala-bhārataḥ |

ārāma-maṇḍalais tais tair veṣṭitam phala-bhūruhām ||78||

tayor madhye’raṇya-devī-kuñja-dāsī-śatānvitaiḥ |

sevopakaraṇāgāra-nikaraiḥ parito vṛtam ||79||

bahir bahiḥ kramāt tasmād vṛtaṁ tat-tal-latā-yutaiḥ |

sāntarālaiḥ pṛthak tais taiḥ śreṇī-bhūtair dru-maṇḍalaiḥ ||80||

kara-labhya-harit-pītāruṇāccha-phala-gucchakaiḥ |

tad-bahir vṛta-kaṇṭhānāṁ pūgānāṁ maṇḍalair vṛtam ||81||

ālabāla-niṭilopari-suptair veṣṭitaṁ suphala-gucchaka-vṛndaiḥ |

bhūṣaṇālibhir ivāṅkita-kaṇṭhair nārikela-valayair bahir asmāt ||82||

campakāśoka-nīpāmrādīnāṁ kṛṣṇā-taṭopari |

punnāga-bakulādīnāṁ nikuñjais tad-bahir vṛtam ||83||

tīra-nīrānamra-śākhaiḥ phulla-vāsantikāvṛtaiḥ |

mañjulair vāñjulaiḥ kuñjair vāñjulaiś cābhito vṛtam ||84||

sva-pārśvayoḥ śrī-bakulāvalibhyāṁ

sañcchāditāny atra citāni ratnaiḥ |

āmandirād yāmuna-tīrthagāni

catvāri vartmāni vibhānti dikṣu ||85||

yasyaiśānyāṁ diśi maṇi-taṭaṁ brahma-kuṇḍaṁ yad āste

tasyaiśānyāṁ śiva iha sadā so’sti gopīśvarākhyaḥ |

tasyodīcyāṁ taṭa-bhuvi taruḥ so’sti vaṁśī-vaṭākhyas

tiṣṭhan vaṁśy āhvayati ramaṇīḥ kuṭṭime yasya kṛṣṇaḥ ||86||

(ūnaviṁśatyā kulakam)

jānūru-daghnaiḥ kaṭi-nābhi-mātrair

hṛt-kaṇṭha-mūrdha-dvayasaiḥ kvacic ca |

kutrāpy agādhaiḥ salilair aghāreḥ

sampādayitrī jala-keli-saukhyam ||87||

kahlāra-kokanada-kairava-puṇḍarīkair

indīvarāmburuha-hallaka-hema-padmaiḥ |

phullair lasan-madhukaraiḥ sarasair manojñā

tat-tat-parāga-makaranda-sugandha-toyā ||88||

cakrāṅga-madgu-plava-cakravāka-

sarāri-koṣaṣṭika-sārasānām |

kādamba-kāraṇḍava-khañjanānāṁ

svanair vilāsair yuta-tīra-nīrā ||89||

gokarṇa-rohiṣika-śambara-kṛṣṇasārair

nyaṅkveṇa-raṅku-pṛṣatair gavayaiḥ śaśaiś ca |

gandharva-rohita-samūru-camūru-cīnair

anyair mṛgair valita-tīra-vanānta-bhāgāḥ ||90||

ekāni nirjhara-vṛtāny abhito’parāṇi

prānte’timukta-sunikuñja-śatānvitāni |

anyāni dikṣu kusumopavanāvṛtāni

pūrṇendu-maṇḍala-nibhāni manoharāṇi ||91||

karpūra-cūrṇa-mada-nindaka-bālukāni

pūrṇāmṛta-dyuti-kara-dviguṇojjvalāni |

śrī-krṣṇa-ballava-vadhū-caya-rāsa-nṛtya-

lakṣmānvitāni pulināni ca bhānti yasyāḥ ||92||

yasyottarāyāṁ yamunā-diśi svayaṁ

sāraṇya-tīraiḥ pulinātirājitaiḥ |

svair nirjharair bhūribhir āntarāntarā

saṁveṣṭya rāsa-sthalikāṁ vibhāti sā ||93||

(saptabhiḥ kulakam)

kalpa-drumādhaḥ-sthita-ratna-mandiraṁ

gopāla-siṁhāsana-yoga-pīṭhakam |

yam āgamajñāḥ pravadanti yaṁ hareḥ

priyā-gaṇaḥ keli-nikuñjam āha ca ||94||

evaṁ-vidhaṁ taṁ sthala-rājatallajaṁ

kandarpa-līlā-sukha-satra-mandiram |

govinda-saṁsmārakam ātmano guṇair

vīkṣyāparādhā sa-sakhī-tatir mudam ||95||

vṛndā savṛndātra vibhūṣayantī

kuñjāni nānā-racanopacāraiḥ |

nijeśayor vartmani datta-dṛṣṭiḥ

sveśām akasmān militām dadarśa ||96||

abhyudgatāsyai vinivedya hallake

sā keśavottaṁsa-care mudānvitā |

sandarśayantī vana-kuñja-mañjutāṁ

nikuñja-rājaṁ prati tām anaiṣīm ||97||

śobhāṁ vanasyendu-karānurañjitāṁ

soddīpanīṁ bhāva-tateḥ svabhāvataḥ |

nikuñja-vṛndasya ca vṛndayācitāṁ

vīkṣyāsa lolā hari-saṅgamāptaye ||98||

tasyā uddīpta-bhāvālī vātyayoccālitaṁ manaḥ |

kṛṣṇāpty-āśāpagotkaṇṭhāvarte tūlam ivāpatat ||99||

kuñjaṁ muhur viśati paśyati tatra citrāny

asmān nireti saraṇiṁ sarati priyasya |

patre kvacic calati taṁ manute sametaṁ

vṛndāṁ ca pṛcchati tad-āgamam utsukeyam ||100||

saṁkalpān hariṇā vilāsa-vitateḥ prāptau vikalpān hareḥ

saṁjalpān sphuratāmunā ca purataḥ santanvatī bhūriśaḥ |

ākalpaṁ sva-tanoḥ sukalpam api sā talpaṁ ca saṁkurvatī

sukalpaṁ kālam analpa-kalpa-dṛśaṁ mene priyāpty-utsukā ||101||

athātra ghoṣeśa-sutaḥ savitryāṁ

svaṁ śāyayitvā sva-gṛhaṁ gatāyām |

kṣaṇaṁ sa viśramya bahiḥ-svadāsān

prasthāpya gehāc chayanād udasthām ||102||

kīlayitvā puro-dvāraṁ dāsān prasthāpya tad-bahiḥ |

gantum utkamanāḥ kuñjaṁ pakṣa-dvāreṇa niryayau ||103||

anācchannaṁ hitvā śaśi-kara-citaṁ ghoṣa-vasateḥ

pura-dvāraṁ sambhāvita-vividha-lokāgama-gamam |

sukham paścāt-sṛtyā viṭapi-vṛtayā yāmi vipinaṁ

vicāryetthaṁ gantuṁ pada-yugam adhād yarhi sa puraḥ ||104||

tadaiva sā sve vraja-bhūr atarkitaṁ

nidhāya yantrārpita-yāna-sannibhe |

manojave hṛt-kamale nināya taṁ

kuñjālayaṁ tan-manasā saha drutam ||105||

(yugmakam)

jyotsnā-pūrṇaṁ tūrṇam ullaṅghya yatnāc

chāyācchannaṁ vartma gṛhṇaṁs tarūṇām |

āyāto’haṁ preyasī sāgatā me

kiṁ vā netthaṁ kṛṣṇa āsīt tadotkaḥ ||106||

itas tāvaj jyotsnojjvalita-pavanāndolita-dalaṁ

tamālaṁ rādhārāt-kanaka-citam ālokya muditā |

priyaṁ matvāyāntaṁ vihasitum amuṁ kautukavatī

nilīnāsīt kuñjālayam anuvayasyāly-anumatā ||107||

ratna-pradīpādika-dhāri-bhitti-

pralagna-haima-pratimāli-madhye |

sthitā priyaṁ prekṣya puraḥ sphurantaṁ

dṛṣṭāsmy aneneti muhur nililye ||108||

tāvat kṛṣṇo’pi tatrāyād vṛkṣācchannena vartmanā |

vṛndābhyetya dadau tasmai karṇikārāvataṁsakau ||109||

(sandānitakam)

pulaka-mukula-jālā-bāṣpa-dhārā-marandā

vikṛti-malaya-vātotkampitā sāli-pāliḥ |

smita-kusuma-sitāṅgī gadgadāli-svanāsīd

udayati dayite’smin mādhavī mādhavīva ||110||

kṛṣṇo’pi tāsām avaloka-jātā-

nandottha-bhāvāli-vibhūṣitāṅgaḥ |

kāntāvalokottaralākṣi-cetāḥ

kāntām apaśyann avadat tadālīḥ ||111||

vayasyā vaḥ sakhyaḥ kva nu nija-gṛhe tad-virahitāḥ

kathaṁ yūyaṁ prāptāḥ kusumam avacetuṁ ravi-kṛte |

kutas tat-saurabhyaṁ prasarati tad-aṅgena militāc

charirād asmākaṁ vitatham idam astv eva vitatham ||112||

tāṁ vinā na vane yuṣmad-gatiḥ sambhāvyate kvacit |

candra-mūrtiṁ vinākāśe nekṣyante tan-marīcayaḥ ||113||

neyaṁ candra-tanūḥ kintu śrīr iyaṁ vṛṣabhānujā |

yaika-deśe sthitā vyāpnoty amūṁ tvāṁ ca sva-dīptibhiḥ ||114||

evaṁ narmālibhis tanvan vṛndayāsau dṛśeritaḥ |

kāntā sandarśanotkaṇṭhaḥ prāviśat svarṇa-mandiram ||115||

rādhā-kānty-ucchalat-svarṇa-geha-kāntyākhile kṛte |

pītādvaite’ntare’paśyat sarvaṁ hema-mayaṁ hariḥ ||116||

tāvat sva-kānti-milanāt procchalantyā ca tat-tviṣā |

vyāptaṁ sāpaśyad atratyaṁ sarvaṁ marakata-prabham ||117||

pañcālikāntare’nviṣya paśyann api muhuḥ priyām |

stabdhāṁ svāloka-mud-bhībhyāṁ mene pañcālikāṁ priyaḥ ||118 ||

tāṁ lālasā dayita-saṅgataye purastād

drag-vāmatāpasṛtaye ca cakarṣa paścāt |

tāvan mud-uttha-jaḍataitya nivārya tāṁ tāṁ

vāmā sakhīva nirurodha hareḥ purastāt ||119||

tāṁ spraṣṭum utsukatayeritam antikāptaṁ

taṁ stabdhatādhvani rurodha balān mud-utthā |

tāṁ lālasetya vinivārya haṭhāt priyāṁ taṁ

prāpayya tat-karam adhārayad āśu sogrā ||120||

tat-sparśataḥ pulaka-kampa-dṛg-ambu-kīrṇā

vaivarṇya-gharmajalabhāk-taralāyatākṣī |

paśyanty amuṁ kuṭila-cilli-latā tiro-dṛk-

prāntena sā priya-karāt sva-karaṁ cakarṣa ||121||

smerāruṇānta-kuṭilāśru-kalāñci-pakṣma-

helollasac-capala-locanam utsmitārdram |

kaṇṭhādhva-khañjita-sa-huṅkṛti-bhartsanokti

preksyāmitāṁ mudam avāpa hariḥ priyāsyam ||122||

nāsā-rasajñā-śruti-netra-varṣmabhir

lubdhaiḥ sva-tat-tad-viṣaye priyau mithaḥ |

tau luṇṭhayāmāsatur aṅga-nīvṛtaṁ priyā

chalācchanna-mayaṁ balāt sphuṭam ||123||

gūḍhau punaḥ svarṇa-ghaṭau vimoṣituṁ

sarīsṛpantaṁ nija-kañcukāntare |

kāmāṅku-śāstraṁ kara-taskaraṁ hareḥ

kareṇa sāruddha paraṁ na vāñchitam ||124||

iti sumadhura-līlānanda-sindhau nimagne

śithilita-tanu-citte preyasi preyasī sā |

priya-saha-nija-līlālokanāyāgatālī

valita-mudita-vāmyā kuṭṭimaṁ prāpa gehāt ||125||

harir api rasa-bhaṅgaiḥ prāpitas tat-samīpaṁ

tad-avakalana-bhītyā sā nililye sakhīṣu |

sa punar iha vicinvan tāsu tāṁ tac-chalāt tāḥ

praṇaya-kuṭila-dṛṣṭiḥ saṁspṛśan modam āpa ||126||

yad api hṛdi vivṛddhāṁ kāñcid āśāṁ tayos tāṁ

nyaruṇad atibaliṣṭhā vāmataitya priyāyāḥ |

tad api sukha-samṛddhiṁ prāpatus tāv udagrāṁ

prathayati hi sukhābdhīn vāmatāpy aṅganānām ||127||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

sargaḥ pūrva-niśā-vilāsa-valito’gād ekaviṁśābhidhaḥ ||o||

||21||

—o)0(o—

(22)

## dvāviṁśaḥ sargaḥ

tāv utkau labdha-saṅghau bahu-paricaraṇair vṛndayārādhyamānau

preṣṭhālībhir lasantau vipina-viharaṇair gāna-rāsādi-lāsyaiḥ |

nānā-līlā-nitāntau praṇayi-sahacarī-vṛnda-saṁsevyamānau

rādhā-kṛṣṇau niśāyāṁ su-kusuma-śayane prāpta-nidrau smarāmi ||1||

vṛndā sa-vṛndātha sahāli-vṛndau

vṛndāvaneśāv anunāthya nāthau |

tad-ālayālindam aninda-śobhaṁ

pūrṇendu-kānty-ujjvalitaṁ nināya ||2||

sā tatra tau puṣpa-citāntarāyāṁ

sucīna-vastrāstaraṇānvitāyām |

kalinda-kanyānila-śītalāyāṁ

nyavīviśat kāñcana-vedikāyām ||3||

āveśanād āli-gaṇopanītair

vicitra-puṣpābharaṇaiś ca nālyaiḥ |

tāmbūla-gandha-vyajanaiḥ sutoyaiḥ

sā tau nijeśau sagaṇau siṣeve ||4||

tat kānanaṁ tāṁ rajanīṁ priyās tāḥ

kṛṣṇāṁ ca tāṁ tat-pulināni tāni |

samīkṣya kṛṣṇo hṛdi jātayābhavat

sa prerito rāsa-vilāsa-vāñchayā ||5||

sa-gaṇo’raṇya-vihṛtiś cakra-bhramaṇa-nartanam |

hallīsakaṁ yugma-nṛtyaṁ tāṇḍavaṁ lāsyam ekakam ||6||

tat-tat-prabandha-gānaṁ ca sanṛtya-rati-narmaṇī |

jala-khelety amūny eṣa rāsāṅgāni vyadhāt kramāt ||7||

(yugmakam)

jyotsnojjvalaṁ manda-samīra-vellitaṁ

sva-saṅgamoddīpta-vasanta-jṛmbhitam |

nṛtyan-mayūraṁ pika-bhṛṅga-nāditaṁ

vanaṁ samīkṣyātra vihartum aicchat ||8||

vaṁśī-gānena tāsv eṣa jñāpayāmāsa vāñchitam |

tan-nāmnaivānugānena sa tābhiś cānumoditaḥ ||9||

kānane sudhāṁśu-kānti-śubhra-mañju-vigrahe |

puṣpite samas tvayādya me priyāli-varga he |

rantum atra vāñchitāni citta-vṛttir udvahed

evam astu kṛṣṇa kṛṣṇa kṛṣṇa kṛṣṇa kānta he ||10||

utthitaḥ sva-ramaṇī-gaṇa-saṅgī

vṛndayāpy anugato mṛdu gāyan |

praty agaṁ prati lataṁ prati kuñjaṁ

sa pradakṣiṇatayā bhramati sma ||11||

mṛdu-malayānilaijita-latā-taru-patra-cayaṁ

sumadhura-pañcama-dhvani-kalā-cana-kokilakam |

dhvanad-ali-barhiṇaṁ praṇayinī-gaṇa-gīta-guṇo

vanam avagāhya tat sa ramate harir atra mudā ||12||

mūrcchotthitā iva punar navatām ivāptāḥ

snātā ivāmṛta-rasair madhu-citritā vā |

vṛndāvane taru-latā-mṛga-pakṣi-bhṛṅgā

āsan harer vana-vihāra-viloka-harṣāt ||13||

kṛtvāgre dvija-mṛga-cañcarīka-vṛndaṁ

kṛṣṇotsukam aṭavī-praharṣiṇīyam |

candrāṁśūtkara-valitā maruc-calārād

āyāntaṁ svaritam ivābhyupaiti kṛṣṇam ||14||

gaurāṅgīṇāṁ vapuḥ-kānti-militendu-rucā vanam |

viliptaṁ bhāti dhautaṁ vā jalena kala-dhautayoḥ ||15||

śrī-rādhikāṅga-dyuti-vṛnda-saṅgamāt

kṛṣṇāṅga-cañcad-dyutayo virejire |

sudhāṁśu-mūrter dyuti-puñja-rañjitāś

calat-tamālāga-dalālayo yathā ||16||

svāgatāḥ stha sukhinaḥ khagā mṛgāḥ

śarma vo lasati kiṁ nagā latāḥ |

bhavyam avyavahitaṁ madhupā vas

tān apṛcchad akhilān iti kṛṣṇaḥ ||17||

kiśalaya-kara-bhāk supuṣpitāgrā

madhupa-pikāli-nināda-mañju-gānā |

pavana-guru-vicālitāṭavīyaṁ

harim avalokya nanarta nartakīva ||18||

rādhā-kṛṣṇāv anv anucalato’saṅkhyān bhṛṅgān

śrāntān matvā pāyayitum iva svaṁ mādhvīkam |

vātālīvellat-kiśalaya-hastenotphullā

śaśvat-premārdrāhvayati mudā vāsantīyam ||19||

nija-kula-dharmam apohya gopikā

sukhayati kṛṣṇam itīva śikṣayā |

api surabhau sphuṭitātha tan

mude tam ali-rutair iha nauti mālatī ||20||

cañcan-matta-bhramara-vilasitāpāṅgālokā kusuma-vihasitā |

nṛtyantīvānila-cala-vapuṣā mallī-vallī hari-mudam atanot ||21||

sva-savidham ayitaṁ vīkṣya kṛṣṇaṁ latālī

pramudita-vihaga-dhvāna-nāndīmukhīyam |

malayaja-pavanollālasat-pallavaijat-

kara-vivṛta-nayair nṛtyatīva pramodāt ||22||

praṇayati kuñjāvalir api guñjā-tati-kṛta-citrā kusuma-vicitrā |

nava-dala-talpātyali-pika-jalpā sa-dayita-kṛṣṇādika-hṛdi tṛṣṇāḥ ||23||

rādhā-śampāliṅgita-dehe’mṛta-varṣe

mandra-dhvāne kṛṣṇa-payode sphurite’gre |

kekā-dhvānair unnata-piñchaiḥ śikhinībhir

nṛtyaty ārān matta-mayūrāvalir uccaiḥ ||24||

dhvanad-ali-vihagaṁ śīta-vāteritaṁ

pariṇata-phala-yuk candrikā-rūṣitam |

vikaca-kusuma-sat-saurabhaṁ śrī-harer

vanam idam atanod indriyāṇāṁ mudam ||25||

atha dara-phullam aśoka-latā-

stavaka-yugaṁ vṛṣabhānu-sutā |

svayam avacitya hareḥ śravasoś

capala-kareṇa dadhau sumukhī ||26||

tad anu ca calitā svayaṁ hariṇā’py asau

praṇaya-kalahe sadā’py aparājitā |

tad api sa ca tat-karād apahṛtya tat-

stavaka-yugalaṁ priyā-śravasor nyadhāt ||27||

sukaṇṭhībhiḥ kaṇṭhī-rava-madhura-madhyābhir

abhitaḥ kalaṁ gāyantībhiḥ sarasam anugītāmala-guṇaiḥ |

spṛśann aṅgāny āsāṁ stavaka-kusumādy-arpaṇa-miṣād

akuṇṭhām utkaṇṭhāṁ nibhṛta-rataye’vardhayad ayam ||28||

kilakiñcita-vivvoka-vilāsa-lalitādikaiḥ |

kṛṣṇas tā bhūṣitāś cakre sva-saṅgād bhāva-bhūṣaṇaiḥ ||29||

sva-varṇitābhir vallībhir ali-dhvani-miṣād asau |

anugīto’nandayat tāḥ puṣpādāna-miṣāt spṛśan ||30||

yad yaj jagau candra-latādikaṁ haris

tenaiva paścāt priyayā yutaṁ harim |

varṇārthayoḥ kvāpi viparyayeṇa tāḥ

kṛṣṇasya nāmnā’nujaguḥ kva cālayaḥ ||31||

jagad-āhlādaka-śīlaḥ pramadā-

hṛdi vardhita-manasija-pīlaḥ |

rādhānurādhikāntar vilasan

śuśubhe kalā-nidhiḥ so’yam ||32||

jagad-āhlādaka-śilaḥ pramadā-

hṛdi vardhita-manasija-pīlaḥ |

rādhānurādhikāntar vilasan

śuśubhe kalānidhiḥ so’yam ||33||

san-mālatyām asyāṁ mālatyāṁ mālatībhiḥ phullābhiḥ |

saṁveṣṭita iha paritaḥ punnāgo’yaṁ virājate gahane ||34||

san-mālatyām asyāṁ mālatyāṁ mālatībhiḥ phullābhiḥ |

saṁveṣṭita iha paritaḥ punnāgo’yaṁ virājate gahane ||35||

mādhavāliṅgita-mādhavī bhrājate

mādhavaś cānayā phullayā rājate |

viśvam apy etayoḥ saṅgam ānandataś

cakṣuṣī nandayan modate sarvataḥ ||36||

mādhavāliṅgita-mādhavī bhrājate

mādhavaś cānayā phullayā rājate |

viśvam apy etayoḥ saṅgam ānandataś

cakṣuṣī nandayan modate sarvataḥ ||37||

samphullā samphullo milanān mitha iha vane sadālīnām |

kāñcana-vallī cāsau sukhadā tāpiñcha-mauliś ca ||38||

samphullā samphullo milanān mitha iha vane sadālīnām |

kāñcana-vallī cāsau sukhadā tāpiñcha-mauliś ca ||39||

śaṁsann iva madanājñāṁ madayan hṛdayaṁ kalaṁ gāyan |

nava-padminīṣu rātrau vilasati madhusūdanaś citram ||40||

śaṁsann iva madanājñāṁ madayan hṛdayaṁ kalaṁ gāyan |

nava-padminīṣu rātrau vilasati madhusūdanaś citram ||41||

rajanī-ramaṇas tamasāṁ śamano

nalinī-kulam unmahasām apanut |

śitigur gagane śitibhe vighane

subabhau kumudāvaka eṣa mudā ||42||

rajanī-ramaṇas tamasāṁ śamano

nalinī-kulam unmahasām apanut |

śitigur gagane śitibhe vighane

subabhau kumudāvaka eṣa mudā ||43||

kamalinī-malinī-karaṇe paṭur

vidhuritā-dhuritān iha cakravān |

nivi dadhad vidadhad bhagaṇe dhṛtiṁ

na sa mude samudeti vidhur mama ||44||

sa sudṛśāṁ sudṛśāṁ ruci-kṛd

rucir virahitā rahitā nija-tārakāḥ |

suvidadhad vidadhat kumudāvanam

vara-mude sa mudeti vidhur hi naḥ ||45||

itthaṁ gāyan madhura-vipina-śrī-bharāloka-tṛptaḥ

kāntāvallīr api viracayan svābhimardena phullāḥ |

bhrāmaṁ bhrāmaṁ bhramara-nikaraiḥ svānugair veṣṭito’sau

tābhir vaṁśī-vaṭa-viṭapinaḥ kuṭṭimaṁ prāpa kṛṣṇaḥ ||46||

tatropaviṣṭaḥ sa dadarśa kṛṣṇāṁ

sva-darśanānanda-vivṛddha-tṛṣṇām |

phenāli-hāsāṁ khaga-nāda-gānāṁ

sva-saṅgamāyotka-hṛṣīka-vargām ||47||

sparśotsavayocchalad-ūrmi-hastāṁ

lolābja-raktotpala-phulla-netrām |

samucchalan-nakra-mukhocca-nāsām

āvarta-gartotsuka-karṇa-pālīm ||48||

(yugmakam)

pulināni samīkṣyāsau tatra rantu-manā hariḥ |

kṛṣṇā-pāraṁ gantu-kāmaḥ samuttasthau priyā-gaṇaiḥ ||49||

athāgatānāṁ sva-jalāntikaṁ sā

teṣāṁ padābjeṣu taraṅga-hastaiḥ |

samarpya padmāny atha tāni kṛṣṇā

tais taiḥ spṛśantīva muhur vavande ||50||

gati-śiñjite mura-ripor vanitānāṁ

drutam abhyasann iva nijair gati-nādaiḥ |

tam ihābhyupaiti puratas taṭa-kacchāt

kalahaṁsikāli-valitaḥ kalahaṁsaḥ ||51||

skhalad-gatitayācyutāgati-mudā

samṛddha-jalatāṁ jagāma yamunā |

sva-pāram ayituṁ samutkam atha taṁ

samīkṣya tanutāṁ jaloddhata-gatiḥ ||52||

jānu-dvayasa-toyāyāṁ kṛṣṇāyāṁ kṛṣṇa-tuṣṭaye |

gulpha-daghna-jalā āsan nirjharāḥ pulināvṛtāḥ ||53||

tīrtvā tīrtvā sukhenaitān krameṇa nirjharān hariḥ |

babhrāma pulineṣv eṣu viharan sa-priyā-gaṇaḥ ||54||

sākūta-sa-smita-vilokana-narma-jalpair

āliṅgana-stana-nakhārpaṇa-cumbanādyaiḥ |

tāsāṁ sva-saṅgaja-manoja-vilāsa-tṛṣṇāṁ

kurvan muhuḥ sa vipulāṁ vilalāsa kṛṣṇaḥ ||55||

tataḥ pulinam āgatya sa cakra-bhramaṇābhidham |

tatra rantu-manāś cakram āruroha priyā-gaṇaiḥ ||56||

vitasti-mātrocca-nikhāta-śaṅkuga-

trinemi-cakropari rādhayā saha |

sthitaḥ sa madhye’nya-sakhī-gaṇaiḥ kramād

bahiś cakārātha sumaṇḍala-trayīm ||57||

āvṛtya pūrṇaṁ rasa-dhārayā hariṁ

rādhopagūḍhaṁ kila maṇḍala-trayī |

suvarṇa-vally-añci-tamāla-śākhinaṁ

svarṇāla-bālālir ivābabhāv asau ||58||

ādiśya hallīśaka-keli-raṅge

rādhā-mukundau lalitādikālīḥ |

tatrāṁsa-vinyasta-bhujau mithas tāv

anṛtyatāṁ lāsya-vidāṁ variṣṭhau ||59||

nṛtyan nitambinīnāṁ tad-vaidagdhya-pada-cālanaiḥ |

kulāla-cakravac cakraṁ bhramad āsīt tayor api ||60||

vidhāya rādhāṁ lalitā-viśākhayor

madhye tad-aṁsārpita-bāhur acyutaḥ |

gāyan sa gāyadbhir alaṁ kadāpy asau

babhrāma nṛtyan saha nartakī-gaṇaiḥ ||61||

laghu-bhramac-cakra-gateḥ samā tāsāṁ gatiḥ kvacit |

kvacin mandā kvacic chīghrā vividhāsīt priyā hareḥ ||62||

tāsāṁ dvayor dvayor madhye tad-aṁsa-nyasta-doḥ sphuran |

sa-calat-svarṇa-vallīnāṁ nṛtyat-tāpiñchavad babhau ||63||

so’lāta-cakravat kvāpi laghu-gatyābhramat tathā |

hitvā māṁ kvāpy asau nāgād iti tā menire yathā ||64||

sa ekāṁ maṇḍalī-kṛtvā prānte sarva-priyā-gaṇaiḥ |

tāsāṁ madhye sphuran nṛtyan cakraṁ ca bhramayan babhau ||65||

sva-śaktiṁ darśayan cakrād yugapad vā kramāc calāt |

avaruhya muhus tat tat sthānam āśv āruroha saḥ ||66||

gopyaś ca yugapat sarvāḥ kadāpy ekaikaśaḥ kvacit |

avaruhyāram āruhya cakrur maṇḍala-bandhanam ||67||

vilasyetthaṁ haris tābhiś cakra-bhramaṇa-nartanaiḥ |

rāsa-līlā-viśeṣāya cakrād avaruroha saḥ ||68||

sva-lahari-mṛdu-hastaiḥ saṁskṛtaṁ kṛṣṇa ālyā

kumuda-surabhi-vātair mārjitaṁ sphāram agryam |

śaśi-kiraṇa-sudhābhiḥ sikta-liptaṁ sa tābhiḥ

pulina-varam anaṅgollāsa-raṅgākhyam āyāt ||69||

vidhāya kṛṣṇaḥ paritaḥ sumaṇḍalīṁ

tasmin mitho baddha-karaiḥ priyā-gaṇaiḥ |

tad-antarāyaṁ priyayā babhau yathā

viśākhayenduḥ pariveṣa madhyagaḥ ||70||

paribhramat-tal-lalanāli-maṇḍalaṁ

babhau yathā kāma-kulāla-bhūpateḥ |

rāsādi-līlākhya-ghaṭādi-nirmitau

suvarṇa-cakraṁ hari-daṇḍa-cālitam ||71||

tan-maṇḍalaṁ bhāti vilāsa-sāgare

roddhuṁ mano-mīnam ihaiva kiṁ hareḥ |

kandarpa-kaivarta-vara-prasāritaṁ

haimaṁ mahā-jālam uroja-tumbikam ||72||

parasparābaddha-kara-priyā-tater

dvayor dvayor madhya-gataḥ kvacit prabhuḥ |

priyā-yugāṁsārpita-dor-yugo’sphurat

tābhiḥ sa nānā-gati-nartanair bhraman ||73||

bhuja-śirasi virājad-dor-yugaṁ sva-priyālyāḥ

pracalad ajayad etan maṇḍalaṁ kṛṣṇa-mūrteḥ |

jalada-śakala-jālaṁ madhya-madhyātirājat-

sthira-taḍid-upagūḍhaṁ sambhramac-cakra-vātaiḥ ||74||

kadācid eka evāyaṁ svīya-bhramaṇa-lāghavāt |

bhramann alāta-cakrābhaḥ sarvāsāṁ pārśvago’sphurat ||75||

hari-hari-dayitānāṁ vaṁśikā-kaṇṭha-gānair

milita-valaya-kāñcī-nūpurāli-svanaughaiḥ |

naṭana-gati-virājat-pāda-tālānugāmī

nija-vara-madhurimṇā vyānaśe’sau jaganti ||76||

anibaddhaṁ nibaddhaṁ ca dvidhā gītaṁ ca te jaguḥ |

sārigamapadhany-ākhya svarān ālalapuḥ pṛthak ||77||

śuddhāṁ ca vikṛtāṁ jātiṁ dvividhaṁ ca mudā jaguḥ |

tatra sapta-vidhāṁ śuddhām ekādaśa-vidhāṁ parām ||78||

ṣaḍja-madhyama-gāndhāra-bhedād grāmāṁs tri-bhedakān |

tatra martyāgocaraṁ te gāndhāra-grāmam ujjaguḥ ||79||

śrutīḥ sapta-svara-gatā dvāviṁśati-bhidā jaguḥ |

samīra-saṅkhyāṁs tānāṁś ca mūrcchanās tv ekaviṁśatiḥ ||80||

pañcadaśa-prakārāṁś ca gamakāṁs tiri-pādikān |

cālādi-bahu-bhedaṁ ca sthāyaṁ ramyam ime jaguḥ ||81||

śuddha-sālaga-bhedena nibaddhaṁ dvividhaṁ jaguḥ |

śuddhaṁ saṁjñā-trayaṁ tatra prabaddhaṁ vastu-rūpakam ||82||

prabandhe svara-pāṭhādi-bhedān nānā-vidhān jaguḥ |

rāgān nānā-prakārāṁś ca grahāṁś ca nyāsa-saṁyutān ||83||

sapta-svarāṁs tu sampūrṇān ṣaṭ-svarān ṣāḍavābhidhān |

pañca-svarān auḍavāṁś ca jagus te tāṁs tri-bhedakān ||84||

mallāra-karṇāṭaka-naṭṭa-sāma-

kedāra-kāmodaka-bhairavādīn |

gāndhāra-deśāga-vasantakāṁś ca

rāgān agāyan saha mālavāṁs te ||85||

śrī-gurjarīṁ rāmakirīṁ ca gaurī-

māsāvarīṁ goṇḍakirīṁ ca toḍīm |

velāvalīṁ maṅgala-gurjarīṁ ca

varāṭikāṁ deśa-varāṭikāṁ ca ||86||

māgadhīṁ kauśikīṁ pālīṁ lalitāṁ paṭha-mañjarīm |

subhagāṁ sindhuḍām etā rāgiṇīs tāḥ kramāj jaguḥ ||87||

ghanānaddha-tatānantāḥ śuṣirāṇāṁ ca bhedakān |

vṛndayopahṛtāṁs tāṁś ca krameṇāvādayan muhuḥ ||88||

murajaṁ ḍamaruṁ ḍamphaṁ maṇḍuṁ ca mamakādikam |

muralīṁ pāvikāṁ vaṁśīṁ mandirāṁ karatālikām ||89||

vipañcīṁ mahatīṁ vīṇāṁ kacchapīṁ karināsikām |

svara-maṇḍalikāṁ rudra-vīṇāṁ ca tā avādayan ||90||

patākāṁ tripatākāṁ ca haṁsāsyāṁ kartarī-mukham |

śukāsyaṁ mṛgaśīrṣaṁ ca sandaṁśaṁ khaṭṭakā-mukham ||91||

śucīmukhaṁ cārdha-candraṁ padma-koṣāhi-tuṇḍikam |

nartane darśayāmāsus tā ity ādika-hastakān ||92||

dadhus tālān bahu-vidhān kāścit tu dhruva-lakṣaṇān |

maṇṭha-lakṣaṇakāṁś cānyān kāṁścit tat-tad-vilakṣaṇān ||93||

atītānāgata-samair grahaiś ca trividhair yutān |

samā-gopucchikā-sroto-vahādi-yatibhir yutān ||94||

layaiś ca trividhair yuktān druta-madhya-vilambitaiḥ |

niḥśabda-śabda-yuktena dvidhā dharaṇa-saṁyutān ||95||

vardhamānābhidhas tv eko hīyamānābhidhaḥ paraḥ |

ity āvarta-dvayāḍhyena mānena ca samanvitān ||96||

(caturbhiḥ kulakam)

cañcat-puṭaṁ cācapuṭaṁ rūpakaṁ siṁha-nandanam |

gaja-līlām eka-tālaṁ niḥsārīmādi-tālakam ||97||

aḍḍakaṁ pratimaṇṭhaṁ ca jhampañca tripuṭaṁ yatim |

nalakūvaranudghaṭṭaṁ kuṭṭakaṁ kokilāravam ||98||

upāṭṭaṁ darpaṇaṁ rāja-kolāhala-śacī-priyau |

raṅga-vidyādharaṁ vādakānukūlaka-kaṅkaṇe ||99||

śrī-raṅgākhyaṁ ca kandarpaṁ ṣaṭ-pitā-putrakaṁ tathā |

pārvatī-locanaṁ rāja-cūḍāmaṇi-jaya-priyau ||100||

rati-līlaṁ tribhaṅgīṁ ca caccarat vāra-vikramam |

ity ādīn nartane tālān dadhuḥ kṛṣṇo’sya ca priyāḥ ||101||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

sargo rāsa-vilāsa-varṇanam anu dvāviṁśāko’yaṁ gataḥ ||o||

||22||

—o)0(o—

(23)

## trayoviṁśaḥ sargaḥ

atha prabandha-gānam sa nānā-tālaiḥ pṛthag-vidham |

kartum ārabhataitābhir vidagdhābhiḥ sa-nartanam ||1||

śrī-rādhayā nṛtyati kṛṣṇa-candre

gāyantya āsan lalitādayas tadā |

citrādayo’nyāḥ kila tāla-dhārikā

vṛndādayaḥ sabhyatayā vyavasthitāḥ ||2||

kṛṣṇe nṛtyaty ekale rādhikādyā

gāyanti smāścarya-tālair durūhaiḥ |

tasmin sabhye rādhikādyāḥ krameṇā-

ścaryaṁ nṛtyaṁ sāṅga-hāraṁ vyadhus tāḥ ||3||

raṅge kramāc chreṇitayā sthitānām

antaḥ-paṭatvaṁ naṭatāṁ gatānām |

vīṇādi-vādyāvali-dhārikāṇāṁ

nānā-prabandhādika-gāyikānām ||4||

tata-ghana-śuṣirāḍhyānaddha-kaṇṭha-svaraughe

mṛdu-vividha-gatitve’py aikyam āpte’ṅganānām |

tad-anuga-pada-tālair bhrū-karāṅgākṣi-cālair

nanṛtur iha sa-kṛṣṇās tāḥ praviśya krameṇa ||5||

kṛṣṇaḥ śrīmān muhur iha samāgatya tāsāṁ samadhyān

nānā-tāla-krama-vaśatayā cālayan śrī-padābje |

dhunvan prāṇī naṭati nigadann ittham ānandayaṁs tās

tattā tatthe dṛgiti dṛgi thai dṛk tathai dṛk tathai thā ||6||

thodik dāṁ dāṁ kiṭa kiṭa kaṇajheṁ thokku tho dikku āre

jheṁ drāṁ jheṁ drāṁ kiṭi kiṭi kiṭidhāṁ jheṅkujheṁ jheṅkujheṁ jhem |

thodik dāṁ dāṁ dṛmi dṛmi dṛmi dhāṁ kāṅkujheṁ kāṅkujheṁ drām

āgatyaivaṁ naṭati sa hariś cāru pāṭha-prabandham ||7||

kūjat-kāñcī-kaṭaka-viraṇan-nūpura-dhvāna-ramyaṁ

pāṇi-dvandvaṁ muhur iha nadat-kaṅkaṇaṁ cālayantī |

rādhā-kṛṣṇa-dyuti-ghana-caye cañcaleva sphurantī

nṛtyantītthaṁ gadati tathathai thaitathai thaitathai thā ||8||

dhāṁ dhāṁ dṛk dṛk caṅ caṅ nināṅ ṇaṅ nināṁ ṇaṁ niṅāṁ nāṁ

tuttuk tuṅ tuṅ guḍu guḍu guḍu dhāṁ drāṁ guḍu drāṁ guḍu drām |

dhek dhek dho dho kiriṭi kiriṭi drāṁ drimi drāṁ drimi drām

āgatyaivaṁ muhur iha mudā śrī-madīśā nanarta ||9||

jhaṁ jhaṁ kurvat kanaka-valaye dhunvatī pāṇi-padme

tāsāṁ madhyāt sapadi lalitā’py āgatā kṛṣṇa-kāntyā |

śyāme raṅge taḍid iva ghane nṛtyatītthaṁ vadantī

thai thai tho tho tigaḍa tigaḍa tho tathai tho tathai tā ||10||

dṛmi dṛmi dṛmi dho dho mṛdaṅgādi-nādaiḥ

kaṇa kaṇa kaṇa vīṇā-śabda-miśrair viśākhā |

naṭati jhaṇaṇa jhaṁ jhatkāry-alaṅkāra-jālā

dṛgiti drgiti dṛk thai tho tatho tho bruvāṇā ||11||

kācit svanan-nūpura-kiṅkiṇīkā

muhuḥ kvaṇat-kaṅkaṇa-pāṇi-yugmam |

vidhunvatītthaṁ naṭatīr ayantī

thaiyā tathaiyā tathathai tathaiyā ||12||

pāda-nyāsaiḥ śrī-kara-dvandva-cālair

nṛtyaty anyā nūpura-dhvāna-miśraiḥ |

tālotthānāyettham uccārayantī thai

thai thai thai thai tathai thai tathai thāḥ ||13||

raṅgaṁ prāptā tad anutathānyā

nṛtyantī sā lapati tadettham |

thaiyā thaiyā tatha tatha thaiyā

thaiyā thaiyā tigaḍa tathaiyā ||14||

ā-ā-ī-āti-ā-ā ti-a-i-a-ti-a-ā āti-ā āti-ā ā

ā ā jyotsnojjvalāṅgaṁ naṭad iva pulinaṁ rādhike paśya āre |

ā-ā-ā-āti-ā-ā naṭati ca vipinaṁ manda vāteritaṁ ā

ā ā ā eti kṛṣṇaḥ punar iha nigadan sālasāṅgaṁ nanarta ||15||

ā-i-a-ā-i atipriya-hāsaś candrati kundati haṁsati āre |

kṣīrati hīrati hārati āre ā-i-a-ā-i-a nṛtyati rādhā ||16||

tā dhik tā dhik dhig iti ninādaṁ

kurvan rāse varamurajo’yam |

lāsyairāsām atiśaya tuṣṭo

nindatyanyāḥ suravanitāḥ kim ||17||

vaiṇikyo vaiṇivikyaś ca gāyantyas tāladhārikāḥ |

maurajikyaś ca nṛtyanti nartakībhiḥ samaṁ mudā ||18||

āviṣṭānāṁ gāna-nṛtye’ṅganānāṁ

tat-tad-gatyā’tyucchvasad-gāḍha-bandham |

nīvī-veṇī-kuñcukādi svayaṁ tat

kṛṣṇaḥ kṣipraṁ nṛtya-madhye babandha ||19||

te nānā-śabda-bandhena sasṛjur gāyanī-janāḥ |

ṣa-ṛ-gā-mā-pa-dhai-ny-ākhyaiḥ svarai rāgān navān navān ||20||

svarān ālāpayan śuddhān saṅkīrṇāṁś ca sahasradhā |

gītaṁ ca mārga-deśīya-bhedāt tā bahudhā jaguḥ ||21||

prāvṛṇ-nabha iva sa-ghanaṁ sūcī-mūlam iva sa-śuṣiraṁ gānam |

gaganam ivātitataṁ tad ratnam iva babhau sadā naddham ||22||

yo’yaṁ mahān dhvanir abhūn naṭa-nartakīnāṁ

mañjīra-sad-valaya-kaṅkaṇa-kiṅkiṇījaḥ |

pattāla-sampad-anugāmitayā caturṣu

vādyeṣu teṣu kila pañcamatāṁ sa lebhe ||23||

āsye gītis tad-abhinayanaṁ śrī-kare śrī-padābje

tālo grīvā kaṭiṣu dhuvanaṁ netrayor dolanaṁ ca |

savyāsavyāgamana-gamanaṁ tārakāyāṁ kaṭākṣaḥ

kṛṣṇasyābje manasija-sukhaṁ ballavīnāṁ tadāsīt ||24||

jātayaḥ śrutayo yāś ca mūrcchanā-gamakāś ca ye |

noccaranti vinā vīṇāṁ kaṇṭhe tāṁs tāṁś ca tā jaguḥ ||25||

asaṁmiśrā jātīḥ śruti-gamaka-ramyāḥ svara-tateḥ

samunnīnye yaikā mudita-hariṇā sādhv iti girā |

pupūje teneyaṁ tad api ca tadāyāsam anayad

dhruvābhogaṁ sāsmād alabhatatarāṁ mānam adhikam ||26||

chālikya-nṛtye rādhāyā deyam anyad apaśyatā |

tuṣṭenātmā’rpitas tasyai kṛṣṇenāliṅgana-cchalāt ||27||

kṛṣṇe kāntāṁ naṭayati mudā kvāpi vaṁśī-pragāṇair

narmonnītaṁ skhalanam iha sā tasya dṛṣṭyā diśantī |

tālaṁ tasya skhalitam api sambhālayanty ātmano drāk

taṁ cāpy eṣā naṭayati tathā kvāpi vīṇādi-gānaiḥ ||28||

kṛṣṇena rādhātha tayā samaṁ harir

yathā nanartātra jagāv avādayat |

sāhāyyakotkāpi tayoḥ sakhī-tatir

nālaṁ tathāsīn nṛti-gāna-vādane ||29||

tālāvasāne harir ātma-pāṇi-

nyāsaṁ priyā-vakṣasi saṁvidhatte |

priyāpi savyena kareṇa tuṣṭā

nirasyatīśasya karaṁ ruṣeva ||30||

jānubhyāṁ kṣitim ālambya prasāryaikā tatau bhujau |

jughūrṇe kāñcanī-vega-kṣipteva smara-cakrikā ||31||

līlotsarpāpasarpābhyāṁ doḥ-prasāra-nikuñcanaiḥ |

aṅgāny aṅgaiḥ spṛśanty anyā nṛtiṁ cakre’nya-duṣkarām ||32||

spṛṣṭvā karaikena bhuvaṁ kvacit parā

dehaṁ parāvṛttya muhur muhur divi |

patanty anṛtyad bhuvi sā kadāpy asau

vinā tad-ālambanam ambare param ||33||

ūrdhve sthitottānatayā vibhugnā

kṣīṇodarī pārṣṇiga-veṇir ekā |

nanarta pṛṣṭhātata-śiñjinīkā

kṛṣṭvā tanor hema-dhanur-lateva ||34||

mañjīrāntargata-vivaragān kāpi tālānurodhād

eka-dvi-tri-krama-vaśatayā vādayantī kalāyān |

sarvān kvāpi sthagayati padau cālayanty atyapūrvaṁ

nṛtyanty eṣā guṇibhir akhilaiḥ sādhu-vādaiḥ pupūje ||35||

gītaṁ vādyaṁ ca nṛtyaṁ vidhi-śiva-racitaṁ yac ca vaikuṇṭha-loke

yal lakṣmī-kānta-lakṣmī-caya-naya-racitaṁ svena yad yat praṇītam |

anyāgamyaṁ yadābhir vraja-vara-lalanā-nartakībhiś ca sṛṣṭaṁ

rāse kṛṣṇas tad etan muhur iha kutukī sarvam ābhir vyatānīt ||36||

kāścit paśyati kāś ca cumbati parāḥ sākūtam ālokate

kāsāñcid daśana-cchadau pibati so’nyāsāṁ kucau karṣati |

vakṣoje nakharān atarkitam adhāt kāsāṁ ca nṛtye bhramann

evaṁ rāsa-miṣeṇa tāḥ sa ramayan reme rasābdhau hariḥ ||37||

evaṁ gāyan gāyayaṁs tān sva-dārāṁś

citraṁ nṛtyan nartayan nartitas taiḥ |

gītaś caitān ślāghayan ślāghitas tai

reme’tyuccair bālako vā sva-bimbaiḥ ||38||

kācit samāghrāya bhujaṁ nijāṁse

nyastaṁ hareḥ sādhu-paṭīra-liptam |

ānanda-magnotpulakāśru-kampā

sañcumbya śampeva babhau sthirābbhre ||39||

sā nṛtyajā śrāntir amūr mṛgākṣīr

viśrāmayāmāsa vilāsa-vṛndāt |

snehākulālīva vibhūṣayantī

svedāṅkurair bhāla-kapolayos tāḥ ||40||

śithila-vasana-keśāḥ śvāsa-vellat-kucāgrāḥ

śrama-jala-yuta-bhālāḥ sālasāṅgyaḥ kriyāsu |

klama-janita-rucāpi preṣṭha-netrātituṣṭiṁ

pupūṣur adhikam etā rāsa-nṛtyāvasāne ||41||

phulla-puṇḍarīka-ṣaṇḍa-garva-khaṇḍi-cakṣuṣo

hiṇḍa-daṇḍajeśa-kuṇḍale’sya gaṇḍa-maṇḍale |

kāpi tāṇḍavāti-paṇḍitā sva-gaṇḍa-maṇḍalaṁ

nyasya tena dattam atti parṇa-pūga-carvitam ||42||

sva-sparśotpulakākīrṇe tat-sparśotpulakāñcitam |

kṛṣṇasyāṁse bhujaṁ nyasya viśaśrāma kṣaṇaṁ parā ||43||

kuca-śirasi nidhāyānyonya-saṁsparśa-harṣāt

pulakinī pulakāḍhyāṁ svedi-nisveda-yuktam |

śata-śata-śaśi-śītaṁ nṛtyaja-klānti-digdhā

sva-ramaṇa-karam ekā śrānti-śāntiṁ jagāma ||44||

muhuḥ karābjena dāyābdhi-magnas

tāsāṁ mukhāt sveda-jalāni kṛṣṇaḥ |

saṁmārjayann apy aśakan na mārṣṭuṁ

tat-sparśa-saukhyād dviguṇī-kṛtāni ||45||

ekāsu sakhyāmṛta-digdha-buddhiḥ

kāntasya saṁvyāna-paṭāñcalena |

mamārja sa-sveda-jalaṁ nijāsyaṁ

svasyāpi tenāsya ca tādṛśaṁ tat ||46||

kṛṣṇāṅga-saṅgādi-vilāsa-sindhāv

ānanda-jālasya taraṅga-magnāḥ |

bhraśyat-sva-mālyāmbara-kuntalānāṁ

nāsann alaṁ saṁvaraṇe mṛgākṣyaḥ ||47||

itthaṁ samāpya vividhāṅgam ananya-siddhaṁ

tābhiḥ samaṁ sarasa-rāsa-vilāsa-nṛtyam |

prodyat-smaraṁ punar amuṁ rati-keli-nṛtyaṁ

kartuṁ samutka-manasaṁ hi vividya vṛndā ||48||

hima-bāluka-bāluke’male puline saha rādhayācyutam |

viniveśya tayoḥ puraḥ sakhī-nicayaṁ sa-gaṇā nyavīviśat ||49||

kusuma-phala-rasais tair bhūri-bhedaiḥ

kṛtāni maṇi-caṣaka-bhṛtāni svādu-vaiśiṣṭya-bhāñji |

vividha-phala-vidaṁśair anvitāni nyadhāt sā

hari-hari-dayitānām agrataḥ san-madhūni ||50||

pratyaṅganā-yugala-madhyam asau sva-śaktyā

kṛṣṇaḥ sphuraṁs tad-adharāmṛta-vāsitāni |

hāsair vidaṁsa sadṛśair api tair vidaṁśais

tāḥ pāyayann apibad eṣa madhūni tāni ||51||

kandarpa-mādhvīka-madākulāṅgīṁ

kandarpa-mādhvīka-madānuśiṣṭe |

rādhāṁ samādāya harau praviṣṭe

vinyasta-talpaṁ pulināntaḥ-kuñjam ||52||

kandarpa-mada-vaiklavyād ghūrṇa-pūrṇekṣaṇāḥ sakhīḥ |

vṛndāpy ādāya kuñjeṣu pṛthak pṛthag aśāyayat ||53||

svādhīna-bhartṛkāvasthāṁ prāpayya rādhikāṁ tayā |

sahāyayau bahiḥ kṛṣṇaḥ smayan pūrṇa-manorathaḥ ||54||

tayeritaḥ sa kuñjeṣu praviśya yugapat pṛthak |

svādhīna-bhartṛkāvasthāṁ prāpayāmāsa tāḥ sakhīḥ ||55||

nirgataḥ kuñja-nikarāt kṛṣṇas tābhir alakṣitaḥ |

ekaḥ san rādhikām āgāt sva-darśana-mṛdu-smitām ||56||

tatrāgatā kuñja-tater nivītā

dṛṣṭvā nijālīṁ purato hasantīm |

yatnāvṛta-svāṅga-cayāli-pālir

namrānanā lola-dṛg etayoce ||57||

yo nāyakaḥ so’tra sa vṛndayā mayā

raṅge sthitaḥ kvāpi gato na hi kṣaṇam |

nānartayad vo rati-nartane’sakau

daśedṛśī vo vapuṣaḥ kuto’bhavat ||58||

harir hasann āha nikuñja-raṅge

naṭyas tv imā mūrtimatojjvalena |

raty-ākhya-nṛtye rasa-nāyakena

saṁnarttitā yat sphuṭa-tat-tad-aṅkāḥ ||59||

kṛṣṇe sva-sakhyāṁ praṇayodgaterṣyās

tā ūcur asmin rati-nṛtya eṣā |

tvāṁ nartayantī satataṁ gurus te

kartuṁ tvayā vāñchati naḥ praśiṣyāḥ ||60||

nijecchayā yātra gurūpasattiḥ

syāc chiṣyatā śāstra-matā tayaiva |

balāt-kṛtā naiva tato na śiṣyā

vayaṁ gurus tvaṁ viphalaḥ śramo vām ||61||

jānāsi no no nakulāṅganānāṁ

vṛttiṁ viśuddhāṁ sakhi bhogini tvam |

tathāpi sampādayituṁ sva-sāmyaṁ

kiṁ khidyase prerya vṛthā bhujaṅgam ||62||

itthaṁ vidhāya puru-narma-vihāra-nṛtyaṁ

tābhiḥ samaṁ mada-karīva kareṇubhiḥ saḥ |

tat-tac-chramāpanayanāya kalinda-putryāṁ

kartuṁ samārabhata vāri-vihāra-nṛtyam ||63||

toye tadoru-dvayase kadācit

sa nābhi-mātre kva ca kaṇṭha-daghne |

ākṛṣya tās tābhir alaṁ niṣiktaḥ

priyā hasaṁs tāḥ kutukī nyaṣiñcat ||64||

ekaikābhiḥ pañca-ṣābhiḥ samastābhiḥ pṛthak pṛthak |

nānā-līlā-glahāṁ tābhir vyātyukṣīṁ vidadhe hariḥ ||65||

jaye taṁ taṁ samādātuṁ glahaṁ dātuṁ parājaye |

anicchubhir dvayaṁ kartuṁ sa tābhiḥ kalahāyate ||66||

rātrau ca cakra-mithunena yutāni bhṛṅgaḥ

phullāmbujāni pibatīti harau bruvāṇe |

doḥ-svastikena rurudhur hṛdayaṁ priyās tā

vāso’ñcalena vadanaṁ ca viśaṅkitā drāk ||67||

nija-dṛk-vijita-śapharyā ghaṭṭita-prasṛtā svayaṁ hariṁ cakitā |

yat parirebhe rādhā-sakhyaṁ mene sa tenāsyāḥ ||68||

kamalākamali-sakhīnāṁ kamalākamali ca visāvisi-pradhanam |

yad abhūt tat paśyata iha dūrāc citraṁ harer mano vijitam ||69||

dvitrābhiḥ pañcaṣābhiś ca saptāṣṭābhiḥ sahācyutaḥ |

vyatanon maṇḍalī-bhūya jala-maṇḍuka-vādyakam ||70||

nirlepatāṁ kuca-yugāni nirañjanatvaṁ

netrāṇi mokṣam agaman rasanāḥ kacāś ca |

nīvyaś ca nirguṇa-daśāṁ saha-hāra-mālyā

magnāsu tad-ghana-rase ramaṇīṣv amūṣām ||71||

ālepanālaṅkaraṇair amūṣām

anāvṛtā vāri-vihāra-dhautā |

klinnāmbarodyat-sahajāṅga-śobhā

lobhāya kṛṣṇasya dṛśos tadāsīt ||72||

tāsāṁ vakṣaś candanaiḥ śveta-toyā

kṛṣṇā sāmyaṁ gaṅgayāsau gatāpi |

śaures tat-tat-keli-saubhāgya-lābhāt

tābhiḥ śaśvat suṣṭhu sā tām ajaiṣīt ||73||

itthaṁ vidhāyāmbu-vihāra-nṛtyaṁ

kāntaḥ sakāntābhir avāpta-tīraḥ |

sakhī-kulair mārjita-keśa-varṣmā

dadhāra pratyudgamanīya-vastram ||74||

vṛndā tābhiḥ samaṁ kṛṣṇam ānīya svarṇa-maṇḍapam |

tat-pūrva-kuṭṭime puṣpāstaraṇe taṁ nyavīviśat ||75||

tataḥ savṛndopanināya vṛndā

kalpāga-valli-phala-sampuṭāṁs tān |

pūrṇān vicitrāmbara-bhūṣaṇānu-

lepāñjanair nāgaja-varṇakaiś ca ||76||

tat-tan-nāmāṅkitān ālī-tatir ādāya peṭikān |

kṛṣṇaṁ rādhāṁ sakhīś cāmūḥ pṛthak pṛthag abhūṣayat ||77||

harir ujjvala-rasa-mūrtī rati-pariṇata-mūrtayo hi rādhādyāḥ |

vidhur ayam asya kalās tā ekātmano’pi tat-pṛthag-dehāḥ ||78||

mithaḥ-snehābhyaṅga-ramyaḥ sakhyodvartana-suprabhāḥ |

tāruṇyāmṛta-susnātā lāvaṇya-rasanojjvalāḥ ||79||

mithaḥ-saubhāgya-tilakāḥ saundarya-sthāsakāñcitāḥ |

aṣṭābhiś citritāṅgyaś ca stambhādyair bhāva-varṇakaiḥ ||80||

kilakiñcita-vivvokādy-unmādotsukatādibhiḥ |

nānā-bhāvair alaṅkāraiḥ suṣṭhv-alaṅkṛta-mūrtayaḥ ||81||

supriyās tāḥ priyā yadyapy antar itthaṁ vibhūṣitāḥ |

priyālibhir bahir api bhūṣitā bhūṣaṇair babhūḥ ||82||

anaṅga-guṭikāṁ sīdhu-vilāsaṁ dugdha-laḍḍukam |

ānītaṁ rūpa-mañjaryā yad yāni vṛndayā vanāt ||83||

phalāni rasa-rūpāṇi madhu-tulya-rasāni ca |

tāny attvācamya tābhiḥ sa viveśa keli-mandiram ||84||

tasmin mukta-catur-dvāri yamunānila-śītale |

koṭi-sūryāṁśu-sad-ratna-cayāṁśu-paramojjvale ||85||

manoja-keli-nilaye’guru-dhūpāti-saurabhe |

vinyasta-ratna-paryaṅke haṁsa-tulikayānvite ||86||

sūkṣmāmbarāvṛtāvṛnta-sat-puṣpāstaraṇopari |

nānopadhāna-citrās te kṛṣṇaḥ suṣvāpa kāntayā ||87||

(sandānitakam)

paryaṅka-pārśva-sthita-khaṭṭikā-yuge

sukhaṁ niviṣṭe lalitā-viśākhike |

kṛṣṇāsya-tāmbūla-sucarvitānane

tāmbūlam āsvādayatāṁ nijeśvarau ||88||

śrī-rūpa-rati-mañjaryau pāda-saṁvāhanaṁ tayoḥ |

cakratuś cāparā dhanyā vyajanais tāv avījayan ||89||

kṣaṇaṁ tau paricaryetthaṁ nirgatāḥ keli-mandirāt |

sakhyas tāḥ suṣupuḥ sve sve kalpa-vṛkṣa-latālaye ||90||

śrī-rūpa-mañjarī-mukhyāḥ sevā-para-sakhī-janāḥ |

tal-līlā-mandira-bahiḥ-kuṭṭime śiśyire sukham ||91||

yat pālitaṁ tata-mukhair vardhitaṁ

līlā-rasair mitra-gaṇair niṣevitam |

bhaktaiḥ sadāsvāditam etad-ālibhiḥ

śrī-rādhayā kṛṣṇa-rasāmṛtaṁ phalam ||92||

kṛṣṇasya vṛndā-vipine’tra rādhayā

līlā anantā madhurāś cakāsati |

kṣaṇe kṣaṇe nūtana-nūtanāḥ śubhā

diṅ-mātram etan mayakā pradarśitam ||93||

śrī-rūpa-darśita-diśā likhitāṣṭakālyā

śrī-rādhikeśa-keli-tatir mayeyam |

sevāsya yogya-vapuṣāniśam atra cāsyā

rāgādhva-sādhaka-janair manasā vidheyā ||94||

pādāravinda-bhṛṅgeṇa śrī-rūpa-raghunāthayoḥ |

kṛṣṇa-dāsena govinda-līlāmṛtam idaṁ citam ||95||

yair etat paripīyate hṛdi lasat-tṛṣṇātirekān muhur

brahmādyair api durgamaṁ vraja-vidhor līlāmṛtaṁ rādhayā |

vṛndāraṇya-vilāsinī-kumudinī-vṛndasya bandhur vraje

kāruṇyād acireṇa vāñchitatamaṁ teṣāṁ tanotu svayam ||96||

śrī-caitanya-padāravinda-madhupa-śrī-rūpa-sevā-phale

diṣṭe śrī-raghunātha-dāsa-kṛtinā śrī-jīva-saṅgodgate |

kāvye śrī-raghunātha-bhaṭṭa-viraje govinda-līlāmṛte

sargo’yaṁ rajanī vilāsa valitaḥ pūrṇas trayoviṁśakaḥ ||

||23||

—o)0(o—

iti śrī-kṛṣṇa-dāsa-kavirāja-gosvāmi-

viracitaṁ śrī-govinda-līlāmṛtaṁ

mahā-kāvyaṁ samāptam

—o)0(o—

1 rādhāvalokya

2 tad-bahir yat sakhī-vṛnda-bṛhat-kuñjāvaler bahiḥ |

sat-phalaiḥ kadalī-ṣaṇḍair …

(in Haridas Das’ edition).

3 sūrya

4 hallakaṁ rakta-sandhyakam ity amaraḥ |

5 kāmukasya

6 devara-dhanam

7 122||

1. kṛpālur [↑](#footnote-ref-2)
2. mahiṣī [↑](#footnote-ref-3)
3. vyagrāpi. [↑](#footnote-ref-4)
4. acchinnaiḥ. [↑](#footnote-ref-5)
5. premṇākṛṣṭa-manāḥ iti ṭīkāyāḥ pāṭhaḥ. [↑](#footnote-ref-6)
6. vārtā pravṛttir vṛttānta udanta ity amaraḥ [↑](#footnote-ref-7)
7. vivakṣum iti pāṭhāntaram | [↑](#footnote-ref-8)
8. tad-bahir yat sakhī-vṛnda-bṛhat-kuñjāvaler bahiḥ | sat-phalaiḥ kadalī-ṣaṇḍair … iti haridāsa-dāsānāṁ saṁskaraṇe. [↑](#footnote-ref-9)
9. seśvarīṁ. [↑](#footnote-ref-10)
10. atiśubha [↑](#footnote-ref-11)
11. samagra- [↑](#footnote-ref-12)
12. hallakaṁ rakta-sandhyakam [↑](#footnote-ref-13)
13. \*yuktām [↑](#footnote-ref-14)
14. sākṣiṇī [↑](#footnote-ref-15)
15. hāsito’sau [↑](#footnote-ref-16)
16. vadataṁ iti pāṭhāntaram. [↑](#footnote-ref-17)
17. śikharān phulla- [↑](#footnote-ref-18)
18. This verse read as follows in *Caitanya-caritāmṛta*:

    kā kṛṣṇasya praṇaya-jani-bhūḥ śrīmatī rādhikāikā

    kāsya preyasy anupama-guṇā rādhikāika na cānyā |

    jaihmyaṁ keśe dṛśi taralatā niṣṭhuratvaṁ kuce’syā

    vāñchā-pūrtyai prabhavati sadāmuṣya rādhaiva nānyā || [↑](#footnote-ref-19)
19. rādhā-saṅge yadā bhāti tadā madana-mohanaḥ | anyathā viśva-moho’pi svayaṁ madana-mohitaḥ || iti ślokaḥ kvacid atra dṛśyate | [↑](#footnote-ref-20)
20. gambhīro’tisthira-matir ativrīḍito nirvikārī

    yaḥ kṛṣṇas te subala savayāḥ sāmprataṁ paśya so’yam |

    śrī-rādhāyāḥ sama-savayasaḥ śrī-mukhāloka-jātair

    bhāvair lolaḥ smara-vivaśa-dhīḥ sambhramād bambhramīti ||17|| iti pāṭhāntaram. [↑](#footnote-ref-21)
21. daurjanya-vṛndāni iti pāṭhaḥ. [↑](#footnote-ref-22)
22. tiṣṭhanti vijñair iha gīyamānāḥ [↑](#footnote-ref-23)
23. ete duḥśīla-vanitā muralī-dhvanayo’ratim iti śliṣṭa-pāṭhaḥ. [↑](#footnote-ref-24)